
ПРЕДИСЛОВИЕ
Настъпващото ново хилядолетие с поставя пред човечеството разнообразни предизвикателства като борбата с различни епидемии,  СПИН, тероризъм, расизъм, религиозно противопоставяне, престъпност, корупция и др. Телевизията, Интернет и съвремените средства за комуникация улесняват обмена на информация между хората. Всичко това повишава значението на социалнопсихологическото познание и прави “Социалната психология” една от най-модерните и бързо развиващи се науки в нашето съвремие. Специалистите от различни области (учители, лекари, юристи, журналисти, управленци и др.) все по-често съзнателно се стремят да усвоят нейните основи и да ги използват в своята практика. Следователно, разпространяването и популяризирането на основите на тази наука се отличава с актуалност и злободневност.  

Учебникът "Социална психология" е опит да се представи определено познание необходимо на студентите, подготвящи се за специалисти в професии, за които взаимоотношенията, формирани в процесите на междуличностното общуване, са определящи. Той е написан на базата на трудовете на редица утвърдени български и чуждестранни учени, които разкриват добре особеностите на социалнопсихологическите феномени.  

Съдържанието му е апробирано в продължение на повече от десет години, в които авторите му водят системен курс от лекции със студенти от ШУ "Епископ Константин Преславски" по “Социална психология” и други сродни дисциплини като "Психология на общуването", "Социалнопсихологически тренинг" и "Психология на личността". Друга особеност на учебника е, че в него се обръща внимание преди всичко на социалнопсихологическата проблематика, която има най-вече практико-приложен характер. Поради това, че той е предназначен за студенти от педагогически специалности представените примери и резултати от конкретни изследвания най-често са свързани с нравственото и умствено развитие на подрастващите поколения. 
Авторите отлично осъзнават, че представената проблематика не обхваща в никакъв случай цялостнотното съвременно социалнопсихологическо познание, което е твърде многообразно и се развива много интензивно. Поради изискванията на университетското издаделство за определен обем на учебника, умишлено не се представят съществени раздели на социалната психология като: големите социални групи (С. Джонев 1996), психологията на масите (Д. Градев 2000, 2005), етнопсихологията (Л. Георгиев 2000), политическата психология (П. Нешев 2004), джендър психологията, социалнопсихологическите проблеми на здравето, престъпността и пр. Особеностите на този учебник са, че главния акцент се поставя на междуличностното общуване и чрез него се разкриват и съществени проблеми на социалната психология. Така авторите му продължават да разкриват интересите си към този най-значим обществен феномен, вече в продължение на две десетилетия (1991, 1995, 1997, 2004, 2005).

Учебникът се състои от четири глави. Първата от тях има теоретико-методологически характер и в нея се описват предметът, значението и взаимовръзките на социалната психология с другите науки и проблемите на реалната житейска практика. Разкриват се разновидностите на социално психологическото познание (житейско, философско и научно) и особеностите на отделните етапи, през които преминава развитието му. Посочват се източниците, методите и етапите на социалнопсихологическите изследвания. 

Втората глава е посветена на междуличностното общуване, което е представено като базова категория на социалната психология. В нея се представят неговата същност, значение, функции, и разновидности. Анализират се средствата, чрез които се извършва и възпрепятстващите го комуникативните бариери. Структурата на междуличностното общуване е представена нетрадиционно чрез четири компонента: комуникация, социална перцепция, отношение и взаимодействие. В трета и четвърта глава на учебника се разкриват особеностите на личността и малката група като субекти на междуличностното общуване. В тях подробно се анализират проблемите за агресията на личността и възможностите за промяна чрез използването на груповите форми за въздействие.

Главната цел на учебника е да привлече вниманието на студентите към съществени проблеми на социалнопсихологическото знание, познаването на които може да им е от полза в тяхната бъдеща професионална изява.

Авторите с благодарност ще приемат всички критични бележки на преподаватели, студенти и други читатели, които ще помогнат за усъвършенстване на научното и структурното съдържание на настоящия учебник.

ГЛАВА ПЪРВА. ТЕОРЕТИКО-МЕТОДОЛОГИЧЕСКИ ПРОБЛЕМИ НА СОЦИАЛНАТА ПСИХОЛОГИЯ
1.1. Развитие на социалнопсихологическото познание и взаимовръзката му с други сфери на науката и практиката

За разбирането на предмета и същността на социалната психология е необходимо да се проучи и обясни историята на нейното възникване. Историческият преглед на социалнопсихологическото познание се прави с цел да се очертаят тенденциите на неговото развитие; да се определят научните, практическите и социално-икономическите предпоставки за неговото формиране и взаимозръзките, които съществуват помежду им; да се разкрие съдбата на различните идеи, теории и школи, които са оказали влияние за обособяването му в самостоятелната наука, наречена социална психология. Прието е, че историческото развитие на социалнопсихологическото познание се обособява в четири самостоятелни и относително независими една от друга сфери - житейска, религиозна, философска и научна.

Хронологически първо възниква житейско-практическо социалнопсихологическо познание. Смята се, че то се проявява още с появата на първите хора. Защото те, за да оцелеят в борбата със свирепите стихии на природата и много по-силните от тях животински видове, е трябвало да обединяват своите усилия. Осъществяването на тази интеграция предполага взаимно опознаване, общуване и взаимодействие. Известно е, обаче, че хората от най-дълбока древност също са си съперничели, противопоставяли са се един на друг и са участвали в различни конфликти помежду си. 

Проявата на различни очаквания, нагласи, емоции, надежди и пр. в групите влияят върху самочувствието, психичното състояние и критичността на мисленето на участниците в тях. Силата на това въздействие се разбира още в праисторически времена от различни шамани, лечители, жреци и политически дейци, които интуитивно използват успешно груповите въздействия върху психиката на хората. Например лечителите от това време прилагат различни целебни процедури и ритуали в присъствието и с участието на членове на семейната и племенната общност. Тяхното присъствие, очакванията и нагласите им са вселявали надежда и вяра у болните, което е оказвало терапевтичен ефект върху последните. В специализираната литература се посочват множество примери, в които се разкрива как редица военноначалници, оратори, педагози, режисьори, лекари и др. прилагат социалнопсихологическото познание в своята работа. Това е илюстрация на факта, че хората още от дълбока древност са разбирали значението на въздействието на социалнопсихологическите явления за психичното развитие и поведението на отделната личност в малките и големите човешки групи. 

Житейско-практическото познание се усвоява от хората, когато са още в най-ранна възраст чрез механизмите на подражанието. Това познание се отличава с примитивизъм и интуитивност. Понякога обаче то е много ефективно и рационално за реалната човешка практика. Историческите му корени могат да се търсят в различните групови изяви на хората като: танци, обреди, ритуали, спортни състезания и театрални представления още от началото на човешката цивилизация. Участвайки в тях чрез механизмите на общуването - информиране, психично заразяване, внушение, убеждение и подражание - те усвояват натрупания опит от предходните поколения и разширяват достиженията на своето познание, без да се възползват от специализирани институции и литература. Колоритни примери за интуитивно използване и постигане на позитивен ефект чрез груповите форми на работа върху психиката на отделните участници в тях и за преднаучния период на груповата психотерапия се разкриват в специализираната по проблема литература.

Един от тях е свързан със скандално известния маркиз дьо Сад /1740-1814/, който бил принуден да се лекува в психиатрично заведение. Докато пребивава там, той пише пиеси и съвместно с други пациенти доброволци ги играе пред "подбраната" болнична публика. В хода на репетициите и представленията лекарите установяват, че постепенно самопровъзгласилите се "актьори" разкриват своята личностна същност. Оказва се, че участието в пиесите на маркиз дьо Сад имат лечебно въздействие върху психичното здраве на актьорите пациенти. Това дава основание на някои автори да представят "експериментите" на маркиз дьо Сад за "един от ранните опити за групова психотерапия". 

Друг пример се отнася също за много известна личност. Това е работещият в Париж австрийски лекар Ф. А. де Месмер (1734-1815), който през 1976 г. защитава дисертация на тема "За влиянието на звездите и планетите като лечебни сили". Според него здравето на хората зависи от движещите се в атмосферата флуиди със звезден произход и всяко нарушаване на хармонията на тези флуиди предизвиква определени соматични и психични заболявания. Ф. А. де Месмер твърдял, че е в състояние да излекува своите пациенти чрез докосванията със специален "магнетичен" жезъл, а по-късно дори само с целителните сили на своите ръце. Той събирал своите пациенти около дървено ведро пълно с вода, след това с развята мантия и "вълшебен жезъл" в ръце се появявал театрално, поръсвал с "магическата" вода хората и ги докосвал с жезъла. Участниците в групата по силата на "магнетичния чар" на Ф. А. де Месмер се смеели, плачели и дори халюцинирали. В резултат на това здравословното състояние на някои болни се подобрявало. Популярността на Ф. А. де Месмер достига до такива размери, че международна научна комисия начело с Б. Франклин е трябвало да се произнесе дали той е истински целител, или обикновен шарлатанин. Заключението на комисията е, че Ф. А. де Месмер е измамник и въздействията му, които са с подчертано сугестивен ефект, влияят позитивно само върху психични разстройства от типа на хистерията. В резултат на този извод хипотезата на Ф. А. де Месмер за въздействиятана звездните флуиди се отхвърля. За съжаление обаче специалистите не обръщат внимание на това, че поведението на хората, когато са в група, се подчинява на определени психични закономерности и че взаимодействията в групата са важен психотерапевтичен фактор. Така Ф. А. де Месмер остава в историята на психотерапията не благодарение на предложената от него теория, а поради използвания от него метод за лекуване. Това дава основание на някои учени в своите трудове да го наричат "творец на теорията и практиката на психотерапията, в това число и на груповата" (Б. Карвасарски 1998, с. 105).

Използваната терминология при обмена на житейското социалнопсихологическо познание е много популярна в процеса на всекидневното общуване между хората. Този факт има двустранно значение. От една страна, спомага за усвояването от хората на понятийния и категориалния апарат на социалната психология, но от друга страна, много от използваните термини от житейското социалнопсихологическо познание се пренасят понякога механично и безкритично в конкретни научни социалнопсихологически публикации. Въпреки своята разпространеност и практическа насоченост житейското социалнопсихологическо познание не е в състояние да се превърне в сериозна база за организационна, трудова, педагогическа и друг вид работа с хората.

Житейското социалнопсихологическо познание на отделния индивид се формира в процеса на неговата социализация и придобиването на определен уникален жизнен опит. То се обогатява и от всекидневната социалнопсихологическа информация, която той получава от значимите за него личности или други групи от хора (семейство, ученически клас, производствен екип, спортен отбор, приятели, неприятели и пр.). Тази информация се обменя в различни ритуали, традиции, речеви и поведенчески стереотипи, чрез които се въздейства на процесите на саморегулация на отделната личност. Благодарение на нея у последната се изгражда система от ценности и модели на поведение, които определят взаимоотношенията й с останалите членове на групите, в които участва, или с представителите на други човешки общности. Истиността и достоверността на житейското социалнопсихологическо познание се проверява в непосредствения практически опит на индивида. 

Религиозното социалнопсихологическо познание също има своята дълга история. То е свързано с появата на митовете и легендите за различните божества и техните сподвижници, апостоли, пророци и пр. Така на базата на историите за реално съществуващи или въображаеми личности или образи за тях се създава религиозното социалнопсихологическо познание. То намира своя концентриран израз в специализираната богословска литература, притчите, сказанията, песнопенията, обичаите и ритуалите. Религиозното социалнопсихологическо познание е служело, служи и ще служи за образци и модели за поведение на хората. Широко известни са посланията: "Не лъжи!", "Не кради!", "Не прелюбодействай!", "Не убивай!" и др. В религиозните общности се е разбирало значението на междуличностните взаимодействия в групата като фактор за психично заразяване, внушение и убеждение, възникващи по време на различните церемонии и ритуали. Например в средните векове монасите отправят молитвите си към Бога групово и се обединяват в различни религиозни ордени и общности, за да пречистват по-добре душите си. "В средновековна България, проследявайки богомилството, с учудване установяваме, че някои религиозни ритуали при богомилите, като например груповата изповед или организацията на техните еклезии, са до голяма степен праисторически начала на някои съвременни груповопсихотерапевтични форми на комуните и на т.нар. терапевтични общества" (А.Алексиев 1988, с. 100).

Третата разновидност на социалнопсихологическото познание се формира и развива в рамките на философията. Тя възниква по време на робовладелското общество в древните цивилизации на Египет, Индия, Китай и Гърция. Поради непрекъснатия обмен на материални и духовни ценности между тях и поради все още недостатъчното им познаване е трудно категорично да се посочи коя от тези култури има приоритет в изграждането на философското социалнопсихологическо познание. Безспорно обаче най-силно е влиянието върху съвременната социална психология на средиземноморската цивилизация, създадена в Гърция и Рим.

В зависимост от отговора на основния философски въпрос: "Кое е първично - материята или съзнанието?" се разграничават две основни групи представители на философията - материалисти и идеалисти. Първите определят материалното начало за приоритетно (Демокрит, Хераклит, Епикур и др.), а вторите (Платон, Плотин, Августин и др.) смятат, че първична е душата. 

Според Демокрит душата е материална и се изгражда от малки, кръгли и подвижни атоми, които са разпръснати по всички части на човешкото тяло. Тя преустановява съществуването си с настъпването на смъртта на човека. Според Демокрит душата на човека не може да съществува извън тялото му. 

Противоположни са схващанията на Платон. Той смята, че душата е свързващото звено между света на идеите и света на вещите. Според него тя властва над тялото и ръководи неговите движения. Платон разкрива реалните трудности за опознаването на социалнопсихичното. В своя труд "Държавата" той посочва, че на философите са присъщи познанието и мъдростта, затова те трябва да управляват държавата. При тяхното създаване според него Бог е използвал злато. За техни помощници Платон определя военните. Те се характеризират със своята смелост и решителност. Типичен метал за тях е среброто. У занаятчиите и земеделците преобладават желязото и медта, защото у тях доминират разпалеността и въжделенията. Повечето от хората според него са зависими преди всичко от своите желания и това ги прави импулсивни и ирационални. Така Платон в една от първите социалнопсихологически характеристики на различните слоеве на робовладелското общество посочва техните типични особености. Тези характеристики впечатляват с елитарния си характер и с това, че в тях не е включена класата на робите.

Аристотел нарича човека "обществено животно" и разкрива факта, че неговото взаимодействие със себеподобните му го изпълва със сили. Геният на античната философия отделя в своите съчинения "За душата", "За паметта", "За сънищата", "Физиогномика" и др. достойно внимание на проблемите на човешката психика, на тяхната квалификация и функции. Значими за развитието на социалнопсихологическото познание са схващанията му за усещанията, чувствата и волята. Според него съществена роля в живота на човека имат неговите усещания. Аристотел ги разграничава на зрителни, слухови, осезателни, вкусови и обонятелни. Подробно описва и човешките чувства, като ги разделя на два вида - удоволствие и неудоволствие, като специално внимание отделя на някои от тях, които нарича афекти (гняв, страх, злоба, радост, ненавист, завист, любов). Схващанията си за волята Аристотел свързва с преднамерените действия, които се подчиняват на определени цели, имащи обществен характер. С непреходно значение за психологическото познание се оказват и идеите му, че познавателните процеси се свързват помежду си и образуват сложни явления. Така той поставя основите на асоциативната психология, която се оказва една непреходна система в социалнопсихологическото познание. Според него съществуват четири закономерности при образуването на асоциации - чрез връзка в пространството, чрез връзка във времето, чрез подобие и чрез противопоставяне. В своя трактат "Политика" Аристотел определя човека като "политическо същество", за което са характерни "обществени инстинкти".

В идеите на Платон и Аристотел някои специалисти разкриват вече готови социалнопсихологически обобщения, които стоят в основата на анализа на обществените явления. Например Платон поддържа "колективистичната" позиция, защото смята, че индивидът е производен от масите. Противоположно е становището на Аристотел, според когото масите са съвкупност от индивиди и главният предмет за въздействие трябва да е отделната личност, т.е. той поставя акцент на "индивидуалистичната" позиция (А. Реан, Я. Коломински 1999, с. 13-14). 

Още древногръцките философи разбират предимствата на междуличностното общуване в малките групи. Известно е, че Сократ развива своите идеи за природата, човека и обществото пред последователите си в диалогична форма, като смята, че последните така ги възприемат и разбират по-лесно, а те стават по-ясни и за него самия. Чрез остроумните си въпроси той насочвал събеседниците си към правилните решения и винаги побеждавал в споровете си с тях. Този подход се използва и в съвременната психотерапия и е известен като метода на "Сократовия диалог", в хода на който непоследователните, противоречиви и неаргументирани съждения на хората с психични разстройства постепенно се преодоляват. Същността му се изразява в това, че психотерапевтите постепенно, стъпка по стъпка, убеждавайки пациентите в своята правота и карайки ги да кажат "да" на исканията им, предизвикват у последните самостоятелното достигне до необходимия и предварително планиран отговор. Това става, като в процеса на беседата психотерапевтите задават на пациентите такива въпроси и по такъв начин, че те винаги да отговарят положително. Така последните достигат до изводи, които в началото на беседата не биха разбрали и не биха приели. В основата на "Сократовия диалог" стоят неоспоримите факти, логическото мислене и доказателствата.

В древността се поставят основите и на изучаването на човешката личност като част от социалнопсихологическото познание. Позовавайки се на човешките типове взаимоотношения, описани от драматурзите, Теофраст типизира психичните особености на хората. Той пръв употребява понятието характер и подчертава значението на взаимоотношенията между хората за тяхното индивидуално развитие. Най-известният древногръцки лекар Хипократ изказва идеята за съществуването на четири типа хора (сангвиници, холерици, меланхолици и флегматици), различаващи се според него по съотношението на течността, която преобладава в техния организъм. Пропорцията на различните течности той обозначава с понятието "красис". По-популярно обаче става названието "темперамент", което му дава римският лекар Гален. В съчиненията на още редица древни мислители като Сенека, Цицерон, Квинтилиан и др. се споменава за позитивното влияние на разговорите в групите върху душевното здраве на участващите в тях лица. Например Луций Аней Сенека, разсъждавайки за непосредственото въздействие на възрастните върху децата, изказва известната сентенция "Дълъг е пътят на наставлението, а кратък и резултатен - на примера". Марк Фабий Квинтилиан на практика реализира идеите си за словесното майсторство, разкрити в труда му "Обучението на оратора", като основава училище за гръцко и римско красноречие. 

Социалнопсихологическото познание се развива и в трудовете на редица философи от Средновековието, Възраждането, Просвещението и епохата на индустриализацията. Джон Лок смята, че източник на познанието на човека е неговият индивидуален опит. Психиката на новороденото дете според него е една "чиста дъска", върху която опитът записва своето съдържание". Заради разбиранията си Дж. Лок е обявен за баща на "емпиричната психология". Върху развитието на социалнопсихологическото познание влияние оказват и идеите на Л. Лайбниц, който наред с понятието "съзнание" употребява и понятието "безсъзнателно". Необходимо е да се отбележи специално ролята на Л. Фойербах за обогатяването на социалнопсихологическото познание. Той е един от първите философи, които разкриват значението на взаимоотношенията между хората. Според него същността на човека се проявява в междуличностното общуване. "Уединеността е крайност и ограниченост, общуването е свобода и безкрайност. Истинската диалектика не е монолог на самотния мислител сам със себе си, тя е диалог между "Аз" и "Ти" (по А. Реан, Я. Коломински 1999, с. 14). В трудовете на редица философи (В. Белински, Д. Дидро, Е. Кондиляк, Ш. Монтескьо, А. Радишчев, Ж.-Ж. Русо, А. Херцен, П. Холбах и др.) се разкриват закономерностите на взаимодействията и взаимоотношенията между хората. В тях се описват особеностите на социалното развитие на човешкия индивид и се развиват идеите за социалната детерминираност на човешката психика.

В съвременната философия също продължават да се изучават редица социалнопсихологически проблеми, свързани с общуването, личността, човешките групи и взаимоотношенията в тях. Тези проблеми ще бъдат предмет на изследване навярно и в бъдеще.

Четвъртата част на социалнопсихологическото познание се нарича научна, защото започва от периода на обособяването на социалната психология като самостоятелна наука със собствен предмет на изучаване, типични само за нея задачи за решаване и свой експериментален инструментариум за провеждане на изследвания. Появата на термина "социална психология" става в началото на ХХ в. и този термин ще бъде използван в настоящия труд за обозначаването на научното социалнопсихологическо познание. Неговата истинност и достоверност са обосновани и проучени чрез много и разнообразни експерименти от специално подготвени професионалисти - най-често научни работници или университетски преподаватели. Те познават същността на социалнопсихологическите теории и свързания с тях понятиен и категориален апарат. Установяваната от тях научна информация не е свързана само с личните им съдби и преживявания, както е при житейското социалнопсихологическо познание, а се базира на определена специализирана теоретично-емпирична работа, извършвана по строги правила. Получаваните от тях резултати се проверяват многократно, като се използват различни количествени и качествени подходи за проверка. Казано накратко, социалната психология се превръща в самостоятелна наука, когато за установяването на обективността на социалнопсихологическото познание започва да се използва експериментът.

Появата на социалната психология като самостоятелна наука се обуславя от редица социално-икономически и научни предпоставки.

Първите се изразяват в това, че в края на ХІХ и началото на ХХ век се появяват по-бързи транспортни средства, обособяват се нови професии, увеличават се възможностите за обмен на информация между хората, повишава се производителността на труда, т.е. извършва се промишлена революция; големи маси от хора се преселват от селата в градовете, някои от които се превръщат в мегаполиси; нараства напрежението между различните социални слоеве и масовата безработица се превръща в обичайно явление; разпространяват се корупцията, проституцията, наркотиците, агресивността и бандитизмът; патриархалният морал се разпада и много хора преживяват различни психични кризи, обезверяват се, отчуждават се от своите близки и не могат да осъществяват с тях доверително общуване - с други думи, проблеми, свързани все с човешкия фактор и проблеми, които изискват позитивно решаване. Всичко това засилва значението на социалнопсихологическото познание. Необходимостта от него се разбира от представителите на редица професии: учители, лекари, юристи, мениджъри, журналисти, социални и научни работници. Защото това познание им е необходимо при решаването на главните задачи на техните професии - целенасоченото въздействие върху ценностната система, мисленето и поведението на отделния човек и групите, в които той членува. Именно у представителите на тези професии се заражда идеята за необходимостта от обективно социалнопсихологическо познание, което да им е от полза при тяхната професионална реализация. От специалистите, които го предоставят, се очаква да осигурят обективни данни за психичните особености на конкретния човек и за групите, на които той е член, да предложат надеждни корективи на ценностите и поведението му, да прогнозират бъдещето му развитие и пр.

Научните предпоставки за възникването на социалната психология се диференцират от Б. Паригин (1971) на емпирични, философски и предпоставки в системата от науки за човека. В първите той включва стихийно натрупания опит за използване на законите за обществената психика за постигането на определени практически резултати; ораторското изкуство в Древна Гърция и формиралите се в него техники за управление на вниманието и емоционалното състояние на големите и малки човешки групи; опита за използване на средствата на изкуството в делничния и празничния живот на хората за формирането на социално приемливи нагласи и ценностни ориентации; опит за подтикване към религиозни действия, които позволяват ефективно да се осъществяват въздействията върху личността; опита от действията на жреци, шамани и знахари, в който се отработват различни похвати за сугестивно въздействие на аудиторията; традициите на будизма за формирането на различни начини на психорегулация и психотренинг.

Философските източници на социалната психология според Б. Паригин са: идеите на Платон за ирационалното поведение на масите, което е присъщо за демокрациите; идеите на Аристотел за социалните инстинкти, интегриращи обществото; социалнопсихологическите обяснения на процесите на общественополитическия живот, които се съдържат в трудовете на Аристотел, Хобс, Спиноза, Лок и Русо; концепцията на Хелвеций за социалната детерминация на развитието на личността; философско-антропологичното обяснение от Л. Фойербах на ролята и същността на общуването като единствен начин за проявата на човешката същност; теорията на Хегел за историческото развитие; научният анализ на социалнопсихичните явления, направен в трудовете на руските философи В. Белински, А. Херцен, Н. Чернишевски, Н. Добролюбов, Д. Писарев. 

Предпоставките за възникването на социалната психология в системата от науки за човека, които се посочват от Б. Паригин, са социалната антропология (Лазарус, Щейнтал, Вунд, Тейлър), английският еволюционизъм (Дарвин, Спенсър), ранната социология (Конт, Дюркхайм), археологията (Морган), етнографията (Леви-Брюл), общата психология (Болдуин, Макдугал, Вунд, Рибо), психиатрията (Мечников), биологията (Холценорф, Петражицки) и др. 

Условията за обособяването на социалната психология като самостоятелна наука са възходът на философското познание през ХІХ в., популяризирането на идеите на Ч. Дарвин и Х. Спенсър за генетичната връзка на хората с останалия органичен свят, постигнатите успехи в областта на юриспруденцията, езикознанието, етнографията, антропологията и психиатрията. Най-съществената предпоставка, обаче, е интензивното развитие на две нови самостоятелни науки - психологията и социологията. Те започват автономното си развитие почти едновременно - в последната четвърт на ХІХ в. За техни основоположници се смятат съответно В. Вунд и О. Конт. 

За начало на самостоятелното съществуване на психологията се приема 1879 г., когато в гр. Лайпциг е създадена първата лаборатория по психология от В. Вунд. Много скоро последователите му откриват и други лаборатории в различни престижни университети в Европа и САЩ и започват да преподават новата научна дисциплина на студентите. Десет години по-късно, през 1889 г., се провежда и първият световен конгрес по психология в Париж. Това е красноречив белег за интензивното развитие на психологията като самостоятелна наука. 

Първите години автономното развитие на психологията става под влияние на интроспекционизма на Дж. Лок. Основавайки се на неговото твърдение, че човешкият опит се разделя на външен и вътрешен, учените приемат, че психологията трябва да изучава вътрешния опит на човека и най-надежден метод за това е самонаблюдението, а източник на психологическото знание е самоотчетът на изследваните лица за собствените им преживявания. Характерно за представителите на интроспекционизма е, че отъждествяват психиката със съзнанието и обявяват всички явления от вътрешния опит на човека за съзнателни. Експерименталните изследвания, които провеждат, освен с доминирането на интроспективния метод се характеризират и с изучаването на някои физиологични параметри на човека чрез апарати за експониране на сетивни стимули, реактометри и др. Не случайно първото произведение на В. Вунд се отнася до тези въпроси и носи названието "Физиологическа психология". Други изтъкнати представители на интроспективната психология от това време са Х. Ебингхауз, Е. Крепелин и К. Бюлер, които емпирично изучават особеностите на паметта, вниманието и мисленето. Набирайки богат експериментален опит при изследването на различните психични процеси, интроспекционистите го пречупват през призмата на субективизма и по този начин ограничават възможностите за интерпретирането и използването му в реалната практика на хората. Поради това предизвикват отрицателните реакции на много от изследователите на човешката психика. В резултат на това почти едновременно в края на ХІХ и началото на ХХ век в психологията възникват няколко научни направления, които се характеризират с различни подходи при изучаването на психичните явления и чиято популярност все още не е намаляла. Най-известни и най-влиятелни от тях са бихевиоризмът, гещалтпсихологията и психоанализата.

О. Конт, като родоначалник на позитивизма и социологията, твърди, че е невъзможно само чрез самонаблюдението да се разкрият особеностите на човешката психика. Според него те се проявяват в поведенческите реакции на хората и в резултатите на тяхната активност. Той смята, че задачата на учените е да опишат и да систематизират натрупания обществен опит. О. Конт утвърждава принципната непознаваемост на същността на нещата и затова учените трябва да насочат усилията си към изучаването на явленията от реалната практика, които носят конкретна полза на хората. В трудовете на неговите последователи се отразява ходът на развитието на социологията, разкриват се особеностите на обществените движения през ХІХ в. и се обосновават доминиращите вече капиталистически взаимоотношения. 

Психолозите и социолозите установяват, че съществува проблематика в теоретичен и практичен план, която е обща и за двете науки - изучаването на взаимното влияние между личността и обществото. Така се формира предметът на новата наука, наречена социална психология. Характерното за нея е, че още от създаването й (условно се приема, че това става през 1908 г., когато са отпечатани книгите на У. Макдугъл "Въведение в социалната психология" и на Е. Рос "Социална психология") до наше време съществуват две нейни разновидности - психологическа социална психология и социологическа социална психология. Това разграничаване се извършва в зависимост от това кой подход доминира - психологическият или социологическият. При първия акцентът се поставя на психологическите проблеми на поведението на личността в групата и ориентацията е към традиционните за психологията изследователски методи, при втория подход се обръща по-голямо внимание на обществената проблематика и се използват предимно социологическите методи за изследване. Автори като Е. Руденски (1998, с. 10).са дори на мнение, че трябва да съществува със статут на самостоятелна наука и психосоциологията, която изследва психологическите и социологически проблеми на личността в контекста на теорията за ролевото поведение.

Развитието на социалната психология, както почти всяка друга наука, преминава през следните етапи: описателен или феноменологичен, обяснителен или експериментален, практико-приложен или прогностичен. 

Възникването на социалната психология се свързва с описването на различни социалнопсихологически явления и опитите на техните автори да ги обяснят. Този етап се нарича феноменологичен и е характерен за края на ХІХ и началото на ХХ век. В него се включва изучаването преди всичко на три масови явления - народопсихологията, психологията на масите и проявата на инстинктите в социалното поведение. 

Според представителите на народопсихологията съществува свръхиндивидуална душа, която е типична за всяка нация. Тя е познаваема и се разкрива в бита, религията, изкуството, обичаите, традициите, митовете, легендите, фолклора, историята и културата на народа. "Задача на народопсихологията е да изследва законите, по които възникват, развиват се и изчезват различните черти на народа. Изказана е идеята, че главен фактор в историческото развитие е народът или духът на цялото. Споделена е тезата, че човек по своята същност е обществено същество" (С. Джонев 1996, т. 1, с. 22). Голям принос за развитието на народопсихологията има В. Вунд, който за период от двадесет години издава десет тома, озаглавени "Психология на народите". Проблемите на народопсихологията остават актуални и до нашето съвремие, особено в контекста на зачестилите през последните две десетилетия междуетнически конфликти.

Другото направление, което оказва съществено влияние на развитието на социалната психология като самостоятелна наука, е свързано с изучаването на поведението на масите (тълпите) от хора и подражанието. Най-известните му представители са Г. Тард - автор на "Закони на подражанието" (1890) и Г. Льобон, който издава през 1895 г. "Психология на тълпите". Първият проучва влиянието на подражанието и ирационалното в живота на човека. "Основното в постановката на Г. Тард е, че индивидът асимилира по пътя на подражанието нагласи, вярвания, чувства и т.н., които след това формират съдържанието на неговото социално взаимодействие. Характерно за този процес е, че в обществото по-нисшите подражават на по-висшите социални кръгове" (С. Джонев 1996 т.1, с.24). Според Г. Тард движещата сила на масовата психология е подражанието и имитацията, които обуславят общественото развитие. Той смята, че в социалното развитие ролята на подражанието е аналогична на ролята на наследствеността в биологичното развитие. Според него то стои в основата на междуличностната солидарност и сплотеност. 

С. Сигеле в своя труд "Престъпление на масите" (1895) твърди, че по време на бунтове и въстания хората извършват множество престъпления и жестокости, защото си влияят един на друг. У тях доминират ирационални нагласи и те смятат, че ще останат безнаказани. Водещи в тези случаи според италианския юрист са афектите и това според него трябва да се смята за смекчаващо вината обстоятелство. Тази закономерност на човешката психика по-късно се отчита в углавното право на редица страни.

Според Г. Льобон личността се обезличава, когато се намира в тълпата. Тя губи своите индивидуални особености и способността си да бъде автономна и да взема самостоятелни решения. Тогава действията й стават ирационални и безотговорни, защото смята, че е анонимна и ще остане ненаказана. Той определя няколко фактора, които насочват общественото движение. Това са: душата на расата, влиянието на вождовете, подражанието, внушението и взаимното заразяване. Г. Льобон още в началото на ХХ век въвежда в науката понятието групово съзнание и твърди, че когато хората се обединят в групи, поведението им е по-различно от това, когато са сами. Според него в групите те изпитват чувство за сила и непобедимост. Стават силно внушаеми и емоционално си въздействат един на друг. У. Макдугъл в книгата си "Групово съзнание" (1920) се съгласява с идеите на своя съвременник, но добавя извода, че включването на отделния индивид в определена група не е пречка той да разкрие своите индивидуални особености, защото постоянните групи се отличават с определена структура и организация. Интересни са и идеите на З. Фройд, че когато хората са в група, разкриват своите емоции по-свободно и груповата атмосфера оказва силно влияние за формирането на техния "Свръх-Аз". Той утвърждава тезата, че отделните индивиди в групата се отказват от своя идеал за "Аз-образ" и вместо него приемат целите и идеалите на лидера на групата.

Според З. Фройд инстинктите са основните детерминанти на човешкото поведение, като най-съществените от тях са инстинктът за смърт, разрушение, агресия, наречен на бога на смърта Танатос, и инстинкта за живот, стремежът за удоволствие, удовлетворяване на сексуалната потребност, наречен на бога на любовта Ерос. Най-известен поддръжник на теорията за проявата на инстинктите в социалното поведение. е У. Макдугъл. Според него те са биологически подбуди за поведението на големите маси от хора. С идеята си, че социалното поведение на хората се обуславя от вродени инстинкти, той поставя началото на т.нар. хормическа психология, която според някои учени е продължение на учението на Ч. Дарвин в сферата на обществените явления. Според тази теория известна още като социалдарвинизъм, социалното поведение на хората наподобява живота на определени животински видове, които живеят в стада или колонии. Хората като тези животински видове инстинктивно и неосъзнавано изпълняват определени социални роли. Борбата им за съществуване се превръща в основна форма на взаимодействие в обществото.

С течение на времето социалните психолози не се задоволяват само с описването на определени обществени явления. Защото разбират, че това са умозрителни заключения, които се базират на здравия смисъл, но не са потвърдени по емпиричен път. Социалната психология става истинска наука, когато в нея започва да се прилага диагностициращият и формиращ експеримент. Широкото използване на експеримента като метод за събиране на първична емпирична информация започва през двадесетте години на ХХ в. и център на социалната психология стават САЩ. Там социалнопсихологическото познание се развива много интензивно и придобива подчертана приложно-практическа насоченост. Не е случаен фактът, че в САЩ професията на социалния психолог е една от най-престижните професии и в наше време.

Първият научен експеримент, разкриващ влиянието на присъствието на другите хора върху личността и нейното поведение, е проведен през 1897 г. от Н. Триплет. Сам страстен велосипедист, ученият социолог се впечатлил, че при състезанията "по двойки" и двамата колоездачи показват по-добри резултати в сравнение с резултатите от състезанията "за време" на същото разстояние. Той решил да провери опитно своите заключения, като тестирал колоездачите на разстояние 25 мили и за двата вида състезания. В резултат на това се оказва, че всички участници в състезанието "по двойки" показват по-добри показатели със средно 5 секунди за една миля в сравнение със състезанието "за време". Сравнявайки резултатите и от редица официални състезания по двете спортни дисциплини на едни и същи състезатели, Н. Триплет установява рецидива на същата закономерност. Той доказва емпирично и факта, че когато колоездачите преминават по време на състезанията пред публика, се движат с по-висока скорост.

Специалното влияние на участието на личността в определени групи върху нея започва да се изучава след обособяването на социалната психология като самостоятелна наука. Проблемите за взаимното влияние на хората един на друг присъстват в трудовете на редица световноизвестни учени и те започват да се изучават с голям успех. Това явление се свързва преди всичко с началото на експерименталния етап в развитието на социалната психология, който започва с изследванията на В. Мьоде, Ф. Олпорт, В. Бехтерев и др., които още в началото на двадесетте години на ХХ в. провеждат системни емпирични изследвания на редица социалнопсихологически явления в малките групи. Голямо влияние върху развитието на социалната психология оказват идеите на Ч. Кули. Според него личността не трябва да се изучава абстрактно, без да се отчитат взаимоотношенията и взаимодействията й с другите хора. Той пръв въвежда понятието "първична група". С него Ч. Кули определя малка група от хора, които осъществяват помежду си междуличностно общуване "лице в лице". Известни последователи и продължители на неговите идеи са М. Аргайл, Р. Бейлс, Л. Бърковиц, Ч. Осгуд и др. 

За развитието на социалната психология допринася и Е. Мейо с формулираната от него "доктрина за човешките отношения". Неговата идея, че "човешките отношения" са фактор за увеличаването на производителността на труда, възниква в резултат на обобщаването на резултатите от станалите класически Хоторнски експерименти (1924-1939). Според Е. Мейо върху производителността на работниците, които работят в групи, оказва положително влияние върху задоволяването на потребността им от сътрудничество, подкрепа, признание, сигурност, зачитане на личното им достойнство от техните колеги и ръководители. Той утвърждава, че главният фактор за повишаване производителността на труда на работниците са добрите взаимоотношения помежду им, както и оптималните им взаимодействия с техните мениджъри. 

През 1938 г. световноизвестният психолог К. Левин в сътрудничество с Р. Липит и Л. Уайт реализира един от най-известните психолого-педагогически експерименти в социалната психология, който отдавна е станал класически. Те експериментално проучват влиянието на особеностите на различни стилове на ръководство и общуване върху психиката и поведението на десетгодишни ученици, които правят картонени играчки и маски. За целите на изследването учениците били разделени на три експериментални групи, като участниците във всяка от групите били равнопоставени по отношение на факторите пол, възраст, равнище на интелектуално и физическо развитие. Освен това всяка от групите изпълнявала една и съща задача, работела при еднакви условия и се ръководела от една и съща план-програма. Вариационната променлива на експеримента била, че наставниците преподаватели имали коренно различни стилове на ръководство и общуване - авторитарен, демократичен и либерален. На всеки шест седмици преподавателите променяли групата, с която работят. Оказва се, че дори и относително бързата смяна на стиловете на ръководство и общуване влияе забележимо на особеностите на междуличностните отношения в групите, на личностното формиране и развитие на участниците в тях, на подбудите и резултатността на тяхната работа. В това е същността на едно от най-известните емпирични изследвания в социалната психология.

Последователите на К. Левин (Д. Картрайт, Л. Фестингер, Г. Кели и др.) проучват различните фактори, които влияят на груповата динамика, като лидерство, ръководство, сплотеност, конформизъм, групови норми и ценности. Например Л. Фестингер създава теория, известна като теория за когнитивния дисонанс, чрез която обяснява особеностите на междуличностното общуване. Според нея всеки човек очаква от процесите на взаимодействие с другите хора подкрепа и разбиране, отстраняване на познавателните противоречия между извършваните или извършени действия.

Широко разпространение получава т.нар. социометрично направление в социалната психология. Негов основоположник е Дж. Морено, който предлага различни методи и техники за измерване на структурата и динамиката на малките групи. Той установява, че лицата с висок социометричен статус в групата са референтни за останалите участници в нея и са носители на основните за нея ценности. В наше време чрез социометричните методи са разкрити съществени зависимости и корелационни отношения, които са валидни както за поведението на отделната личност, така и за взаимоотношенията в малките групи.

А. Бандура твърди, че у групи деца, предварително подбрани като "агресивни" и "неагресивни", се открива определено влияние на родителите им, които или се стремят да пробудят у тях желание за борба, или да го потиснат. Това е една от причините едни хора да са по-агресивни, отколкото други. Тези изследвания установяват голямото значение на подражанието и моделирането при проявите на агресивност. С голяма популярност се ползва серията от експерименти, проведени от А. Бандура с деца относно проявите на тяхната агресивност. На три от четири детски групи били прожектирани кратки учебни филми. В двата филма имало епизоди с прояви на различни степени на агресивно поведение. В единия филм проявите на агресивност били възнаграждавани, в другия филм били санкционирани, а в третия филм те изобщо липсвали. На четвъртата група изобщо не бил прожектиран филм. В резултат на проведения експеримент се оказва, че децата, които наблюдавали филма, в който агресивното поведение било поощрявано, в процеса на своите игри проявявали по-голяма агресивност от своите връстници. Най-значимият извод, който следва от този експеримент е, че наблюдаваните от децата явления оказват съществено влияние на тяхното общуване, защото те копират поведението на възрастните. 

Според теорията за социалното учене от голямо значение е и миналият опит на индивида - какво е било насърчавано в процеса на социализацията. По-късни теоретични подходи в нея разширяват ролята на когнитивните процеси в осмислянето на ситуационната информация. Такива процеси са мислене, състояние на емоционална възбуда, интерпретация на намеренията на другите хора, обяснение на своето, както и на чуждото действие със ситуационни или диспозиционни фактори. "Теоретиците на социалното учене, както и преди поставят акцента върху възнагражденията и санкциите, но вече признават, че децата осъзнават и собственото си поведение, поведението на обкръжаващите ги и разбират евентуалните им последствия. Децата могат също да предвидят последствията за себе си на базата на своя минал опит. Те формират мнение за себе си и обкръжаващите, и след това се държат по такъв начин, че поведението им да не противоречи на това мнение" (Г. Крайг, 2000, с. 72). 

Експерименталният етап в развитието на социалната психология се отличава със своята прагматичност, с липсата на общоприета теория за обясняване на механизмите на междуличностните взаимодействия, с големия натрупан емпиричен материал, с провежданите множество и разнообразни експерименти. Съществен белег на този етап е, че социалната психология до 60-70-те години на ХХ в. се развива преди всичко в САЩ. Красноречив в това отношение е фактът, че първият учебник по социална психология във Франция е отпечатан в началото на 60-те години на ХХ в. В бившия Съветски съюз до началото на 60-те години на ХХ в. социалната психология не се развива, защото се е приемало, че е буржоазна псевдонаука от манипулативен тип.

Експерименталният етап продължава и в нашето съвремие. От 80-те години на миналия век обаче със съхраняването на практико-приложния характер на социалнопсихологическото познание явно се забелязва тенденцията за неговото хуманизиране. Провежданите изследвания в по-голяма степен са свързани с прекарването на свободното време на хората, с тяхното духовно израстване, усъвършенстване и хармонично развитие. Редица европейски психолози обаче все по-често се противопоставят на доминиращия сред американците прагматичен уклон в социалната психология. 


 1.2. Предмет и значение на социалната психология
Социалната психология е интегративна наука, която изучава индивидуални и групови психични прояви на взаимодействащите помежду си личности. Такива са техните състояния, качества, мисли, интереси, ценности, мнения и други психични феномени. В нея се изучават процесите, които се осъществяват в обществените субекти - личност, малка група, социални институции и обществото като цяло. Тя се базира на познание от разнообразни научни области (философия, педагогика, психиатрия, биология, физиология, антропология, етнография, статистика, кибернетика и т.н.) и всички области на човешката практика. Нейната основа обаче се изгражда от социологията и психологията. Представителите на тези фундаментални науки за човешкото поведение и психика обединяват усилията си при изучаването на граничните области между двете науки, в резултат на което социалната психология се обособява със свой самостоятелен статут. Тя се характеризира със собствен предмет на изследване, специфичен изследователски инструментариум за проучване и самостойно значение за практиката. Все още обаче се открояват две направления в нейното развитие - социологическо и психологическо. Първото поставя в центъра на своите изследвания социалната общност като система от отделни системи, които са автономни и взаимодействат помежду си. Представителите на това направление се базират на понятийния апарат и научния инструментариум на социологията. Във второто психологическото направление научните проблеми се концентрират върху социалната детерминираност на индивидуалната психика на личността. Така накратко, но не и безспорно, могат да бъдат охарактеризирани двете направления в социалната психология. В България социологическото и психологическото направление се разкриват съответно в трудовете на Е. Тодорова и С. Джонев, които са озаглавени по еднакъв начин - "Социална психология".

В специализираната литература се разграничават три подхода при определянето на предмета на социалната психология. Представителите на първия от тях (предимно със социологическо образование) смятат, че предмет на социалната психология са "масовите явления на психиката" и въздействията им върху поведението и спецификата на общуване на конкретната личност. Следователно тя е наука за обществената психика. Други социални психолози изхождат от психологическата интерпретация на предмета на социалната психология и го определят като особености и закономерности на развитието на личността и нейното поведение в контекста на взаимодействията й с другите хора, заемания от нея статус и изпълняваните социални роли в малките групи и големите човешки общности. Привържениците на третия подход обединяват първите два подхода и за предмет на социалната психология определят: масовите психични явления и взаимодействията на личността в групата. Според тях предметът на социалната психология е социалната психика, която е функционална динамична система на обществото, формираща се в процеса на общуването между хората, обособени в различни малки или големи групи и реализираща обществения им начин на живот и съвместната им дейност в различни социални организации и неформални обединения. Следователно социалната психология изучава междуличностното общуване, обществените отношения, различните форми на духовна дейност, общественото мнение и настроение, масовите действия, стереотипи и нагласи, социалнопсихичните аспекти на личността в малките и големи групи от хора. Нейният предмет са "породените във взаимодействието между хората и в общуването индивидуално-психични явления, междуличностни отношения, групови и междугрупови психологични феномени" (С. Джонев 1996, с. 19). Така дефинираният предмет на науката се разкрива цялостно в съдържанието на учебника "Социална психология" на С. Джонев. В своя труд изтъкнатият български социален психолог прави исторически обзор на социалнопсихологическото познание и взаимовръзката му с другите науки, разкрива методологията и изследователските методи на социалната психология, анализира междуличностното общуване като базова категория на социалната психология, описва социалнопсихичните прояви на личността, междуличностните феномени в малките групи и масовите психични явления в големите човешки общности. Той, както и други автори, приема, че същността на социалната психология се разкрива чрез изясняването на междуличностното общуване като най-значим социален феномен. Защото благодарение на общуването и чрез него се предизвикват и осъществяват такива обществени явления като психично заразяване, подражание, внушение, убеждение, лидерство, ръководство, групова сплотеност, диспозиция, конформизъм, конфликтност, мнение, настроение, слух, мълва, социална перцепция, каузална атрибуция и пр. Общуването в социалната психология се разкрива като специфично човешко явление, което обуславя ефективността на социализацията на личността, на нейния труд и обучение.

И така, от написаното следва, че социалната психология е междудисциплинарно направление в научното познание с подчертана практическа насоченост. Тя е специфичен дял от социалнопсихологическото познание, в който се изучава социалната психика, разглеждана като динамична система и явленията, които възникват в процесите на междуличностното общуване и механизмите за неговата обществена регулация. Социалната психология изследва закономерностите на поведенческите и комуникативните актове на хората, които се обуславят от особеностите на техните личности и ситуациите, в които те действат или си взаимодействат. Предметът й е изучаването на общуването като основа и източник на феномените на социалната психика. Той се конкретизира в разкриването на значението, същността, структурата и функциите на общуването; в проучването на средствата, механизмите, формите, мотивите и технологиите на общуване; в изследването на личността като субект на общуване и на групите (малки и големи) като съвкупен субект на общуване и като съвкупност от субекти на общуване. Едно такова представяне на предмета на социалната психология благоприятства нейната диференциация като теория и позволява по-пълноценното й използване на нейните достижения във всекидневната практика.

Значението на социалната психология в нашата съвременност е огромно. Не случайно тя е една от най-престижните, най-популярни и най-бързо развиващи се науки в областта на хуманитарните, обществените и психологическите дисциплини. Красноречив в това отношение е фактът, че за по-малко от сто години самостоятелно съществуване като наука тя се изучава във всички престижни университети в света, редовно се провеждат международни конгреси и конференции по социална психология, постоянно се издават специализирани списания и се отпечатват монографични трудове свързани с различни социалнопсихологически проблеми. Друг показател за нейното значение е, че тя е с подчертано приложен характер и се намира в много тясна връзка с практиката. Получените социалнопсихологически знания чрез различни опити и експерименти най-често се обуславят от потребностите на реалния живот в производството, образованието, здравеопазването, управлението, търговията, юриспруденцията, журналистиката, туризма, спорта, военното дело и пр. Понякога дори се надценяват нейните практически възможности и очакванията от приложимостта й в различни сфери на живота са нереалистично завишени.

1.3. Източници, методи и етапи на социалнопсихологическите изследвания
В социалната психология се разграничават три вида изследвания: експериментално-емпирични, теоретични и методологични. В първите се включва събирането на първична емпирична информация във формата на определени психични факти, анализ и интерпретация на получените данни в рамките на определена теоретична система. Теоретичните изследвания се изразяват в съпоставката на различни емпирични изследвания, при което се разкрива същественото, значимото в тях и на тази база се изграждат определени концептуални модели. Методологичните изследвания в социалната психология са изследвания, отнасящи се до цялата система на психологическите науки с всичките й подструктури и елементи. В тях се изясняват понятийният апарат, основните категории и принципи на психологията. Методологията на социалната психология може накратко да се охарактеризира като съвкупност от начини и средства на изследване на социалнопсихичните явления, необходими за организацията и провеждането на изучаването на социалната психика.

Един от най-важните проблеми, отнасящи се до социалнопсихологическите изследвания, е проблемът за неговите източници. Защото ако източниците на психологическо познание не са подбрани правилно, то и най-префинените изследователски методи и най-професионалните интерпретации ще създадат само артефакти.

Основни източници на психологичното познание са обективните изяви на психиката. Те се отличават с разнообразие и многообхватност. Такива са вегетативните, секреторните, двигателните, соматичните реакции с психогенен характер. Обективен индикатор за психичния живот са мимиката, позата, походката, телосложението, интонацията, взаимодействията във времето и пространството и пр. 

Предимствата на тези източници за психичния живот са в тяхната достъпност, многообхватност и универсалност. Те позволяват да се разкрият типични тенденции във формирането на психиката. Въпреки посочените положителни страни тези източници не трябва да се надценяват, тъй като един опитен актьор може винаги да заблуди събеседниците си относно моментното си състояние, като "пресъздаде" такава мимика, поза, походка или интонация на гласа, каквато пожелае.

Друг важен източник за опознаване на човешката психика е самосъзнанието. Този източник в най-голяма степен разкрива спецификата на психичното, на неговата субективност и е носител на такава информация, която е недостъпна при ползването на другите източници. Например единствено благодарение на самосъзнанието е възможно да се проучи динамиката на емоционално-мотивационната сфера на личността. Големите познавателни възможности на самосъзнанието са достъпни обаче само за хора с богата психологическа култура, които проявяват избирателност и способност правилно да интерпретират отразените факти. Самосъзнанието се изследва предимно чрез самонаблюдението. 

Източник за социалнопсихологическо познание са реакциите на хората, попаднали в критични или екстремални ситуации. В тези случаи, както и когато личността смята, че е анонимна (в случаите на съвместни действия с множество непознати хора), задръжните механизми, създадени от обществените норми на поведение, често се игнорират. В такива моменти реакциите на някои хора са такива, че напълно изненадват дори и техни близки, които са смятали, че ги познават много добре. За този източник на психологическо познание е много трудно да се осигурят експериментални условия, но затова пък той има много големи диагностични възможности.

Случаите на психични отклонения също представляват своеобразен източник за изследване на психиката. Те служат за сравнителна база при съпоставянето им с нормалните психични явления. Тези случаи преимуществено се изследват в психиатрията.

Други източници за изучаване на психичното са феноменалните способности и възможности на психиката на някои хора, индивидуалните и типологичните психични особености, възникването и развитието на психиката и др.

Източниците за изучаване на психиката в голяма степен определят и методите на нейното изследване. Последните се обуславят също и от целите и задачите на изследванията. Методите на една наука фактически представляват пътищата, начините за опознаване на нейния предмет. В психологията се разграничават: методи за организация на изследванията, методи за обработка на първичната емпирична информация и методи за събиране на първична емпирична информация.

Методите за организация на социалнопсихологическите изследвания са лонгитюден и сравнителен. При лонгитюдния метод психичните явления се изучават в процеса на тяхното развитие. За тази цел в продължение на няколко години се изследват определени психични особености на конкретни лица. Сравнителният метод се характеризира с това, че еднократно се изследват едни и същи психични особености на представители на различни групи лица. Например при сравнително-патологичните изследвания се сравняват определени психични явления при хора с нормално развита психика и лица с психични отклонения.

Методите за обработка на първичната емпирична информация са два вида - количествени и качествени. Качествените методи включват анализ на получения фактически материал - дали не е логически противоречив, правдоподобна ли е взаимовръзката между причина и следствие, правилно ли са обособени съществените признаци на изследваните психични явления и др. Те изискват и да се набележат възможните перспективи в развитието на изследваните психични явления. Определянето на тенденциите и доказването на типичността в развитието на психичните особености се извършва преди всичко с количествения анализ на първичните емпирични данни. Най-често в психологията се използват алтернативният, вариационният и корелационният анализ. Достоверността на получените резултати се определя с коефициента на Стюдънт.

Голям интерес предизвикват методите за събиране на първична емпирична информация. Те са много и разнообразни. Друг важен белег е, че няма метод, който да е универсален и да удовлетворява всички изисквания към психологическите изследвания. Всеки от методите има определени предимства и недостатъци. Това налага в психологическите изследвания да се използва комплекс от методи, чрез които да се осигури обективността на изследването. 

Посочените особености на методите за събиране на първична емпирична информация се определят: 1) от многообразието на съществуващите психологически концепции и теории, като всяка от тях по някакъв начин акцентира на някои от методите и го обявява за водещ, например за представителите на интроспекционизма водещ метод е самонаблюдението. 2) от сложността, динамиката и труднодостъпността за преки изследвания на предмета на социалната психология поради неговия нематериален характер.

В психологията е прието методите да се разграничават на основни (наблюдение и експеримент) и второстепенни (самонаблюдение, беседа, анкета, тестови метод, метод на моделирането и др.).

Наблюдението е преднамерено, целенасочено възприятие, което се характеризира с осмислена, предварителна подготовка и активност на вниманието. То не е процес на възприятие пряко на психичните явления, а на техните прояви чрез мимика, поза, походка, интонация, вегетативни реакции и пр., които се проявяват в дейността и общуването на хората. Същността му не е толкова във фиксацията на определени факти, а в тяхното осмисляне и обяснение. Важна особеност е конкретното посочване на целите и задачите му. Тяхното съдържание определя програмата и плана на наблюдението. Друга съществена особеност на наблюдението е точната и пълна регистрация на възприеманите факти. Най-добре е те да се нанасят в специални протоколи, като се използва психологическата терминология, така че, когато фиксираните данни се използват и от други изследователи, тяхната интерпретация да е еднозначна. Изискването за обективност на получените данни чрез метода на наблюдението налага то да се провежда при възможност неколкократно през определени интервали от време. 

Ефективността на наблюдението се увеличава, ако изследователят се "включи" в определена ситуация или група от хора, за да наблюдава определено психично явление. Това наблюдение се нарича включено или теренно наблюдение. В специализираната литература са описани изследвания, чиито автори, за да наблюдават особеностите на общуване на "тарторите" на затворниците за определено време доброволно са престоявали в местата за лишаване от свобода. Обективността на наблюдението зависи в голяма степен и от професионалната квалификация на изследователя, от неговата психологическа култура. Необходимо е той да не оказва влияние върху протичането на наблюдаваното явление, да отразява точно, вярно и недвусмислено неговите параметри, да направи обективни обобщения и изводи на базата на адекватното дешифриране на получените данни. 

Главното предимство на наблюдението пред другите методи за събиране на първична емпирична информация е съхраняването на естествеността на проявите на психичните явления. Обикновено то се провежда в непосредствената среда, където проявяват своята активност наблюдаваните лица. 

Понякога обаче наблюдението се провежда и в лабораторни условия. Наблюдаващият не трябва в никакъв случай да оказва въздействие върху дейността на наблюдаваните лица, за да не предизвика промени в проявите на психичния им живот. За тази цел се практикуват включеното, щафетното (наблюдаващите са няколко и се заменят един друг) и дистантното (осъществява се чрез определени технически средства) наблюдение. Възможно е наблюдаващият да бъде скрит от наблюдаваните лица. Например за това се използва специално стъкло, което за изследваните лица е маскирано като огледало. Друг вариант за прикриване на наблюдението е на изслeдваните лица да се каже, че се проучват проявите на едни психични явления, а всъщност да се наблюдават други.

Наблюдението като метод има и редица недостатъци. Един от съществените му недостатъци е, че изследователят трябва пасивно да изчаква евентуалната проява на събитието, което го интересува. Той не може да въздейства на променливите в наблюдавания процес. Това го затруднява значително при разграничаването на причинно-следствените връзки от условията, в които те възникват. Установките, интересите, психичните състояния на експериментатора могат да повлияят на резултатите от наблюдението. 

Този метод изисква продължително време за провеждане на наблюденията. Продължителните наблюдения изморяват и предизвикват у изследователя състояние на монотонност. Той се приспособява към наблюдаваната ситуация и това увеличава възможностите за субективна интерпретация на фактите. Неточности на информацията, разкрита чрез наблюдението, се обуславят от предубеждения, свързани с първото впечатление, професионални стереотипи, влиянието на наблюдаваните лица, подмяна на описанието на психологическия факт с мнението за него и др.

Тези недостатъци се преодоляват в значителна степен, когато съвместно с наблюдението се използват и други методи за събиране на първична емпирична информация.

Един от тези методи е експериментът. Той е специфичен начин за събиране на факти чрез активната намеса на изследователя в специално създадени за това условия. Контролирайки ситуацията на експеримента, изследователят има възможност многократно да го повтаря, за да събере достатъчно данни, които разкриват закономерността или случайността на проявите на изследваните психични явления. Експерименталните изследвания позволяват с точност да се установи взаимовръзката между зависимите и независимите променливи. Качествените резултати от експеримента се изобразяват чрез числа, таблици, графики, диаграми и др.

Главният недостатък на експеримента е, че при създаването на условията за неговото провеждане се нарушава естественият ход на протичане на изучаваното психично явление. Това деформира в известна степен получените емпирични данни. Този недостатък е типичен за лабораторния експеримент и в по-малка степен влияе върху резултатите на естествения експеримент.

Лабораторният експеримент се провежда в изкуствена, лабораторна обстановка с помощта на специална стимулираща, програмираща и регистрираща апаратура. Използваната апаратура позволява по-прецизен контрол и промяна на условията за протичане на изследваните психични особености, както и по-точното отчитане на основните им параметри. Лабораторният експеримент се използва с успех при изучаването на психомоториката, паметта, вниманието, мисленето и др. Естественият експеримент се провежда в обичайните за изследваните лица условия, но изучаваното явление се предизвиква съзнателно по предварително набелязан от експериментатора план.

В нашето съвремие широко се прилага психолого-педагогическия експеримент като специфична разновидност на естествения експеримент. При него изследването се провежда в естествената среда на дейност на учителите и учениците. Изследваните лица се разпределят в две групи. Членовете на тези групи трябва да притежават приблизително еднакви качества относно проучваните психични особености. При работата с едната група, наричана експериментална, се използва някакъв нов фактор или нова форма на въздействие, а с другата група, наричана контролна, се действа по стария, традиционен начин. Ефективността на нововъведението се преценява, като се сравнят получените резултати от експерименталната и контролната група. По-голяма прецизност при отчитането на резултатите се постига при размяната на функциите на двете групи, като експерименталната група стане контролна, а контролната - експериментална. 

В зависимост от поставените цели експериментът може да бъде констатиращ или формиращ (преобразуващ). При първия вид експеримент се установява моментното състояние на определени психични особености, а при втория вид - тяхната промяна в зависимост от нововъдените фактори.

Главното предимство на експеримента е активността на изследователя. Той сам предизвиква психичните явления, които изучава, и определя условията и количеството на тяхната проява. Така обезпечава по-добре обективността на получаваните резултати.

Особена популярност в психологията имат тестовете. В различни периоди от време те са били или тотално отхвърляни като метод за събиране на информация или техните резултати са били безкритично приемани за определящи в изследванията. Започват да се прилагат от психолозите още в края на ХIХ в.

Тестовете служат за диагностицирането на определени психични особености. Определящо за тях е наличието на стандарти, с които се сравняват получените резултати от провежданите изследвания. Чрез тях се извършва класификация на базата на някаква норма и се измерват индивидуалните особености на личността. Обективността на получените резултати чрез тестовия метод до голяма степен се обезпечава от изискването, че на всички изследвани лица трябва да се предоставят еднакви възможности за изява на проучваните психични явления. Другото важно условие е свързано с инструкцията към изследваните лица - тя трябва да бъде ясна, точна, лаконична. Желателно е изискванията да бъдат разяснени с един - два примера, чрез които изследваните лица да демонстрират доколко са разбрали това, което ще се изисква от тях.

Позитивната страна на тестовете е, че в повечето случаи резултатите им се изразяват количествено и са съпоставими както помежду си, така и с някакъв еталон. Влиянието на субективния фактор при отчитането на резултатите е сведено до минимум. Обикновено провеждането им не е свързано с разход на много време. Най-често обаче те са критикувани, защото чрез тях не се разкрива мотивацията, вътрешната динамика на изследваните психични явления и причините, които са ги предизвикали.

В психологическите изследвания се използват разнообразни тестове. Най-често се използват тестове за определяне особеностите на паметта, вниманието, мисленето, въображението и др. За изследване на интелигентността например в световен мащаб са се утвърдили тестовете на Бине, Рейвън, Уекслър и др. 

Известни са още тестове за диагностициране на личността, на психичното развитие, на степента на усвояване на определени знания и умения. Особен интерес предизвикват проективните тестове. Най-известни от тях са мастилените петна на Роршах, рисувателният тест на Розенцвайг, тематично аперцептивният тест (ТАТ). При тези тестове изследваните лица са провокирани чрез различни стимули да разкрият определени свои личностни особености (насоченост, стремежи, състояния и пр.), като интерпретират рисунки, картини, събития, разкази с неопределено съдържание.

Преди използването на метода на тестовете изследователите трябва да отговарят на следните въпроси: каква е неговата цел, за какъв кръг от изследвани лица е подходящ; какви са точността и надеждността на неговите резултати; до каква степен са адекватни и валидни неговите резултати; колко чувствителен и в какви единици дава резултатите, доколко е сравним с други тестове; как се провежда - индивидуално, групово, с тренировка и пр.

Друг често прилаган метод за събиране на първична информация е анкетата. Този метод се използва от представителите на различни обществени науки (социология, психология, педагогика, етнография и др.) още в края на ХIХ в. Същността му се изразява в получаването на определена информация за схващанията, мненията, отношенията, нагласите, мотивите, интересите и пр. чрез писмен самоотчет на изследваните лица по определена програма. Необходимата информация се получава, като те изразяват определено становище относно посочени твърдения, съждения или въпроси. Тези твърдения, съждения или въпроси могат да бъдат закрити (посочени са всички възможни начини на отговор) или открити (не са посочени предварително отговори, а само е оставено свободно място, на което изследваните лица ги записват). 

Предимство на първия вариант е еднообразието на отговорите и поради това - лесната и бързата им обработка. В този случай изследваните лица са по-сигурни, че отговорите им са анонимни защото не се налага да пишат нещо със своя почерк, а само отбелязват с определен знак своето становище. Недостатъците му са, че изследваните лица могат механично да посочат определен отговор, без да вникнат в неговата същност или да са неудовлетворени, ако в посочените отговори липсва този, който на тях им се струва, че е правилен.

Предимствата на втория вариант са, че при него не се налагат никакви ограничения на отговорите на изследваните лица. По този начин възможностите да се получи по-богата и по-разнообразна информация се увеличават. Недостатъците му са, че някои отговори могат да бъдат непълни, неточни и необмислени и поради голямото им разнообразие затрудняват изследователите при тяхната обработка. Вторият вариант е по-подходящ за проучване на проблеми, за които има по-ограничена информация. 

Обикновено в анкетите се използват и двата варианта, а целите и средствата и времето за провеждане на изследването определят кой от тях ще доминира.

Обективността на получаваната информация в голяма степен се осигурява от определен брой контролиращи, филтриращи въпроси, твърдения или съждения. Чрез тях определени отговори се съпоставят и анализират дали са съобразени с изискванията на логиката. При наличието на чести противоречия или абсурдност в отговорите съответните анкетни карти се анулират. 

При формулирането на твърденията, въпросите и съжденията е необходимо да се спазват следните психологически изисквания към тях: 1) да са съобразени с целта на изследването; 2) да са ясни, недвусмислени, логични, конкретни и лаконични; 3) не трябва да внушават определен отговор; 4) формулировката им трябва да е съобразена с особеностите на изследваните лица, за да ги заинтересува; 5) по-сложните трябва да следват по-простите, така че в смислово отношение да имат определена последователност; 6) данните, свързани с лична информация - възраст, пол, професионална квалификация и пр. - се поставя в края на анкетата.

Важно е и външното, естетическо и полиграфическо оформление на анкетната карта - качеството на хартията и шрифта. За предизвикване на по-голям интерес и противопоставяне на умората, монотонността и скуката на анкетната карта могат да се отпечатат карикатури, шаржове, анекдоти, стихове и др. Задължително е още в началото на анкетната карта да се напише ясно и отчетливо коя организация провежда изследването. 

Целта на допитването се посочва в инструкцията, чрез която на изследваните лица се разяснява какво и в каква последователност трябва да направят. В инструкцията обикновено се изказва благодарност на участниците в изследването за положените от тях усилия.

Устната форма на анкетата (допитването) се нарича интервю. То се използва за уточняване, разширяване и сравняване на получената информация чрез други методи. В зависимост от броя на участниците интервюто е групово или индивидуално. В зависимост от степента на предварителната подготовка на интервюто, то е стандартизирано (формулировката на въпросите и последователността на тяхното задаване са определени) и нестандартизирано (свободен разговор по темата). 

Преимуществата на стандартизираното интервю са, че може да се прилага от изследователи с по-ниска степен на квалификация; получените данни от изследването на различни лица са лесно съпоставими; грешката при формулировката на въпросите е сведена до минимум. 

Основните недостатъци са, че контактът с изследваните лица е затруднен и някои от тях по различен начин разбират поставените им въпроси. Използването му е целесъобразно при изследването на по-голям брой лица. 

Предимствата на нестандартизираното интервю са, че чрез него се достига до по-съществена информация; условията на провеждането му са по-естествени и то се доближава до беседата. Съществен недостатък са затрудненията, които възникват при съпоставката на получените чрез нестандартизираното интервю данни.

Процесът на интервюиране има три основни фази: 1) установяване на контакт с изследваните лица; 2) основна фаза, в която се получава информация, свързана с целта на изследване; 3) заключителна фаза, в която задължително трябва да се благодари на изследваните лица за оказаното съдействие.

Друг важен момент е регистрирането на получената чрез интервюто информация. Известни са следните видове регистрация: 1) дословно записване от изследователя на всичко, което е чул; 2) механичен звукозапис чрез аудиосредства; 3) записване на отговорите по памет; 4) класификация на отговорите и записване само на някои от тях.

В сравнение с анкетата, информацията, която се събира чрез интервюто е по-пълна, по-съдържателна и по-определена. По време на интервюто чрез допълнителни въпроси някои неясноти в отговорите могат да бъдат отстранени. Изследователите наблюдават изследваните лица и чрез тяхното поведение могат да разберат в по-голяма степен отношението към проучваните проблеми. 

Провеждането на интервюто обаче отнема повече време и средства в сравнение с анкетата. От изследователите, които използват интервюто, се изисква по-висока професионална квалификация в сравнение с анкетьорите, защото проявите на субективизъм и някои личностни особености на изследователите се отразяват на хода и на резултатите от интервюто. 

При анкетата такива рискове не съществуват. Анкетата в по-голяма степен осигурява анонимността на отговорите в сравнение с интервюто. Друго нейно предимство е, че анкетираните могат по-дълго време да обмислят своите отговори.

Голяма е приликата на интервюто с беседата - друг метод за събиране на информация за психичните явления. Изискванията към този метод са много близки до нестандартизираното интервю (цели, регистрация на данните, фази на провеждане и др.), но при него в по-голяма степен се обръща внимание на естествеността, на непринудеността на обстановката, на междуличностния контакт между участниците в изследването. Затова изследователите трябва да притежават в максимална степен търпеливост, приспособимост, доброжелателност и умения за индивидуализиран подход към участниците в изследването.

Чрез беседата е възможно уточняването на определена информация както от изследваните лица, така и от хора, които добре познават психичните им особености (родители, приятели, учители и др.). Този метод е разпространен в практиката във връзка с изучаването и изясняването на същността на различни социалнопсихологически явления.

При метода на проучване продуктите от дейността се анализират получените резултати от игровата, учебната или трудовата дейност на изследваните лица и се правят изводи за тяхната психика. Така се разкриват определени техни познавателни, емоционални и волеви качества. За използването на този метод изследователите трябва да познават много добре областта, от която са продуктите на дейността, да знаят обстановката, в която те са създавани, и да са сигурни, че техни автори са именно изследваните лица. 

Предимство на този метод е, че продуктите от дейността могат да бъдат анализирани многократно, като се променят условията за тяхното получаване.

Например изучаването на училищната документация (бележници, класни дневници, протоколи от учителски съвети, училищни планове и др.) дава обективна информация за учебната активност на учениците, за техните интереси, нагласи, отношения и състояния.

Методът на биографичното проучване се изразява в събирането на определени сведения за миналото на изследваната личност, за особеностите на нейната психика.

Най-често използваният в житейската практика, но и най-често отхвърляният метод в психологията е самонаблюдението. От гледна точка на историческото развитие самонаблюдението е най-старият метод, защото е в пряка връзка със съмосъзнанието. В индивидуалното развитие на човека самонаблюдението се появява още в най-ранна възраст (около края на на втората година) и съпътства целия съзнателен живот. 

Предимствата на самонаблюдението са: 1) чрез този метод се прониква в дълбините на човешката психика независимо от цялата й сложност; 2) прилагането му се осъществява без специална подготовка; 3) това е един много продължителен във времето метод. На практика човек почти през целия си съзнателен живот се самонаблюдава. Най-често самонаблюдението като метод в психологията е критикуван за неговата субективност. При него субектът и обектът се сливат. От това следва, че при определени обстоятелства то е неприложимо - например при някои психични състояния като агресията, фрустрацията и други, когато самоконтролът намалява. Самонаблюдението има подчертано описателен характер и чрез него не могат да се разкрият причинно-следствените връзки между изследваните психични явления. Това ограничава неговите познавателни възможности и им придава случаен характер. 

Неточността му се обяснява с това, че то обикновено се вербализира след изследваното явление и на практика е някаква паметова представа за него. В процеса на самонаблюдение личността раздвоява вниманието си върху извършваната дейност и процеса на самонаблюдение. Това раздвояване естествено се отразява негативно и върху двата процеса. Изброените недостатъци на самонаблюдението понякога го правят практически неприложимо. Например подрастващите деца поради ограничения им речников запас не винаги могат да вербализират това, което са установили в процеса на самонаблюдение.

Изключително перспективен метод на социалната психология е методът на моделирането. Същността му се изразява в това, че се създава модел на обекта на изследване. При моделирането не се изучава непосредствено психичното явление, а някаква негова имитация, която дава определена информация за него. Използват се два варианта - моделират се психични явления или се моделират ситуации, в които протича човешката дейност. Моделите изпълняват следните функции: евристична, илюстрираща, обяснителна, прогностична, предаваща. Моделирането спомага за структурирането на съществуващите данни за психичното явление и за тяхното онагледяване. Този метод разкрива възможности за научно изследване и управление на процеса на формиране качества на личността и човешките общности. 

Типичен социалнопсихологически метод на изследване е социометрията. Тя се прилага още от тридесетте години на ХХ век, за да се изяснят взаимните симпатии и антипатии на членовете на малката група. Създател на социометричния метод е Дж. Морено. Този метод е световно признат и се използва широко от представителите на психологията, социологията, педагогиката и психотерапията за изучаване на емоционалните взаимоотношения в най-различни малки групи (семейни, производствени, религиозни, военни, спортни и пр.). 

Социометричният метод на Дж. Морено се използва за получаване и количествена обработка на данни за структурата, интеграцията и диференцияцията на малките групи, за динамиката на взаимоотношенията и личния статус на участниците в тях. Той се основава на анализа на приемането и отхвърлянето на членовете на групата, изобразявани след това под формата на социоматрици или социограми, на които нагледно се представят различните типове връзки между отделните личности. Социограмата разкрива отхвърляните, изолираните или непопулярните членове на групата. Те са такива по различни причини: недостатъчна активност, липса на достатъчна увереност в себе си или липса на доверие към другите. Освен това тях може да не ги увличат и привличат целите на групата или пък техните собствени цели да бъдат различни от целите на групата. Смята се, че социометрията има големи предимства в сравнение с изводите, които се правят въз основа на наблюденията. Обаче тези предимства се превръщат в действителни едва в този случай, когато изследваната група е готова искрено да сътрудничи на експериментаторите. В противен случай недостатъците на този изследователски метод се проявяват ярко. Съществен недостатък на метода е, че когато изследваните лица разберат скрития смисъл на въпросите, могат да дадат очаквания отговор и да прикрият това, което мислят в действителност. И още нещо, с този метод се разкрива само емоционалната форма на груповата сплотеност. Достоверността на резултатите от изследването чрез него се увеличава с поставянето на допълнителни въпроси, които позволяват по-добре да се обяснят причините за едни или други избори.

Социометричният анализ на данните се осъществява с помощта на цифрови оценки и индекси. С някои от тях може да се изрази социометрическият статус на индивида, с помощта на други може да се опишат особеностите на групата като социална система, а чрез трети - количествено да се характеризират някои аспекти на съвместната дейност на членовете на групата. Така структурата на групата обикновено се описва с помощта на следните индекси:

- положителна експанзивност - това е потребността от другарски отношения, от общуване на индивида в групата. Тя се изразява като отношение между броя на изборите, които са направени от изследваното лице и броя на всички възможни избори, които могат да се направят;

- груповата експанзивност представлява потребността от приятелски взаимоотношения в цялата група. Груповата експанзивност се изчислява като отношение (частно) между общия брой избори, направени в групата, към броя на членовете на групата;

- груповата сплотеност се пресмята като частно от разделянето на броя на взаимните избори на общия, възможен брой на взаимните избори;

- груповата интеграция се получава, като се раздели числото 1 на общия брой неполучили нито един избор, т.е. на броя на изолираните лица в групата.

Резултатите от социометричния тест се поставят в социометрична матрица и се изобразяват графично във вид на социограми или се изразяват чрез индекси. Трябва да се отбележи специално, че при този метод изследователите имат голяма свобода при подбора на критериите и конструирането както на самия социометричен тест, така и на формите на неговото графическо представяне. При това трябва да се имат предвид следните основни изисквания:

- необходимо е да се създаде положителна мотивация у изследваните лица;

- изисква се компетентна обработка и интерпретация на данните;

- графическото изобразяване на социоматриците трябва да бъде по възможност нагледно. 

В "Речник по психология" Л. Десев представя достойнствата и недостатъците на социометрията. Първите се изразяват в "демократичния" характер на метода; използването му дава възможност за диагностициране с математическа точност на междуличностните предпочитания и тяхната динамика; разкрива се статусът на индивида в групата и удовлетвореността му от общуването; установява се начин за прилагане на системно-структурен анализ и моделиране на личните (главно емоционални) взаимоотношения; за кратко време се събира обемна психологическа информация, която се изразява с числа и може да се обработи с математико-статистически методи и да се представи нагледно; процедурата по проучването е относително проста и лесно изпълнима. Слабостите на социометрията са: ограничени познавателни възможности, тъй като се изразяват не всички, а предимно емоционалните отношения, изразени в симпатия, антипатия, безразличие; остават в сянка мотивацията, причините, детерминираността на отношенията и взаимоотношенията; служат за изследване на групи до 40 души, но не по-големи; относително ниска информационна стойност (със социометрията се получава по-малко информация в сравнение с тази, придобивана чрез метода за групова оценка); нежелание на изследваните лица да съобщават имена на партньори за доверително общуване и за връзки с по-интимен характер; опасност от субективизъм (реалните отношения в бита, в процеса на труда, познанието и общуването не винаги съвпадат с показаните при социометрията); броят на взаимните избори, който служи за установяване на групова сплотеност, не е надежден показател за нея - голям брой такива избори могат да отразяват голям брой затворени в себе си групички, между които няма дружески отношения.

ПРИМЕРЕН ВЪПРОСНИК ЗА ПРОВЕЖДАНЕ НА СОЦИОМЕТРИЯ

Посочете трима свои колеги, с които Ви е най-приятно да работите в един екип. На първо място поставете онзи свой колега, с когото преди всичко искате да работите, на второ място този, с който искате да работите най-много, ако го нямаше първия и т.н.

ЧАСТ ПЪРВА
1._______________________________________________

2._______________________________________________

3._______________________________________________

4._______________________________________________

Наред с фамилията поставете цифри, обозначаващи причините, поради които Вие сте направили съответния избор.

Той се отличава с отлична професионална подготовка.

Добре се разбираме по време на работа, тъй като сме добри приятели.

Той има качества на боец и работи с пълно отдаване на силите.

Той е коректен и благороден човек.

Той работи самоотвержено.

Добре изпълнява предварително набелязаните задачи.

Аз мога да разчитам на него в решителен момент на работата.

Друго .......................................... (отбележете какво именно).

Отбележете имената на колегите си, които според Вас са Ви включили в своите избори.

ЧАСТ ВТОРА
Отбележете имената на трима свои колеги, с които не искате да работите заедно в един и същ състав. На първо място поставете името на този от тях, с когото в най-голяма степен не искате да си партнирате. Можете да направите неограничен брой избори.

Наред с фамилното име поставете цифра, която да обозначава причината, поради която не желаете да работите заедно с този колега. 

Прекалено се вживява и старае по време на работа.

Егоист е.

Не изпълнява задачите, за които отрано сме се уговорили.

Не ми се харесва работата му.

Не притежава достатъчно професионални качества. 

Може да ме подведе в решителни моменти на съвместната работа.

Пренебрегва ме по време на работа. 

Друго .............................................. (отбележете какво точно).

БЛАГОДАРИМ ВИ ЗА УЧАСТИЕТО

ИМЕ ............................. ФАМИЛИЯ .......................................

За установяване на социалнопсихологическата наблюдателност на личността се използва автосоциометрията. Нейната същност се изразява в точността на определяне от изследваните лица на собствения си социометрически статус в групата, т.е. те трябва да прогнозират какво място ще заемат в социоматрицата и социограмата на групата. Ако прогнозата им съвпада с резултатите от социометричното изследване, това означава, че социалнопсихологическата им наблюдателност е добра. Съществените разлики между реалните и прогнозираните от индивида социометрични резултати показват, че социалнопсихологическата му наблюдателност е незадоволителна. Чрез автосоциометрията се проучват представите на членовете на групата за собственото им положение в системата на междуличностните взаимоотношения. 

Други типични социалнопсихологически методи за изследване са: референтометрията и автореферентометрията, груповата оценка и метода на полярните профили. Някои автори като М. Битянова (2001) акцентуват на диагностичните възможности на социалнопсихологическия тренинг и го представят като метод за изледване на личността и нейните начини за взаимодействие с другите хора.

Провеждането на социалнопсихологическите изследвания традиционно преминават през следните етапи: подготовителен, изпълнителен, анализиращ и заключителен.

Подготвителният етап се изразява в избора на темата на изследването. Тя трябва да бъде значима, актуална и да е свързана с потребностите на практиката. Темата трябва да бъде конкретна, за да могат проблемите, които се третират в нея да бъдат разработени задълбочено и детайлно. Определянето на темата на изследването зависи в голяма степен от интересите, способностите и подготовката на експериментатора. Освен добра теоретична и методическа подготовка, той трябва да бъде обективен, наблюдателен, ясен, точен, комуникативен, търпелив в действията с изследваните лица.

След избора на темата следва задълбочен анализ на достъпната специализирана по нея литература. Това спомага за формулирането на целите и задачите на изследването. Изясняват се решените и нерешените проблеми, което спомага за формулирането на хипотезата на изследването. В едно изследване се допуска не повече от една хипотеза и не повече от 3-4 задачи.

По време на подготвителния етап се определят особеностите на изследваните лица (брой, пол, възраст, квалификация и пр.), уточнява се методическият инструментариум, който ще се използва, изготвят се план и указания на изследването. Определят се контролни и експериментални групи. При възможност се провежда предварително, пилотно мини изследване за уточняване на всички етапи от същинското изследване. Подготвителният етап завършва с оформяне на цялостен модел на изследването.

Изпълнителският етап обхваща процесите на събиране и регистриране на първичната емпирична информация. Фактически това е реализацията на програмираните методически процедури.

Анализиращият етап се провежда след изпълнението на цялата експериментална програма. Той се изразява в систематизацията на всички резултати, в разкриването на причинно-следствените връзки между изследваните явления, в анализ на тяхната логическа и математико-статистическа доказуемост. Направените изводи и обобщения се съпоставят с хипотезата на изследването, в резултат на което тя се приема или отхвърля.

В заключителния етап на изследването се представят в писмен вид неговите резултати и тяхната интерпретация, извършва се анализ и обяснение на постигнатите открития за практиката. Графичното изобразяване на резултатите в таблици и диаграми ги прави по-достъпни за усвояване от читателите.

Резултатите от психологическите изследвания се описват окончателно в научен труд - курсова работа, дипломна работа, статия, студия, монография или дисертация. Оформянето му обикновено става в следната последователност - постановка на темата, литературен обзор, цел, задачи, методика и организация на изследването, теоретичен анализ, обобщения, изводи, препоръки, перспективи за задълбочаване на изследването на дадения проблем, използвана литература, приложения (резюме, протоколи и и др.).
Литература
Алексиев, А. Групова терапия. // Практическа психотерапия. София, 1988.

Андреева, Г. М. Социальная психология. София, 1998.

Андреева, Л. Социалното познание и междуличностното взаимодействие. София, 1998.

Аргайл, М., Хендерсън, М. Анатомия на човешките отношения. София, 1989.

Аристотел. Физиогномика. София, 1998. 

Битянова, М. Р. Социальная психология. Москва, 2001. 

Десев Л. Речник по психология. София, 1999. 

Джонев, С. Социална психология. София,1996.

Иванов, С., М. Иванов,  Социална психология и туристическо поведение. Шумен, 2005.

Карвасарский, Б. Д. Психотерапевтическая энциклопедия. Санкт Петербург, 1998.

Крайг, Г. Психология развития. Санкт Петербург, 2000.

Майерс, Д. Социальная психология. Санкт Петербург, 1998.

Парыгин, Б. Д. Основы социально-психологической теории. Москва, 1971.

Поршнев, Б. Ф. Социальная психология и история. Москва, 1979.

Реан, А. А., Коломинский, Я. Л. Социальная педагогическая психология. Санкт Петербург, 1999.

Руденский, Е. В. Социальная психология. Москва, 1998.

Стоицова, Т. Живеем с другите. Социално психологически проблеми. София, 1998.

Социална психология (под ред. на С. Московичи). София, 1998.

Стаматов, Р., Минчев, Б. Психология на човека. Пловдив, 2003.

Сухов, А, Н., Реальная социальная психология. Москва. 2004.
Тейлор, Ш., Л. Пипло, Д. Сирс, Социальная психология. Санкт Петербург, 2004.

Тодорова, Е. Социална психология. София, 1994.

Шибутани, Т. Социальная психология. Москва, 1999.

ГЛАВА ВТОРА. ОБЩУВАНЕТО - БАЗОВА КАТЕГОРИЯ НА СОЦИАЛНАТА ПСИХОЛОГИЯ
2.1. Значение на междуличностното общуване
Значението на общуването се разкрива навсякъде в жизнената активност на човека. Формирането и развитието на всяка личност и човешка общност са резултат на общуването. Затова и най-високата оценка, която е възможно да му се даде, няма да бъде преувеличена. Психолозите отдавна са стигнали до извода, че най-важният фактор в историческото развитие на човечеството е целенасочената дейност на хората, която се нарича труд, но за протичането на индивидуалния им живот от най-съществено значение са процесите на междуличностно общуване.

Общуването е необходимост, условие и решаващ фактор за реализацията на съвместната дейност на хората. Защото за това е необходимо да се извършва обмен на идеи, чувства, нагласи, оценки, обратна връзка и пр. между участниците в нея. То има решаващо значение за ефективността на активността както на малките, така и на големите групи от хора. Без да взаимодействат помежду си, хората не биха могли да оцелеят като биологически вид в борбата с природните стихии и с множеството по-силни и по-пригодени за самостоятелен начин на живот хищници.

Примерът с историята от Стария Завет за построяването в град Вавилон висока до небето кула красноречиво разкрива, че съвместната дейност на хората не може да се осъществи, ако те не общуват помежду си. Защото благодарение на междуличностното общуване малките групи се структурират и функционират като единна система и участниците в тях установяват помежду си познавателни, емоционални и поведенчески взаимоотношения.

Значението на общуването е огромно и за съществуването на големите човешки общности. Например в древността се оказва, че социалната комуникация е едно от съществените условия за създаването на големи държави. Защото благодарение на общуването се обезпечават добрите комуникативни връзки между хората, които ги населяват и оптималното взаимодействие между представителите на различните социални, политически, религиозни и етнически групи в тях. Огромните империи, в които липсвали добри комуникационни системи за взаимовръзка са били обречени на разпадане. Красноречив пример в това отношение е краткотрайното съществуване на създадената от А. Македонски империя. 

Значението на общуването е безценно не само за извършването на съвместната дейност на хората, но и за обществото като цяло. Това се разкрива в следната хипотеза, направена от френския психолог А. Пиерон: "Ако на нашата планета в резултат на някаква катастрофа останат живи само малките деца, а всички възрастни загинат, то въпреки че човешкият род не би прекратил своето съществуване, човешката история неизбежно ще завърши. Съкровищата на културата ще съществуват физически, но не би имало кой да ги разкрие за новите поколения. Машините ще бездействат, книгите ще останат непрочетени, художествените произведения ще загубят своята функция. Човешката история би трябвало да започне отначало" (по А. Леонтиев 1981, с. 422-423). Следователно развитието на строителството, техниката, науката и изкуството също не е възможно без общуването, а и те самите са специфична форма на общуване. Защото фактически цялата човешка култура се изгражда в и чрез общуването. То е начин за създаване, предаване и усвояване на обществено-историческия опит. "Общуването е исторически най-ранна форма на развитие на човешката култура" (Л. Десев 1999, с. 330). От написаното става ясно, че общуването е необходимо условие за съществуването на всяка обществена система, защото е атрибут на човешките дейности и служи за свързване на нейните елементи.

Значението на общуването се разкрива и с въздействието, което то оказва върху свойствата и действията на личността чрез спецификата на съществуващите условия, в които тя проявява своята активност, в нейната принадлежност към една или друга социална група, в реалните обстоятелства на нейния живот. Чрез общуването се разкриват редица фактори на масовото съзнание, които оказват сериозно влияние на процесите, протичащи в обществото. Такива са: общественото мнение, традициите, настроенията, модата, социално-психичният климат и социално-психичната атмосфера.Тези фактори е необходимо да се отчитат при всички действия, насочени към изменението на обществените процеси. Така групите, към които принадлежи личността, формират моделите на нейното общуване във всекидневното й взаимодействие с другите хора. Тези общности влияят върху формирането на нейните оценки, отношения и стилове на общуване. Силата на въздействието им върху комуникативните особености на личността са право пропорционални на тяхната значимост за нея.

Показател за значението на общуването е, че то става предмет на изследване още в древността. Античните мъдреци са поставяли силата на живото слово наред със силата на мисълта и значително над физическата сила и бойните умения. Защото те добре са разбирали, че добрият оратор е по-ценен за житейската практика и от най-силния боец. Защото вторият би могъл в най-добрия случай да порази едновременно двама, трима или петима противници, докато първият, благодарение на красноречието си, би спечелил за своята кауза стотици и дори хиляди последователи.

Елините и римляните са ценели реториката наравно с философията и математиката. Предпоставка за това е, че в политическия живот в Елада и Рим на особена почит са били добрите оратори, които от площадите и в Сената със силата на живото слово са въздействали върху своите слушатели.

Благодарение на социалната комуникация културните традиции, създадени в Древна Гърция и Рим, са се разпространили из необятните територии на Средиземноморието, Галия, Германия, Близкия и Средния изток и поставили началото на европейската и световната цивилизация. Лингвисти и логици създавали специални правила за ползването на устната и писмената реч. По такъв начин общуването става предмет на изучаване на две от най-старите науки - лингвистиката и логиката. За изучаването на различните аспекти на ораторското изкуство допринасят със своите трудове, и най-вече с практическите си умения, Сократ, Платон, Аристотел, Демостен, Перикъл, Цицерон, Сенека, Квинтилиан и др.

През Средновековието в рамките на християнската теология продължава да се развива античното красноречие. В програмите за подготовка на свещеници реториката, граматиката и диалектиката изграждали "триумвирата" на базовите учебни дисциплини. Средновековните схоластици, тълкувайки и спорейки относно определени свещени текстове, усъвършенствали ораторското красноречие още повече. 

Във времето на Ренесанса, и най-вече през ХVІІІ и ХІХ век, в Европа се зараждат обществените и хуманитарните науки, което допринася за развитието на социалната комуникация на нов, по-висок и по-качествен етап. Представителите на езикознанието (В. Хумболд, А. Шлегел, Я. Грим) и педагогиката (Я. Коменски, Й. Песталоци), развивайки граматичния анализ и типологизацията на различните езици, без предварително да си поставят такава цел, обогатявали познанието свързано с процесите на междуличностното общуване. Създателите на по-късно появилите се в края на ХІХ век социология и психология (О. Конт, Х. Спенсър, В. Вунд, Г. Тард, Г. Льобон и др.) също допринасят за тяхното по-пълно разкриване и опознаване. Очевидно е, че винаги проблемите на междуличностното общуване са свързвани с личностното развитие на човека и с възможностите за неговата обществена реализация.

Жизнено важното значение на общуването се проявява ярко в следния пример. През 30-те години на ХХ век в САЩ в две клиники за лечение на тежко болни деца практически се извършва един естествен експеримент. Защото условията и в двете клиники били много сходни - прекрасни условия за лечение и висококвалифициран медицински персонал, който полагал всякакви грижи за малките пациенти. В една от болниците обаче, поради опасност от инфекциозни заболявания до децата не били допускани техните родители и родственици. В другата болница в нарушение на изискванията на правилниците в специални помещения за свиждане децата се срещали за кратко време с представители на своите семейства. След няколко месеца било установено, че лечението във втората клиника се оказало много по-ефективно. Въпреки че децата били лекувани по еднакъв начин чрез едни и същи средства и в двете клиники, във втората нямало нито един смъртен случай. Направен бил извод, че общуването с близките хора има терапевтичен ефект и съхранява жизнените сили на хората (М. Битянова 2001, с. 62-63). 

В научната литература се посочват поне три групи факти, с които се доказва решаващата роля на общуването за психичното развитие на децата.

1. Деца, израсли в животинска среда, без да имат възможност да общуват със себеподобни човешки същества. Тези деца, наричани "маугли", въпреки че са с нормално развити мозък и нервна система, след време ако попаднат в човешко общество, не могат да се интегрират пълноценно в него. Съществува обаче и хипотезата, че поради интелектуалната и социалната недоразвитост на тези деца у тях се пробуждат определени инстинкти и адаптивни механизми, които им позволяват да оцелеят в такава среда, в каквато нормално развитите деца биха загинали. 

2. Явлението "хоспитализъм", при което има остър дефицит на общуване на децата с възрастните. Това явление се проявява извън семейното възпитание на децата, когато те израстват без родителски ласки и обич, а грижите за тях се извършват в приюти. Проведените изследвания показват сериозно изоставане в психичното развитие на тези деца: "… към третата година те не са усвоили най-простите навици за самообслужване, почти не умеят да говорят, слабо се поддават на възпитателни въздействия, проявяват поразителна пасивност или напротив, суетност или агресивност" (М. Лисина, Л. Димитров 1982, с. 18). Специалните наблюдения разкриват, че поради начина на живот, който водят, у тези деца се нарушава или изобщо не се изгражда чувство за собствена идентичност и те до петата или шестата си година не могат да разберат смисъла на думата "мое". 

3. Най-голяма доказателствена стойност имат фактите, които демонстрират ролята на целенасоченото въвеждане на общуването в живота на децата чрез различните форми на обучение и възпитание. (вж. М. Лисина, И. Димитров 1982 , с. 21-24).

Множество специални психолого-педагогически изследвания разкриват, че общуването има решаващо значение за формирането и развитието на личността. Благодарение на него човек усвоява натрупания от предходните поколения нравствен, познавателен, практически и естетически опит. В общуването се социализира човешкият индивид, изграждат се и се развиват ценностните му ориентации. В него и чрез него се разкриват съществените му личностни особености. То е обществен начин за формиране на психичните новообразувания, фактор за функционирането на личността и едно от най-важните условия за нейното вграждане в обществото. То предизвиква появата и усъвършенстването на съзнанието и речта, които са специфични особености само на хората. Чрез него се обменя разностранна информация и се осъществява разумно взаиморазбирателство между тях в процеса на съвместната им дейност. Общувайки помежду си, хората взаимно се опознават, като разкриват същностните си черти. Необходимо е специално да се подчертае, че в зависимост от типа висша нервна дейност, темперамента, интровертността или екстровертността им, различните хора по различен начин оценяват значението на общуването за личностното си формиране. 

Анализът на специализираната философска, социологическа, педагогическа, психологическа и социалнопсихологическа литература разкрива ролята, мястото и значението на общуването в обяснението на сложните явления на хуманизацията на човешките отношения (Г. Димитрова 2002). Това е така, защото със своя многоаспектен характер то се проявява и като дейност, и като процес, и като отношение, и като взаиморазбиране, и като взаимовъзприемане, и като взаимовлияние между хората. 

Общуването се намира в пряка взаимовръзка и със самосъзнанието на личността. Тази връзка се изразява в стремежа на личността към самопознание, самоизява, в способността на човека да постави себе си на мястото на другия. Чрез подражанието, внушението, идентификацията и рефлексията той получава възможност да излезе извън границите на собственото "Аз", да разшири и задълбочи връзката си с другите хора и с обществото като цяло. Оказвайки влияние на другите хора, личността също се променя под тяхно въздействие. Общувайки със себеподобните си, човек се себеопознава и изгражда като самобитна индивидуалност. Благодарение на общуването се възприема чуждият опит, но той винаги се пречупва през призмата на собствения, който постоянно се обогатява от това. 
Междуличностното общуване е самостоятелна форма на активност на човешкия индивид, в резултат на която отношенията му се преобразуват и изменят. И. Димитров в експериментално изследване на самопознанието (образа за себе си) в детска възраст доказва положителни корелационни зависимости между особеностите на общуването и практическото взаимодействие на децата с възрастните и индивидуалния стил на дейността им. Според него създаването на "аз-образа" е опосредствано изключително от общуването на индивида с другите и от неговата самостоятелна дейност. Посредством общуването индивидът взаимодейства със социалната среда, усвоява социалния опит и се вгражда в обществото. Накратко, общуването има основно значение за социализацията на личността (И. Димитров 1982, с. 119-237).
Значението на общуването се разкрива в признаването на човешката личност от другите хора и как тя отразява това признаване или непризнаване. Непризнаването на индивида от другите се превръща винаги в трагедия - независимо от неговата възраст. В процеса на взаимодействие с референтните за нея лица личността получава оценка на собствената си значимост и стойност. Защото, както пише Р. Стаматов, "знанието, което аз имам за себе си, започва със знанието, което другите имат за мен. Знанието на другите е в основата на знанието, което имам за мен. Мислите, които имам за мен, зависят от мислите, които имат другите за мен, от това, какво мисля, че другите мислят за мен" (Р. Стаматов 1998, с. 11-13). Тази мисъл е абсолютно вярна за личността в по-млада възраст, когато "Аз-образът" е в процес на оформяне, но нейната валидност е значително по-слаба за личността на вече зрелия човек. Тогава с асертивното си поведение, със самостоятелността на своето мислене и най-вече със самоувереността си в процеса на общуване личността може да повлияе на възприемането й от другите хора. Така при взаимодействието си с другите хора тя може "да наложи" и "да изиска" как те да я възприемат и оценяват. Следователно ако личността взаимодейства с партньорите си със самоувереност и самочувствие, те ще й приписват тези качества и ще са наясно, че самоуважението й е високо. И обратното, ако в процеса на общуване проявява плахост, безпокойство и висока степен на тревожност, другите хора ще я възприемат като неуверена личност със занижена самооценка. 

Общуването е необходимо условие за нормалното развитие на човека като член на обществото. Комуникативните потребности, наред с творческите и познавателните, са с не по-малка значимост за личността от т.нар. витални потребности, т.е. от потребностите от храна, вода, сън и пр. Преди всичко общуването е най-дълбока личностна потребност, а следователно и условие, и средство за нейното удовлетворяване. Извън общуването не могат да бъдат удовлетворени и личностните потребности на човека, които са свързани с неговия стремеж за самореализация, самоизразяване и самоутвърждаване (Б. Паригин 1999, с. 33).

Значимостта на потребността от общуване се оценява, особено когато човек е изолиран от близките му хора. Специални изследвания разкриват, че продължителната самота може да доведе до нарушаване на процесите на вниманието, на емоционалната сфера на личността, на представата й за себе си, на възприятието й за преживяното време и за заобикалящата я действителност. Информационният дефицит може да се превърне в причина за душевни разстройства. Следователно общуването в определени случаи има психопрофилактично и психотерапевтично въздействие и значение.

Общуването оказва пряко влияние на психичните състояния на хората, на техните междуличностни и делови отношения. Често то е причината за удовлетвореността или неудовлетвореността им, за преживяваното от тях щастие или мъка. "Значението на опита на общуването по отношение на възникването и закрепването на тревожността се признава сега от много изследователи. Така и психолози, и лекари често изказват мнение, че тревожността се предава на детето от напрегнатите и тревожни майки или възниква вследствие на несигурността на детето по отношение на родителската любов и поддръжка. Най-много данни по отношение на влиянието на особеностите в общуването са получени при изучаване на ситуативната тревога. Това са ситуации като раздяла с родителите, с близките, рязко изменение на обикновената обстановка, постъпване в детска градина, училище, преминаване в друг клас, група, неприемане от страна на връстници, близки, разнообразни оценъчни ситуации, респ. за по-възрастните - смяна на работата, пенсионирането, а за лицата в напреднала и старческа възраст - загуба на близки, загуба на брачен партньор, необходимост от постъпване в старчески дом или промяна на местоживеенето и др." (Н. Александрова 2002, с. 89-91).

От своя личен опит всеки човек знае как определена реплика, поглед или жест на значима, референтна за него личност, може да стане енергиен източник и да го вдъхнови за действие или тъкмо обратното, да го обезкуражи, обезвери и да предизвика у него апатия за продължително време. Не случайно някои хора в разбирането си за щастие включват освен наличието на вътрешно, духовно равновесие, творческата самореализация и общуването с любими и интересни личности. И още нещо, специалистите включват в психологическата култура на съвременната личност следните три компонента: адекватно познание за самия себе си; обективно разбиране и оценяване на другите хора; култура на поведение и общуване. Очевидно е, че и трите компонента са пряко свързани с междуличностните взаимодействия.

Показател за значението на общуването е, че то отдавна се е превърнало в интердисциплинарен проблем и интересът към различните му страни през последните десетилетия нараства все повече. Този интерес се обуславя от разрастващите се процеси на демократизиране, партньорство и сътрудничество в обществото. Всичко това налага процесите на общуване да се изучават от представителите на различни науки - философия, логика, етика, социология, психология, педагогика, психиатрия, лингвистика и др. Многостранното изучаване на общуването от различни науки е показател за неговото значение и затова, че настъпва времето за появата на една интердисциплинарна теория за общуването, която да разкрие неговата многоаспектност. Изграждането на една такава теория несъмнено ще стимулира и развитието на междупредметните връзки между науките, които го изучават. 

Очевидно е, че в нашето съвремие значението на общуването се оценява по достойнство и се разкрива в трудовете на редица философи, социолози, педагози, психолози, психотерапевти, дефектолози, психолингвисти, етнографи, юристи, езиковеди, информатици, литературоведи и др. В техните произведения се поставят основите на една обща теория за общуването, но повечето от тях употребяват това понятие, като влагат в него смисъл, специфичен за науките, които представляват, но същевременно се подчертава, че общуването е необходимо и незаменимо условие за формирането и развитието на обществото и личността. Това позволява по аналогия на съществуващите различни опити да се дефинира същността на човека като: homo sapiens, homo faber, homo ludens и др. (като се поставя акцентът върху някаква негова дейност или качество мислене, създаването на предмети, забавлението и др., които имат особено важно значение за неговото съществуване и които го разкриват като сложно и променящо се същество). И със същата логика и основание човешкият индивид, който установява психични контакти и взаимодейства с други хора, може да се определи и като homo communicaus. Защото като специфична само за човека дейност общуването представлява абсолютно необходимо условие за какъвто и да е негов социален и индивидуален живот. Именно затова е тъй популярна и често цитирана мисълта на Антоан дьо Сент-Екзюпери, че: "Единственото богатство е богатството на човешкото общуване".

2.2. Същност и функции на междуличностното общуване
Повишеният интерес към общуването като социален феномен и неговото все по-нарастващо значение за живота на хората обуславят големия брой определения за неговата същност. Това е показател за многообразието на проявите му, но същевременно това е и израз на липсата на едно общоприето схващане за измеренията му в обществената сфера.

Всеобхватността и сложността на понятието "общуване", от една страна, и спецификата на интерпретацията, която му дава всяка от изучаващите го науки, прави трудно, и дори невъзможно неговото дефиниране. Това обаче едва ли е необходимо и желателно. Защото всяко определение същевременно представлява и едно ограничение. За психологическото разбиране на общуването е правилно за образец да се изхожда от житейската му интерпретация, при която в голяма степен се разчита на интуитивната представа на взаимодействащите си субекти за него като за процес, при който се установява контакт между хората и се обменя определена информация, отношение, преживяване и взаиморазбиране. С понятието "общуване" във всекидневието си хората описват контактите помежду си на улицата, в автобуса, на гарата и пр. Това са разговорите между тях в семейството, местоработата и през свободното време. Това са диалозите по телефона, телеграфа и интернет. Границите на това понятие се разширяват неимоверно много и от смисъла на такива утвърдили се в ежедневието словосъчетания като: "общуване с природата", "общуване с изкуството", "общуване с техниката", "сексуално общуване" и пр.

От направения преглед на специализираната литература се установява, че проблемът за общуването не е нов за съвременната психология (Л. Виготски, К. Левин, Д. Картрайт и др.). Хронологически най-рано започват да се изучават неговите комуникативни аспекти. Обикновено в това отношение се прилага линейният комуникативен модел, който е свързван преди всичко с предаването, получаването и преработката на информация между партньорите в процеса на общуване. Под влияние на кибернетиката и информатиката с особена популярност се използват понятията "обратна връзка" и "корекция". С тези понятия се изразяват усилията на партньорите за взаиморазбирателство и съгласуване на съвместните усилия. С голяма интензивност протичат и изследванията, свързани със социалната перцепция, т.е. с възприемането, разбирането и оценяването на личностните особености на хората. В различни изследвания се разкриват значителен брой социалноперцептивни стереотипи в процеса на междуличностното общуване, които се използват за прогнозирането на поведението на хората. Поставя се акцент на анализа на резултатите и процесите на обмена на информация. Започват да се изучават дистанцията, личното пространство, "сценариите" и времето на комуникативния акт. По-нататък изследванията се насочват към изучаването на междуличностните отношения между взаимодействащите си индивиди (установяване на контакт, формиране на определени отношения, трудности при общуването и начините за неговото преустановяване и пр.) и техните реални, житейски проблеми (любов, дружба, симпатии, антипатии, стил на ръководство, конфликти, манипулации и пр.). 

Особено актуални стават изследванията на процесите на междуличностното общуване през седемдесетте и осемдесетте години на миналия век. В този период са правени множество опити на утвърдени специалисти за разкриване на неговата същност. При всички тях обаче винаги се поставя акцент на определена негова особеност, като същевременно се намират и учени, които да им опонират и да извеждат като приоритети други особености на общуването. В резултат на това се обособяват различни интерпретации на неговата същност - линеен, интерактивен и транзакционен модел. 

Според линейния модел междуличностното общуване е еднопосочен процес, който се осъществява, когато отправителят кодира определени свои послания и ги изпраща на реципиента чрез определени канали. От своя страна реципиентът получава сигналите и ги декодира. В този процес на обмен на информация от значение са различните видове физични и психични бариери. По-усъвършенстван е интерактивният модел, защото отправителят и реципиентът в процеса на общуване си разменят ролите и при него се набляга силно на обратната връзка. Транзакционният модел е най-цялостен. Той включва и много дискретни актове, които не се отчитат от предходните два модела. Например извършваните събития преди и след междуличностното общуване, които могат да се окажат решаващи за взаимоотношенията между участниците в него. Според този модел всеки участник в комуникативното взаимодействие във всеки момент получава и декодира сигнали от своите партньори, но и последните също така непрекъснато получават определена информация от него.

Липсата на общоприето разбиране за общуването се дължи на неговото многообразие по форма и съдържание, от една страна, и на различните методологически позиции на изследователите му, от друга. Изхождайки от определената за водеща детерминанта на човешкото поведение, всяко теоретично направление в психологията, провеждащо изследвания, свързани с общуването, има принос за разкриването на неговата същност.

Психоаналитиците се ръководят в интерпретациите си за същността на общуването от идеята, че поведението на човека се обуславя от неосъзнаваните, изтласкани в подсъзнанието влечения. Техният принос е в посочването на значението на отношенията в семейството за формирането на личността и идеята за "преноса" на тези отношения от пациента към психотерапевта. Според тях още от най-ранно детство у хората се установяват определени модели на поведение и общуване, които през целия им живот предопределят значимите за тях междуличностни връзки и контакти. Например, ако взаимоотношенията между бащата и детето са добри и са наситени с положителни емоции, когато детето порасне, ще има позитивно отношение към авторитета на лидерите в групите, в които участва. Ако обаче взаимоотношенията между детето и баща му са напрегнати и в тях доминират страхът и заплахите, това дете вероятно когато порасне, ще проявява мнителност и страхливост към представителите на управленческите среди. Ако детето се е конкурирало със своите братя и сестри за вниманието на родителите, според психоаналитиците когато порасне то ще възприема и оценява хората, с които е в равнопоставено положение, като съперници. Психоаналитиците утвърждават идеята, че в процеса на формирането на личността решаващо е значението на общуването и взаимодействията с родителите в ранното детство. Поради това те винаги изучават особеностите му през този период. 

Според З. Фройд, когато хората са в група, разкриват своите емоции по-свободно и груповата атмосфера оказва силно влияние за формирането на техния "Свръх-Аз". Той утвърждава идеята, че отделните индивиди в групата се отказват от своя идеал за "Аз-образ" и вместо него приемат целите и идеалите на лидера на групата.

Бихевиористите внасят принос в изучаването на проблемите на общуването чрез теориите за социалния обмен и социалното учене. Главна детерминанта според тях за формирането на комуникативни навици са натрупания жизнен опит от хората и прилаганите спрямо тях поощрения и наказания. 

Според теорията за социалния обмен при общуването се извършват взаимодействия между хората, чрез които става обмен на определени ресурси помежду им. Колкото повече запаси има човек от един ресурс, толкова той става по-малко ценен за него. Основополагащите положения на тази теория са: главна подбуда в поведението на човека е стремежът към получаване на повече удоволствия и избягването на страданията; чуждите действия са основен източник на удоволствия и страдания, затова те трябва да се използват с цел да се увеличават получаваните от тях удоволствия; хората се стремят да получат благодарение на взаимодействията помежду си максимум ползи срещу минимум загуби. 
Според представителите на теорията за обмена има два типа личности. Едните при всеки обмен се стремят с цената на всичко да получат максимална за себе си полза и да минимизират своите загуби, без да се съобразяват с интересите на своите партньори в процеса на взаимодействие. Другите са честни и почтени при обмена и отчитат интересите и достойнството на всички участници в този процес. 

Същността на теорията за социалното учене се представя с трите закона за учене, формулирани още от "бащата на американската педагогическа психология Е. Торндайк" (Л. Десев, 1996, с. 25) - закон за упражнението, закон за ефекта и закон за готовността. Понятието "научаване" бихевиористите разбират като системна модификация на поведението на индивида, което се повтаря в еднакви ситуации. Според тях голямо е значението на миналия опит на индивида и какво е било насърчавано в процеса на социализацията на личността - два фактора, по които тази теория се различава от всички останали.

Бихевиористите разграничават три вида учене: реактивно, оперантно или инструментало и учене чрез наблюдение. Първото става на базата на условните рефлекси чрез свързването на определени асоциативни връзки. При него по аналогия с опитите на И. Павлов за формиране на рефлекси у кучетата у хората се изгражда определена реакция относно дадена дума. При оперантното учене закрепването на определени връзки се извършва чрез определени подкрепления или санкции. Така хората се научават да действат по определен начин, защото знаят, че това ще има за тях благоприятни последствия или така ще избегнат определени неприятности. Ученето чрез наблюдение е, когато хората усвояват определени знания и умения благодарение на наблюдението на определен модел. Този вид учене има следните модификации: имитация, идентификация и ролево учене. Имитацията или пълното копиране и подражаване може да се извършва и без външно стимулиране. При идентификацията на един модел на поведение се отдава предпочитание за сметка на друг модел поведение. При ролевото учене се моделират специални ситуации с цел овладяването или коригирането на определени умения и навици за общуване и поведение. Красноречив пример в това отношение са ролевите игри в тренингите за комуникативни и социални умения.

Според теорията за социалното учене от голямо значение е и миналият опит на индивида - какво е било насърчавано в процеса на социализацията. Това е, по което тази теория се различава от всички останали. По-късни теоретични подходи в нея разширяват ролята на когнитивните процеси в осмислянето на ситуационната информация. Такива процеси са мислене, състояние на емоционална възбуда, интерпретация на намеренията на другите хора, обяснение на своето, както и на чуждото действие със ситуационни или диспозиционни фактори. "Теоретиците на социалното учене, както и преди поставят акцента върху възнагражденията и санкциите, но вече признават, че децата осъзнават и собственото си поведение, поведението на обкръжаващите ги и разбират евентуалните им последствия. Децата могат също да предвидят последствията за себе си на базата на своя минал опит. Те формират мнение за себе си и обкръжаващите, и след това се държат по такъв начин, че поведението им да не противоречи на това мнение" (Г. Крайг 2000, с. 72).

Представителите на когнитивната психология развиват също доста идеи, които обясняват различни аспекти на процеса на общуване. Според тях определящо за поведението на личността е как тя възприема социалното си обкръжение. Затова те поставят в центъра на своите творчески търсения възприемането, разбирането, запомнянето на определени образи и представи и как те и тяхната интерпретация влияят на личностната активност.

Според изследователя на теорията за комуникативните актове Т. Нюком сходството между отношенията на личност "А" и личност "Б" относно даден обект ще поражда симпатия помежду им, а различните им отношения към него ще е причина за антипатия. Така представителите на когнитивизма задължително анализират следните три елемента - познаващия субект; другия субект, към който първият се отнася по определен начин; и обекта, към който и възприемащият и неговият партньор проявяват определено отношение.

Според Ф. Хайдер, Т. Нюком, Ч. Осгуд, П. Таненбаум и др. когнитивната структура на възприемащия субект ще бъде комфортабилна, ако отговаря на житейското правило: "ние обичаме това, което обичат нашите приятели" и "не обичаме това, което обичат нашите врагове". 

Принос на когнитивната психология за изучаването на взаимодействията между хората е теорията за каузалната атрибуция. Тя разкрива по какъв начин хората интерпретират причините за поведението на другите при условие, че съществува дефицит от информация за тези причини. Според тази теория, когато липсва достатъчно информация за подбудите за поведението на някои хора, личността им приписва такива подбуди, които са съществени за нея самата.

Когнитивистите изследват главно устната и писмена езикова комуникация, която протича в естествените условия на реалния живот. Те изследват участниците в диалозите, като изхождат от идеята, че речта не просто обслужва човешката дейност, а я съпътства и предопределя. Същата роля речта изпълнява и относно човешките взаимоотношения. Някои от когнитивистите полемизират с твърденията на Ж. Пиаже, че "детето е "активен учен", който взаимодейства с физическата среда и развива все по-сложни стратегии на мислене. Създава се впечатление, че това активно, творческо дете работи над решаването на проблемите усамотено. Има представители на социалните науки обаче все по-често започват да подчертават, че детето е социално същество, което играе и разговаря с обкръжаващите го и благодарение на това взаимодействие се развива" (Г. Крайг 2000, с. 81).

Според Л. Виготски потребността от общуване възниква и се формира в онтогенетичното развитие значително по-рано от другите духовни потребности на индивида - обикновено в първите месеци след раждането му. Тя постоянно се модифицира, издига се на по-високо равнище, при което непрекъснато се усложнява и диференцира. Л. Виготски е убеден, че общуването с възрастните е основният начин за проявата на собствената активност на подрастващите. Той подчертава, че развитието на висшите психични функции в генетичен план се изграждат на базата на социалните отношения. Всяка психична функция в културното развитие на детето се проявява първо в социален, а едва след това в психичен план, т.е първоначално тя е интерпсихична (външна), а след това - интрапсихична (вътрешна) категория. Според Л. Виготски общуването не само генетически предхожда формирането на психичните процеси, но и определя тяхната структура и е проява на отношението на личността към действителността. Той твърди, че най-добрите резултати от активността на децата се обуславят от сътрудничеството им с по-компетентните им връстници или със заобикалящите ги възрастни.

В неговата психологическа теория за социализацията на личността речта и общуването се разглеждат като основен културен посредник на мисленето и дейността в цялостната обществена система. Според Л. Виготски действителността придобива за подрастващите смисъла, който й придават заобикалящите ги хора. Той определя общуването като "процес основан на разумно разбиране и на предаване на мисли и преживявания, изискващ известна система от средства" (Л. Виготски 1956, с. 51). 

Представителите на символния интеракционизъм смятат, че човешкото поведение се детерминира от ролите, които личността трябва да изпълнява в зависимост от нейното социално положение и социалните обстоятелства, в които е попаднала. Те акцентират на взаимоотношенията между хората, които се определят от изпълняваните правила и роли. Според Д. Мийд обществото не е обективна структура, а е непрекъснато взаимодействие между активни личности, които се срещат в различни ситуации. Начините на взаимодействията между хората се обуславят от техните интерпретации на социалната ситуация, в която се намират, и от еднаквото разбиране от всички на протичащите събития. Прилагайки един подход, който в основата си е социологически, той изучава способността на личността да се включва в ролеви игри и нейните възможности да ги интерпретира чрез възможностите на своето въображение.

В хуманистичната психология човекът е представен като същество, стремящо се към самоусъвършенстване, творчество, личностен растеж и самоактуализация. Най-голям принос в изучаването на междуличностното общуване от нейните представители има К. Роджърс. Той посочва следните условия за провеждането на успешно диалогично общуване: естественост и спонтанност на преживяванията и емоциите, които възникват между партньорите във всеки момент на конкретните взаимодействия; безусловно положително отношение към другите хора и към самия себе си; безоценъчност и толерантност към действията на партньорите и осигуряване на тяхната психична безопасност, като те винаги се приемат за равнопоставени в процеса на общуване; емпатично слушане, разбиране и умение за адекватно съпреживяване на чувствата, състоянията и мислите на партньорите в процеса на общуване. 

Важно значение за развитието на теорията за общуването имат схващанията на Е. Бърн (1988) за транзакционния анализ. Понятието "транзакционен анализ" той разглежда като взаимодействия между състоянията на "Аз"-а. Според него съществуват три състояния на личността, които са следствия на индивидуалния социален опит. Това са състоянията на "родител", "дете" и "възрастен". 

Първото състояние представя авторитарните тенденции у човека спрямо себе си и спрямо другите хора. Състоянието "родител" е преди всичко информацията, получена в детството от различни авторитетни лица и тя намира израз в различни наставления, поучения, правила на поведение, забрани и пр. Това са образци за това, какви да са поведенческите реакции на човека в едни или други ситуации. Това са полезни, проверени във времето и добре работещи правила на поведение, но същевременно са и демодирани предразсъдъци и стереотипи. Индикаторите за доминирането на това състояние са изрази като "аз съм длъжен", "винаги", "никога", "за нищо на света", "прекрати това", "запомни", "аз на твое място", "бедни мой" или неречеви реакции от рода - смръщено чело, заплашителен вид, въздишки, поставени ръце на кръста в положение на буквата "Ф", поглаждане на партньора по главата и пр. 

Състоянието "дете" е емоционалното начало в човека, което се проявява в две разновидности - на естествено и адаптирано дете. Първото е обаятелно, капризно, обидчиво, доверчиво, нежно, любопитно, изобретателно, егоцентрично, упорито и агресивно. Адаптираното дете е тази част от личността на индивида, която в стремежа си да се хареса на родителите си се държи по начин, който те желаят и очакват. То е конформно, неуверено, сервилно, срамежливо. Разновидност на това "Аз"-състояние е бунтуващото се дете, което е ирационално, недисциплинирано, не признаващо никакви авторитети и норми на поведение. "детето" се познава по употребата на изрази от рода на "искам", "не искам", "боя се", "ненавиждам", "все ми е едно", "не ми пука" и реакции на възторг, трептене на гласа, размахване на ръцете, плач, отстраняване на погледа, трептене на ноздрите и устните.

Най-оптималното състояние на личността е това на "възрастен". Чрез това състояние личността организира взаимоотношенията си с партньорите в процеса на общуване на базата на равноправно сътрудничество. Състоянието "възрастен" се характеризира със способността на индивида обективно да прецени реалната действителност в зависимост от натрупания собствен опит, на базата на който да вземе адекватно на ситуацията решение. Това е състояние, което се основава на познавателната сфера на личността и преди всичко на нейния интелект. То е своеобразен арбитър на предходните "Аз"-състояния. 

Е. Бърн смята, че целта на транзакционния анализ е да изясни на какво състояние на "аз"-а какъв транзакционен стимул да се предяви, за да се оптимизират взаимоотношенията между хората. Според формулираното от него първо правило на комуникациите - докато стимулът предизвиква уместна, очаквана и естествена реакция, процесът на общуване ще протича гладко и може да продължи безкрайно дълго. Според противоположното на това правило процесът на комуникация се прекратява, ако стимулът предизвика несъответстваща реакция.

"Общуването се изявява като ценен механизъм за предаване и усвояване на "готов", натрупан и вече проверен в практиката социален опит, ценен за изработване на оптимална поведенческа стратегия в редица проблемни ситуации" (Д. Градев 1989, с. 13-14). Анализирайки многообразието на смисловите трактовки на общуването, Б. Паригин го представя като сложен и разнолик процес, който може да се проявява в едно и също време и като процес на взаимодействие между индивидите, и като процес на тяхното взаимовлияние, и като съпреживяване. В своя труд "Анатомия на общуването" той пише: "Общуването представлява сложен и многостранен процес на взаимодействие и взаимовлияние на хората един на друг. То може да се разглежда не само като акт на осъзнат, рационално оформен речеви обмен на информация, но и в качеството на непосредствен емоционален контакт между хората". Един от важните аспекти на междуличностното общуване е взаимното разбирателство на участниците в него. Това е основата на взаимодействията помежду им. Взаиморазбирането намира израз в съвпадението, сходството или съзвучието у различните хора на възгледите им за света и ценностните им ориентации; разбирането на тяхната другост, на индивидуалните им особености и даже предугаждането на мотивите им за поведение. В зависимост от степента на въздействие на информацията върху психиката на човека Б. Паригин разграничава междуличностното общуване на: съобщение, убеждение и внушение. Той го разглежда като проява на човешката същност и фактор в развитието на личността и общността (Б. Паригин 1971, с. 205-219). 

Общуването като обединяване и взаимодействие между хората се разкрива напълно чрез действащите социални отношения между тях. То се конкретизира в обществената изява на човешките индивиди и като исторически феномен, разкриващ взаимодействията между хората в обществото, се обуславя от доминиращия в него начин на производство. Ето защо универсалността, а в същото време и личностният характер на общуването, се определят от историческото развитие на човешкото общество. В социалната теория и практика битува мнението, че в начина на общуване се разкрива духовната и практическа същност на човека. 
Междуличностното общуване е цялостен, сложен и многообразен, типичен само за хората процес на установяване помежду им на духовен контакт, в който те проявяват своя вътрешен свят (идеи, чувства, мисли, представи, потребности, намерения, ценности и пр.), взаимодействат си един с друг, съгласуват своите действия, изразяват взаимоотношенията си, демонстрират своята индивидуална неповторимост и постоянно се самоусъвършенстват (по подробно за същността на междуличностното общуване вж. С. Иванов 2004). 
Същността на междуличностното общуване се разкрива още по-добре, като се опишат функциите, които то изпълнява. Функциите на междуличностното общуване са многообразни, взаимносвързани и обуславят неговата същност. Те имат познавателен, емоционален и поведенчески характер. Чрез тях личността се формира и усъвършенства, получава и предава информация, организира съвместната си дейност с другите хора и участва активно в обществените отношения.

Д. Градев (1986) обстоятелствено описва социализиращата функция на общуването. Той подчертава решаващото му влияние за усвояването от човека на социалния опит, за вграждането му в обществената среда и неговото приобщаване към междуличностните взаимоотношения. Социализиращата функция на общуването според него преминава през три стадия - дотрудов, трудов и следтрудов. 

М. Лисина (1982) определя три функции на общуването: 1. организация на съвместната дейност на хората. 2. формиране и развитие на междуличностните отношения. 3. взаимно опознаване на хората.

Значително по-диференцирано функциите на общуването се анализират от Б. Паригин (1999). Според него благодарение на общуването се проявява същността на човека и се изгражда неговата личност, разкриват се специфичните му потребности и се организират съвместните човешки общности. Той посочва още информационната функция на общуването и въздействието му върху особеностите на човешкото поведение.

Според Б. Ломов общуването не трябва да се изследва в една координатна система, защото е многомерен, полифункционален процес, изпълняващ три основни функции, които се проявяват в единство: информационно-комуникативна, регулативно-комуникативна и афективно-комуникативна.

Информационно-комуникативната функция обхваща всички процеси, които са свързани с приемането и предаването на информация. Ефективността на този процес зависи преди всичко от съдържанието и структурата на речевото съобщение, но в него важна роля изпълняват и паралингвистичните средства за общуване.

Регулативно-комуникативната функция е свързана с организирането на човешкото поведение. Благодарение на нея личността получава възможност да регулира собствената си дейност, да регулира дейността на партньорите си и да изпитва регулативно въздействие от тяхна страна. По-конкретно това се извършва чрез влиянието върху мотивите, целите, вземането на решения за действие и контрола над тях, т.е. стимулирането и корекцията на поведението. Взаимната регулация на поведението на членовете на групата е важен фактор за превръщането й в цялостен субект на дейността. 

Афективно-комуникативната функция на общуването касае емоционалната сфера на личността. Чрез нея се детерминират емоционалните й преживявания, защото те почти всички възникват в условията на пряко или косвено взаимодействие между хората.

Изхождайки от това, че общуването е многомерен процес, Б. Ломов посочва още следните три негови функции: организация на съвместната дейност; опознаване на хората един от друг; формиране и развитие на междуличностните отношения. Първата функция се изразява в това, че в процеса на общуване се формира планът на съвместната дейност и се разпределят отделните й елементи между участниците в нея. В хода на съвместната дейност се осъществява взаимен обмен на информация, взаимна стимулация между участниците в нея, контрол и корекция в отделните действия. Характерът и интензивността на общуването влияят върху избора на целта на съвместната дейност и зависят от сложността на решаваните чрез нея задачи. Взаимовръзката между дейността и общуването е двойствена. От една страна, динамиката на общуването се определя от особеностите на съвместната дейност (мотиви, цели, планове и др.), а от друга, общуването се проявява като фактор за нейната организация. Дори в индивидуалната дейност с увеличаването на сложността на задачата се наблюдава тенденция на диалогизация на речевата форма на мисловния процес. Втората функция е свързана с междуличностното познание или опознаването на хората един от друг. Третата функция на общуването е формиране и развитие на междуличностните отношения. Тази функция е най-важна и сложна, но е най-слабо изучена. Нейният анализ излиза извън рамките на психологията и предполага изучаването на цял комплекс от социологически, етически и икономически проблеми. Б. Ломов подчертава, че в реалния процес на общуване всички функции се проявяват в единство и тяхното разграничаване е условно. За всеки участник в процеса на общуване те могат да бъдат различни. Например един акт на общуване за един участник може да бъде предаване на информация, а за друг да изпълнява функция на чисто емоционална реакция.

М. Битянова ( 2001, с. 57-67) определя следните функции на общуването: форма на съществуване и проява на човешката същност; изпълнява в колективната дейност на хората комуникативно-свързваща роля; представлява най-важна жизнена потребност на човека, условие за неговото благополучно индивидуално съществуване; изпълнява потвърждаваща роля в живота на човека от всяка възраст. 
2.3. Структура и средства на междуличностното общуване 

2.3.1. Подходи към структурния анализ на междуличностното общуване
Сложността и многообхватността на феномена междуличностно общуване обуславя и различните подходи при описването на неговата структура. Едни автори я определят чрез традиционното за психологията трикомпонентно диференциране на познавателен, емоционален и поведенчески компонент. Други, определяйки общуването като комуникативна дейност, при анализа на неговата структура използват подхода, който е типичен за изучаване на всеки друг вид дейност. Трети в процеса на общуване обособяват три взаимно свързани страни - комуникативна, перцептивна и интерактивна. За описване структурата на процеса на общуване съществува и четириелементен модел, в който авторът му А. Реан (А. Реан, Я. Коломински 1999, с. 268), разкрива когнитивно-информационен, регулативно-поведенчески, афективно-емпатиен и социално-перцептивен компонент. Когнитивно-информацинният компонент е свързан с процеса на приемане и предаване на информация, осъществяван със знакови (в това число и с вербални) средства. Регулативно-поведенческият компонент насочва вниманието към особеностите на поведението на субектите, на тяхната взаимна регулация на действията им. Афективно-емпатийният компонент описва общуването като процес на обмен и регулация на емоционално ниво. Социално-перцептивният компонент е свързан с процесите на взаимно възприятие, разбиране и опознаване на субектите в процеса на общуване.

    Според В. Куницина, Н. Казаринова и В. Поголша (2001) структурата на общуването също се изгражда от четири компонента - възприемане и разбиране в междуличностното общуване; междуличностна комуникация; междуличностно взаимодействие и междуличностни отношения.  
От написаното е ясно, че междуличностното общуване като социален феномен включва различни компоненти, които според специалистите се характеризират с разнообразни характеристики  -  брой участници, съставящи ги елементи, вътрешна взаимосвързаност помежду им и т.н. Разнообразието на подходи при структурния му анализ се обуславя от неговата сложност и многообхватност на проявите му, от различните научни парадигми на авторите и не на последно място от това, че те творят през различни исторически периоди, което чрез господстващите идеоологии влияе и на схващанията им. Друг важен извод, който се налага е, че границите между различните му компоненти са твърде неясни и различните автори включват разнообразни психични явления в тях. Някои от психичните явления логически могат да бъдат включвани като елемент на един или друг компонент на междуличностнното общуване. Очевидно е и това, че структурният му анализ има условен характер, защото в реалния живот то представлява единство от всичките по-горе изброени компоненти. Все пак, въпреки своята абстрактост и условност той е полезен и целесъобразен за изясняването на същността на този най-важен социален феномен.   
 Анализът на посочените подходи дава основание структурата на междуличностното общуване да се представи от четири компонента:

- междуличностното общуване като комуникация;

- междуличностното общуване като социална перцепция;

- междуличностното общуване като отношение; 

- междуличностното общуване като взаимодействие.

2.3.2. Междуличностното общуване като комуникация
2.3.2.1..Речева комуникация и комуникативни бариери

Комуникативният компонент се смята от някои автори (Ч. Осгуд, Т. Шибутани и др.) за най-съществения елемент на общуването. Това твърдение несъмнено много добре подчертава значението на обмена на информация в процеса на междуличностнто взаимодействие, но то едва ли трябва да се приеме съвсем безрезервно. Защото отделните компоненти, които изграждат междуличностното общуване не могат, а и не трябва да се ранжират, понеже контекста на ситуацията определя, кой компонент ще доминира. Например, в разговора между двама влюбени не получаването и приемането на определена информация е най-важно, а споделянето и изразяването на любовните преживявания. 

Главното в процеса на комуникация като компонент в процеса на междуличностното общуване е, че хората обменят помежду си определена информация под формата на различни идеи, настроения, планове, установки, интереси и пр. по повод на съвместната им дейност и създадените помежду им взаимоотношения. Така те споделят и обогатяват личния си опит. Индивидът, който предава на своя партньор в процеса на междуличностното общуване някаква информация е прието да се нарича комуникатор (адресант), а този, който я приема и интерпретира - реципиент (адресат). По-горе бе посочено, че при анализа на междуличностното общуване в понятието "комуникация" не трябва да се разбира само технологичния му смисъл като "обмен на информация", "свързване", "съобщение" или "установяване на връзка между различни елементи". То не трябва да се разбира само като механично предаване и приемане на определена информация, въпреки че обмена на информация, е най-типично за него. Защото комуникативният акт предполага поне двама партньори, които се обединяват около обменяната помежду им информация и така  изграждат информационно пространство в рамките, на което се извършват някакви промени и се формират определени взаимоотношения. Анализът на междуличностното общуване като комуникация показва, че се акцентува на: съдържанието на обменяната информация, на процеса на нейния обмен и интерпретация, на средствата използвани при обмена и на обратната връзка между участниците в този процес (Н. Казаринова 2001, с.44). 

Обменът на информацията се извършва чрез определени знакови системи, най-важна от които е езикът. Една от основните му особености е неговата семиотичност (знаковост). Той е средство за съществуване, предаване и усвояване на натрупания социален опит. Определя се като знакова система поради това, че неговите единици стават факт за човешкото съзнание благодарение на различните видове усещания, са значими за междуличностното общуване не заради физическите си качества, а затова, че за хората, които го ползват имат някакъв смисъл. 

Езиковият знак има два елемента - означаващ (поредица от звукове) и означаем (значението). Той замества някакъв обект от извънезиковата реалност и носи информация за него. Служи за съхраняване, предаване и получаване на информация за обозначаваните с него обекти. Знакът носи информация не сам за себе си, а за тези, които го използват. Главно чрез него хората осъществяват информационните процеси - кодиране, пренасяне и декодиране. Необходимото условие за обмен на информация е между тях да има еднакви или сходни кодиращи и декодиращи системи, система за пренасяне на знаците и усвоен опит за тяхната интерпретация. Понякога обменяните сигнали не могат да се тълкуват еднозначно и имат свои подтекст в зависимост от особеностите на конкретната ситуация на взаимодействие и на субектите, които участват в тях. 

С изключение на звуковете всички останали единици на езика са знаци. Като такива те притежават различна степен на сложност. Най-елементарен знак е морфемата. Думата е по-сложен знак и служи като заместител на някакъв обект или признак на извънезиковата действителност. Изречението замества това отношение в реалния свят, при което се осъщестява приписването на признаци на обектите. Текстът е най-сложният езиков знак, защото с него се замества някакво цялостно събитие и съдържа останалите езикови единици, които са организирани чрез различни съчетания и комбинации в единна модалност. 

Междуличностната комуникация е обмен на информация чрез определени знаци и символи, но във всекидневието се водят и твърде много на пръв поглед безсъдържателни и безсмислени диалози наричани фатически. Те представляват обичаен обмен на реплики, съдържанието, на които по асоциация са свързани помежду си - за времето, за общи познати, за модата, за куртурни или спортни мероприятия. Чрез тях по принцип не се обменя съществена или дори неизвестна информация. В тези разговори обаче по-важното е, че партньорите си дават комуникативен знак дали са готови в момента да установят съдържателен контакт и да намерят общ смисъл на диалога. Ако са готови те предават и приемат помежду си съществена информация и комуникацията се осъществява, а ако не установят помежду си взаиморазбирателство, те се разделят бързо и без да си причиняват неприятни преживявания. Например, липсата на отговор на поздрава при срещата между двама колеги, също е обмен на информация, въпреки че на практика не се е осъществил реален диалог. Следователно, специфичното в процеса на междуличностната комуникация е, че наред с обмена на информация се извършва и обмен на отношения между участващите в нея субекти.

Съвремената наука изучава особеностите на езика като изхожда преди всичко от схващанията на швейцарския езиковед Ф. дьо Сосюр (1990). Според тях езикът се съхранява в съзнанието на общността, която го използва. Той се унаследява в готов вид и се предава от поколение на поколение. Хората го използват като средство за комуникация под формата на система от знаци, които те овладяват в процеса на своята социализация. “Комуникативността на езика се реализира чрез: фонологията – правилата за изговаряне на звуковете, системата назвуковете в езика, семантиката – правилата за дешифриране значението на думите, синтаксиса – правилата за аранжирането на думите във фрази и изречения, прагматика – свързва се със социалната представеност или със способностите да адаптира или трансферира формата на речевото съобщение спрямо конкретната ситуация и спрямо изискванията, очакванията и потребностите на събеседниците” (Д. Левтерова 2002, с.6).

Важен елемент на комуникацията в междуличностното общуване е и обратната връзка между партньорите в този процес. Понякога тя се затруднява от т. нар комуникативни бариери. Тези бариери най-често възникват от различната интерпретация на ситуацията на междуличностно общуване, която се предизвиква от социални, субкултурни, професионални, образователни, полови, интелектуални и възрастови причини.
В зависимост от формата на осъществяване на комуникацията в процеса на междуличностното взаимодейсвие тя се дели на - речева и неречева. С познавателната си стойност предизвиква интерес сравнителнителния анализ, който прави на речевата и неречевата комуникация Н. Казаринова (2001, с.69).

	Неречева комуникация

Обменят се съобщения за това, което става " тук и сега ", в рамките на конкретна ситуация, между хора, които взаимодействат помежду си непосредствено.

Неречевите съобщения трудно могат да се разложат на отделни единици; тяхното ядро се изгражда от най - различни движения на тялото, лицето, гласа, пространствените премествания и т.н.

Неречевото поведение е спонтанно, непроизволните движения преобладават над произволните, неосъзнаваните над осъзнаваните.

Неречевия език хората по правило, успешно усвояват сами по пътя на наблюдението, копирането, подражаването.
	Речева комуникация

Обменят се съобщения, които могат да се осъществят и без участието на комуникатора (например във вид на преразказ или на написан текст) и носят информация за липсващи предмети или явления.

Съставните елементи на речевото съобщение (букми, думи, изречения, фраз) ясно са отделени един от друг и тяхното съотношение се подчинява на определени правила.

Речевите изказвания в значителна степен са осъзнати, те лесно могат да бъдат анализирани, оценени, разбрани, проконтролирани.

Децата се учат да говорят специално, семейството и обществото отделят затова достатъчно много време и сили.




Всеки от езиците, които се използват в междуличностното общуване представлява определена система от знаци и символи (езиците на различните народи, диалектите и жаргоните в тях, различните шифри, езика на глухонемите, азбуката на Морз и др.). Най-честата реализация на езика обаче се извършва чрез речта. Последната не е нищо друго, освен използването му в процеса на комуникацията между отделните човешки индивиди. (В рамките на изключението има случаи, когато обект на общуване могат да бъдат въображаеми личности, животни или предмети от заобикалящата индивида предметна среда.) Защото речта е явление, което е типично само за тях. Оказва се също така, че тя е най-голям дразнител за хората. Известно е, че физическата болка е по-поносима в сравнение, с душевната болка предизвикана от "лоша" дума на близък човек. "Човешките думи са способни да разрушат това, което е изработила " първата сигнална система", - създадените от висшата нервна дейност условнорефлекторни връзки и дори вродените, наследствени безусловни рефлекси. Те като буря могат да проникнат в, струващите ни се, за надеждни физиологични функции на организма" (Б. Поршнев 1979, с.142-143).

   Процесът на установяване и поддържане на целенасочен, емоционално обагрен, пряк или косвен контакт между хората с помощта на езика се нарича речево общуване. Неговата информативна страна е речевата комуникация. Смисълът на последната се обуславя обаче в голяма степен от особеностите на неречевата ситуация или контекста (обстоятелствата), в които се извършват конкретните събития. Резултатността й се предопределя от културата, богатството, многообразието и изразителността на използваните речеви средства. Речта може да разкрива факти от действителността, мисли, чувства, състояния и потребности на комуникатора. Възприемането и` се влияе от следните факори: авторитета на комуникатора, психичното състояние на реципиента, личностната значимост на информацията за реципиента, степента на правдоподобност на информацията и др. 

Речта е конкретна употреба и реализация на езика. Нейната проява е чрез говоренето и писането в рамките на комуникативната дейност. Тя не се унаследява по генетичен път, а се усвоява в рамките на индивидуалния живот на индивида. Отличава се с разнородност и многостранност. Интерес предсавлява съпоставката, която прави Ф. дьо Сосюр (1990, с.95-100) между речта и езика, като компоненти на комуникативната дейност. Този анализ разкрива достатъчно пълно техните особености. Езикът е социален.. Речта е индивидуална. Езикът е обективен. Речта е субективна. Езикът е еднороден. Речта е разнородна. Езикът е абстрактен. Речта е конкретна. Езикът е системен. Речта е хаотична.  

В съвременното езикознание изложените схващания на Ф. дьо Сосюр се подлагат на критика (Е. Добрева, И. Савова 1994, С. Великова 1997 и др.). Защото речта, е по-динамична и по-бързо реагира на промени поради индивидуалния й характер. Тя притежава също свои единици, които аналогично се подчиняват на определени закономерности, макар и те да не са така консервативни както езиковите. Въпреки това, от посочените схващания на Ф. дьо Сосюр е очевидно, че езикът и речта взаимно се обуславят и е невъзможно да съществуват независимо един от друг. Защото езикът предоставя на речта средствата  и правилата, според които се осъществява говоренето и писането. От друга страна, същността на езика - единици, правила и пр. - се предоставя от речта и се реализира в нея. Тя е "наблюдаема" и на базата на отделни факти, които се разкриват в нея, чрез обобщаването на съществените й признаци, се обособяват елементите на езика. 

В зависимост от каналите за предаване на информацията речевата комуникация се дели на устна и писмена. Речевото общуване включва процесите говорене и слушане при устната реч и съответно писане и четене при писмената реч.

Предимствата на устната реч са в нейната непосредственост и в това, че тя се съпровожда от неречеви средства за общуване. При нея от съществено значение е обратната връзка. За поддържането и` комуникатора трябва винаги да отчита реакциите на реципиента и в зависимост от тях евентуално да променя своите послания. Ситуацията или контекста на устното взаимодействие са също фактор за неговото оптимизиране. Нейн недостатък е това, че тя е накъсана, понякога някои думи не се изказват или се произнасят неправилно, трудно се вмества в приетите правила.

Преимуществата на писмената реч е в определеността на нейния източник, постоянството на информацията, по-големите възможности за контрол в сравнение с устната, може да бъде адекватно доставена до лицата, за които е предназначена, неограничени са възможностите да бъде възприемана след като вече е написана.

Особеностите на речта се обуславят от статуса, пола, възрастта, образованието, етническия произход, културата и др. специфични белези на комуникатора. Например, различно е речевото поведение на хората живеещи в малките селища и големите градове, на представителите на интелигенцията и работническите среди, на тинейджърите и пенсионерите.

Най-често речевата комуникация в процеса на междуличностното, неофициално общуване се реализира под формата на разговор и беседа. Участниците в тях обикновено са няколко добре познати лица, които се намират близо един до друг. Правилата на техните взаимодействия са почти без ограничения и се определят интуитивно от самите тях в зависимост от създадените помежду им отношения. Обсъжданите теми могат неочаквано да бъдат променяни, а изказванията на говорещите прекъсвани неочаквано без да се спазва определен затова ред. Партньорите не се стремят задължително да стигнат до едно и също мнение. Те не налагат "цензора" в изказванията си и не спазват строго граматически правила при своя изказ. Речта им е ситуативна, накъсана и се придружава от много неречеви сигнали. Те са искренни и главната им цел е да обменят мнения и да разкрият своите чувства. Особеностите на всекидневната речева комуникация в междуличностното общуване са: емоционалност, непосредственост, емпатийност, деликатност, доминиране на личните мнения, активност, диалогичност, рефлексивност, персоналност на обръщенията, неподготвеност за речевия акт, импровизация, ситуативност, наличие на речеви грешки и паузи и др.

Факторът време е важен за протичането на комуникативната дейност. Защото винаги последната се реализира в някакъв отрязък от време, което е свързано с канала за свръзка, с избора на код, с начина на поднасяне на информацията и пр. Когато речевото общуване се осъществява по едно и също време, то продукцията и рецепцията му се свързва като се използват обикновено слуховата и зрителната модалност. Когато времето е различно за комуникативните партньори се разчита на визуалния канал за връзка като се използват подходящи езикови и неезикови кодове. Количеството време обуславя начина на осъществяване на комуникативния акт между партньорите в процеса на междуличностното общуване. Например, при разговор между приятели, когато липсва време те не използват етикетните, фатически реплики, често се прекъсват един друг, говорят бързо. Това е предпоставка за затруднения в процеса на възприемането, разбирането и оценяването на информацията, която се обменя. В разговора им липсват логически връзки, изразите  са лаконични, недобре конструирани и лошо подредени. При тази ситуация е голяма вероятността да не се разберат по съществени въпроси. Информативната натовареност на този разговор обаче ще бъде много висока, защото те ще се стремят максимално бързо да го приключат и няма да си разменят вече известна или излишна информация. 

Друг пример, който разкрива значението на времето в комуникативния процес е свързан с разновремието като културен феномен. Един и същ текст може да се тълкува и оценява  по различен начин от хората, които живеят в различни исторически епохи. Представителите на различни поколения също изразяват различни становища по едни и същи проблеми.

Пространството също оказва въздействие върху разбирането и интерпретацията на обменяната информация. Общото пространство на речево общуване позволява по-ефективното използване на обратната връзка и неречевите канали за обмен на информация. Публичната изява и официалността на обстановката предполагат социално одобряемо поведение от участиците в речевата дейност и използването на подходящи за ситуацията изразни средства. Поведението на едни и същи хора е различно при посещението им на футболен мач и на балетен спектакъл. При осъществяването на речевата комуникация пространството има значение, както с чисто физическите си качества, така и разбирано като социално пространство детерминирано от статуса на партньорите в процеса на междуличностното общуване. Хората говорят по един начин, когато контактуват с равнопоставени на тях в социално отношение личности, по друг начин общуват със своите началници и по трети начин си взаимодействат с подчинените си. 

Речевата комуникация в междуличностното общуване освен

информационна, изпълнява още емоционална и поведенческа функция.

Емоционалната функция разкрива преживяванията на комуникатора

във връзка с отношенията му към темата на провеждания разговор. Тя

изразява неговата самооценка, самочувствие и самоуважение.

Потребността му да бъде изслушан, разбран и адекватно оценен.

Поведенческата функция е свързана с желанието на комуникатора да

въздейства на реципиента. Тя показва стремежа да се изградят

помежду им определени взаимодействия и взаимоотношения.

От написаното е ясно, че речевата комуникация е основен и присъщ само за хората начин за осъществяване на междуличностно общуване. В процеса на непосредствената речева комуникация обаче важна роля изпълнява обратната връзка между взаимодействащите си партньори. Значението на  последната е толкова голямо и самостойно, че има статут на самостоятелен вид комуникация наречен неречева комуникация. Дори нещо повече, психолозите твърдят, че при противоречие между между отразяваната в съзнанието на хората  речева и неречева информация по-обективна е информацията, която се възприема чрез неречевите канали. Защото хората чрез речта си изразяват своите мисли и чувства, но също така благодарение на нея те могат и лесно да ги прикриват, докато несловестните индикатори на човешката душевност се поддават по-трудно на самоконтрол и затова са по-надеждни при разкриването на особеностите на взаимодействащите си субекти. Когато, партньорите в процеса на междуличностното общуване, не се доверяват един на друг, анлизирайки неречевите средства за взаимодействие, те се опитват да си изяснят дали са искрени в своето поведение и в какво емоционално състояние се намират. Така неречевата комуникация се оказва важно допълнение на речевата комуникация и двете заедно изграждат процеса на междуличностното общуване.

За осъществяването на комуникационния процес от значение са и различните защитни механизми на личността. От психологическа гледна точка от тях най-интересни са комуникативните бариери. Те изпълняват двойнствена роля. От една страна служат за преграда (много често неосъзнавана и автоматично действаща) срещу всякакви въздействия, които биха нарушили създаденото равновесие между подструктурите на личността, а от друга страна са препятствие в процеса на обмен на информация между участниците в междуличностното общуване. Следователно, особеностите на комуникативните бариери трябва да се познават, контролират и преодоляват доколкото те са пречка за осъществяване на взаимодействията между хората. Това изискване е особено актуално за представителите на професиите, в които общуването е задължително условие за практическата им реализация - лекари, юристи, педагози, психолози, психотерапевти, социални работници, специалисти от сферата на услугите и др.
Във всеки акт на междуличностното общуване разглеждан като комуникация най-важния елемент е вътрешния, личностния смисъл, който комуникатора се стреми да предаде на реципиента. Първият очаква реакцията на втория, но не на начина му на комуникиране, а на смисъла на комуникативния му акт. Защото ефективното междуличностно общуване се изразява преди всичко в личностния смисъл на съобщението независимо под каква форма и съдържание е представен. Ясно е обаче, че във всеки комуникативен процес не всичко се реализира по предварително набелязания план, защото се "губи" информация с личностен смисъл поради "вина" и на комуникатора, и на реципиента. "Вината" на комуникатора може да се търси в написаното в труда на Л. Виготски (1982, с.355-357) "Мислене и реч": "…Мисълта не съвпада непосредствено с речевото й изразяване. Мисълта не се състои от отделни думи, както речта…Мисълта винаги представлява нещо цялостно, което е по-голямо по дължина и обем от отделната дума. Ораторът често в продължение на няколко минути развива една и съща мисъл. Тази мисъл се намира в главата му като нещо цялостно, а съвсем не възниква постепенно от отделни единици, както се развива речта…Процеса на прехода от мисълта към речта представлява извънредно сложен процес на разчленяване на мисълта и нейното пресъздаване в думи… Пътят от мисълта към думата преминава през значението…Значението опосредства мисълта по нейния път към словесния й израз…Самата мисъл се ражда не от друга мисъл, а от мотивиращата сфера на нашето съзнание, което обхваща нашите влечения и потребности, нашите и интереси, и подбуди, нашите афекти и емоции…Действителното и пълно разбиране на чуждата мисъл е възможно само тогава, когато разкрием нейната действена, афективно-волева, истинска причина… ". Извода е, че поради липсата на пълно съответствие между мислене и реч, разбирането на замисъла на комуникатора от реципиента може да стане само, ако той разбере неговата потребностно-мотивационна сфера. Последният обаче почти винаги си има собствени проблеми, които въздействат на анализа и тълкуването на предоставената му нова информация. В края на крайщата се получава така, че ако постъпващата от комуникатора информация се вмества в когнитивните и афективни подструктури на реципиента, тя се възприема и използва пълноценно, но ако тя е в дисонанс с тях тя не се допуска в неговото съзнание или й се пречи да проникне в него. Ролята на препятствие в този случай изпълняват комуникативните бариери. Те представляват своеобразен защитен механизъм от неблагоприятни и нежелателни психични въздействия. Комуникативни бариери могат да  бъдат всякакви препятствия от социалнопсихичен произход, които реципиента използва, за да се предпази от нежелана, излишна, изтощителна или опасна информация. 

Резултатността от въздействието на комуникативните бариери е различно. В едни случай те тотално не пропускат "неудобната" информация, а в други случаи я преиначават, редуцират и обезценяват с цел да я направят безопасна за личността. Не бива да се смята обаче, че препятствията, за които става въпрос се появяват в резултат на определена целенасочена дейност на реципиента и че те се насочват от него съзнателно. Невярна е хипотезата, че в неговото съзнание се промъкват следните мисли, когато слуша някого: "Аха, това съобщение не ме устройва и е опасно за моята психика, затова най-добре е да спусна комуникативните си бариери". Затова още веднъж е добре да се акцентува, че в реалното междуличностно общуване комуникативните бариери, в повечето случаи изпълняват ролята на неосъзнавани защитни механизми на личността, които се задействат автоматично по неизвестни още за науката причини. В зависимост от последствията за личността и процесите на общуване, в които тя участва комуникатимните бариери могат да се оценят позитивно (ако те възпрепятстват вредната за душевното равновесие на личността информация) и негативно (ако създават пречки на комуникативния процес при обмена на градивна информация). Вторият случай е сериозно препятствие в процеса на междуличностното общуване и комуникативните бариери, които пречат на неговата ефективност е необходимо да се преодоляват. Това зависи от нагласите и на комуникатора, и на реципиента и от техните познания относно тези проблеми. 

В специализиранта литература (М. Битянова 2001, Ю. Крижанска, В. Третяков 1999, Б. Паригин 1999, Б. Поршнев 1979, Р. Стаматов 2005 и др.) най-често се анализират три форми на комуникативни бариери в зависимост от тяхната преодолимост. Това са: бягството, занижаване на авторитета на източника на информацията и неразбирането. Тези бариери се обуславят от два вида фактори - външни и вътрешни, поради което и се делят на две разновидности със същите названия: външни и вътрешни комуникативни бариери.  

Комуникативните бариери са външни, ако са предизвикани от непосредствено възприемана информация от комуникатор, който се определя като: 1.) "компрометиращ", "опасен", "застрашаващ", "неприятен", "лош" тогава личността се защитава, чрез първия тип комуникативна бариера - "бягсвото"; 2.) "манипулатор",  "недобронамерен", "неавторитетен", "безсъвестен", в този случай се задейства комуникативната бариера на "занижаване авторитета на източника на информация"; 3.) "чужд", "нелоялен" и др. подобни квалификации, които могат да се направят за автора на информацията, която може да наруши по някакъв начин вътрешната хармония на реципиента и тогава, за да се предпази той "включва" защитната бариера "неразбиране". Вътрешните комуникативни бариери пречат на въздействието на информация, която се натрупва в съзнанието на личността малко по малко, на части в продължение на по-голям времеви интервал. Тази информация  обикновено се предоставя не само от един комуникатор. Когато достигне до определена критична точка, тя започва да влияе върху нейната ценностна система и поведение, а е възможно дори и да ги преустрои и промени. Пример в това отношение е, че много хора с натрупването на определен житейски, познавателен, емоционален, професионален и политически опит променят своите мисли, желания, начин на живот и пр. Ако обаче, личността започне да се съпротивлява, съзнателно или не, на настъпващите промени в резултата на събираната информация, това означава, че са задействани вътрешните комуникативни бариери. Те се проявяват чрез посочените по-горе форми: бягство, занижаване на авторитета на източника на информацията и неразбиране, но като се задействат със "задна дата".
За преодоляването на комуникативните бариери е необходимо да се отчитат индивидуалните особености на участващите в комуникацията партньори, да се създаде адекватна представа за ценостната им ориентация, стремежите, подбудите, житейския и познавателния им опит. Очевидно, че в междуличностното общуване като комуникация се отразява голяма част от човешката култура, начина на живот на хората и същността на техните личности. Промяната на обмена на информация, преживявания и ценности между отделните индивиди означава преди всичко промяна в техния начин на мислене и начин на живот. Това обаче зависи от тях самите и е в правото им на свободен избор, което означава и поемането на лична отговорност.

 2.3.2.2. Оптични и акустични средства за обмен на неречева информация

 Неречевата комуникация е обмен и интерпретация на информация, съобщения, отношения, призиви за действия или въздържане от такива между непосредствените участници в междуличностното общуване чрез кодираните и предавани по специфичен начин движения на тялото, звуковото оформяне на речта, организацията на микросредата, облеклото, културните аксесоари, времето, пространството, цветовете и др. знаци имащи символично значение. Тя е съществена и необходима страна на междуличностното общуване. Средствата, които се използват в този процес са несловестни и това определя нейното название. Според К. Караджова (2003, с.53) "1.) Най-често се използват т.нар. описателни жестове, свързани с точно определен предмет, действие или събитие. Жестът в този случай подпомага осмислянето на вербалния материал. 2.) Когато в комуникативния процес участват думи с висока степен на абстрактност. В този случай невербалните изразни средства модифицират абстрактното значение на вербалния сигнал до някакъв конкретен символ или знак. 3.) Когато в комуникативния процес участват думи, които изразяват отношения в пространството и времето. 4.) При изразяване на количествени отношения. 5.) За изразяване на бройни съществителни. 6.) За означаване на нюанси в настроението".  

В исторически план неречевата комуникация се е появява преди речевата комуникация. Поради това обаче, че втората е с по-голямо значение за предаването на информация в процеса на междуличностното общуване неречевата комуникация изпълнява второстепенна роля и само съпътства и допълва речевата комуникация. Тя служи преди всичко за по-точен обмен на чувствата между хората, които осъществяват психичен контакт помежду си и за разкриване на личностните им особености в този процес. Илюстрира още  емоционалните състояния на хората обусловени от оценката им за заобикалящата ги действителност, чуждото и собственото поведение. Независимо как ще бъде наречена:  неезикова, несловесна или невербална комуникация, тя безспорно заслужава специално внимание, защото има голямо значение в цялостната междуличностна комуникация между хората.  И такова внимание действително и`  е отделено още от най-дълбока древност. 

Древните китайци създават още три хилядолетия пр.н.е. специално учение, според което на лицето на всеки човек е изписана неговата съдба т. е. неговото минало, настояще и бъдеще. Това познание остава в историята с названието "физиогномика" и към него в последните десетилетия се проявява голям интерес от представителите на модерната научна психология.  

Ценни сведения за уменията за разбиране и оценяване на човешкия лицеизраз се разкриват още в трудовете на древногръцките мислители (Хипократ, Аристотел, Сократ, Демостен и др.). 

Неречевата комуникация, макар и под друго име е била ценена още в античната риторика. Хармонията между речта и жеста е била посочена от Сократ като съществено изискване към древните оратори. Запитан коя е първата и главна част в цялото красноречие, Демостен дал палмата на първенството на произнасянето. На въпроса, коя е втората и третата на красноречието, той все отговарял същото, докато престанали да го разпитват. Очевидно Демостен смятал произнасянето не само за главна, но и единствена част на ораторското изкуство. Въпросът за произнасянето като единство от словесно и несловесно въздействие се намират в трудовете на Цицерон и Квинтилиан. Първият нарича на едни места действието почти говор, а на други - някакво говорене с тяло. За Квинтилиан не е важно какви речи ще бъдат планирани, а как те ще бъдат произнесени. 
Съвремените научни изследвания на неречевите средства за общуване започват с най-значимият труд в тази област, появил се преди XX век „Изразяване на емоциите у животните и човека", който е публикуван от Ч. Дарвин в 1872 година. В него се поставят редица проблеми свързани със сравнението на поведението между хората и животните. С този труд се полага началото на съвременните изследвания на мимическите изражения и на езика на тялото. По-късно много от от идеите и резултатите от наблюденията на Ч. Дарвин се потвърждават в трудовете на редица изследователи. Оттогава учените регистрират почти един милион несловесни знаци и сигнали, а схващанията на Ч. Дарвин се диференцират в самостоятелни научни направления като: етология (наука за поведението на животните) и "език на тялото" и "език на чувствата". 

През 50-те и 60-те години на ХХ век се отбелязва голям интерес в научните проучвания, насочени към изясняването на наричаната с различни термини област от психологическото познание - език на тялото, невербална комуникация, невербално поведение. Сякаш учените от различни области се стремят да компенсират пропуснатото в изучаването на несловесните аспекти на общуването. Широката общественост като цяло обаче узнава за насочеността на тяхната изследователска дейност едва след като Д. Фаст (1993) публикува в началото на седемдесетте години един неголям по обем труд, посветена на езика на тялото.  В нея той прави кратък пре​глед на дотогавашната работа на изследователите на поведение​то, свързана с несловесното общуване и разкрива много от неговите прояви и функции.
Понастоящем в България са отпечатани множество трудове, в които се осветляват различни аспекти на неречевата комуникация и така се задоволяват творческите търсения на представителите на редица професии от типа "човек-човек". За съжаление обаче трябва да се отбележи и факта, че дори в наши дни много хора изобщо не подозират  огромното значение, което има неречевата комуникация за практическата им самореализация в собствения им живот. 

Според Н. Казаринова (2001, с.70) неречевата комуникация предоставя информация за: 1.) Личността на комуникатора - неговия темперамент; емоционалните му състояния в съответната ситуация; неговия "Аз-образ" и самооценка; личностните му качества; комуникативната му компетентност; социалния му статус; принадлежността му към определена група или субкултура. 2.) Отношенията на участниците в комуникацията един към друг относно: желаното ниво на общуване (социлна и емоционална близост или отдалеченост); характера или типа на отношенията (доминиране-зависимост, разположеност - неразположеност); динамиката на взаимоотношенията (стремеж за поддържане на общуването, желание за преустановяването му, "изясняване на взаимоотношенията" и пр.). 3.) Отношението на участниците в комуникацията към ситуацията на общуване,  позволяваща им да регулират взаимодействието си. В тази информация се включват сведения за степента на включеност в дадената ситуация (комфортност, спокойствие, интерес) или стремеж да се излезе от нея (напрегнатост, нетърпение и т. н.).

Неречевата комуникация в определени ситуации изпълнява още следните функции: допълва, дублира, уточнява, засилва речевите послания; опровергава казаното, защото неречевото поведение е по-непосредствено и по трудно се контролира в сравнение с речевото; замества речевата комуникация; координира и регулира взаимодействията между хората. 

Изпълняваните функции на неречевата комуникация обуславят и спецификата на нейните особености: 

Спонтаност и непреднамереност на проявата. Неречевите индикатори се проявяват естествено и в повечето случаи неконтролируемо. Дори, когато човек се опитва да контролира волево своята експресия, той успява да стори това за не повече от 4-5 секунди. Изкуствената усмивка на любезност и благоразположение за един по-дълъг период от това време започва да прилича на фалшива гримаса. Друг пример, който разкрива спонтанността на неречевата комуникация, е ситуацията, в която изпада неканения гост, когато домакините му отворят вратата. Истинското им отношение към него се проявява в първите няколко мига на контакта, ако то е негативно, след това не може да бъде опровергано с никакви изблици на радост и любезност; 

Комплексност на въздействието. Заключенията и обобщенията за отразяваната неречева информация не трябва да се правят никога само на базата на един източник, независимо колко важен е той (поглед, усмивка, интонация и пр.). Изводите от този канал за взаимодействие са обективни, когато се основават на "сноп", "букет" от белези, които не трябва взаимно да си противоречат. Защото един добър "актьор" би могъл добре да имитира "щастлива усмивка", "интерес чрез погледа си", "преживявана мъка" с помощта на интонацията на своя глас и пр. за кратко време, но квалифицирания наблюдател за по-продължителен период несъмнено ще разкрие неговата игра по различни противоречиви признаци. Техни източници са особености на поведението, които трудно или съвсем не се поддават на съзнателен контрол (разширяване и свиване на ноздрите при преживяване на гняв или други силни емоции; трепване на лицевите мускули под очните ябълки; напрегнатост и "втвърденост" в походката; " шарещ " поглед; необичаен темп на речта, почесвания по носа, ухото или зад врата; тремор на крайниците и др.). Именно поради тази причина така често е цитирана мисълта на З. Фройд, че "Няма смъртен, който да прикрие преживяванията си за продължителен период от време от опитния наблюдател"; 

Контекстност, стереотипност и многозначност на тълкуването в зависимост от обстоятелствата на ситуацията, в която се проявява неречевата комуникация. Условията на установяване на контакта, особеностите на миналите взаимодействия между партньорите, плановете за бъдещата им съвместна работа, моментните им състояния и др. обуславят до голяма степен интерпретацията на отразените неречеви индикатори в процеса на междуличностното общуване; 

Непроизволност на усвояване на интерпретацията на неречевата комуникация до определено ниво. Тълкуването на неречевите индикатори в поведението на хората се усвоява чрез подражание още от ранното детство. В повечето случаи това става  на подсъзнателно ниво до степен на автоматизъм, без специална подготовка и усилия. Трябва обаче специално да се отбележи, че еднозначно се тълкуват само крайните прояви на основните емоции като: гняв, радост, страх, учудване, презрение, отвращение и др. Останалите междинни преживявания е много трудно да бъдат категорично и точно определени. Защото се предопределят от множество фактори като: пол; възраст; темперамент; обща ситуация на общуване;  индивидуални особености на проявите на психиката на всеки от участниците в общуването; степен на тяхната значимост един за друг; традиции, културни и етически норми за разкриване на личностните особености в конкретната социална общност. Влиянието на всички тези фактори затруднява интерпретацията на неречевото поведение на хората и затова често се правят неверни изводи в това отношение.   

Изброените особености на неречевата комуникация обуславят полифункционалността, сложността и условността на нейното тълкуване. И затова с голяма условност, а не буквално трябва да се приемат заглавията на редица книги, в които се претендира, че "човека може да бъде четен като книга". Защото, въпреки че неречевата комуникация е важен, съществен и неделим компонент на междуличностното общуване, нейната интерпретация се затруднява от следните особености на неречевите индикатори: има случаи, когато е трудно тяхното кодиране и декодиране; променливост на изявата в зависимост от обективни и субективни фактори; понякога съществува противоречивост между самите неречевите средства; те се  проявяват по принцип за много кратко време. Интересна особеност на неречевата комуникация е, че тя се осъществява с помощта на всички от съществуващите модалности за обмен на информация - зрителна, слухова, тактилна, обонятелна и вкусова. Те не са изолирани помежду си, а винаги си взаимодействат. Различните канали за неречева комуникация понякога се допълват един друг, но понякога и си противоречат. 

С най-голяма популярност се ползва класфикацията на неречевите средства за обмен на информация в зависимост от сензорните канали за нейното възприемане. Тя съдържа следните системи: оптична, акустична, кинестетична и олфакторна.

Оптична система. Психичният контакт при използването на оптичната система се осъществява с помощта на зрителното възприятие. Благодарение на него се получава информация чрез тълкуването на особеностите на: мимиката, погледа, жестовете, походката, позата, облеклото, културните аксесоари, особености на формата на тялото и лицето и др.  

Акустична система. Тя се реализира чрез слуховото възприятие, което отразява: паралингвистичната система, която е свързана с вокализацията на гласа (тоналност, тембър, сила) и екстралингвическата система, която се проявява с паузите в речта, с нейния темп, смеха, плача, стоновете, въздишките, покашлянията и др. особености, които я съпровождат.

Кинестетична система. В нея се включват: докосванията, ръкостисканията, целувките, потупванията, погалванията и др. Информационната ценност им се изразява относно такива параметри като: приятност, сила, натиск, нежност, болка и др.

Олфакторна система. Тя участва в комуникативния процес чрез мириса и вкуса на тялото, мириса на употребяваната козметика и пр. Има хора със силно развито обоняние, които усещат миризмата на партньорите си в процеса на общуване на разстояние до няколко метра. В зависимост от тяхната преценка за нейното въздействие, разговора може да продължи или да бъде преустановен. 

 По-голямо е значението на първите две системи и в зависимост от тяхното доминиране,  комуникацията в процеса на междуличностното общуване се дели на речева и неречева. Всеки от неречевите индикатори, включени в тези системи и разкриващи психичното състояние и взаимоотношенията между партньорите в процеса на междуличностното общуване се отличава със собствени традиции на изследване. Например, физиогномиката към която се проявява голям интерес в последните десетилетия се развива още в Древен Китай три хилядолетия преди новата ера. Подчертан интерес към нея проявяват  Хипократ, Аристотел и Ч. Ломброзо, но тя е игнорирана от много университетски преподаватели като псевдонаучен подход за изучаване на човешката психика.

Специално място всред неречевите средства за комуникация заемат пространствените и времеви компоненти в процеса на общуване. Те се обозначават с термина "проксемика" (от латинската дума "проксима", която означава близост) или с названието пространствена психология. Тези понятия са  въведени от Е. Хол за обозначаване на закономерностите на пространствената организация и влиянието на дистанцията между партньорите в процеса на междуличностното общуване. Той смята, че съществуват четири типа разстояние между хората, когато те установяват помежду се психичен контакт. Всяка от четирите дистанции предполага определени взаимоотношения между участниците в него. Интимната дистанция обхваща диапазона от непосредствения, пряк контакт от 15 см. до 40-45 см. От всички зони на отстояване тази е най-значима за личността и тя  я защитава като своя собственост. Взаимоотношенията между хората, които общуват помежду си от такова разстояние са обикновено много близки, а понякога и интимни. Партньорите, които си взаимодействат от тази дистанция освен със зрителната модалност се усещат и с останалите модалности. Понякога общуването от такова разстояние може и да не бъде с позитивна нагласа на партньорите един към друг, а тъкмо обратното. Например, разменените гневни реплики между пътниците в претъпкания обществен транспорт или грубостите, които си казват биещите се на улицата пияници. Личната дистанция (от 40-45 см. до 120 см.) е оптимална за воденето на всякакъв вид разговор или беседа. В този случай непосредствения физически контакт е възможен, но не е задължителен. Взаимоотношенията между партньорите при взаимодействието на тази дистанция могат да бъдат най-разнообразни. От прояви само на  интерес и любопитство до приятелско съчувствие и съпреживяване на голяма мъка. Социалната дистанция включва разстоянието от 120 до 260 см.Тази дистанция е най-подходяща обикновено за формални и делови контакти. Публична е дистанцията на събрания, митинги, лекции и др. официални прояви, на които се говори пред много хора. На тях оратора се намира на по-голяма дистанция от аудиторията (повече от 3,6 м.).  
Тези  зони на отстояване, според Е. Хол са характерни за белокожите хора от средната класа, които живеят в Англия, Австралия, Северна Америка и Н. Зеландия. Разстоянията на отстояване за представителите на други националности и общности се влияят от традициите им в това отношение. Обикновено за жителите на гъсто населените страни зоните на отстояване са по-малки, в сравнение със зоните на  хората населяващи по-рядко населени райони. Представителите на средиземноморските, кавказките и арабските народи общуват помежду си от по-близко разстояние в сравнение с жителите на Скандинавските страни. Социалното положение и пола на взаимодействащите си партньори също влияят на дистанцията при осъществяването на комуникационния акт. 

Психолозите и психотерапевтите обособяват специален тип ситуации, които се характеризират с особено съчетаване на пространствено-времевите си характеристики, които се наричат хронотипове. В тези ситуации без каквато и да е предварителна подготовка между съвсем непознати хора се провеждат съкровени разговори за неща, които не са били предмет на обсъждане и с най-близките хора. Класически пример за хронотип е разговор между непознати във влака. Участниците в него под въздействието на затвореното тясно пространство, ритмичния шум на колелата и не на последно място на факта на своята "анонимност" постигат пределна откровеност в процеса на междуличностното общуване. Такъв ефект могат да имат кратковремените срещи на плажа, в санаториума или в някоя болница. 
2.3.2.2.1.Оптични средства за обмен на неречева информация.
Използването на оптичните средства за обмен на неречева информация се нарича "кинесика". Този термин предлага американският психолог Р. Бърдуйстъл (1952). Той се използва за изучаване на междуличностното общуване чрез анализ на "езика на тялото" на участващите в него индивиди. В него се включват движенията, които се отразяват чрез оптичната система на субекта и които изпълняват експресивно-регулативна функция в процеса на междуличностното общуване. Най-малката структурна единица в кинесиката се нарича "кин".  По аналогия с речевата комуникация един кин може да се сравни с една морфема, от което следва, че кина е морфемата на движението. Самостоятелен кин могат да бъдат жестовете, позите, мимиката, външния вид, походката, облеклото, прическата, почерка и пр. Поведението на хората, според Р. Бърдустъл, се изгражда от "кини", както речевата комуникация се състои от морфеми, думи, изречения и текстове. Той твърди, а това се потвърждава от всекидневните наблюдения, че преживяванията на хората, техния статус и намерения се проявяват първо неречево и едва по-късно се изразяват чрез словото. Следователно, кинесическата подструктура в междуличностното общуване изпреварва, допълва, а понякога дори напълно замества речевата комуникация. По този начин се оказва, че тя има своеобразно предимство в изграждането на образ, както за комуникатора, така и за реципиента. Тези особености на кинесиката я правят атрактивна за изследване от много психолози, психотерапевти, юристи, лингвисти и др. специалисти в областта на междуличностните комуникации.

В специализираната литература липсва общоприета класификация на неречевите средства за общуване. Защото тяхното тълкуване невинаги е еднозначно, а зависи от контекста на конкретната ситуация, водения разговор и моментните взаимоотношения между участниците в него. Интерпретацията им също се влияе още от статуса, пола, възрастта, културата и националността на наблюдаваните личности. Най-често предмет на проучване са: мимиката, погледа, позата, жестовете, походката, телосложението и др.

Мимиката или лицеизраза е важно средство на неречевата комуникация. Нейната  значимост е голяма, защото чрез нея се разкриват много добре човешките емоции. Лицето на човека предоставя почти пълна информация за психическото и физическо състояние на личността, за нейната интелигентност, "АЗ-концепция", равнище на претенции и др. важни особености на нейната индивидуалност.

Терминът "мимика" има гръцки произход и означава изражение или промяна на облика. Мимиката е важно средство на неречевата комуникация, която представлява динамичен израз на лицето. Основните й елементи са бръчките, веждите, очите, устата, носа, ушите и челюстта. Промените на лицевите мускули сигнализират за моментното състояние на хората.  Емоционалните прояви се обективизират благодарение на спонтанните и волевите им реакции. Социалното подражаване като едно от условията за развитието на мимикката е възможно благодарение на факта, че хората могат да управляват по-голямата част от лицевите си мускули и да пригаждат лицеизраза си към изискванията и обстоятелствата на ситуацията, в която са попаднали. Защото обществото поощрява израза на едни емоции и санкционира демонстрацията на други. Това налага на хората често да прикриват емоциите, които преживяват като самоконтролират своя лицеизраз. От друга страна обаче, това е предпоставка те да формират у себе си умения за разкриване на чуждите опити за прикриване на истинското си психично състояние. Затова са им необходими обаче задълбочени познания и сериозни тренировки.
Голямо внимание на мимиката обръщат още древните китайци, които създават учение за разкриване на особеностите на личността по спецификата на човешкото лице. Това учение се нарича физиогномика (Ч. Куей 2003, Х. Лин 2001, Т. Мар 1992, И. Сикорски 1996 и др.). В различните исторически периоди, то е имало своя възход и падение. Навярно някои закономерности и взаимовръзки в него са хиперболизирани и доста абстрактни за съвремените представители на европейската цивилизация. Същевременно обаче не бива да се отрича, че във физиогномиката е натрупан огромен практически опит и впечатляващ обем от знаия и възможности за тълкуване на анатомичните особености на човешкото лице. Както във всички области на хуманитаристиката и във физиогномиката проявите на субективизма са твърде големи, защото различните специалисти могат да направят различно тълкуване на особеностите на едно и също човешко лице.  

В България проблемите с възпримането и оценяването на лицето на хората се изучават от П. Дънов (И. Стратев, 1994), който в първата половина на ХХ век, в продължение на дванадесет години изучава особеностите на лицата и структурата на черепите на българското население. В своите трудове той изразява интересни мисли относно взаимовръзката между особеностите на лицата на хората и тяхната душевност. Според него лицето е израз на човешката красота. То е израз на душата на човека и на всичко, което той преживява. 

За П. Дънов лицето на човека е сбор от числа и геометрични фигури, които показват неговото минало. От това следва, че колкото по-правилни са линиите на лицето на отделния индивид, толкова по-добър е бил живота му в миналото. Подобно на представителите на физиономиката, чрез анализ на формата, големината и цвета на различни части на лицето на отделния индивид той се опитва да направи изводи за психичните качества на личността. Аналогичен подход в изучаването на човешкото лице използват П. Фартунов (1933), Н. Дойнов (1993), А. Якимов (1998) и др.  

Посочените психични характеристики на проектирани върху анатомичните особености на лицето трябва да се приемат с голяма степен на условност и като специфичен опит за натрупване на информация за човешката психика, поведение и общуване. Несъмнено всички тълкувания са плод на натрупани данни, които са проверени във времето, но те са от такова естество, че винаги могат да се проявят различни форми на субективизъм при тяхната интерпретация или своеобразни изключения от изведените правила. Защото, понякога в различните източници има и несъответствие между това, частите на лицето на каква психологическа информация са носители. За психологята на междуличностното общуване е от значение обаче, че благодарение на натрупаните знания и опити те да бъдат прилагани в практиката, се развиват умения за анализ на елементите на лицевата експресия.

В това отношение е ценна книгата на П. Екман (1999) "Психология на лъжата". В нея се описват редица признаци, по които човек може да се ориентира дали партньорите му, с които си взаимодейства са склонни да прикриват истината. В зависимост от  елементите на лицето, които изследва П. Екман смята, че съществуват четири канала за обмен на информацията: 

Статични лицеви канали представящи, относително постоянни черти на лицето. Към тях се включват основните анатомични елементи на лицето - структура на черепа и на основните му части. 

Бавни лицеви сигнали - в тях са включени промените, които настъпват с лицето с течение на времето - появата и изменението на бръчките, промяна в характеристиките на кожата на лицето и пр.

Изкуствени сигнали представени от външни за самото лице характеристики -очила, козметични промени и пр.

Бързи лицеви сигнали състоящи се от промените в невромускулната активност, която води до видима промяна на лицеизраза.

По отношение на "бързите" лицеви сигнали П. Екман (цитат по М. Иванов 1997) определя следните видове информация, която може да се придобие: емоции; емблеми (специфични културни лицеви символи използвани за обмен на информация - намигване); манипулатори (свързани движения на лицето с личностни особености като прехапване на устните); илюстратори (действия придружаващи и допълващи речта като повдигането на веждите например); регулатори (невербални медиатори на разговора като усмивката, кимването с глава и пр). 

Американският психолог съвместно с колеги, разработва на основата на 5000 видеозаписа на различни комбинации от действащи лицеви мускули, методика за изучаване на лицеизраза наречена "Система за кодиране движението на лицето" (FACS). Според тази методика всяко наблюдавано движение на лицето може да се изрази в система от "единици на действието". Последните представляват действие на няколко лицеви мускула едновременно. Отбелязват се 24 единици на действието, които имат анатомична структура и 20 единици на действието, чиято анатомична структура не е ясна. Предимствата на тази методика е, че се избягват термините свързани с емоциите, които много трудно се определят, ако не са в крайните си форми на проява. Защото е по-трудно да се разпознаят тези преживявания, които изразяват преходни емоциионални състояния и не много интензивни чувства. Поради факта, че мимическите признаци и взаимоотношенията помежду им са непостоянни и не много ясно диференцирани. Това е особено типично за обстоятелствата, в които хората преживяват повече от едно чувство едновремено. Оценяването на лицеизраза според тази методика става чрез: кодирането на наблюдаваните мимически реакции в единици на действието, които предизвикват промяната; отчитането на времето на извършваните лицеви промени; регистрирането на моментите на най-голяма сила на наблюдаваната емоция, на намаляне на нейната интензивност и на нейното изчезване. След регистрирането на всички единици на действието, участващи в определена лицева експресия посредством определени правила и пресмятания полученият резултат се трансформира в интерпретация на преживяваните емоции. 

Емпирично е доказано, че методиката FACS е работеща и надеждна при изследванията на представители на повече от 15 различни културни общности.   Получените резултати от използването й се отличават с голяма точност при разпознаването на емоциите у наблюдаваните лица. Прилагането на тази методика в широката практика обаче се затруднява от това, че: тя е сложна за прилагане и изследователите, които искат да я използват трябва да преминат през специален курс за обучение; тя е скъпа, защото се налага използването на сложни технически средства; изследваните лица не се намират в естествената за тях среда; изисква участието на няколко експерта. Поради посочените причини тази методика не се използва в широката практика за изучаване на особеностите на материали изобразяващи човешки лица. Обикновено на изследваните лица се експонират видеоматериали, диапозитиви, фотографии или други илюстративни материали и след това от тях се изисква да опишат как ги възприемат и оценяват. 

Визуалният контакт или погледът показва начало на разговора, в процеса на неговото осъществяване. Той е знак на внимание, поддръжка или сигнал за приключването му. Наблюденията разкриват, че когато човек завършва изказването си поглежда в очите събеседниците си, показвайки им сякаш, че сега е техен ред. Начините за обмен на погледи по време на разговора, организацията на техния визуален контакт се изследва обикновено при проучването на степента на развитие на техните взаимоотношения в процеса на междуличностното общуване. Смята се за установено в психологията, че насочеността на погледа по време на общуването зависи от неговото съдържание, от индивидуалните различия на участващите в него партньори и от характера на създадените помежду им отношения. За обективното  тълкуване на погледа като неречево средство за комуникация са важни неговите динамични параметри - честотата на срещането на погледите на общуващите си партньори, липсата на визуален контакт помежду им или постоянното поддържане на такава връзка. За измерване на времето, в което единият събеседник говори и гледа или само гледа, докато другия говори, се въвежда термина "количество поглед". Негови производни са "количество взаимен поглед" и "количество обратен поглед".

Началото на визуалния контакт започва от очите и те са основен белег в лицеизраза на човека. Те са съществен индикатор за психичните особености на хората. Не случайно очите често са оприличавани на: "барометър на чувствата", "космос от преживявания", "огледало на душата" и пр. Очите разкриват душевността на хората дори, когато мимиките са неясни, а жестовете безизразни. Не случайно писателите и художниците акцентуват върху очите и погледа, за да въздействат достоверно върху човешката психика чрез художествените образи, които създават. Очите са незаменимо средство за междуличностно общуване, защото са най-информиращия белег на човешкото лице. Те разкриват характера и моментните преживявания на индивида. По-важните им характеристики, както бе посочено по-горе са: блясък, форма, цвят, големина, центрираност. Най-въздействащия им белег обаче е зеницата. Има психолози, които са на мнение, че разширяването на зениците са израз на интерес, възбуда и привличане. Последните се разширяват или свиват в зависимост от силата на светлината или от вътрешната нагласа и настроението на човека. При силно, стенично вълнение зениците на очите могат да увеличат своя размер до четири пъти. С този факт може да се обясни привличането и харесването между хората. Когато някой индивид харесва друг човек преживява приятни чувства, когато го наблюдава и от това зениците му се разширяват. Това обаче се възприема и от неговия партньор в процеса на междуличностния контакт и той започва също да го харесва. 

Анализът на погледите на взаимодействащите си субекти разкрива техните емоционални взаимоотношения. Прекият поглед в очите на другите се смята от психолозите, че има ефект на докосване и съкращава дистанцията между хората. Индивидите, които се харесват взаимно се наблюдават. Затова не е учудващо, че стеснителните и нервни личности, които избягват да срещат  погледа на събеседниците си рядко предизвикват техните симпатии и доверие. Известно е, че продължително се гледат един друг в очите влюбените. Така постъпват обаче и отявлените врагове. Понякога един такъв поглед може да се окаже твърде неуместен и да предизвика у наблюдаваните безпокойство, страх и гняв. Друг път може да се изтълкува като предизвикателство и стремеж за доминиране, на които трябва да се отговори по подходящ начин. Опитно е установено, че пряк поглед на непознат човек, ако продължава по-дълго от три секунди предизвиква у наблюдаваното лице дискомфорт. Хората със занижена самооценка започват да изпитват напрежение и безпокойство още по-рано. Продължителният поглед в очите на индивид от другия пол може да бъде разбран обаче и като знак за интимно желание. Със същото значение е "стрелкащия", "мълниеносен" поглед с блясък в очите. 

Липсата на преки погледи между партньорите в процеса на междуличностното общуване може да предизвика също дискомфорт у тях и впечатление, че не са си интересни един на друг. Ефектът от отсъствието на визуален контакт е още по-негативен за лице, което е в подчинено положение и индивида с по-висок статус не го удостоява с погледа си. Следователно, волевия отказ от визуален контакт може да се превърне в средство за манипулация. Съществуват и други "красноречиви" начини за израз на отношение с помощта на "невиждащ" поглед. Такива са погледите на някои продавачи и чиновници работещи постоянно с хора, които сякаш преминават през клиентите и им показват колко са досадни и колко хубав е живота, когато ги няма.

В зависимост от посоката на погледа се разграничават делови поглед (обхваща пространството между очите и челото на събеседника и недвусмислено показва сериозно отношение към водения разговор), социален поглед (насочеността му е между очите и устата на партньорите и създава нагласа за обсъждане на светски теми) и интимен поглед (започва от очите и се разпростира върху раменете, гърдите, ръцете и гениталите на събеседниците и е проява на сексуален интерес към тях). Когато общуването за някой от партньорите стане неприятно или той иска да демонстрира превъзходството си, понякога неосъзнавано - друг път съвсем целенасочено използва техниката "блокиране на погледа". Тя се изразява в това, че в стремежа си да се изолира от ситуацията миганията му стават по-продължителни (т. е. клепачите му остават затворени за по-дълго време) или другият вариант е да гледа над главата на събеседниците си. Крайната форма на блокирането на погледа е разговора да се поддържа със затворени очи. Тези неприятни моменти могат да се преодолеят като се промени темата на разговора или се направи опит да се "контролира" чуждия поглед. Това става чрез вземането на някой предмет в ръка (химикал, очила, цигара и пр.), с които се сочи, пише и жестикулира. Така погледите на събеседниците се фокусират в използвания предмет, след това се връщат към лицето на говорещия и съзнанието им се активизира. Така те отново започват активно да възприемат предоставената им информация.

Д. Фаст (1993, с.142-156), анализирайки значението и функциите на погледа в неречевата комуникация между хората, обръща специално внимание на тази негова разновидност, която ги дехуманизира и условно на тях се гледа като на "не-хора". Това са погледите които си разменят непознатите в трамвая, асансьора, на улицата и пр. С тези краткотрайни погледи се отбелязва, че другите индивиди са забелязани, но липсва интерес за установяване на по-съществен контакт с тях.
Жестовете са движения на китките, ръцете, краката и главата, имащи за цел да предадат знания, да изразят отношение и волево желание. Те са средство за общуване и имат определен понятиен смисъл за една или друга група от хора. Жестовете предават непосредствена и специфична информация не само за емоциите на човека, но понякога заменят речевото взаимодействие или регулират и стимулират действията му . Специалистите твърдят, че жестовете са израз не толкова на качествата на преживяванията на личността, колкото на интензивността на техните преживявания. 

Особеностите на жестовете се определят от някои традиционни форми на предаване на информация, които се обуславят от пола, възрастта и статуса на индивидите. В различните национални и културни общности са приети различни начини за израз на приветствие, съгласие, поддръжка и предупреждение. Приятелският поздрав между ескимосите се изразява с леко удряне с юмрук по главата  и рамото. Кюрдите се поздравяват, вдигайки ръцете си без да ги пускат и всеки целува ръка на другия. Полинезийците пък се прегръщат и всеки разтрива гърба на партньора си. Поздрава на древните китайци се изразява в притискането на собствените си длани една към друга. Жителите на Лапландия при среща си трият носовете, а на Самоа се миришат един друг. Повечето европейски народи при сбогуване махат с ръка наляво-надясно, а българите в същата ситуация махат нагоре-надолу. 

Психолозите са установили, че различните националности в едночасов разговор извършват различно количество жестове. Финландците правят само един жест. Италианците за същото време жестикулират 80 пъти, французите - 120, а мексиканците 180 пъти. Независимо обаче от културната традиция на индивида думите и движенията винаги се излъчват едновременно и то по толкова предсказуем начин, че Р. Бърдуистъл (1952) твърди, че всеки добре трени​ран човек може със затворени очи да познае какъв жест прави друг само като слуша тона на гласа му в момента на движението. По подобен начин самият той се научава да разпознава на какъв език говори даден човек само като наблюдава жестикулацията му в момента.
Жестикулацията в зависимост от степента на участие на волята се дели на: волева и неволева. В зависимост от честотата и характера на проявата си, тя се разграничава на: типична и нетипична за даден човек. В зависимост от частите на тялото, с които се извършват жестовете се разграничават на: жестове на дланите, сключване на двете ръце, шпицпозиции на ръцете, захвати на различни части от ръцете зад гърба, жестове с палците, прикриване на устата, докосване на носа, потриване на окото или ухото, почесване по врата, подръпване на яката, пръсти в устата, докосвания до бузата и до брадичката, бариери с ръце и крака, жестове с глава. В зависимост от отношението към събеседниците и контекста на ситуацията жестовете се делят на: жестове на доверие, жестове изразяващи подкрепа или несъгласие, жестове разкриващи съмнение, жестове на изразяващи готовност за действие и прояви на агресивност и др.

По-подробно жестовете се класифицират от Н. Казаринова (2001, с.78) по следния начин: описателно-изобразителни и изразителни, подчертаващи - тези жестове съпровождат речта и в извън речевия контекст губят своя смисъл; конвенционални - жестове на приветствия и прощаване, оскърбителни, дразнещи. Заместват в речта определени елементи на езика, които са разбираеми и без речевия контекст и имат собствено значение в общуването; модални жестове - жестове на одобрение, неудоволствие, ирония, недоверие, неувереност, незнание, страдание, разочарование, отвращение, възторг, радост, удивление. Изразяват оценка, отношение към предметите и хората, сигнализират за промяна на активността на субекта в комуникативния процес; жестове използвани в различни ритуали. 

Жестовете освен, че съпровождат речта разкриват отношението на хората към определени събития, лица, предмети, личностни състояния и желания. Жестикулацията илюстрира качествата, културата и възпитанието на индивида т. е. и неговите индивидуални особености. Това становище е валидно особено за случаите, когато жестовете се извършват несъзнателно. Някои жестове се използват толкова често и специфично от някои хора, че стават в своеобразна тяхна "емблема" и "визитна картичка".
Позата е определено положение на човешкото тяло и неговите части. Тя е  една от най-трудно контролируеми форми на невербално поведение и затова чрез особеностите й се разкриват редица характеристики на психичното състояние на личността. На практика само чрез позата, когато е невъзможно да се използват други средства, може да се диагностицира моментното състояние на партньорите в процеса на общуване и техните отношения. Информационни носители в позата са насочеността на тялото, главата, горните и долните крайници и тяхното разположение едни спрямо други. Насочеността на завъртането на главата по отношение на тялото и партньора, разположението на цялото тяло в пространството, мускулния тонус на врата, гърба и крайниците определят смисловото съдържание на позата. То зависи много от националните и културни особености на изпълняващите ги индивиди. Промяната на позата или нейната хармоничност (респективно дисхармоничността й) с позите на останалите участници в междуличностното общуване разкрива ясно и техните взаимоотношения. Обикновено доброжелателна и предразполагаща атмосфера създават хората, които в процеса на общуване са със свободна и отпусната мускулатура. 

Изправената стойка сигнализира за бодрост, жизненост и откритост, докато приведената стойка е сигнал за умора, потиснатост и душевна обремененост. Позата е надежден показател за проява на интерес и готовност за действие. Например човек, който е седнал на края на стола и е поставил ръцете на бедрата си показва, че при първа възможност е готов да преустанови разговора. Проявяващите желание да разговарят помежду си партньори в седнало положение се накланят един към друг и  често погледите им се срещат един с друг. Позата много добре показва и скучаещите хора, ако са седнали на стола те се облягат назад и участват откъслечно в разговора. Много популярна е и позата със скръстените ръце известна още като поза на "спринтьора" или позата на буквата "Ф". Тя е израз на готовност за действие, властност, самочувствие и агресивност. Тези личности, които я заемат сякаш искат да обхванат повече пространство, за да изглеждат по-внушителни и да респектират партньорите си в процеса на взаимодействие. Тази поза на предизвикателство се използва обикновено от мъжете, но е характерна и за някои еманципирани жени. 
Телосложението е резултат от съотношението на различни части на тялото една спрямо друга. То е статичен параметър на човека и е резултат на вродени и придобити признаци на организма. Телосложението на личността разкрива редица нейни психични особености.

Още от дълбока древност телосложението на хората е свързвано с общото им физическо и душевно здраве. Например атлетичната фигура на спортиста, освен физическата му мощ разкрива и неговите морално - волеви качества, тъй като за поддържане на силите на мускулите, освен природни дадености е необходима упорита и продължителна работа, свързана с преодоляването на множество трудности. Големият корем и видимата подкожна тлъстина освен за лакомия са и признак за мудност, отпуснатост, леност и слабоволие. Е. Кречмер твърди, че телосложението на човека корелира с неговия характер и предразположенията му към психични заболявания. Заключенията си той прави преди всичко на базата на клинични наблюдения. Резултатите от изследванията си обаче екстраполира върху цялото население, като разграничава четири типа телосложение: пикник, лептосоматик, атлетик и диспластик. 

Диспластикът се отличава с диспропорции, деформации и безформеност на тялото. Хора с такова телосложение се срещат твърде рядко.

Пикникът се отличава с широко кръгло лице, изпъкнало чело, голяма кръгла глава, склоност към оплешивяване, къса дебела шия, склоност към напалняване, притежава оформен корем и двойна брадичка, слаба мускулатура, нисък или среден ръст. Той е общителен, емоционален и витален. Склонен е към заболяване от циклофрения (маниакално-депресивна психоза).

Лептосоматикът или астеникът е с издължено, яйцевидно лице, което има остър, ъгловат профил, издадена напред брада, слабо телосложение, висок ръст, издължени крайници, тесни рамене, дълга шия и плосък гръден кош. Склонен е към абстрактно мислене, трудно се приспособява към променящата се обективна обстановка, прагматичен, не променя лесно своите възгледи и нагласи. 

Атлетикът се отличава с груби черти на лицето, дебели устни, масивна брада, силно развити мускули на гърдите, широк раменен пояс, тесни бедра, груби ръце, здраво телосложение, висок или среден ръст. Той е спокоен, разумен, трудно се приспособява към променящата се обстановка, отличава се със сдържаност при изразяване на своите емоции чрез мимиката и жестовете. Предразположен е към заболяване от епилепсия.

Подобно на Е. Кречмер и У. Шелдън утвърждава, че психичните особености на човека и по-точно неговият темперамент зависят от типа на телосложението му. Той разграничава три типа телосложения, ендоморфен, мезоморфен и ектоморфен.  
Походката изразява определена характеристика на човека при ходене. Най-важните признаци, които я определят са скорост, дължина на крачките, степен на напрежение, ритъм, натиск на повърхността, съгласуваност на движенията на ръцете, краката и трупа. Походката се определя от амплитудата на размаха на ръцете  и краката, от координацията и посоката на стъпванията, от ритмичността или неритмичността на движенията. Данните от наблюденията позволяват да се направи следната класификация на походката: стремителна, забързана, бавна, провлачена, горда, плавна, подскачаща, уверена, предизвикателна, виновен и др. Различните видове походки се намират се намират в причинно - следствена връзка с някои устойчиви особености на човешката личност като: възраст, пол, темперамент, характер, самооценка, емоционално състояние, равнище на претенции и пр. Например за по-възрастните хора е по-типична забавената и провлачената походка, а за по-младите хора - бързата и стремителната походка. Общоприето е схващането, че хората, които ходят бързо, размахвайки ръце имат ясно определена цел, която са готови да постигнат веднага. Смята се, че хората, които държат ръцете си в джобовете независимо от температурата на въздуха, когато ходят са критични и прикрити. Освен това тези хора обичат да доминират над своите партньори. Следователно, походката на хората са надежден индикатор за психичните им особености и готовността им за действие.

2.3.2.2.2.Акустични средства за обмен на неречева информация

Човешката уникалност се изразява и с неповторимостта на гласовите данни, богатството на активния речник, маниера на говорене, интонацията и пр. Накратко казано тембъра на гласа, темпа на речта, употребата на специфични изрази, издаваненето на някои нечленоразделни звуци, продължителността на паузите и мълчанието са надежден индикатор за особеностите на личността. Това е така, защото речевото произнасяне на думите винаги е свързано с някакво преживяване и отношение. Последните се обменят чрез различните акустични средства като следните особености на речта: височина, скорост, ритъм, тембър, звучност, сила, мелодичност, напрежение и пр. Във връзка със звуковите сигнали, разкриващи моментните психични състояния на хората, с различна степен на възможности за контрол са: плача, смеха, въздишките, покашлянията, паузите, нечленоразделните звуци и др. Например, паузите изпълняват регулативна функция в речта. Чрез тях се подчертават съществените моменти в изказванията и се дава възможност на аудиторията да обмисли казаното, а понякога и да разбере за замислената измама. Те са израз на увереност и са средство за направляване на разговора и манипулиране поведението на партньорите. Гръмкият глас се свързва с личностни качества от типа на смелост, решителност, компетентност, увереност. Той означава, че индивида се чувства комфортно и смята, че контролира положението. Съществува мнение, че хората, които говорят тихо без да правят паузи са тревожни, плахи и нерешителни. Важен аспект на общуването е съчетаването на темпа на речта между събеседниците. По принцип темпа на речта разкрива темперамента и чувствата на говорещия, неговата увлеченост от това, което говори или отношението му към човека, с който говори. Чрез ускоряването или забавянето на темпа на речта може да се влияе на протичането на разговора и на състоянието на събеседниците. С голяма скорост се отличава речта, както на неуверената и суетлива личност, така и на активния и енергичен индивид.  
Акустичните индикатори на неречевата комуникация са носители на следната информация:  1.) подчертават значението на дадена дума или изказване чрез интонацията, ударенията и паузите; 2.) разкриват индивидуалните особености на комуникатора - пол, възраст, големина на тялото, темперамент, социален статус, емоционални преживявания (радост, гняв, нежност, учудване, мъка, ирония, сарказъм, възхищение, самоувереност и др.) и пр.

Гласа на разгневения човек се характеризира с увеличаване на неговата сила и височина, като същевременно се увеличава и отсечеността му. Докато мъката се изразява чрез забавяне на скоростта на човешкия глас и спадане на неговата тоналност и сила. Приглушеността и звънкостта на речта са показател за възрастта на комуникатора. Ниският приглушен с богати интонации глас е характерен за решителния, целеустремен и волеви човек. Ритмичната реч е признак за въодушевление и устрем. 

Понякога гласовите характеристики на комуникатора могат да имат важно значение в междуличностното общуване. Опитно е установено, че слушателите приписват повече и в по-голяма степен  социално желани качества на хора с по-добра култура на речта. Тези хора се възприемат като: по-интелигентни, по-симпатични, по-компетентни, по-образовани, по-уверени, по-доброжелателни, с по-голямо чувство за достойнство и пр.
Всички канали за предаване на неречева информация и най-вече акустичните и оптичните средства са от голямо значение за осъществяване и на механизма на обратната връзка в процеса на междуличностното общуване разглеждан като комуникация. Тяхното отразяване и осъзнаване се обуславя от две много важни комуникативни умения - наблюдателност и умение за активно (професионално) слушане. Съществените им особености се разкриват в трудовете на редица психолози, педагози и психотерапевти (Д. Кайков 1998, Д. Коен 2002, С. Московичи 1998, Т. Стоицова 1993, 1998, Д. Фаст 1993, Е. Хайт 2003 и др.), което облекчава в значителна степен разбирането на особеностите на междуличностното общуване като комуникация.

2.3. 3. Междуличностното общуване като социална перцепция.

Възприемането, разбирането и оценяването на хората един от друг в процеса на междуличностното общуване е прието да се нарича социална перципция. Това понятие е използвано за пръв път от Дж. Брунер през 1947 г. и същността му се разкрива чрез редица феномени като: формиране на първото впечатление за хората, идентификацията, емпатията, проекцията, рефлексията, каузалната атрибуция, стереотипизацията и др. Според В. Куницина (2001, с. 305) то е "проццес, който възниква при междуличностното общуване на основата на естественото общуване и протича под формата на възприемане и разбиране на един човек от друг човек". М. Битянова (2001, с. 134) определя социалната перцепция "като важен психичен процес, обуславящ осъществяването от човека на определено социално поведение. В него се включват възприемането на външните признаци на човека, съотнасянето им с неговите личностни характеристики, интерпретацията и прогнозирането на тази основа на неговите постъпки". Според нея социалната перцепция обезпечава взаимодействието между хората и до голяма степен предопределя неговия характер, защото поведението на човека се регулира, в зависимост от процесите на възприятие и интерпретация, служи за начало на процесите на взаимодействие.
 Благодарение на социалната перцепция по някои външни признаци (темп на речта, паузи, нечленоразделни звуци, мимика, локомоция, пространствено-времеви особености на поведенческите реакции и пр.) могат да се направят конкретни изводи за личностните характеристики на партньорите в процеса на междуличностното общуване. Промяната на лицеизраза, спецификата на погледа, усмивката и жестикулацията са надеждни индикатори за определяне на преживяванията на събеседниците. Вегетативните реакции (побледняване, зачервяване, ускорено дишане и пр.), телосложението, позата, походката и културните аксесоари (облекло, прическа, бижута и др.) допълват представите на събеседниците един за друг. Трудностите при интерпретацията на тези показатели се дължат на факта, че едни и същи психични състояния и преживяванея се изразяват от различните хора по различен начин. Например, някои деца, когато прикриват истината побледняват, но други в същата ситуация се зачервяват. Факт е обаче и че у различните хора една и съща поведенческа проява е израз на различни психични състояния и преживявания.  

 Социалната перцепция е важна характеристика на междуличностното общуване и съвършено прав е известният познавач на тази проблематика А. Бодальов (1982, с. 5), който пише: "Познанието и взаимното въздействие на хората един на друг е задължителен елемент на всяка съвместна дейност даже ако нейната цел не е прякото решаване на възпитателни задачи и ако тя е е изцяло насочена към достигане на някакъм материален резултат. От това как хората отразяват и интерпретират облика, поведението и възможностите един на друг в голяма степен зависят характерът на тяхното взаимодействие и резултатите, до които достигат при съвместната дейност".  

Същностните страни на социалната перцепция  според В. Куницина (2001, с. 305) са: възраст, пол и професионални особености на личността; условията и факторите, влияещи на точността и адекватността на оценката на един човек от друг; закономерностите на формирането на първото впечатление; влиянието върху тези процеси на миналия опит, характера на взаимоотношенията, самооценката и личностните особености на взаимодействащите си хора.  Социалната перцепция, според нея, е един от най-важните проблеми на междуличностното общуване и  е прието да се разграничава на междуличностно възприемане и междуличностно разбиране.

Междуличностното възприемане е процес на преднамерено, целенасочено, отразяване, осъзнаване и интерпретиране на особеностите и поведението на човека в социалнопсихологически контекст. В своя целенасочен и завършен вид то се изразява чрез наблюдението и се обуславя от особобеностите, на личността, нейната активност и спецификата на ситуацията, в която се развива действието. То е характерно само за хората  и принципно се отличава от различните форми на възприятие у животните. Исторически се развива като съставна част от трудовите операции. Като свойство на сензорната организация на личността междуличностното възприемане се отличава с многообразни връзки с различни психични явления. Преди всичко то е опосредствано от зрителните усещания и условията за тяхното протичане и предполага добре развит анализатор, с висока абсолютна и относителна усетливост. На междуличностното наблюдение оказват силно влияние особеностите на човешкото възприятие - предметност, цялостност, структурност, константност и историчност. Въздействие върху него има миналия индивидуален опит на човека, неговата насоченост и емоционалните му предпочитания. Междуличностното възприятие зависи в голяма степен от обема на представите и понятията на индивида за човешките взаимоотношения. Осмислеността на видяното се обуславя  преди всичко от внлючването му във вече изградените познавателни структури, които съставят познавателния опит на човека. Следователно, междуличностното възприятие се опосредства от мисленето. Чрез този познавателен психичен процес се извърщва обобщение, систематизация и класификация на видяното. Благодарение на един друг познавателен процес, какъвто е паметта се осигурява пълнотата на продуктите и понятията, съставящи структурата на междучовешкото познание. От всичко  това следва, че благодарение на миналия опит на личността на нейните знания и мисловни процеси, наблюдаваните хора и техните поведенчески реакции се осъзнават, разбират и оценяват. При анализа на същността на междуличностното възприемане е необходимо да се отчита, че то както всяко психично явление е елемент на сложна система и именно затова има многостепенни и разнообразни връзки с всички компоненти на човешкате взаимоотношения. Изхождайки от това М. Битянова (2001, с.135-142) анализира особеностите на наблюдаващата и наблюдаваната личност. Наблюдението, според нея е характерно само за хората  и принципно се отличава от различните форми на възприятие у животните. Исторически се развива като съставна част от трудовите операции. Като свойство на сензорната организация на личността междуличностното възприемане се отличава с многообразни връзки с различни психични явления. 

Формирането на представата за другия човек започва с възприемането на неговата външност, поведенческите му реакции, облеклото, културата на речта му и пр. Тя не винаги се осъзнава и зависи от редица възрастови, полови, национални, исторически, социални, религиозни и др. фактори. Например на педагозите е известно, че малките ученици характеризират своите връстници само чрез най-общи белези като ръст, облекло, цвят на косите и очите. Дори да им прави нещо впечатление те не могат да го опишат правилно и често използваните от тях характеристики са от най-общ характер: "нормално", "както другите" и пр. Ясно е, че в тази възраст децата още не осъзнават напълно възприеманата информация за другите хора и дори да я осъзнаят не могат да я изразят точно. Тинейджърите обаче значително по-точно и в по-подробно описват външността на съучениците и което е същественото, по-адекватно тълкуват поведенческите им реакции. Те не само изброяват повече и по-съществени белези като мимика, походка, телосложение и пр., но а диференцират специфични, признаци, които разкриват типичните признаци на лицето, което описват. Разликите се обесняват с нарасналите възможности на висшите психични функции, натрупания опит в междуличностното общуване, усвояването на социалните роли, ценности  и стереотипи. Налага се извода, че с нарастването на възрастта се увеличават възможностите за по-точна интерпретация на външния облик на хората и тяхното поведение. Специалистите от редицаа професии от типа "човек-човек" (педагози, психолози, психотерапевти, лекари, юристи, мениджъри и др.) по външния вид и поведенческите реакции на своите партньори в процеса на междуличностното общуване си създават представа за техните психични състояния, преживявания и качества. За опитните наблюдатели неречевите индикатори имат сигнален смисъл и значение.
От всичко  това следва, че благодарение на миналия опит на личността на нейните знания и мисловни процеси, наблюдаваните хора и техните поведенчески реакции се осъзнават, разбират и оценяват. При анализа на същността на междуличностното възприемане е необходимо да се отчита, че то както всяко психично явление е елемент на сложна система и именно затова има многостепенни и разнообразни връзки с всички компоненти на човешкате взаимоотношения.  

Съществен елемент в процеса на междуличностното възприемане е установяването на първото впечатление за другия човек. Според А. Бодальов (1982) това е сложен психичен феномен, който се изгражда от перцептивни, емоционални, оценъчни и логически компоненти. Широко известни са неговите опити свързани с влиянието на нагласата за формирането на първото впечатление за хората. В своите трудове той описва редица фактори и закономерности, които оказват въздействие на точността на този феномен при запознанството на хората един с друг - създаваната предварително нагласа относно възприемания човек; влиянието на аналогичните на собствените състояния, преживявания и личностни черти; самооценката и ценностната система на възприемащия. А. Бодальов (1982 с. 37) пише "Както свидетелстват фактите, значението на словото при формирането на възприятието на човека може да бъде много голямо. Ние показвахме поред на 58 участници в експеримента фотографии на девойка от горните класове, на млада жена, на млад и по-възрастен мъж. Изследваните лица, разглеждаха фотографиите за пет секунди. След това те трябваше да опишат облика на човека, който току-що са наблюдавали. 

Преди всяко експониране на една и съща фотография у  участниците в експеримента се създаваше определена нагласа. Например преди показването на фотографията на младия мъж на някои от изследваните лица се съобщаваше, че ще видят портрет на герой, а на друга група участници в експеримента преди показването на същата фотография се съобщаваше, че фотографията е на престъпник и т.н. От изследваните лица са дадени 224 отговора за възприемането от тях на посочените по-горе лица: 35% от получените отговори се оказва, че са повлияни от създадената предварително нагласа. Ето примери от "портретите".

Нагласа "престъпник".

"Този звяр веднага разбираш, че иска нещо. Гледа умно и целенасочено. Притежава стандартна бандитска брада и торбички под очите. Фигурата му е масивна, старееща и издадена напред".

"Опустошен и много озлобен човек. Неопрятно облечен и несресан. Може да се помисли, че докато стане престъпник е бил чиновник или интелигент. Много зъл поглед".

Нагласа "герой".
"Млад човек на 25-30 години. Лицето му е волево и мъжествено, с правилни черти. Погледът му е много изразителен. Косите му са разрошени, не е бръснат, яката на ризата му е разкопчана. Видимо, това е герой от някаква схватка, въпреки че е без военна униформа."

Едно от най-често срещаните явления в това отношение е стереотипизацията. Тя представлява изграждане на най-опростена схематична представа за другите хора чрез класифициране на различните форми на поведение и тяхното обяснение в общи норми, които се смятат за добре овладяни. Със своята емоционалност стереотипизацията е носител на знания с елементи на описания и предписания за действия. Тя помага на хората за по-бързото им ориентиране в ситуациите на междуличностно общуване. Формира се благодарение на влиянието на миналия опит на личността във взаимодействията и` с другите хора, при което се формират устойчиви еталони за преценката на техните особености. Същността и` се изразява в прилагането на обща схема за възприемане и оценяване на партньорите в началото на комуникативния контакт като се изхожда от определени техни признаци - възрастови, полови, професионални, национални, религиозни и др. Характеризира се с абсолютизацията на стандарта и тотално пренебрегване на уникалните особености на личността. Прилага се най-често при липса на информация за другите хора в началото на запознанството с тях или при различни форми на служебно общуване, което предполага определена рутинност и деиндивидуализация. Стереотипното възприемане на непознатите хора регулира техните взаимодействия, служи им за своеобразна защита помежду им, за начин на преодоляване на конфузни ситуации, защото така се оправдава собственото поведение. В началото при установяването на комуникативния контакт механизмите на стереотипизацията имат позитивно въздействие, защото благодарение на тях се избягва в голяма степен неопределеността на ситуациите на общуване с непознати хора. Впоследствие обаче с натрупването на конкретната уникална за тях информация стереотипизацията може да се превърне в пречка за провеждането на пълноценно и ефективно междуличностно общуване. Най-често тя намира израз чрез различние видове ефекти:  
- Ефект на ореола се проявява в склоността на възприемащата личност едностранно да преувеличава или намалява всички качества на своя партньор, ръководейки се само от една негова особеност.

- Ефект на възприемане и оценяване на другите хора, като се изхожда от съжденията за собствената си личност т.е. прави се аналогия със себе си (проекция).

- Ефект на възприемане и оценяване на определена личност като се изхожда от това каква тя всъщност трябва да бъде според съжденията на възприемащия. 

- “Ефект на инерцията” - изразява се в стремеж на възприемащата личност да не  противопоставя на новите си впечатления  за някой индивид на тези, които вече има за него т. е. проявява се склоност за запазване на вече създадена представа за него.

- Ефект на снизходителността е този ефект, при който има подчертан стремеж всички хора да се оценяват само положително. Този ефект е по-типичен за жените.

- Ефект на въздействие на личностните особености и психични състояния на възприемащия.

- “Ефект на последователността” - влияние върху възприемането и оценяването на партньорите на последователността на получените сведения за тях и т.н. 

Илюстрация на "ефкта на ореола" е експеримента извършен от П. Уилсън. Влизайки пред пет групи студенти заедно с още един човек, който в първата група бил представен като студент, във втората като лаборант, в третата като асистент, в четвъртата като доцент и в петата като професор. След излизането от залата на този човек студентите трябвало максимално точно да определят неговия ръст и ръста на експериментатора. Оказало се, че студентити във всички групи оценили ръста на П. Уилсън точно и без промени, а ръста на другия човек се повишавал с повишаването на неговия социален статус. Разликата в оценката на студентите от първата група, пред която участника в експеримента бил представен като студент и на техните колеги от последната група, където той бил с най-висок статус (професор) била от порядъка на 14-15 см. Оказва се, че хората с по-висок статус се възприемат като по-високи. Следва резонния въпрос: "Ако дори оценката на такова ясно нещо, каквото е ръста на човека зависят така силно от социалните стереотипи, то доколко силно тези стереотипи могат да влияят на оценката на скритите, ненаблюдавани личностни свойства на човека, на неговата психология" (по А. Реан, Я. Коломински 1999, с. 326).  

С този експеримент се демонстрира, че при среща с човек, който има предимство по определен показател хората са склонни да надценяват и останалите му качества. Същата тенденция се съхранява и в обратния случай, когато на човек с определен недостатък в определено отношение се приписват и още цял ред слабости. Следователно, превъзходството или недостатъка относно един параметър на възприеманата личност се пренасят и върху други негови особености. Обикновено хората проявяват готовност да надценяват тези свои познати, които във физическо отношение им харесват повече, които са по-дисциплинирани, по-добри, с които имат нещо общо, които им симпатизират и обратно подценяват се тези лица, които се приемат за физически по-непривлекателни, които са по-недисциплинирани, с които са установени различия във възгледите или са създадени конфликтни отношения и т.н. 

Р. Вердербер и К. Вердербер (2003, с. 37) определят ефекта на ореола като "приписване на човека на набор от свързани помежду си качества, когато на практика се наблюдава само едно качество от този набор". Според тях негативната информация за другите хора оказва по-силно въздействие в процеса на тяхното първоначално възприемане в сравнение с позитивната. Те смятат, че ефекта на ореола най-често се проявява при следните условия:: когато възприемащия съди за неща, които не разбира; когато възприеманите неща са свързани с нравствеността и когато възприемащия добре познава дадения човек. Р. Вердербер и К. Вердербер смятат, че при дефицит на информация хората са склонни сами да си я допълват чрез различните стеротипи на социално възприятие. Установено е, че ако първото впечатление за даден човек е позитивно възприемащия е склонен да надценява неговите качества и обратно, а ако е негативно - да го подценява. Има случаи, когато въздействието на първото впечатление е доста продължително. Например влюбените, въпреки че общуват интензивно помежду си с години могат да са под въздействието на първото си впечатление един за друг. 

Ю. Крижанская и В. Третяков (1999, с.86-104) разграничават три схеми за формиране на първо впечатление и три основни фактора, които влияят за възникването на оценъчни грешки. Всяка схема се задейства при запознанството с непознат човек под въздействието на чувството за превъзходство, привлекателност и сходство на възгледите или личностните особености. В. Панфьоров (1987) пише, че стереотипите в процеса на междуличностното общуване могат да се групират в три класа - антропологични, социални и емоционално-експресивни. А. Реан (А. Реан, Я. Коломински 1999, с. 323-326) в своята класификация на социалноперцептивните стереотипи ги представя в шест групи - антропологични, етнонационални, социално-статусни, социално-ролеви, експресивно-естутечни и вербално-поведенчески. 

Според В. Ядов (1975, с. 56) "Един от най-важните резултати на педагогическата стереотипизация е формирането в съзнанието на учителя образа на идеалния ученик. Това е такъв ученик, който утвърждава учителя в ролята на успешен педагог и прави работата му приятна: готов е за сътрудничество, стреми се към знания, дисциплиниран е. Децата, които се доближават до този идеал, учителя възприема не само като добри ученици, но и като добри хора, с които се общува приятно. Децата, които се възприемат като противоположност на посочения идеал се възприемат като безлични, агресивни, лоши и предизвикват у педагога отрицателни емоции". Опитно е доказано, че стереотипите на някои педагози се създават не само в зависимост от техния идеален образ за ученика или собствената им теоретична концепция за учебния процес, а само от имената на учениците. Оказва се, че децата, с имена, които се харесват на учителите притежават по-позитивно отношение към себе си  в сравнение с тези свои връстници, чиито имена не се приемат от педагозите. Очакванията на някои учители относно училищните успехи на своите възпитаници също се влияят от имената на последните (по Ю. Крижанская, В. Третяков 1999, с. 19-46).

Според А. Реан (1999, с. 323-326) красотата, външната привлекателност, влияе не само на оценката на личността на "другия", но може да окаже влияние и на поведението на самия субект на оценката. Той пише: "Да вземем за пример следния случай от практиката на американските психолози. Фирма, която прави подбор на нови сътрудници избира нетрадиционен път, като организира за кандидатите не едно, а две събеседвания. Първото било провеждано от човек с така наречената средностатистическа външност, а второто - от явно външно привлекателен, красив човек. И двете интервюта се записвали на лента. 

Получили се твърде интересни резултати. Беседвайки с красивия специалист, кандидатите за вакантното място усилено се стараели да направят впечатление, преувеличавали своите постижения и по всякакъв начин ги поокрасявали. При това тяхната реакция се забавяла, те се изразявали по неподходящ начин и не били твърде убедителни, поради което губели шанс да заемат желаното място. Този ефект на "очарованост" от привлекателния събеседник се проявявал само при първата среща. Записите на всекидневните разговори между двама колеги, единия от който е с много привлекателна външност показва, че не се разкриват никакви принципни различия в стила им на общуване. Оказва се, че към красотата твърде скоро се привиква и тя престава да вълнува събеседниците".

Друга причина за грешки в процесите на междуличностното възприемане е приписването на личностни особености, които са характерни за възприемащия индивид на хората, които той възприема. Това явление се нарича "проекция" и представлява мисленното пренасяне на свои типични състояния, преживявания и свойства на възприеманите лица, които обаче не са характерни за тях. Например хора, които са завистливи, мнителни и подозрителни смятат своите партньори за такива и ги обвиняват затова. Това явление е познато отдавна на психолозите и намира израз в проективните тестове за изследване на личността (Тематично аперцепционен тест, Рисувателен проективен тест на Розенцвайг, Тест с мастилените петна на Роршах, Тест с недовършените изречения и др.). В житейски план то се изразява чрез максимата "Крадеца вика дръжте крадеца".  

Грешки в междуличностното възприемане се допускат, когато се постави акцент само на една и то несъществена особеност на възприеманото лице, не се отчитат процесите на динамиката на неговата психична промяна, поради недостатъчна социалнопсихологическа наблюдателност на възприемащия и др. Общо взето обаче, както бе посочено по-горе, почти всеки възрастен човек, който е с достатъчно богат опит в процесите на междуличностното общуване е способен да се ориентира приблизително точно относно психичните характеристики на своя партньор. Понякога обаче може да бъде умишлено "заблуден" от професионално подготвени хора (политици, рекламни агенти, адвокати, психолози, търговци, екстрасенси, представители на шоу-бизнеса, учители и лекари на частна практика и др.), чиято работа е да убеждават, да внушават, да заразяват в психично отношение, да вдъхновяват, да подтикват към действие и така да влияятт на поведението на своите партньори в процеса на междуличностното общуване. Те имат подготвен набор, както от добре обмислени и структурирани речи, така и от многократно тренирани поведенчески реакции, с които комплексно въздействат на съзнателната и най-вече на неосъзнаваната сфера на човешката психика. Една от основните им цели е да предразположат и да формират добро отношение на другите хора към себе си. За постигането им те разработват специални стратегии и тактики за манипулиране. Мотивацията им в това отношение може да бъде твърде разнообразна - от подчертано личностно-егоистична до социално-алтруистична. Общото в техните похвати е умението им да се самопредставят успешно.

Самопрезентацията е кратковременен, специално мотивиран и организиран процес на представяне на информация за себе си чрез речеви и неречеви средства като се отчитат конкретните ситуаци, правила и партньори на взаимодействие (В. Куницина 2001, с.317). Успешната и` реализация се обуславя от комуникативната компетентност, от чара, интуицията, авторитета, социалния интелект и минал опит на участниците в процеса на междуличностното общуване. На педагозите и психолозите е известно, че децата и учениците формират своята "Аз-концепция" (Х. Силгиджиян 1978, 1998) в процеса на взаимодействията си с възрастните и отношението на последните към тях е определящо за тяхното самоуважение и поведение. Факт е, че заслуженото позитивно отношение към подрастващите обуславя тяхната самоувереност и асертивност. Вярно е обаче и обратното, че проявите на негативизъм, опекунство и дребнавост предизвиква агресивност или плахост в действията им. Редица експерименти с резултатите си показват достоверността на този факт. Той е наречен в науката "Пигмалион-ефект" или ефект на самоизпълняващите се пророчества. Същността му се изразява в това, че ако към някое събитие хората се отнасят като към вече осъществено явление, то действително се реализира. Вероятността за постигането на самоизпълняващите се пророчества е по-голяма ако вярата и отношението се разкриват не само на думи, а и чрез реални действия.

С голяма популярност се ползва експеримент, при който психолози изучаващи "ефекта на Пигмалион" допуснали при провеждането на изследване в училище "да изтече" информация до учителите, че определени ученици са по-интелигентни и способни. Тази информация не била вярна, но предизвикала промяна на отношението на учителите към тези ученици. Последните несъмнено почувствали и осъзнали това и при повторното диагностициране на резултатите от учебната им дейност се оказало, че успехите им били по-големи от тези на техните съученици. В резултат на проведения експеримент се оказва, че очакванията създават самореализиращи се пророчества и затова влияят следните четири фактора: Когато учителите имат положителни очаквания за своите ученици, това създава за тях по-топъл социоемоционален климат. От съществено значение е и обратната връзка, защото учителите давали по-специфична и индивидуализирана обратна връзка на "специалните" ученици, отколкото на "обикновените", което помага на първите да учат по-успешно. Факторът "вход" се отнася до тенденцията учителите да преподават все по-труден материал на учениците, за които имат високи очаквания, и това е тясно свързано с идеите на Л. Виготски за зоната на близкото развитие, където единствено може да се осъществи истинското учене. Учителите давали по-голяма възможност за изява - факторът "изход", като например да отговарят на въпросите в час (Л. Андреева 1998, с. 261).

С увеличаването на възрастта обаче хората все по-малко се влияят от чуждите мнения и дори нещо повече, някой от тях (като опитните представители на посочените професии) използват "ефекта на Пигмалион", но обърнат наопаки т.е. със самопредставянето си показват как очакват да се отнасят към тях партньорите им в процеса на междуличностното общуване. Например личността, която иска да се отнасят към нея с респект се държи отговорно, авторитетно, асертивно. Неувереното или несериозно поведение в никакъв случай не предизвиква уважение при създаването на първите впечатления при запознанство. Опитно е установено (С. Иванов, М. Иванов, Д. Станчев 1989), че определена категория ученици (активни спортисти) притежават по-висока социална интелигентност и най-вече по-добри умения за самопредставяне от своите съученици, благодарение на което се представят по-успешно при устни изпитвания от сьучениците си. Всичко това може да се обясни с това, че заниманията с активна спортна дейност оказват съществено влияние върху развитието на социалната интелигентност у подрастващите. Те стават по-общителни, проявяват стремеж към изпълнението на лидерски функции, поемат в по-голяма степен отговорност и по-бързо се социализират.  

От написаното следва, че самопрезентацията зависи, както от перцептивните способности на наблюдаващата, така и от качествата на наблюдаваната личност. Сампрезентацията може да бъде манипулативна или искренна. И в двата случая има предимства и недостатъци. Манипулативното поведение понякога постига целите си, но ако бъде разгадано личността, която го прилага рискува да изпадне в доста неловко положение. При искреността може да се постигне психотерапевтичен ефект за личността чрез преживяване катарзис поради постигнатата доверителност в междуличностното общуване. Искреността, обаче може да се предизвика активизиране на саморазрушителни сили, при оказване на доверие на човек, който не го заслужава.  

Посочените закономерности свързани с междуличностното възприемане продължават да действат в някаква степен и след запознанството на хората, когато периода на формирането на първите впечатления е отминал. Тогава обаче на пръв план изпъкват други механизми на социалната перцепция, които разкриват по-обективно взаимното разбиране между субектите на междуличностното общуване.  Те са свързани с актуалното възприемане на мислите и преживяванията им, на промените във взаимоотношенията и взаимодействията им, в контекста на динамиката на конкретното време и ситуации. Най-голямо в това отношение е влиянието на идентификацията, емпатията, рефлексията и каузалната атрибуция. 

Взаимното разбиране между партньорите в процеса на общуване не би могло да се осъществи без механизма на идентификацията. Благодарение на нея те си съчувстват, представят си позицията на другия, обясняват си чуждата гледна точка, подтикват се или се въздържат от действие. Т. Шибутани (1999, с.139) свързва взаимното разбиране между хората с идентификацията, защото "само въобразявайки себе си на мястото на другия, човек може да предположи какво е неговото вътрешно състояние". 

Понятието "идентификация" има латински произход и означава отъждествявам, приравнявам, уподобявам хората еддин на друг. То се използва за ръв път от З. Фройд във връзка с обяснението на Едиповия комплекс. В по-късните му трудове той интерпретира идентификацията като отъждествяване на “Аз”-а със “значимите други”. Е. Ериксън доразвива схващането, че идентификацията е основен механизъм за социализацията на човека. В психоанализата тя се интерпретира преди всичко като несъзнателно усвояване на поведението и мотивите на други лица. Бихевиористите разбират този процес като копиране на отделни външни прояви на  хора, които демонстрират успешни модели на поведение. Според Б. Паригин (1999, с.185-191): "Идентификацията, или психичното уподобяване е един от най-универсалните механизми на човешкато общуване. Без него не би било възможно нито пълното възприемане на партньора в процеса на общуване, нито установяването на контакт и взаимно разбиране между взаимодействащите си партньори, нито предаването на психичното състояние или начините на комуникативно поведение от единия индивид към другия. Идентификацията или уподобяването, предполага способност на общуващите хора да си представят, че са на мястото на другите хора, да влязат в тяхното положение и роля, да почувстват неговото вътрешно състояние". Той смята, че идентификацията е предпоставка за формирането на самосъзнанието на човека, който се стреми чрез нея да открие своето отношение към себе си. Разграничава две нейни разновидности в процеса на общуване: със самия себе си и с другите. Отбелязва и някои нейни слабости, които могат да предизвикат противоречиви и дори парадоксални резултати. Тези факти разкриват, че възможностите за пълна идентификация между хората в процеса на общуване са ограничени. Това от друга страна е и положително явление, защото в противен случай при пълна идентификация с другите има опасност хората да загубят своята идентичност. Най-ефективния начин за преодоляване на това противоречие е поредното "влизане" на общуващите лица в чуждата роля. Следователно, идентификацията е процес на отъждествяване и уподобяване от субекта на общуване със своите партньори с цел да бъдат по-добре разбрани и оценени техните психични особености. Този начин за опознаване се изгражда от съзнателни и неосъзнавани компоненти на психиката. В процеса на реализацията на уподобяването е неизбежен временния отказ от собственото "Аз".  С. Джонев (1996, т. 2, с. 16) смята, че при идентификацията познанието на другите зависи до голяма степен от проектирането на собствената личност върху тях, поставяне на тяхно място и постигане на разбиране и вчувстване в техните преживявания. По този начин не само се разбира с различна степен на рационализация опита на другите, но, заставайки на тяхната гледна точка, се и приема този опит. Този феномен стои в основата на подражанието като го захранва с модели, но той също е и средство за познание на другите. 
В междуличностното общуване аналогично на идентификацията е явлението емпатия. Това понятие се използва за пръв път в психологията от Е. Титченер и в наше време в него се влага смисъл на: психичен процес, който помага да се разберат чуждите преживявания; механизъм на познанието; човешка активност допринасяща за оптимизирането на междуличностното общуване; проява на особен вид внимание към другите хора. Смята се, че емпатията се намира в тясна връзка със сродните и` механизми - съчувствие и взаиморазбиране (С. Жекова, Е. Пенчева 1989).   

Емпатията е способност на индивида да отразява правилно преживяванията на другите хора, да им съчувства като отчита техните състояния и мотиви, ценностни ориентации и установки и да им демонстрира това със средствата на речевата и неречевата комуникация. Следователно тя е сложно психично образувание, което се изгражда от познавателен, емоционален и поведенчески компонент, като водеща е нейната емоционална страна. 

Р. Вердербер и К. Вердербер (2003, с. 90) определят емпатията като "преживяване на чувства, мисли и нагласи на другия човек. Когато ние проявяваме емпатия, ние се опитваме да разберем или да преживеем това, което разбира или преживява другия човек. За постигането на всичко това ние обикновено се стремими да се дистанцираме от собствените си чувства, мисли и нагласи, след това да се "включим" в чувствата, мислите и нагласите на другия и да реагираме в съответствие с това". Те посочват три варианта на проявите на емпатията: емпатично реагиране (преживяване на емоционални реакции, сходни с действителните или очакваните прояви на емоциите на другия човек), приемане на перспективата (представяне на себе си на мястото на другия) и симпатическо реагиране (чувство на загриженост, съучастие, състрадание, насочени към другия човек поради поради попадането му в определена ситуация). Според Р. Стаматов (2003, с. 140) "Емпатията е зададена от събитийността и нейното значение е в утвърждаването на събитийността. Емпатията е форма, с която Азът се въвлича в живота на другия. Азът се разкрива като отворен за другия, като посветен, като предаващ себе си на другия. Емпатията се ражда, когато Азът излезе от "самозатвореността", когато се докосне до света на другия". 

Емпатията се разглежда от някои автори и като важно професионално качество за представителите на редица професии, между които без съмнение са професиите на психолога и педагога. Не случайно С. Джонев (1996, т. 2, с. 16) пише: "Емпатията е не само явление, тя е качество на личността. Със своята адекватност по отношение на преживяванията на другия тя представлява достоверна права и обратна информация за него, чийто източник е у самия познаващ индивид". Благодарение на емпатията те усъвършенстват своята сензитивност и умения за слушане. К. Роджърс във всичките си трудове подчертава значението на емпатията за установяването на доверителен контакт между хората. Той пръв описва емпатичното внимание и слушане, като разяснява, че те се базират на сливането между емпатията и идентификацията. Показател за значението на емпатията за междуличностното общуване е, че към нейното изследване са насочват творческите си търсения редица български психолози С. Жекова, Е. Пенчева (1989), Х. Живкова (1998), Р. Стаматов (2001), са написали монографични проучвания за това явление. 

За всяка личност, е важно не само адекватно да възприема психичните особености на партньорите, с които си взаимодейства, но за нея има значение да знае как самата тя е оценявана и разбирана в този процес. Представите и` затова какво мислят за нея другите е важен момент в социалното познание. Благодарение на този процес хората сякаш се възприемат отвън и отстрани чрез очите на другите. С колкото повече и по-различни хора човек общува, толкова по-разнообразни и по-богати ще му бъдат впечатленията за себе си. Той ще има по този начин повече източници за самоопознаване. Тази мисъл може да се илюстрира добре с добилия голяма популярност "прозорец на Джохари". Названието се получава от съединяването на малките имена на авторите на идеята Джоузеф Лъфт и Хари Ингрем (Д. Лъфт, 1970). "Прозореца на Джохари" е образно представяне на психологическата информация за човешкия индивид и каква е взаимовръзката и` с общуването. Според този модел представите за човешката личност могат да се подредят в четири области. Първата е известна като "публична личност" или "арена". В тази област се включва информацията за даден индивид, която е известна и осъзната, както от него, така и от хората, които го познават. Пример за този тип информация са пола, възрастта, телосложението, социалното положение и пр. При по-продължително и откровено междуличностно общуване тази област се разширява.  Колкото и доверително да бъде обаче това общуване, и дори да продължава за много дълъг период от време се смята, че няма личност, която да разкаже абсолютно всичко за себе си на друг човек. При това възможно е да разкаже на няколко лица поотделно много неща от информацията, която е осъзнал за себе си, дори сбора и` да е почти равен на абсолютно цялата информация, която има в това отношение, но никога няма да допусне напълно някого зад "фасадата" на своята личност. Това е областта на скритата, интимна информация за личността, която другите хора могат дори и да не предпологат, че съществува (страхове, желания, амбиции, фантазии, или информация, която не се споделя поради това, че личността се самосъхранява като не разпространява неудобни за себе си сведения). Третата област е наречена "сляпо петно". В нея според авторите се съхранява информацията, за дадения човек, която другите хора знаят, но за него тя е неизвестна. Това са сведения от рода на използването на паразитни думи и специфични жестове, притежаване на лош дъх на устата и навик да се прекъсват другите хора, когато говорят. В тази област влиза и информацията, за която не е имало време да се сподели или не се е отдало подходящ случай за това. Четвъртата област е неосъзнаваната и неизвестната страна на човешката психика. За нея нито личността има информация, нито другите хора знаят нещо по този въпрос. От така представения модел чрез "прозореца на Джохари" се изяснява, че степента на себеопознаване на личността освен с постигнатите резултати във водещата дейност става и в процеса на общуване с другите хора. Както "арената" се увеличава благодарение на този процес и другите хора получават повече информация за нея. Така може да се увеличи и "сляпото петно" и личността благодарение на другите хора да получи възможност да опознае себе си по-добре.
Осъзнаването от личността как е възприемана от своите партньори в процеса на общуване е прието да се нарича рефлексия. Необходимо е да се отбележи, че в психологията това понятие има и друго значение - изследователска дейност за самоизучаване на личността, а способността за самокритично отношение и самопознание се нарича рефлексивност.  В този ред на мисли се представя същността на рефлексията от Л. Десев, който (1999) в "Речник по психология" пише: …Рефлексията като отражение на отражението (познание на познанието) е когнитивен или познавателен процес с функции ориентация и регулация. Тя включва възприемане, осмисляне, разсъждаване, по повод на собствени действия, психически състояния, техни особености и закономерности и е специфичен процес на самопознаване, чрез който се разкрива спецификата на духовния живот….Рефлексията е сложно психологическо и личностно новообразувание, което възниква в начална училищна възраст и дава възможност на ученика да "обсъжда" основания и критерии за собствени избори, оценки, действия и постъпки, да осмисля постижения в дейността и поведението си….Рефлексията в социално-психологически план е рефлексия на междуличностните отношения и се третира като процес на осъзнаване от човешкия индивид как се възприема, разбира и преценява от партньори в общуването…". Е. Мелибруда (1986, с. 176-177) определя социалнопсихологическата рефлексия по следния начин: "Човекът, който се явява обект на моето възприятие, не е просто източник на сигнали, които аз получавам и обработвам. Аз го възприемам също и като субект, който също така ме възприема, мисли за мене, оценява ме, разбира ме, но и прави тази личност да присъства в мен в качеството на някой, който на свой ред, ме приема също в своя вътрешен свят". По друг начин казано по време междуличностното общуване, хората непрекъснато в някаква степен осъзнават и отчитат как са възприемани, оценявани и разбирани от своите събеседници. 

В процеса на взаимодействие помежду си, след като са събрали достатъчно информация за физическите, психичните и поведенческите си особености те имат склоност и да се оценяват един друг. При оценяването те отчитат и мотивацията, която според тях предизвиква чуждата активност. Процесът на приписване на основания на дадени действия се нарича каузална атрибуция. Това е феномен, който разкрива по какъв начин хората възприемат и преди всичко тълкуват чуждото поведение. Най-известен изследовател на каузалната атрибуция е Ф. Хайдър. Подробен преглед на атрибутивната теория прави Л. Андреева в своята книга "Социално познание и междуличностно взаимодействие", което позволява тук да бъдат отбелязани само някои нейни постановки, които имат преди всичко практическа насоченост. Те се изразяват в това, че: обикновено всеки човек смята, че другите ще действат така, както той би действал в подобна ситуация и в общуването разкрива своята версия за дадената ситуация, така че да бъде в облагодетелствано положение; хората оценяват позитивно личностните фактори и негативно ситуационните; във взаимодействията си те проявяват егоцентризъм, който се изразява в факта, че постигнатите успехи приписват на себе си, а неуспехите на другите и т.н.
2.3.4. Междуличностното общуване като отношение и взаимодействие.

Процесите на възприемане, разбиране и оценяване на партньорите в процеса на междуличностното общуване в зависимост от обменяната помежду им информация обуславя формиращите помежду им взаимоотношения и взаимодействия.

Отношенията между участниците в междуличностното общуване представляват цялостна система от преживявания, нагласи, очаквания и оценки, които се формират по време на осъществявания контакт. Главните им изразни средства са емоциите и чувствата, между които съществуват сложни и взаимнообуславящи се връзки. Например, в онтогенезата чувствата са по-късни формирования, но след възникването си те влияят непосредствено върху проявите и същността на ситуационните емоции. Основните характеристики на емоционално-чувствените преживявания соред Н. Казаринова (2001, с. 214-215) са: ниво на възбуда (общата промяна на скоростта и интензивността  на протичане на психичните, моторните и вегетативните процеси); знак (какво значение - положително или отрицателно - има за субекта събитието, предмета, човека); предметност (насоченост към какво или кого е адресирано отношението); модалност или съдържанието и качеството на емоциите и чувствата (например, удивление, радост, тревога печал и пр.).

 Важните моменти на емоционално-чувствените преживявания в процеса на междуличностното общуване според нея са: 1. Двустранния характер на емоционалните реакции на участниците в контакта. Партньорите се отнасят един към друг по сходен начин, но винаги съществуват изключения. Агресивните действия обикновено предизвикват враждебност, но някои хора се примиряват и дори им харесва перманентно да изпълняват ролята на жертва. 2. Емоциите и чувствата като индивидуални преживявания на субектите на общуване изпълняват и ролята на послания помежду им. В такъв смисъл тези послания е възможно, както да бъдат правилно тълкувани, така могат да бъдат и неразбирани от тях. 3. Формиралите се в процеса на социализацията емоции и чувства са подложени обикновено на строг обществен контрол. Мъж, който желае съпругата на приятеля си е възможно да изпитва чувство на вина, защото знае, че това не е редно. Емпирично е установено, че хората споделят с партньорите си в процеса на междуличностно общуване преживявания, които са социално одобрявани от съответната културна общност, на която те принадлежат.

При удовлетворяването на обществените потребности между хората възникват различни емоции и чувства. Едни от най-важните между тях са зависта, ревността и любовта.

Завистта между хората възниква, когато някои от тях не притежават това, което други имат. Липсата на власт, богатство, популярност, здраве и пр. предизвиква у завистниците преживяване за малоценност и неуспех. Обикновено те се съпоставят с лица, които са от “тяхната черга” и са им близки по социално положение, възраст, образователен ценз и др. Следователно, зависта възниква, когато не съществуват големи различия между хората и помежду им е възможна определена сравнимост. За възникването на завистта оказват влияние такива черти на личността като честолюбие, себелюбие, мързел, тщестлавие и егоизъм. Завистта не е типична за хора, които са увлечени от своята работа, стремят се към определени ценности, живеят в хармония със себе си и своите близки. Обикновено зависта се рзграничава на съревнователна и враждебна.  Първата се изразява в стремежа на личността да придобие това, което другите имат, да се достигне нивото на “съперника”. В тази завист има известен градивен компонент, тя е разбираема и в някаква степен оправдана от нравствена гледна точка. Враждебната завист се характеризира със своята разрушителност. При нея доминират злобата и желанието преди всичко да се унизят другите и да им се причини определена вреда. Философията и` се разкрива в популярния израз “По-важно е не как аз се чувствам, а на другите да е зле.”. Тя се обуславя от ясното съзнание на нейните носители за собственото си безсилие, безнадеждност и обреченост. Това е причината те често да използват срещу опонентите си манипулация, насилие и лицемерие. 

Друго негативно социално чувство е ревността. Тя възниква най-често по отношение на интимните и брачни партньори, но не са редки случаи на проява на ревност към деца, родители, приятели, учители, колеги и пр. Близките хора могат да проявяват ревност един към друг и заради някое животно, хоби, политическо или спортно увлечение. Най-съществената и` функция е защитата на “Аз-концепцията” на личността. Тя за разлика от зависта възниква не поради липсата на нещо, а поради стремежа да се съхрани това, което личността смята, че притежава. Ревнивците се страхуват да не изгубят влиянието си над хората, които са значими за тях. У тях доминират собственическите чувства. 

Интерес в това отношение представлява деспотичната ревност. Тя е характерна за хора, които са егоисти, пресметливи хитреци или имат подчертано авторитарни нагласи към партньорите си. При нея ревнивата личност се стреми напълно да подчини на волята си своите партньори, като пренебрегва напълно правото им на автономия. В този случай ревността е инструмент за подчинение. 

Ревност проявяват и хората, които преживяват чувство за непълноценост. Те продължават да се съмняват в своите достойнства дори, когато са обичани. Поради негативен минал опит те се страхуват да не бъдат “сравнявани” с другите и поради това по всякакъв начин се стремят да огрничат социалните контакти на своите партньори. Съществуват комплексирани хора, които проявяват признаци на ревност и без всякакво реално основание, но има и такива, които приписват по този начин своите постъпки или желания на другите. В заключение може да се направи извода, че ревността не е само израз на интензивните и силни чувства, но и на културата и особеностите на хората. Има лчности, които проявяват ревност и без да обичат партньорите си, но съществуват и такива, които имено поради голямата си любов не проявяват ревност.    

Любовта между хората е изразявана по-различни начини още от дълбока древност, но все още е много трудно да се определи нейната същност. Доминира становището, че тя е чувство, което се характеризира със страст, интимност, преданост, самопожертвователност, дълбока и искрена човешка близост. И. Кон (1988) опитно установява чрез изследване на 1500 души, че хората разграничават шест типа любов. 1. Ерос – страстна любов-увлечение. 2. Хедонистична любов-игра, която допуска изневери и не се отличава с особено голяма сила на чувствата. 3. Строгге – топла и надеждна, спокойна любов дружба. 4. Прагма – разсъдъчна любов, лесно подаваща се на контрол и разчет. 5. Мания – ирационална, неувереня и изпълнена със зависимост любов. 6. Агапе – изпълнена със самоотдаване любов.

Психолозите разгничават още любовта на: безкористна (акцента се поставя на щастието на партньора, на привързаността към него, на готовността за прошка и саможертва); собственическа (партньора се възприема като собственост и се очаква от него награда за проявяваното към него сърдечно отншение), оптимистична (доминира радостта, чувството за безопасност, съществува пълно приемане на партньора и не съществуват двойни стандарти) и песимистична (липсва възможноста за свободен избор, доминират тревогата, безпокойството, страданието и страха от раздялата).

Завистта, ревността, страха, срамежливостта, любовта и др. преживявания на хората се развиват във времето. Първоначалните симпатии от първите впечатления могат да прерастнат в неудържима страст, а след това да преминат в омраза. Възможно е обаче отношенията да преминат и в обратния ред. Следователно, времето е съществена детерминанта в развитието на междуличностните отношения. Други фактори, които влияят на този процес са: степента на саморазкриване, чувството за безопасност, равнището на самооценка и др. Развитието на междуличностните отношения се смята, че преминават през следните пет стадия: сближаване, близост, диференциация, отчуждаване и разпад (Н. Казаринова 2001, с.242-262).   

Стадия на сближаване се обуславя от търсенето и избора на партньор. При анализа на този стадий се прилага теорията на “филтрите”. Според нея, по пътя от повърхностното познанство към доверителното, междуличностно общуване хората преодоляват редица филтри. Първите от тях са лесни за разпознаване – пол, възраст, професия, начин на поведение, местоживеене, месторабота и пр. Те се оценяват от личността в зависимост от тяхната социална ценност, параметрите на ситуацията, в която се извършва взаимодействието и състоянието и свойствата на самия субект. Обикновено при своя избор партньорите се стремят да бъдат равнопоставени по посочените характеристики. При позитивно развитие на взаимоотношенията се създава интерес един към друг, проявяват се взаимни симпатии на базата на: степен на изразеност на потребността от афилиация, емоционалното състояние и пространственната близост, физическа привлекателност, демонстриран стил на общуване, прилики между партньорите, изразяване на лично отношение към партньора и др. Основната задача, която се решава на този етап е обезпечаването психична безопасност между партньорите, създаване на комфортна ситуация гарантираща на всеки от тях определено ниво на приемане в процеса на междуличностното общуване. На този стадий са важни уменията да се започне разговор и да се поддържа беседа с партньорите. В този процес отношенията все повече се индивидуализират и задълбочават. Те се поставят на стабилна основа, когато субектите на взаимодействието осъзнаят, че представляват един за друг желана за достигане цел. В противоположния случаи не се осъществяват процеси на привличане и общуването се преустановява. 

 В стадия на близост между взаимодействащите си партньори се изгражда чувството за “ние”. В него се включват следните фази: Хората започват все по-често да се срещат в разнообразни ситуации; Взаимно се търсят и прекарват заедно все по-продължително време; Те все по-често споделят помежду си своите вълнения  и тайни; Започват да се разбират и приемат; Синхронизират действията си; Те започват да разбират, че благополучието им все повече започа да зависи от устойчивостта и надеждността на техните взаимоотношения, които се възприемат като единствени и незаменими; Взаимоотношенията започват да се възприемат не само от гледна точка на настоящето, но и от гледна точка на бъдещето; Те започват да действат като двойка, а не като два различни индивида. Така отношенията достигат до качествено различно ниво. Те се характеризират с доброжелателност, доверителност, обич и топлота. Обкръжаващите ги лица също ги възприемат като нещо цялостно и неразделно. На този стадий обикновено отношенията формално се закрепват чрез официалното поемане на определени задължения на участниците в двойката един към друг. Така взаимоотношенията от неформални стават формални и започват да се подчиняват на определени правила. Това налага приспособяване към новите форми на взаимоотношения или преминаване към стадия на диференциация. 

Основата на стадия на диференциация е стремежа за противопоставяне на своята самостоятелност на голямата привързаност на участниците в двойката един към друг. Така те започват да мислят все повече за реализацията на собствените си възможности. Възникващите противоречия обаче съвсем не означават, че взаимоотношенията се прекратяват. На този стадий само се извършва преоценка на някои страни на отношенията. Определящи за него се оказват културата, деликатността и чувствителността на членовете на двойката. За запазването на партньорските отношения от значение са уменията да се отразяват и ценят взаимно достоинствата и способностите на партньорите. През този стадий се осъзнават недостатъците на партньорите, но двойките, които разберат, че достойнствата им са повече се стабилизират и продължават съществуването си дори и да разберат, че не винаги са си били верни един на друг в сексуално отношение. Ако обаче, потребността от автономия на поне един от участниците в двойката се проявява твърде често и настойчиво, то това може да е причина за преминаването на двойката в стадия на отчуждаване.

 Взаимоотношенията през стадия на отчуждаване се променят съществено. Взаимните оценки се занижават. Всеки от партньорите е склонен да оправдава себе си и да обвинява другия без да отчита неговите оправдания. И у двамата липсва желание за съвместно прекарване на времето. Разговарят помежду си стереотипно и само по необходимост. Поведението на другия най-често предизвиква прояви на негативни емоции, гняв или агресия. Появява се чувство на досада и изчерпване на отношенията. Това са признаци за разпад на отношенията.

По време на стадия на разпад на отношенията се прекратяват. Последиците са негативни за физическото и психическото състояние на партньорите. Раздялата им често се оказва причина за прояви на алкохолизъм, агресивност, опити за самоубийства, автомобилни катастрофи и пр. Прекратяването на взаимодействията и взаимоотношенията не означава, че бившия партньор е станал неутрална фигура. Понякога мислените диалози с него продължават с години. Той се появява в сънищата и спомените, при това не винаги в негативна светлина. Остават и свързаните с него вещи. 

Така представените стадии имат аналитичен и условен характер. Историята на отношенията на различните конкретни двойки могат да не преминат през тях, така както са посочени, а и продължителността им може да се окаже съвсем различна. Трябва да се отчита, че и индивидуалните потребности оказват влияние на скоростта на преминаването на партньорите от един стадий в друг. При описването на протичащите процеси през тези стадии се разкриват ясно взаимовръзките и взаимоотношенията, кооперацията и конкуренцията, взаимното стимулиране и взаимопомощта в процеса на съвместната дейност на хората. Благодарение на интеракцията се установяват определени организационни структури, модели и норми на поведение между хората. В зависимост от изпълняваните роли и статуса им в обществото взаимодействията им се делят на официални и неофициални. Официалните взаимодействия са документално регламентирани като всеки участник в тях е наясно със своите права и задължения. Неофициалните взаимодействия са с по-неопределени граници и се определят преди всичко от личните отношения на симпатия и антипатия. Те продължават и извън съвместната обществено значима дейност.

По-популярна е класификацията на междуличностните взаимодействия в зависимост от начините на участие в съвместната дейност и в зависимост от принципите на нейната организация. Според тези критерии взаимодействията се делят на кооперация, интеграция и конкуренция, диференциация. 

Кооперацията се отличава с това, че създава положително отношение към съвместната дейност, сплотява груповите действия, засилва взаимопомощта на членовете на групата, дава възможност за творческа изява, оптимизира организационните усилия. Комуникативните връзки в условията на кооперация са доброжелателни, свободни и непосредствени. Честотата на междуличностните контакти продължават и извън рамките на официалните взаимоотношения. Оптимизират се условията за взаиморазбирателство.

Пример за кооперативно взаимодействие е сътрудничеството. Необходимо е да се отбележи, че в условията на кооперация е възможно да съществуват и съревнователни взаимодействия. Те обаче са подчинени на съвместните усилия за постигане на общите, социално желани цели. Трудно е да се даде еднозначна оценка на конкуретните и кооперативните взаимодействия и взаимоотношения, без да се отчита контекстът на конкретната ситуация. Защото конкуренцията в една група с противообществена насоченост е социално желана, докато процесите на кооперация в тази група ще бъдат неблагоприятни за обществото. 

Конкуренцията между взаимодействащите си личности съществува тогава, когато индивидуалните им цели не съвпадат т.е. реализираната полза за едната страна ще нанесе загуба на другата. Поради тази причина едната страна, а най-често и двете смятат, че интересите им са застрашени. Това води до определени форми на самозащита и до излишен преразход на енергия. Връзките между взаимодействащите си субекти обаче се запазват, защото всяка от страните се надява да получи определени предимства.

Противоречията между взаимодействащите си лица понякога се изострят и обуславят конфликтни ситуации и конфликтно поведение. Конфликтната ситуация е вид контактна ситуация, която се характеризира с високо напрежение между участниците в междуличностното общуване. Последната се характеризира с недоверие, предубеденост, укриване на информация, заблуждаване чрез лъжи. У партньорите в процеса на взаимодействие в условията на конфликтна ситуация, настъпват сериозни физиологични (намалена работоспособност, нарушаване на сърдечната дейност, повишено кръвно налягане, безсъние, липса на апетит и др.) и психични (тревожност, неувереност, апатия, агресивност) последствия.

Конфликтът е по-висок стадий в развитието на противоречията. От социалнопсихологическа гледна точка той е много интересен феномен затова на него му се обръща по-голямо внимание в настоящия труд. Това понятие се използва във всекидневната лексика и в научната терминология нееднозначно. То има латински произход (conflictus) и означава стълкновение. Обикновено в социалната психология то се свързва с междуличностни трудности и вътрешноличностни преживявания и кризисни явления. Конфликтът в повечето дефиниции се представя като противоборство на нещо с нещо. Той е активно неприемане на чуждите идеи, методи и модели на поведение. С. Джонев (1990, с. 195) пише, че "конфликтът представлява остро сблъскване между противоречиви тенденции, пораждащо взаимно отрицание между опонентите, при което всяка страна държи на еднолично манипулиране с обекта на конфликта". Л. Десен (1999, с. 235) го определя като "трудно разрешимо противоречие с остри емоционални преживявания или стадии в развитието на противоречие, проявявано в крайна остра форма, което възниква между хора във връзка с решаване на проблеми от социалния и личния им живот и засяга статуса на личността и групата, колектива; борба между влечения, интереси или сили с противоположна насоченост и почти еднаква мощност”. Според Р. Вълчев (1998, с. 31) той "е правото на просветен избор". Сравнението на различни определения за конфликта позволяват в качеството на негови инвариантни характеристики да се отделят: - биполярността, активността, насочеността към преодоляването на противоречия и субектността (наличието на субект или субекти като носители на конфликта). Отчитайки всички тези особености на конфликта, Н. Гришина (2001, с. 39-75) го определя като биполярно явление, което се състои от противостоенето на две начала, проявяващи себе си като активни страни, насочени към преодоляването на противоречия. Според нея научните разбирания и практическите подходи към управлението на конфликта се обобщават в следните тези:

Конфликтът е разпространена черта на социалните системи. Той е неизбежен и неминуем, затова трябва да се разглежда като естествен фрагмент на човешкия живот. Конфликтът следва да се приема като една от формите на нормалното човешко взаимодействие. Възможно е конфликтът да не е най-добрата форма на човешкото, но той не трябва да се възприема като някаква патология или аномалия. Конфликтът е нещо нормално.

Конфликтът не винаги и не задължително предизвиква разрушения. Напротив, това е един от главните процеси, служещи за съхраняване на цялото. При определени условия дори откритите конфликти могат да способстват за съхраняване на жизненоспособността и устойчивостта на социалното цяло. Конфликтът не трябва да се възприема еднозначно като деструктивно явление и също еднозначно да се възприема като конструктивно. Съвременните разбирания за конфликтите предполагат, че конфликт не винаги означава нещо лошо.

Конфликтът съдържа в себе си потенциални позитивни възможности. Общата идея за положителния ефект на конфликта се свежда до следното: "Продуктивността на конфронтацията произтича от факта, че конфликтът води до изменение, изменението води до адаптация, адаптацията води до оцеляване". Следователно, линията е: конфликт - изменение - адаптация - оцеляване. Така конфликтът престава да се възприема като заплаха, а се превръща само в сигнал, който показва, че трябва да се промени нещо. Ценността на конфликта е в това, че той предотвратява закостеняването на системата и открива пътя за иновациите. Конфликтът е стимул за промени, това е призив, изискващ творческа реакция.

Дори най-конфликтното взаимодействие може да се окаже полезно за участниците в него. Защото конфликтът "разрежда атмосферата" между участниците в него. Той обезпечава свободен изход на враждебните чувства и служи за поддържането на взаимоотношенията.

В конфликта, безспорно, съществува риск за разрушаване на отношенията, опасност от непреодолима криза, но има също и благоприятна възможност за изход на ново ниво на отношенията, конструктивно преодоляване на кризата и придобиване на нови жизнени възможности. В конфликта потенциално е заложено мощно конструктивно начало, а това означава, че конфликтът може да е и с добър край.

Конфликтът може да бъде и управляем, при това да е управляем по такъв начин, че неговите негативни, деструктивни последствия могат да бъдат минимизирани или елиминирани, а конструктивните му възможности - усилени. Това означава, че конфликтът е нещо, с което може и трябва да се работи. Затова в наше време работата с конфликтите се осъзнава като общ социален и личен интерес.

Очевидно е, че това е една конструктивна позиция към конфликтите. Според нея конфликтите трябва да се възприемат като съвършено нормално явление, което съпътства вътрешния живот на хората и техните взаимодействия. Преживяванията на различните конфликти е мъчителен процес с редица негативни психични (тревожност, неувереност, агресивност, апатия, депресия и др.) и физиологични (намалена работоспособност, повишено кръвно налягане, нарушаване на сърдечната дейност, безсъние, липса на апетит, гастрит, язва и пр.) последствия за личността. Това обаче е част от нейния живот и затова хората, които преживяват или са преживяли тежки конфликти не бива да се възприемат като неудачници. Защото това е предпоставка за много беди в тяхното бъдеще. Положителните функции на конфликта са следните:

Конфликтът е сигнал за промяна. Благодарение на него се разкриват определени противоречия, които могат своевременно да бъдат отстранени, преди да стане положението необратимо. 

Конфликтът може да доведе до преодоляване на напрежението в личността и в отношенията между хората. Защото чрез реакцията в процеса на стълкновение може да се извърши пречистване (катарзис) и всичко да започне "на чисто". В междуличностното общуване конфликтът може да предизвика сближаване между участващите в него субекти.

Конфликтът е източник на развитие. Това е най-съществената му положителна страна. Тя произтича от факта, че той е израз на определени противоречия на интрапсихично или на интерпсихично ниво, които трябва да се преодолеят. Именно процесът на тяхното преодоляване води до развитие в способностите на хората и оптимизиране на техните взаимоотношения.
Философско-социологическите и психологически традиции в изучаването на конфликтите показват тяхното разнообразие. Това затруднява систематизацията и класификацията им. Все пак в специализираната литература обикновено те се делят в зависимост от:

субектите на конфликтното взаимодействие на вътрешноличностни, междуличностни, междугрупови и вътрешногрупови конфликти;

продължителността и интензивността им на бурни и бързопротичащи, силно изразени и продължителни, слабо изразени и продължителни, слабоизразени и краткотрайни;

сферата на проява на икономически, идеологически, религиозни, професионални, семейно-битови, обществено-битови и др.;

последствията на конструктивни и деструктивни;

междуличностните форми на протичане на: разговор, дискусия, интриги, размяна на обиди, кавга, скандал, сбиване и др.;

предмета на конфликта на реалистични и нереалистични. 

Предпоставка за една такава диференциация на конфликтите са проявите и последствията им за човешките общности, за отделните личности или за определени личностни подструктури. Независимо от множеството разновидности на конфликтите винаги техен субект е отделният човек - като личност, като участник в междуличностното взаимодействие, като член на групата, осъществяващ взаимодействие с останалите нейни членове и с представителите на други групи. Това е свързващото звено между всички разновидности на конфликтите, което обуславя тяхната общност. Защото човешкият индивид е "главният герой" във всевъзможните варианти на проява на конфликтите. Причините за възникването на конфликтите според В. Уолес и Д. Хол (2003, с. 385-387) са: психични (чувства, ценности, потребности, самооценка и др.), неправилна комуникация, случайни изводи или решения, противопоставяне на интереси и борба за власт. В сециализираната литература се посочват и други структурни елементи на конфликта:

Субектите на социалното взаимодействие, които се намират в състояние на конфликт или явно или тайно поддържат участниците в него.

Предметът на конфликта, който стои в основата на неговото възникване. Той намира израз в стълкновението на интересите, убежденията и целите на участниците в конфликта.

Обектът на конфликта е по-завоалиран от неговия предмет и стои в основата на възникналите проблеми. Най-често той е материален (пари, имущество, пътуване, специализация и пр.), социален (власт, авторитет, престиж) и духовен (идея, норма, принцип). 

Представата за конфликтната ситуация, която се изразява в отразяването на предмета на конфликта в съзнанието на субектите на конфликтното взаимодействие. Тя се характеризира със спорен обект между последните, но все още липсва активен сблъсък помежду им. 

Мотивите за конфликта са вътрешните подбуждащи сили, подтикващи субектите на социалното взаимодействие към стълкновение и противоборство. Такива могат да бъдат потребностите, интересите, целите, идеалите, убежденията и пр.

Позициите на участниците в конфликта - това са техните претенции, които си отправят един към друг в процеса на осъществяването му или по време на преговорите помежду им.

Стиловете на конфликтно поведение - сътрудничество, съперничество, компромис, приспособяване и избягване (А. Анцупов, А. Шипилов 1999, С. Емелянов 2000, С. Джонев 2000).
Решаването на конфликтите предполага провеждане на диалог

между участвщите в тях субекти. За тази цел те трябва да умеят да използват редица комуникативни техники, които са полезни за конструктивното преодоляване на противоречията. Най-популярни такива умения са: наблюдателност, емпатичност, емоционална устойчивост, рефлексивно и нерефлексивно слушване, задаване на въпроси, предаване на “Аз-послания”, работа в екип и др. Решаването на конфликтите преминава през следните фази: признаване съществуването на противоборство, водене на преговори за изясняване становищата на страните, посредничество и арбитраж (Р. Манчева 2005).

ГЛАВА ТРЕТА. ЛИЧНОСТТА КАТО СУБЕКТ НА МЕЖДУЛИЧНОСТНО ОБЩУВАНЕ
3.1. Социалнопсихологическа характеристика на личността
Понятието "личност" започва да се употребява още в дълбока древност. Първоначално то се използва за обозначаване на маската на актьора в етруския театър, а след това на самия актьор и неговата роля в представлението. Римляните с това понятие обозначават ролите и функциите на хората в обществото. Впоследствие терминът "личност" се генерализира и с него започва да се обозначава реалната роля на човека в социалния живот. Смята се, че личността възниква в резултат на културното и социалното развитие на човешкия индивид.

Понятието "личност" е основна категория на всички психологически науки. То се използва в най-различни аспекти във всяка от тях, но е централен предмет на психологията на личността и социалната психология. В първата то се интерпретира извън контекста на социалните взаимоотношения и условно се разглежда като автономно психично образувание, в което се включват темпераментът, потребностите, мотивите, психичните състояния, способностите, емоциите, чувствата, волята, характерът, насочеността и др. За по-доброто му изясняване се сравнява с понятията "човек", "индивид" и "индивидуалност". Понятието "човек" означава своеобразен представител на живите същества, който е продукт на фило- и онтогенетичното развитие и е носител на определени видови черти. Той се отличава със своеобразна телесна организация, хватателни възможности на горните крайници, реч, съзнание, способност да преобразува околната среда и да изобретява оръдия на труда, чрез които получава средства за живот. С понятието "индивид" се обозначава отделен представител на вида homo sapiens с всичките му особености. Най-общите характеристики на индивида са целостността и своеобразието на психофизическата му организация, неговата активност и устойчивостта на взаимодействията му с обкръжаващата го среда. "Индивидуалността" е неповторимото съчетание на психичните особености на всеки човешки индивид. Тя е най-типичната характеристика на личността, която обуславя нейната уникалност. Индивидуалността на едни хора се проявява по-ясно, а у други е по-незабележима, но тя винаги съществува.

В социалната психология личността се изучава като субект на междуличностното общуване, като акцентът се поставя на статуса й и изпълняваните от нея роли. Социалният статус на личността разкрива положението в обществото и произтичащите от това права, задължения, престиж, политически пълномощия, финансови възможности и пр. Социалните роли в този контекст се разглеждат като определени предписания към партньорите в процеса на общуване с техните комуникативни умения. Социалните роли са механизъм, чрез който обществените интереси детерминират поведението на личността в разнообразните ситуации и условия, в които се реализира междуличностното общуване. Те са формирани и обществено одобрявани в продължение на десетилетия и представляват реализацията на дадени модели на комуникативно поведение, в които ясно са определени правата и задълженията на индивидите, които ги изпълняват. Чрез изпълняваните социални роли обществото регулира поведението на своите членове и осигурява относителна стабилност на взаимодействията помежду им. Социалните роли индикират очакванията на хората един към друг относно процесите на техните комуникативни и поведенчески актове. Социалните роли, които се изпълняват в процеса на междуличностното общуване, са в съзвучие с етикета, нормите и предписанията за поведение в съответните социални условия. Това понякога е причина за възникването на противоречия между вътрешните желания на субектите на междуличностното взаимодействие и външните изисквания на обществото, налагащи определени рамки на поведението в съответните ситуации. Тези противоречия понякога са източник на напрежение от най-различен характер и предопределят уникалността на процесите на междуличностно общуване. Ролевото действие е сливането на социалните роли и техните изпълнители. Тези изпълнители могат да бъдат различни човешки общности, групи от хора или отделни личности. В социалната психология личността се интерпретира преди всичко като носител на обществени роли. Важен компонент в ролевите действия са редица условности, които трябва да изпълняват техните субекти. В процесите на междуличностното общуване това са облеклото, дистанцията, предметно-действеното поведение, тонът, мимиката, жестовете и пр. Следователно при комуникативния анализ на социалните роли се открояват две подсистеми - психична ("маската на поведението") и социална (нормативните изисквания към изпълняваните поведенчески актове). 

Според Е. Руденски (1998, с. 74-75) социалнопсихологическият подход към изучаването на личността като субект на общуването се определя от следните характеристики: типологическа (на основата, на която се определят типологическите свойства на личността и тяхната реализация в общуването), статусна (социалнопсихологическият статус на личността се разкрива в нейните социалнопсихологически свойства), диспозиционна (определяща фиксираната в социалния опит на личността предразположеност към общуване), функционална (определяща функциите на личността като субект на общуване) и технологическа (определяща нивото на комуникативна компетентност на личността чрез усвоените от нея навици за социалнопсихологически взаимодействия).
В специализираната психологическа литература липсва общоприета теория за личността, а се посочват над петдесет концепции за нейната същност. Някои от тях ще бъдат интерпретирани по-долу.

Един от първите психолози, които поставят личността в центъра на своите изследвания, е У. Щерн. Още в края на ХІХ в. той определя личността като уникална цялостност, която е отворена към въздействията на света и се стреми към дадена цел. 

От същия исторически период са и схващанията на смятания за "баща на американската психология" У. Джеймс. Той предлага интересна концепция за личността. Изводите му се базират върху всекидневни наблюдения на поведението на хората и на анализ на резултатите от неговите самонаблюдения. Той е един от първите психолози, които осъзнават значението на социалните фактори за формирането и развитието на личността. Диференцирайки четири подструктури на личността, У. Джеймс отнася към това понятие всичко, което човек смята за свое. В първата подструктура, наречена "материално Аз", той включва тялото, облеклото, имуществото и семейството на дадения човек, т.е. всичко, което е материално и му принадлежи. Втората подструктура има множествен характер, зависи от количеството групи, чието мнение е значимо за личността и нейните взаимоотношения с техните членове. Тя се съотнася с претенциите за престиж, дружба, положителна оценка от страна на другите и е известна като "социално Аз". "духовно Аз" се нарича третата подструктура и тя разкрива вътрешния субективен свят на личността. Изразява се чрез съзнанието и способностите на личността. Четвъртата подструктура, обозначена като "чисто Аз", е неизменен субстрат на мислещия субект, който осъществява идентичността на личността на базата на вече посочените нейни подструктури. Идентичността или отговорът на въпроса "Кой съм аз?" според американския психолог се определя от "чистото Аз" - един изцяло субективен феномен, който се влияе от потока на съзнанието. У. Джеймс твърди, че развитието на знанието на хората за себе си зависи от знанието, което те имат за другите хора. Самосъзнанието е лично и това е главната му особеност. Основна негова характеристика е самооценката, която е отношението на успехите на личността към нейното равнище на претенции (С = У/Р.П.). В съвременната психология самооценката се смята за едно от централните образувания на личността, което в голяма степен обуславя социалната й адаптация и е основен регулатор на нейното поведение. Самооценката е израз на отношението на личността към самата себе си и може да бъде: идеална, реална; устойчива, неустойчива; адекватна, неадекватна; завишена, занижена; професионална и пр.

Безспорно, една от най-популярните теории за личността е тази, която предлага З. Фройд. За нейна база служи разбирането му, че в психиката на човека се разграничават две части: осъзнавана (съзнание) и неосъзнавана. Последната според него се дели на предсъзнание и подсъзнание. Съзнанието обхваща само малка част от човешката психика. То включва в себе си усещанията, възприятията, мислите, чувствата и др. психични явления, които човек осъзнава в даден момент. Предсъзнанието е своеобразен мост между осъзнаваните и неосъзнавани части на психиката. Същността му се изразява чрез опита на личността, който тя не осъзнава в даден момент. Този опит обаче последната може да осъзнае след минимални усилия. Подсъзнанието съхранява примитивните инстинктивни подбуди (влечения, страсти, страхове, спомени, емоции и пр.), които са неудобни за съзнанието и представляват известна заплаха за него. Поради тази причина те са подтискани и изтласкани в областта на безсъзнателното. З. Фройд утвърждава идеята, че в подсъзнанието се намира главната подбуда за човешката активност. Подсъзнателните процеси са напълно недостъпни за съзнанието, но понякога се изразяват в него в някаква замаскирана или символична форма.

Създателят на психоанализата твърди, че човешкото поведение се ръководи от биологични инстинкти. Най-важните сред тях са инстинктът за живот; стремежът за удоволствие; подбуда за удовлетворяване на сексуалната потребност; желание за причиняване на агресия, разруха и смърт. Тези инстинкти правят човешкия индивид антисоциален, защото обществото непрекъснато чрез своите институции ограничава проявите им. В резултат на това те се изтласкват в подсъзнанието и се заместват от утвърдени от обществото дейности. Така забраните и ограниченията обуславят още от ранното детство човешката невротичност. 

Изследвайки неосъзнаваната част на психиката на хората (главно с анализа на сънищата и асоциативния експеримент), З. Фройд изгражда системна теория за личността, като обособява три основни компонента в нейната структура. Първият нарича "То" и чрез него се представляват инстинктивните влечения на човека, неговите примитивни и вродени аспекти. Те се изразяват чрез естествените потребности на организма, които трябва да бъдат задоволени. "То" се ръководи от "принципа на удоволствието". Според З. Фройд тази подструктура на личността е нещо, което е биологично обусловено и не се подчинява на никакви правила, закони и ограничения. Неговият постоянен стремеж е да се разтоварва веднага от психичната енергия, предизвикана преди всичко от сексуални и агресивни подбуди. "То" е посредник между телесните и психичните процеси в организма. З. Фройд го нарича "истинска психическа реалност", защото го свързва със субективните преживявания, а не с обективната реалност. Според него личността се разтоварва от напрежението чрез два механизма: рефлекторни действия и първични процеси. Рефлекторните действия са различни вродени реакции като кашляне и мигане, които в повечето случаи снемат създаденото напрежение, предизвикано от различни елементарни форми на възбуда. В случаите, когато рефлекторните действия не премахват възбудата, се задействат първичните процеси. Те са фантазна, нелогична и ирационална форма на човешките представи, чрез които се създава образ на обекта, който спомага за пренасочване на събраната енергия. Типичен пример за първични процеси са сънищата и халюцинациите.

Втората подструктура на личността З. Фройд нарича "Свръх Аз". Тя се подчинява на "принципа на нравствеността" и представлява усвоените в човешкото съзнание морални норми. Тази част на личността изпълнява ролята на критик и съдник.

Третата подструктура на личността - "Аз" - се подчинява на "принципа на реалността". Ролята на тази подструктура е да осигури интегративността на личността, като намали силата на постоянния конфликт между първите две подструктури. Защото "То" се стреми постоянно към задоволяването на първичните, деструктивни инстинкти, но е ограничавано в действията си от "Свръх Аз", който изпълнява ролята на "цензор" по отношение на поведението. Борбата между "То" и "Свръх Аз" се води непрестанно и, балансирайки между тях, "Аз" използва постоянно определени защитни механизми - сублимация, изтласкване, рационализация, регресия и др. Конфронтацията между трите подструктури на личността предизвиква конкретни житейски мотиви за действие, които според З. Фройд са прикрити под една или друга форма влечения на безсъзнателното. 

Създадената от З. Фройд относително цялостна обяснителна система за личността със собствен експериментален инструментариум разкрива значението на примера на родителите и междуличностните отношения през ранното детство. Тези проблеми са анализирани от И. Димитров (2001) в книгата му "Увод в ортодоксалната психоанализа на развитието".

За обогатяването на психологическите изследвания на личността голям принос има К. Левин. От позицията на гещалтпсихологията той изучава афективно-потребностната и волевата сфери на личността. Неговата заслуга се изразява преди всичко в това, че прави опит да изследва личността като нещо цялостно. Ценна е идеята му във връзка с изучаването на личността, че в психологическите изследвания проучваният предмет не трябва да се разчленява на елементи, а на "единици", в които се съхранява спецификата на цялото. Според него личността е диференцирана и се състои от няколко пласта. Тя може да се представи нагледно като вписани една в друга концентрични елипси и пространството в тези елипси илюстрират различните пластове на личността. Най-външният пласт се състои от видимите зони, които всеки носи в себе си (моторика, движения, жестове, тембър на гласа) и които могат да се видят от външен наблюдател. В следващия пласт са включени интересите, потребностите, навиците и привичките. Те не винаги могат да бъдат непосредствено наблюдавани, но могат да бъдат разбрани чрез поведенческите реакции на индивидите и постигнатите чрез тях резултати. В най-вътрешния пласт се намира мотивационната сфера на индивида. Това всъщност е и ядрото на личността, която е най-интимната и прикритата й част. Тя може да се разкрие след продължително общуване с личността в разнообразни ситуации, включително и екстремални. 

К. Левин въвежда нови параметри за изследване на личността. Предмет на творческите му търсения стават потребностите, мотивите и целите на човешкото поведение. При това той намира експериментални начини за проучване на динамиката на тези детерминанти на активността на личността. В неговата "теория за полето" се прави опит за разкриване на динамиката на мотивационната структура на личността. Последната се приема и за основа на личностната структурна организация. Ядрото на личността, според него, се образува от най-устойчивите подбуди за активност, които могат да се променят под въздействието на промените в различните мотивационни компоненти. 

К. Левин смята, че в психичното поле на всеки човек постоянно действат сили на привличане и сили на отблъскване. Те се обуславят от различни субективни причини и имат различна психична валентност. Съществува принципна разлика между "собственото психично поле" на личността и "психичните полета" на другите хора. Според К. Левин "равнището на претенции" е едно от най-важните образувания на личността. То подбужда инициативността на личността и с него е свързана нейната самооценка и целият й сложен, афективен живот. К. Левин утвърждава, че равнището на претенции на личността обуславя не само нейното поведение, но и определя формирането й като самостоятелна обществена единица. 

За К. Роджърс личността е централно диференцирана част от опита на човека. Тя е самостоятелно образувание, което единствено е отговорно за своите действия, ако има възможност да извършва свободен избор. Той твърди, че първоначалните прояви на човешкия индивид са предопределени от неговата наследственост, но в процеса на натрупването на определен житейски опит той се формира в личност. Последната се изгражда от особени индивидуални подструктури. В процеса на своето развитие личността се социализира и постепенно се превръща в автономен субект на своята активност. Най-голям интерес в схващанията на К. Роджърс за личността предизвикват тези положения, които се отнасят до вътрешната й структура и нейното поведение. Централно звено в структурата на личността имат нейното самосъзнание и самооценка, стремежът й за самосъхранение и самоактуализация. Той смята, че "Аз-концепцията" на човека се формира на базата на собствените органични и социални възприятия на себе си и отношенията между тези самовъзприятия и възприятията на индивида на другите заедно с техните ценности, които са предизвикали тези възприятия. 

С популярност в психологията се ползват още схващанията за личността на А. Адлер, К. Хорни, А. Маслоу, Дж. Кели, Ч. Кули, Л. Фестингер, Х. Айзенк, Г. Олпорт и др. Аналитично те се разкриват в книгата на И. Бардов "Психологически възгледи за личността" (2001).

В т.нар. "марксистка психология" личността се разглежда преди всичко като "съвкупност от обществените отношения", а действителният човешки индивид с неговия многообразен психичен живот не се изучава реално в провежданите научно-теоретични изследвания. В продължение на десетки години се проучват отделните процеси и качества на личността, които имат отношение към изпълняваната дейност, като по този начин се утвърждава аналитичният, абстрактно-функционалистичен подход за връзка между психика и дейност. В рамките на "марксистката психология" също съществуват много и разнообразни подходи за изучаване на личността (Б. Ананиев, В. Мясищев, А. Ковальов, А. Леонтиев, К. Платонов и др.). В тях акцентът се поставя върху някоя нейна страна (отношение, мотив, дейност и пр.) и спрямо нея се развива съответното разбиране за същността на личността. Например схващанията за структурата на личността на К. Платонов са следните: темперамент, който се базира на типа висша нервна дейност; особености на психичните процеси; "опит" на индивида (привички, умения, навици, знания); насоченост на личността (убеждения, склонности, светоглед, интереси и пр.). Според този йерархизиран модел на личността постепенно се увеличава влиянието на социалните фактори и намаляват регулативните възможности на биологичните фактори. 

Въпреки различията, които съществуват относно същността на личността, в "марксистката психология" се смята за общоприето, че личността представлява цялостна интегративна характеристика на човешката психика, която възниква в процеса на развитието на човека някъде около края на втората година след неговото раждане. Тази система изпълнява определена функция във взаимоотношенията на индивида с външния свят и със самия себе си. В процеса на личностното развитие расте интеграцията на тази система, като се задълбочават връзките й със света, но заедно с това стабилността на тази цялостна организация се отличава с гъвкавост и динамичност. 

Личността представлява нормалният в психично отношение човешки индивид, разглеждан като субект на отношенията между хората и съзнателната им дейност. Това становище се базира на факта, че природата на човека е биосоциална, с определени възможности за развитие, които се реализират в обществените условия на живот. Представителите на това направление са на мнение, че при изучаването на развитието на личността е необходимо да се обръща внимание не на закономерностите с чисто природен или духовен характер, а на закономерностите с чисто исторически характер. Те смятат, че основен принцип, които трябва да се спазва в изследванията на човешката психика е историческият. Според тях развитието на последната във филогенезата е резултат от биологичното развитие на животинските видове и историческото развитие на човечеството. Тези две линии на развитие са самостоятелни и независими. В онтогенезата двете линии на развитие вървят успоредно, тъй като детето, въпреки че още в момента на раждането си попада под въздействието на социалната среда, се нуждае от определена степен на биологическа зрялост, за да усвои адекватните поведенчески модели, необходими му за адаптиране към окръжаващата го среда. Според представителите на този подход психичното развитие на човека преминава през няколко стадия, които се обуславят от взаимоотношенията между начина на живот (включващ и изискванията на обществената среда) и актуалното развитие на психичните характеристики на личността. Основните причини за развитието на последната са противоречията между тези две негови страни. Развитието на личността е последователно, прогресиращо, (въпреки че в определени моменти е възможен и регрес), като цяло необратимо количествено и качествено изменение на психиката на човека. То винаги е свързано с възникването на новото, преходът към което се извършва скокообразно. Психичното развитие на човешкия индивид се обуславя от същността на начина му на живот и настъпващите в него промени по време на онтогенезата. При разкриването на тези промени се разграничават определени фактори, които оказват значимо въздействие върху възрастовите изменения.

От социалнопсихологическа гледна точка специален интерес представлява концепцията на В. Ядов за диспозиционната структура на личността. За основни системообразуващи признаци в нея се представят цялостността на различните психични състояния и нивото на предразположеност на индивида към възприемане на условията, в които се формира поведенческата му готовност за осъществяване от него на една или друга форма на активност (в това число и на междуличностното общуване). Диспозициите, готовността и предразположеността на личността, според В. Ядов, са резултат от съотнасянето на конкретни потребности на индивида с определени ситуации или условия, в които той трябва да действа. При многократното удовлетворяване на едни потребности в сходни обстоятелства у индивида се формира "фиксирана" нагласа, готовност, предразположеност, диспозиция (установка, атитюд) за реагиране по определен, конкретен начин. Тази диспозиция постепенно се утвърждава в хода на онтогенезата и се превръща в личностна особеност на дадения индивид. Според В. Ядов личността се проявява чрез различните свои диспозиции, между които съществува определен йерархичен и субординационен ред. Най-ниското положение в неговия модел заемат елементарните фиксирани нагласи (установки). Те се формират на базата на виталните потребности и елементарните ситуации. Те не притежават познавателен компонент и не се осъзнават от личността. Второто ниво се изразява чрез социалните фиксирани нагласи (установки). Те се изграждат от три компонента - оценъчен, познавателен и поведенчески. Факторите, които оказват въздействие на формирането на диспозициите на това ниво, са социалните потребности, свързани с включването на индивида в първичните или други контактни групи, от една страна, а от друга - със съответните за тях социални ситуации и условия. Висшето ниво на диспозиционния модел за личността се състои от нейната система от ценности и генерални цели и средствата, които се използват за тяхното постигане, детерминирани от общите условия на живот на дадения индивид. Диспозиционната йерархия на личността опосредства връзката между условията (ситуациите) на междуличностно общуване и изпълнява мотивационни функции за активността на индивида. 

Друг важен елемент на социалнопсихологическата характеристика на личността е нейната "Аз-концепция". Тя е обобщена представа на личността за самата себе си, създадена на базата на определена социалнопсихологическа информация. Тази информация за индивидуалността на човека се създава от другите хора, след това му се предава и когато той я усвои, тя става основа за неговата идентификация, самореализация и саморегулация. Степента на въздействие на социалнопсихологическата информация зависи от авторитета и престижа на хората, които я създават и разпространяват. В едни случаи нейното въздействие е нищожно и незначително, а в други то може да се окаже решаващо и съдбоносно. В случаите, когато социалнопсихологическата информация не съвпада с миналия индивидуален опит на човека и не се синхронизира със създадените вече у него схеми за самовъзприятие, се задействат различни защитни механизми на личността като сублимация, регресия, рационализация, изтласкване и пр. Тези защитни механизми са своеобразни филтри и бариери при въздействието на едни хора върху други. Следователно в "Аз-концепцията" се включва и отношението, оценката на индивида относно нейната достоверност. Нагласите на личността към самата себе си намират израз в нейния "Аз-образ", самооценката и потенциалните поведенчески реакции. 

Важна особеност на социалнопсихологическата информация е, че тя е динамична, т.е. всеки неин отделен елемент е необходимо да се съотнася с контекста на миналото, настоящето и бъдещето. Затова никак не е случайно, че когато се прави характеристика на даден човек, неговите психични особености винаги се съотнасят с времевите измерения, които се разкриват чрез отговорите на въпроси от рода на: Какви са били психическите особености на този човек в миналото? Винаги ли той е такъв, какъвто се представя в този момент? Като каква личност ще се прояви в бъдеще? Колко често проявява определени психически особености? Динамиката на психологическата информация се обуславя и от стремежите, подбудите, преживяванията и способностите на личността. Тя зависи и от контекста на конкретната ситуация. Информацията за личността се обогатява от особеностите на нейното поведение (мимика, жестове, походка, поза и пр.), признаците, които съпътстват нейната реч (интонация, темп, паузи, нечленоразделни звуци и пр.), облеклото, културните аксесоари, пространствената дистанция между партньорите в процеса на общуване и др. 

Така човек получава информация за себе си от другите хора чрез въздействието, което те му оказват. В резултат на това се проявява психично образувание, от което впоследствие отделният индивид формира представа за самия себе си, за собствения си "Аз-образ", за собствените си ценности, мотиви, възприятия, или казано накратко, за собствената "Аз-концепция" (Х. Силгиджиян-Георгиева1998).

Относно социалнопсихологическата характеристика на личността в публикациите на социалните психолози Г. Андреева, Л. Андреева, М. Битянова, С. Джонев, Д. Майерс, Е. Тодорова и др. се описват различни нейни черти, качества, състояния, процеси и подструктури. Ограничеността на обема на настоящия труд позволява само да се отбележат някои от тях като: агресивност, алтруизъм, стандартизирано поведение, социални нагласи, позиционни промени, социално поведение, социална компетентност, срамежливост и др. Поради голямата актуалност за съвремената действителност в следващия параграф обстоятелствено се разкрива същността и факторите, които влияят на агресивността на личността.

3.2. Агресия и агресивност на личността.

3.2.1. Дефиниране на понятията “агресия”, “агресивност” и разкриване на начините за тяхното изследване. 

 
Агресията и агресивността са от явленията, за които се дискутира по различни поводи и в различен смисъл. Една от причините за неопределените граници на тези явления е тази, че в техния житейски смисъл се влагат множество значения - като се започне от деструктивното поведение на престъпника, етническата вражда и физическото насилие по време на войни и се стигне до проявите на кариеризъм, заплахи, обиди, подигравки, детски караници. Статистиките красноречиво свидетелстват затова с каква честота хората се нараняват и убиват един друг, как те взаимно си причиняват болка. Например, Р. Берон и Д. Ричардсон (1997, с. 22) предоставят следните данни: Около една трета от съпрузите и от двата пола в САЩ са подложени на агресия от страна на своите партньори; От три до пет хиляди деца в САЩ умират ежегодно поради жестоко отношение към тях от страна на техните родители; Около четири процента от възрастните американци стават жертва на физическо насилие от страна на членовете на своите семейства; Ежегодно в САЩ се извършват повече от един милион престъпления, при които се използва насилие, всред тях повече от 20 000 са убийства. Главната причина за смъртта на чернокожите американци, които  са на възраст между 15 и 34 години е насилствената смърт .

     Всичко това налага извода, че засилващата се агресия в съвременното общество предизвиква необходимост от по-задълбочено проучване на този феномен. Въпреки че, е ясно - агресията е съпътствала постоянно човешката "цивилизация". От историята са известни множество факти на прояви на агресия и много често спрямо напълно невинни хора. Например, при завземането на  Троя гърците са екзекутирали всички лица от мъжки пол, които са били по-възрастни от десет години, останалото население са продали в робство. В хилядолетната чивешка история съшествуват много други агресивни прояви подбудени от етнически, политически, расови, религиозни, роднински или запалянковски причини. В последно време човешките способности за разрушение и унищожаване нарастват с неподозирана скорост и надминават всякакви разумно обосновани прогнози. Примери затова са геноцида в Руанда, зверските кланета в Алжир, етническите саморазправи в Косово, Босна, Херцеговина, Афганистан, Ирак, Палестина и Израел. Положението в България може да се илюстрира с ежедневните съобщения в средствата за масово информиране за побои, изнасилвания, грабежи, рекет, убийства и пр. Особено тревожен е факта, че много често децата са извършители и обект на агресия. Изхождайки от тези тенденции специалистите от най-различни области на познанието все по-често стигат до извода, че насилието и агресивното поведение са едни от най-сериозните проблеми, които трябва да преодолее съвременното човечество.  Всичко това разкрива значимостта и актуалността на проблема за проявите на човешката агресия и от необходимостта на нейното изучаване, регулиране и контролиране. За тази цел е необходимо да се дефинират и съпоставят понятията "агресия", "агресивност" и “агресивно поведение”.  

Агресията е типично явление за всяко живо същество. Тя е свързана с инстинкта за самосъхранение и помага на организма да използва заобикалящата среда за задоволяване на жизнените си нужди. В ежедневния език понятието "агресия" означава множество разнообразни действия, които нарушават физическата или психическата цялост на друг човек, нанасят му вреда, пречат за осъществяването на намеренията му, противоречат на интересите му или водят до унищожението му. Точно тази антисоциалност на явлението позволява да се отнасят към него такъв широк спектър от посочените по-горе прояви. Границите му се разширяват и от факта, че агресивното действие не е просто реакция на някаква ситуация, а има и конкретен мотивационния аспект, който разкрива подбудите за действията и евентуалните последствията от тях. Най-същественото е, че всяко агресивно действие цели да причини вреда или болка.
    Агресията (от латиското название aggressio - нападам, пристъпвам или прокарване със сила на своята гледна точка, атакуване на другите, противопоставне) е един от механизмите на психична защита. Като понятие то се отличава с голяма комплексност и може да има различни значения в зависимост от наблюдаваната индивидуална нагласа. Тя може да покрие и да обхване както вътрешното преживяване от личността на състояние на напрежение и предизвиканото от това настроение, така и демонстративното агресивно поведение. А може да стане още по-комплексна с включването в поведението  и на взаимоотношения с друг обект или индивид. Така се изгражда една богата палитра от понякога противоречиви схващания и дефиниции за агресията. Ето защо, първата стъпка към постигане на адекватно разбиране на агресията е изграждането на точно и ясно определение на това понятие. Л. Бърковитц обаче отбелязва, че един от големите проблеми при дефинирането на агресията произтича от използването на термина за обяснение на широк кръг от различни действия: "Когато хората описват някого като агресивен, те биха могли да искат да кажат, че той често се опитва да причини болка на останалите или, че е често неприятелски настроен или, в съвсем друг смисъл, че е много настоятелен и се опитва да наложи своя собствен тип на взаимоотношения с останалите или, може би, че напористо и самоуверено отстоява убежденията си или, че обикновено се опитва да разреши изправящите се пред него проблеми по-настоятелно." (цитат по Х. Попов, 1999). Анализирайки личностните черти на хората той предлага широка класификация на агресивните личности, според  която "... едни хора изглежда, че изпитват садистична  наслада  да нанасят вреда, докато други непрекъснато се заяждат, критикуват,  обиждат  - агресивни са срещу повече  или  по-малко невинни наблюдатели. " (по Й. Зографова 1985, с. 118) Той  преценява  агресивността като латентна диспозиция, която се проявява  при съответни подходящи условия, в  които се включват и личностни  подбуди. Освен това, подчертава, че не навсякъде и не при  всички случаи агресивната личност постъпва  агресивно. Л. Бърковиц посочва и някои характерни личностни свойства на агресивния индивид, а именно, че той унифицира много хора и обекти като функционално еквивалинтни и активизира и поддържа съответно поведение към  тях.
Според Х. Хекхаузен (1988) агресията представлява множество разнообразни действия, които нарушават физическата и психическата цялост на друг човек, или на група от хора, нанасят му материална вреда, препятстват осъществяването на намеренията му, противопоставят се на интересите му или водят в крайна сметка до неговото унищожаване. Такъв тип социален отенък позволява отнасянето към една и съща категория на много различни действия като детския спор и войната, упреците и убийството, наказанието и бандитското нападение .

Р. Берон и Д. Ричардсон (1997, с. 26) дефинират агресията като: “всяка форма на поведение, целево насочена към нанасяне на вреда или на нараняване на друго живо същество, което е мотивирано за избягване на такова третиране". На пръв поглед това определение изглежда и просто, и директно. По-задълбочения му анализ обаче разкрива, че то включва в себе си редица особености като: агресията като поведение, агресията като намерение, агресията като причина за вреда или нанасяне на оскърбление, агресията като целенасочено действие срещу живи същества, агресията като противопоставяне срещу реципиента, който се стреми да избегне нападението. Подобно е и определението на Д. Майерс (1998, с. 485). Според него агресията е "физическо или вербално поведение насочено към причиняването на вреда на някого". Тази формулировка на агресията  позволява да се търсят и някои личностни предпоставки за това поведение. От цитираните определения за агресията се подразбира, че в каквато и форма да се проявява, тя е поведение, което цели да причини загуба или вреда на друго живо същество, което се стреми да избегне едно такова отношение към себе си. Операционализирането на тази интерпретация обаче е много трудно, защото не се базира само на обективното поведение на личността, а се основава и на определени нейни мотиви, коите тя има намерение да реализира в бъдещето. При дефинирането на понятието "агресия" трябва да се изхожда от диференциацията на: нанасянето вреда на друг индивид и желанието да му се нанесе вреда; антисоциалното насилие и просоциалното насилие; гнева и насилственото поведение и пр. Например, в процеса на лечението лекарят съзнателно причинява болка на своя пациент, който от своя страна се стреми да я избегне. Очевидно е обаче, че това не е проява на агресия от страна на лекаря, а хуманен акт във връзка с изпълнението на неговите служебни задължения. Не са проява на агресия и насилствени действия на полицаите във връзка с осигуряването на обществения ред. Следователно, ако в определени ситуации се използва сила за налагането на определени просоциални правила и принципи това не е агресивно поведение, а социално допустима агресия. 
         Дали и как ще се прояви биологично заложената у индивида агресия, зависи преди всичко от социалнопсихичните фактори в развитието на човека.   Агресията е заложена биологично в човека, но не всички постъпки и не всички хора са агресивни, защото агресивното поведение е преди всичко социално-детерминирано, а в още по-широк, социалнопсихологически смисъл, агресията е явление от сферата на обществения живот  на хората.

     Агресията е израз и на слабост. Тя компенсира дефицити, нерешени проблеми, комплекси и прикрива страха. Агресивната личност се стреми да компенсира недостига на любов  - сегашна или минала, а и страх от загуба на любов. Думата агресия е антоним на думата любов. Агресивната личност създава впечатление, че излъчва сила, като иска да застави другите да я обичат  и уважават. 

     Агресията е и израз на много голям енергиен заряд в човешката душевност. Тя носи в себе си огромен разрушителен потенциал, чиито последствия застрашават самото съществуване на цивилизацията. Агресивното дете например е възбудено и неговата възбуда заприличва на енергийно действие и това често заблуждава по-възрастните, които приемат възбудата му за прояви на темперамента. У агресивните деца е концентрирана огромна енергия в четири области: минало, бъдеще, фантазии и смисъл. Тези деца в миналото са имали дефицит на обич в семейството и често са били обект на насилие и затова те си спомнят с мъка за него. Бъдещето им е неясно и те нямат дългосрочни цели и перспективи. Те имат сериозни проблеми с определянето на смисъла на живота. Тези проблеми се преработват и увеличават в областта на фантазиите и това допълнително натоварва тяхната неукрепнала психика. При направените проучвания на последната се разкрива един порочен кръг: стеснителност; депресия, която усилва първоначалната стеснителност; възбуда, агресивност, тревожност, породена от противоречието между това, което  изглежда и това , което е;  възбудата усилва агресивността; изтощение и окончателно психично рухване.

           Агресивността е социално обусловено качество на личността и поведението, което се характеризира с използването на сила с цел да се нанесат вреди на хора или повреди на предмети. В "Речник по психология" Л. Десев (1999) за агресивността пише, че означава "нападателност, социално обусловено качество на личността и поведението, което се характеризира с използването на сила с цел да се нанесат  повреди на хора или предмети. В тесен смисъл на думата агресивността означава войнствен характер на човека; в по-широк смисъл - динамизма на човек, който се утвърждава, без да отбягва трудностите, борбата; още по широко разбрана, агресивността характеризира основна диспозиция, благодарение, на която живото същество може да получи удовлетворяване на свои жизнени потребности, най-вече на тези от храна и секс. Агресивността е социално обусловена и мотивирана, макар понякога недостатъчно разумно контролирана". 

         Според Х. Попов (1999, с. 45) понятието "агресивност се отнася до явление на относителна постоянна готовност на личността да превърне в агресия поведенческите си реакции в разнообразието от различни житейски ситуации". Обикновено хората с агресивни наклоности, сблъскващи се често със заплахи и предизвикателства са готови веднага да нападнат онези, които не им харесват. Интерес представляват и изследванията, в които се  разглеждат половите и възрастовите особености при проявитена  агресивност от страна на децата. В първите години от живота на детето агресивността  се проявява най-вече в импулсивни постъпки  - пристъпи
на упорство, които не  се поддават на външно влияние и  намеса. На преден план изпъкват  конфликтите  с връстниците: караница, бутане, удряне  и т.н. Оказва се, че повечето детски агресивни действия  са  инструментални  и  се съсредоточват около предметите, които са около децата. Те отнемат едно  от друго различни  неща - играчки, защитават ги от посегателството на другите. С нарастването на възрастта агресията преминава във враждебна, адресирана към конкретна личност.

   В детската градина, склонните към агресивност деца, стават по-сдържани, когато  се  сблъскат със силна ответна агресия. Децата с по-ниска степен на агресивност започват да се държат агресивно тогава, когато разберат, че бързата ответна реакция може да ги предпази от  бъдещи  нападения. Този, който се научи да отвръща на нападението веднага със  същото, не само, че осигурява спокойствието  си за  момента, но  и за бъдеще предизвиква по-малка агресивност. Опитно е установено, че около 80 % от всички агресивни актове в тази възраст водят до успех. Ако това е така, то следва, че посещаването на предучилищно учебно заведение осигурява  изключително силна подкрепа за използване на инструментални агресивни  действия. (по Х. Хекхаузен 1988, с. 370). Следователно, може да се направи извода, че децата своевремено трябва да бъдат обучавани по какъв начин да избягват да бъдат обект на агресия. Освен възрастовите характеристики, от значение са и половите различия. Например, редица изследвания търсят проявленията на агресивност при двата пола. Получените резултати обуславят извода, че момчетата след 2 - 3 годишна възраст показват по-висока степен на физическа  агресия, отколкото  момичетата. 
Според Й. Зографова нанасянето на вреда на някого не само трябва да е преднамерено, но и да бъде извършено с нарушаване на нечии интереси, придобивки, позиции, предимства, чрез нарушаване на обществените и общоприетите норми и права. Според нея, агресивното поведение може да се дефинира като нанасяне на преднамерена вреда чрез реализация на самолични интереси, стремежи и т.н. (Й. Зографова 1985, с.32). В тази формулировка се разкрива, че за агресивното поведение е характерна двупосочност: вредата за една личност е полза за друга и обратно. В нея се открояват вътрешнопсихичен и външнопсихичен аспект. Тя позволява да се разграничи динамична, процесуална и статична, резултативна страна на агресивното поведение. Тя определя вредата за жертвата и ползата за нападателя - като резултат от агресивното поведение. Според Й. Зографова когато става въпрос за реална проява на агресивността като ситуативна реакция, е правилно да се употреби термина  "агресия" или "агресивни действия", докато при сходни или различни ситуации, вече говорим за "агресивно поведение" (Пак там с. 37).
       Агресивността е израз и на стремеж на личността да изглежда силна пред другите да си "извоюва" авторитет, да чувства "признаването" от другите, макар и във вид на боязън. Това поведение в действителност е прикриване на страха. Агресивната личност е с висока степен на тревожност, защото чувства противоречието между това, което изглежда и това, което е в действителност. Тя компенсира тревожността с още по-висока степен на агресивност, като най-често се стига до така наречената "ескалираща агресивност". Агресивността същевременно е и форма за предпазване от страха, от усещаната опасност. Агресивният човек е същият притеснителен човек, който е пропуснал много в живота и търси компенсации. Той компенсира страха и бягството със сила, нападение и атака. 

И така, едни автори свързват агресивността с вътрешна напрегнатост и тревожност, други с вроден импулс към разрушение, трети я свързват с  личностен стремеж към превъзходство, а четвърти смятат, че тя произлиза от фрустрацията.
За изучаване особеностите на агресията обикновено специалистите използват наблюдение на агресивни прояви в естествени условия. Например, провеждани са проучвания на агресивното поведение на учениците по време на уроците в училище като се използва специална система за кодировка от десет негови прояви (повреждане на вещите на съучениците, насилственото им вземане от ръцете на техните собственици, заплахи, обиди, удари и пр.). При използването на този метод, първо се регистрира естествения ход на поведенческите реакции, след това информацията се разграничава на по-малки единици на анализ, и накрая се разпределя в зависимост от по-рано разграничените критерии. Най-важните проблеми при използването на този подход се свързват с отговорите на въпросите къде и кога да се извърши наблюдението на агресивните прояви, как да се определят базовите единици за анализ и след като веднъж се определят да се провери тяхната надеждност като се анализира съответствието между две независими кодировки.

Друг популярен изследователски метод, с който се изследва агресията е лабораторния експеримент. Най-важното и при него е да се определят точните показатели на агресивното поведение, които достоверно да представят неговата структура, но и да не причиняват вреда на изследванете лица. Голяма популярност при изучаването особеностите на агресията придобиват пет типа експериментални процедури: метод “учител-ученик”; метод на оценяване на определен писмен текст; метод на конкурентна скоростна реакция; метод на куклата Бобо; метод на вербалната агресия.

Добра илюстрация на спецификата на лабораторното изучаване на агресивните прояви са станалите класически експерименти на С. Милгрем проведени през шестдесетте години на миналия век. Изследването започва с обява във вестниците, в която се съобщава, че се търсят мъже за участие в психологически експеримент. На разделените по двойки доброволци се съобщава, че целта на проучването е да се установи ефекта от наказанията в процеса на учене. Единият участник в двойката, избран чрез жребий играе ролята на “ученик”, а другият на “учител”. Задачата на “учителя” е да прочете високо две думи, а “ученика” трябва ги запомни и възпроизведе. При всяка грешка на “ученика”, “учителя” има право да го санкционира с токов удар с напрежение от 15 до 450 волта. Над цифрите показващи подаваното напрежение било написано: “слабо напрежение”, “силно напрежение”, “извънредно силно напрежение” и “опасно силно напрежение”. 

“Ученикът” сядал в кресло като на едната му ръка поставяли електроди. Между “ученика” и “учителя” липсвала визуална връзка. Преди началото на опитите “ученика” споменавал, че има проблеми със сърцето, а експериментатора го уверявал, че напрежението от токовия удар няма да бъде опасно. След това екпериментатора предоставял възможност на “учителя” сам да усети токовия уддар, за да разбере на базата на собствения си опит какво усеща “наказвания ученик”. Този токов удар бил достатъчно силен и предизвиквал силна болка, но на “учителя” било съобщавано, че подаваното напрежение е в рамките на нормалното. 

По време на опита “ученикът”, който бил сътрудник на експериментатора, извършвал множество грешки. Те били наказвани все по-строго от “учителя”, а “ученика” (който реално не получавал токов удар) викал, умолявал за прекратяване на опита, удрял с крак и юмрук. В края на опита вече не давал признаци на живот. В продължение на целия експеримент обаче, изследователя уговарял “учителя” да не преустановява опита с думите: “Продължавайте, моля Ви се, експеримента трябва да продължи и аз поемам отговорността за последствията от него”. В тази обстановка повечето от изследваните лица обрекли на смъртна опасност хората, с които си партнирали. Всички 40 изследвани лица подавали ток с напрежение повече от 300 волта, а 65% от тях достигали до максимално високата граница на напрежението на тока от 450 волта без да се съобразяват с невъобразимите викове на “страдащите ученици”. На практика последните не получавали никакви токови удари, защото били сътрудници на експериментатора. Всичките им реакции (отговори, викове молби и пр.) били щателно отрепетирани и записани на магнетофонна лента, коята била пускана на изследваните лица и така те били поставяни в еднакви условия при провеждането на експеримента. “Учителя” разбира се не знаел нищо за тези инсценировки. Оказало се, че агресивното му поведение зависи от разстоянието до жертвата и авторитетната личност (експериментатора), която поема отговорността за последствията. Последователността в действията на последната също се разкрива, че има съществено въздействие върху изследваните лица. 

Резултатите от опитите на С. Милигрем били твърде неочаквани и за редица специалисти-психиатри. Те показват, че “нормални” хора поставени ситуации на силно влияние от страна на авторитетни личности могат неосъзнавано да извършат редица деструктивни, агресивни действия. Според автора на експеримента, към аггресивно поведение в определени обстоятелства са склонни всички хора и това трябва да се приеме като нещо съвсем нормално.  

Вътрешноличностните основи на агресивното поведение се изследва и с проективни тестове. Принципно се действа по следния начин: На изследваните лица се представя стимул, който може да бъде нееднозначно интерпретиран. След това получените резултати се обсъждат от специалист по проблемите на агресивността и се правят съответните изводи и заключения. Пример в това отношение може да бъде използването на теста на Роршах с мастилените петна. 

Специално взаимодействията между агресиата и фрустрацията се проучва с рисувателния тест на Розенцвайг (И. Карагьозов, 1995). Авторът на теста си служи с терминологията на З. Фройд и търси да определи агресивните тенденции на личността. Методиката спомага да се разкрие характера на реакциите спрямо обичайни, възникващи в ежедневието стресови ситуации. Тя е набор от 24 картини, всяка от които включва две лица участващи в определена ситуация, изразена както изобразително, така и отчасти вербално - дадена е репликата на фигурата вляво.

       Изследваното лице трябва да впише в специално очертаното поле първия отговор, възникнал у него при протичане на репликата. Тестът е разработен в две форми: за деца от 4 до 13 годишна възраст и за възрастни над 14 годишна възраст. Ситуациите се разделят на два основни типа: "АЗ" - блокиращи и "Супераз" - блокиращи. Първата група може да се определи като затрудняващи ситуации, при които същществува лична или безлична пречка за постигане на дадено желание, разочарование, лишаване от нещо, ощетяване. При втората група към изследвания се отправя пряк укор, обида или обвинение от друго лице. Между двете групи има връзка, състояща се в това, че лицето - обвинител е било преди това ощетено от този, който сега обвинява. Насочеността, която Розенцвайг означава като агресия, се определя като екстрапунитивна (външно - наказателна, насочена срещу околния свят) и импунитивна (самонаказателна - изразява примиренческо отношение). Типовете на реакциите са три:

       а) доминиране на пречката;

       б) себезащитен тип;

       в) персистиране (настояване) на нуждата, при която се набляга върху разрешаването на проблема.

       Тестът на Розенцвайг трябва да се използа при изследване от добре обучен експериментатор. Възраженията, които се правят за този проективен тест са, че отговорите могат да бъдат съзнателно обмислени, за да се представи изследваното лице в по-добра светлина т.е. силно е въздействието на социалната желателност. Друга слабост на този тест е, че кодирането на свободните изказвания в пригодни за анализ категорий е трудоемка и продължителна работа, която не се отличава с голяма надеждност. 

       Безспорно е, че културата, образованието и възпитанието се отразяват на отговора, който може да бъде в по-учтива или по-неприлична форма, за да маскира с ирония враждебността, но в основата си отразява адекватното поведение на изследваното лице във фрустрация. При тълкуването на отговорите от изключително значение за изследване на агресията са социалнопсихологическите "хипотези". Личността понасяща една неправда, обществено реагира с протест, въпреки че не изживява специфична емоция на фрустрация. Субективно претърпяната неправда в социалните взаимоотношения предизвиква въпросната личност към агресивно възстановяване на равновесието.

Агресията се изучава още със стандартизирани личностни скали. Чрез този метод изледваните лица разкриват своето психично състояние в момента или трайните си предразположености към определени психични състояния. Пример в това отношение е теста на Бъс-Дюрки за изследване на агресивността. 

Чрез самоотчетите за поведението си също се изледват особеностите на човешката агресия. В допълнение към посочените методи могат да се използват оценките хората от антуража (обкръжението) на изследваните лица, които добре познават поведенческите им реакции, въпросници, архивни, документални източници и пр. 

От направения кратък обзор на използваните методи за изследване на агресията на личността се разкрива, че съществуват разнообразни начини за проучване на нейните особености. Обективността им ще бъде по-голяма, ако тези методи се използват комплексно в зависимост от изискванията, които се обуславят от условията за провежддане на конкретните проучвания на агресията, спецификата на конкретната и` разновидност и предпочитания теоретичния подход, обясняващ нейния генезис.
3.2.2. Разновидности на проявите на агресия и теориите, които ги  обясняват.

Проблемът за разновидностите на агресията произтича непосредствено от същността на това понятие, което както бе разкрито по-горе, се характеризира с множество възможности за тълкуване на неговата същност. Агресивните реакции са разнообразни, поради това отделните автори дават различни критерии за тяхната класификация.  

  Най-разпространената диференциация на агресията се базира на нейната мотивация и в зависимост от този показател се разграничава на враждебна и инструментална. Тази класификация е предложена за пръв път от Л. Бърковиц. Това деление се прави във връзка с разграничаване на неагресивните сами по себе си цели (статус, пари) при инструменталната агресия, докато целта на враждебната агресия е да се нанесе болка, вреда на конкретна личност. Вторият вид агресия се подтиква от човешката озлобеност и е самоцелно насочена, а агресивността по време на война или спортни състезания по принцип е инструментална, защото тя е само средство за постигане на определени цели. 

В зависимост от начина на проява на агресията според Д. Майерс (1998, с. 485) съществуват две нейни разновидности: социална и мълчалива. Първата се характеризира с демонстративен изблик на ярост, а втората според прилича на агресията на хищник, който се прокрадва към своята жертва. 

Според директността си на извършване агресията се дели на пряка и непряка; активна и пасивна; физическа и вербална. В зависимост от продължителноста на прояявата си  агресията е временна, епизодична и постоянна, продължителна. 

  Изхождайки от това кой започва агресивните действия Н. Левитов разграничава инициативн агресия и отбранителна, защитна агресия. Първата е когато агресора се явява подстрекател, а втората когато агресията представлява
сама по себе си реакция на друга агресия. (Н. Левитов 1972, с. 170).  Този автор обръща внимание и на "автоагресията" – когато обекта и субекта на агресия се сливат (самоубийство, самонараняване, самобичуване или сексуални мазохистични действия). Според него агресивното състояние може да бъде открито т.е. външно изразено със съответни действия и скрито, например агресивно настроение. Понякога личността затаява агресивни замисли, които прикрива зад положително отношение и в такъв случай замаскираното агресивно състояние не се разкрива лесно. Социалните психолози обръщат специално внимание на масовата, стихийна агресия, която се отличава с това, че винаги се съпровожда със силни, астенични емоции на враждебност, гняв, ненавист и пр. Тя се дефинира като неприкрити, насилствени, заплашващи и неподчиняващи се на определени норми действия, които целят причиняването на страдания, физическа или психическа вреда и дори унищожаването на отделни личности или определени човешки общности.
 Изучаването на особеностите на човешката агресивност и факторите, които я обуславят привлича вниманието на много изследователи. Спорът, дали тя е инстинктивна, вродена или подобно поведение се научава, е от векове. Отговор на този въпрос се търси в трудовете на философи, социолози, педагози, психолози, физиолози, психиатри, психотерапевти, етолози и др. Дали човекът по природа е добро същество, а обществото със своите ограничения го подтиква да бъде агресивен, или е звяр, чиито естествени инстинкти към агресивност могат да се обуздаят само с прилагането на мерки за опазване на обществения ред? Какви са особеностите на агресивността?, Какви са източниците за нейното възникване?, Съществуват ли възможности за предотвратяване и контролиране на човешката агресивност? Отговорите на тези и други подобни въпроси обуславят създаването на различни теории за същноста на агресията и факторите, които я предизвикват. 

В съответствие с теоретичните постановки, както и с основните фактори на проучване на някои автори според Х. Попов (1999) могат да се обособят подходите за изследване на човешката агресивност в четири групи. 

         Първата група поставя конкретно личностната диспозиция като определяща и различаваща индивидуалните особености в агресивното поведение. Тук изтъкнати изследователи изграждат теории за агресията като "черта" или "конструкт ", които определят една латентна дименсия. Тази именно дименсия е обект на психологичните изследвания върху човешката агресивност.

        Втората група включва подходите, използвани при ситуационизма, според човешкото поведение е породено като съответен отговор на дадена ситуация. Представителите на тази група правят опит да класифицират ситуациите според различната " агресивна подбуда ", която те носят.

       Третата група определя взаимодействието между личностови и ситуативни фактори като основа на човешкото поведение. При това взаимодействие "личностовите схеми" непрекъснато се конструират в циклични процеси, включващи поведенческите действия и обратната връзка. Изследователите на агресивността с такъв подход са определили и "базисни елементи" на взаимодействието. Тук се възприема миналия опит на индивида да възприема и "да разчита" житейски ситуации с агресивно съдържание и да мотивира агресивен отговор.

        Четвъртата група подходи също определя взаимодействието между личността и ситуацията като основа на човешкото агресивно поведение, но с предимство на социокултурните въздействия, ограничаващи или променящи по специфичен начин личностовото предразположение. Редица автори извеждат редица специфични социокултурни въздействия върху личностовата агресивна преддиспозиция - социални контакти, стратегия на власт на ролевото взаимодействие, културално стимулиране на стремежа за постижение.
В специализираната социалнопсихологическа литература се открояват ярко два подхода за обяснение на агресията -  биологически и психологически (Б. Крейхи 2003, с.38-61;  Д. Майерс 1998, с.482-531; Ш. Тейлор, Л. Пипло, Д. Сирс 2004, с.584-642). Общото за биологическите подходи (етологичен, социобиологичен и генетично-поведенчески) е това, че се приема, че корените на агресивността се намират в биологичната природа на хората.

Голям дял за изучаването на особеностите на агресията имат етолозите, които изучават и сравняват поведението на хората и животните. Според един от най-известните от тях, носителя на Нобелова награда по биология, Конрад Лоренц агресията представлява специфична вътрешна енергия, която се обуславя от инстинктите. Тя е типична за хората и животните и има еволюционно значение. Благодарение на нея се извършва възпроизводството на себеподобни и оцеляването на потомството. Съгласно теорията на К. Лоренц, хората придобиват "инстинкта на агресията" като "зло наследство" от животинските си предшественици. В резултат на вътревидовата селекция  този инстинкт  се пренася през вековете. Според възгледите на К. Лоренц всички беди на човечеството са обусловени от две най-важни причини: свръхнаселеността и вродената агресивност. Последната се представя като неотменима същност на човека. Тя е "вродена константа, от която ние не можем да се избавим и която е абсолютно необходима, за да оцелеем" (К. Лоренц). Така К. Лоренц, изучавайки поведението на животните, разкрива агресията по-скоро като адаптивно, а не като саморазрушително поведение. Той счита, че у хората липсват вродени механизми за сдържане на агресията, защото ако съществуваха такива то личността много често ще се окаже, че е безащитна. Според него агресивността е активна тенденция, стояща в основата на всички човешки постижения. Все пак К. Лоренц не е толкова голям песимист. Той твърди, че трябва да се изясняват корените на агресията, за да се види как тя може да бъде овладяна. Според него човешката агресия се изразява във войните, убийствата, геноцида, тероризма, представляващи най-голямата опасност и в нашето съвремие. 
Според теорията на К. Лоренц агресията е неизбежно свойство на човешката натура, но тя може да бъде редуцирана чрез различни социално одобрявани дейности. Например като спортните състезания. Той разчита на "великите  конструктори" – селекцията, мутацията и  на човешкия разум, за да  създадат  връзки на приятелство и любов между хората.
Схващанията на К. Лоренц са критикувани, защото: 1. Изводите му се базират само върху изучаване поведението на животни; 2. Липсва операционализирано определение на понятието “агресивна енергия”, което прави невъзможно да се измери нейното количество у конкретен човешки индивид; 3. Съществуват редица, доказателства, че личността може да извърши редица агресивни актове един след друг и че обикновено едно агресивно действие стимулира извършването на други такива, а не че вътрешния запас на агресивна енергия се изразходва след прояви на агресивно поведение и до натрупването на нов запас от такава енергия личността се успокоява. 4. Неговата теория за инстинктивната природа на агресията не може да обясни различните степени на агресивност, които проявяват различните хора, които са представители на различни културни общности. Съществуват данни, че до идването на белите заселници в Севеврна Америка, индианците от племето ирокези са били известни със своя миролюбив начин на живот, а след това си спечелват славата на едни от най-воинствените представители на индианската общност. И друг пример, в обществения живот в Нормегия доминира филисофията на ненасилието и там много рядко се извършват убиийства, доккато половината от мъжете на племето племето яномамо от Южна Америка се занимават преди всичко с това (по Д. Майерс 1998, с.487).  

И така, етологичното направление, като изучава животните прави непосредствена съпоставка с обществения живот на човека и се опитва да обясни агресивността с инстинктите. Основоположникът на това направление К. Лоренц счита, че заложената инстинктивна агресивност в човека способства за съхранението на живота и вида му в борбата за съществуване. Той вярва, че личността се подчинява на същите вътрешни механизми предизвикващи агресията, които са характерни и за животните Той приема образуването на "агресивна енергия", чието натрупване след определена критична точка предизвиква атаката независимо от наличието или липсата на външна стимулация. К. Лоренц приема агресивната същност на човека и обяснява социалните катаклизми от тази позиция. Последните, според него се обуславят и от външна стимулация, основаваща се на териториално разделение, избора на сексуален партньор, опазване на потомството и йерархичната конкуренция в обществото. 
При социобиологическия подход агресията се представя като продукт на еволюцията. При него за вярна се приема логиката на еволюционната теория за обяснение на общественото поведение на хората. Тя се базира на идеите на Ч. Дарвин, според които всяко свойство или вид поведение се съхранява у всеки животински вид, само ако притежава добра приспособимост. Едно поведение е адаптивно, ако повишава възможностите за оцеляване на конкретния животински вид и на неговите представители. А благодарение на своята агресивност мъжките представители на вида могат да оставят потомство, а женските да го защитят. В съвременните изследвания този подход оказва най-силно влияние при изследване на сексуалната агресия. 

Социобиологическият подход няма съществен принос при изследването на човешката агресия, защото се оказва, че тя е много по-сложна от животинската и върху нейните прояви оказват различни фактори, най-съществени, от които са социалните.

 Представителите на генетично-поведенческия подход утвърждават идеята, че агресията се предава по наследство т.е., че гените оказват по –силно влияние върху агресивното поведение на личността в сравнение със социалната среда, в която тя живее. Според тях, определени типове противообществено, агресивно поведение се наблюдава у представителите на различни поколения от едни и същи семейни родове. В специализираната литература е описан опит, който потвърждава тази теза. Избрани са две групи мишки албиноси – едните са агресивни, а другите неагресивни. След 26 поколения от двете групи потомците на първата група били изключително агресивни направо свирепи, а потомците на втората група мишки били изключително спокойни.   Първопричината за този факт, обаче е възможно да бъде и в това, че предсавителите на по-младите поколения израстват в агресивна среда и те не онаследяват, а научават агресивното поведение. И обратно, във втората група мишки липсват прояви на агресия и затова следващите поколения не са агресивни. 

Според някои схващания върху агресивността на личността влияние оказват мъжкия полов хормон (тестостерон). Установено е, че след 25 години съдържанието на тестостерона в кръвта на мъжете се снижава, а заедно с това намаляват и “насилствените” престъпления извършвани от мъжете на тази възраст. Съществуват данни, че затворниците, които са осъдени за непровокирани насилствени деяния, нивото на тестостерона е по-голямо, в сравнение със затворниците, които не са осъдени за насилствени действия. Факт е още, че биохимични фактори, например ниското съдържание на захар в кръвта засилва проявите на агресивност у хората. Известно е също, че  половината от престъпленията свързани с насилие са свързани с употребата на алкохол. При 65% от убийствата има употреба на алкохол от жертвата или агресора, а много често и от двамата. Установено е, че алкохола засилва агресивността, снижава нивото на вменяемост и отслабва способността за отчитане на последствията от извършваните действия. 

От написаното следва, че съществуват редица схващания в науката, според които агресията се обуславя от биологически, генетични и биохимични фактори. Доминира становището обаче, че за проявата на агресивно поведение от страна на хората те не са решаващи, а са само потенциал за агресивна изява. Докато социалнопсихологическите фактори изпълняват определяща роля за агресивните реакции на личността.

Най-рано в психологията изследователски интерес към агресията проявяват представителите на ортодоксалната психоанализа. Те също в някаква степен са свързани обаче с биологичната трактовка на агресията, защото интерпретират последната като разрушителен инстинкт. Под инстинктивно поведение те разбират вроден модел на поведение, който е характерен за всички представители на даден вид. Понятието агресивност се налага от З. Фройд, който пръв научно анализира този проблем в нашето съвремие и изтъква, че агресивността е едно инстинктивно, вродено и независимо предразположение у човека, че е съществена част от човешката природа и представлява пренасяне на примитивно влечение към смърта. Последното той нарича инстинкт към смърта. Според него агресията е нейзбежна част от поведението на личността и последната не е в състояние да я контролира. От тук произтича песимистичното виждане, че човекът е като животно, неизбежно програмирано за борба. "Човекът не е създание, нуждаещо се от любов и осмеляващо се да се защитава, ако бъде нападнато, а същество, между чийто инстинктивни предразположения е задължително да се включи голяма доза агресивност" (И. Темков, Х. Попов, 1987, с.35). От тази хипотетична гледна точка класическата психоанализа предполага наличието у личността на постоянна разрушителна енергия, от която последната се освобождава чрез агресивни действия насочени към другите хора. З. Фройд въвежда и понятието “катарзис”, за да обозначи възможността на личността да се освободи от напрежението предизвикано от деструктивната енергия чрез неагресивно експресивно поведение, например шега. Този начин за разреждане на напрежението, според него обаче има временен характер.

Психоаналитиците смятат, че интелектуалните възможности на човека, неговата активност за овладяването на природата, неговото доминиращо положение сред животните се дължи на агресията. Затова според тях елиминирането на вътрешния порив за агресивност у човека посредством образованието е много трудна работа, дори и невъзможна, но и не винаги необходима. Агресивността обаче според представителите на фройдизма може да бъде сублимирана  чрез самопознание, преадресиране на посоката и`в хумор, спорт, култура и пр. Така те достигат до извода, че в голяма степен човек може да придобие така наречения вторичен възпиращ механизъм чрез селективно определяне  на проявите на агресивността. 
В творческия си път З. Фройд създава три модела на човешката агресивност. Първоначално разделяйки либидонозното развитие приема агресивността като компонент на оралната и аналната фази. По-късно при разработването на концепцията за "АЗ - а" изоставя този модел и свързва агресивността с нуждата от задоволяване на инстинктите, служещи за запазване на живота. А в последния етап на своето виждане, като приема за кратък период от време фрустрационната обусловеност на агресията бързо я заменя с концепцията за нагона към смърта, чиято деструктивна същност може да бъде насочена към субекта или външната среда. Фрустрационната му идея се заключава в това, че личността се ръководи от принципа на удоволствието като изхожда от своите инстинкти. Докато съвременното схващане се свързва с ограниченията и условностите на съвременното общество, пораждащо неудовлетвореност, възмущение и протест. Тези условности и ограничения не дават възможност за задоволяване на човешките потребности и пораждат агресивно поведение. Посочените схващания на З. Фройд са повлияли до голяма степен на представителите на психоанализата и етологията, които отделят специално внимание на агресивността в своите трудове.

          В една или друга степен неофройдистите са съгласни с предложената от З. Фройд максима за вродената нагонна агресивност на човека, но приемат редица условности, придружаващи теоретичните им постановки. Най-съществената от тях е, че човешката агресивност е възможно да бъде контролирана.
Смята се, че емпиричните доказателства, които се представят в подкрепа на схващанията на фройдистите за същността на агресията са недостатъчни. Защото те се базират преди всичко на фактите от изследванията на отделни случаи на базата, на които не могат да се направят сериозни научни изводи. Твърди се също, че няма вродена потребност от борба: ако даден организъм устрои живота си така, че в него да няма външни стимули за борба, той не ще получи никакви физиологични или психични увреждания ако не проявява агресивност. Това гледище противоричи на твърдението на З. Фройд и означава, че не съществува инстинкт за агресия. Въпреки че, е пресилено склоността у някои хора към агресия да се обяви за инстинкт, то все пак тя се обуславя от редица биологически фактори като: влиянието на нервната система; генетическото влияние; биохимичния състав на кръвта.

        Повечето от критиците на биологизма на психоаналитиците стигат до извода, че в голяма степен агресията при човека зависи от средата, в която живее и на която е творец до известна степен. Социологическите теории отчитат, че социалната обосновка се явява определяща за агресията. Социалните психолози с бихевиорален уклон приемат, че човешката агресивност е преди всичко субпродукт на социалнокултурното научаване. Те придават голямо значение на механизмите на подражаване и моделиране. Те установяват, че копирането на агресивността се проявява както при децата, така и при възрастните изключително под скрита форма. Така например драйв-теорията разглежда агресията като резултат от фрустрация (пречка, затруднение, психично и телесно състояние на личността вследствие нереализирането на една потребност или желание по вътрешни или външни причини т. е. блокирането на възможността да се постигне желаната цел). Фрустраторите могат да бъдат физически, биологични, психологични и  социокултурни  (Д. Долард). Въпреки своите слабости теорията на З. Фройд допринася за по-доброто разбиране на същността на агресията и създава предпоставки за създаването на по-значимата от научна гледна точка фрустрационна теория за агресията.

 Друг превърженик на теорията за вродените механизми на агресивността и почти предизвестил теорията за фрустрацията е У. Макдугъл.  Той я  представя    като "предразположеност към  гняв", негодувание и  насилствено отстраняване на всякакъв род вмешателства, препятстващи свободното осъществяване на набелязаните цели (по Х. Хекхаузен, с. 377). В подкрепа на тези негови схващания са и редица изследвания, насочени към откриването на факторите на агресия, които все  пак се наблюдават у някои хора. Това са фактори, които могат да се отнесат към биологическата сфера и главно към влиянията на средата и възпитанието. Агресията може да бъде предизвикана и от всякакъв вид  неприятна или  нежелана ситуация, като болка, досада и др. Сред тях основен фактор е фрустрацията. Основното твърдение, което предизвиква възражения  е твърдението, че фрустрацията винаги е последвана от директна, открита враждебност. В тази хипотеза се съдържа възгледа за отношението между личност и общество като антагонистично по природа. Всъщност човек е добре и не се подлага на фрустрация само докато не се е  родил, докато не попадне  в  изпълнения  с враждебност свят.
         Представителите на психологическите подходи предполагат, че източник на агресия са външните причини, които подбуждат хората да причиняват вреда на себеподобните си. Може би най-разпространена в това отношение е теорията за фрустрационно обусловената агресивност на човешкото поведени, която се изразява с връзката "фрустрация - агресия". В случая агресията не се възприема като биологичен феномен, а като социална реакция във връзка със стресови ситуации или фрустрираща обстановка. За първи път, както бе посочено по-горе, идеята за фрустрационната обусловеност на агресията се предлага от З. Фройд, но по същество е популяризирана от Д. Долард и Д. Милър преди няколко десетилетия.
 Фрустрацията се определя като психично състояние на дезорганизация на личността, което блокира постигането на определени цели свързани с удовлетворяването на нейни потребности и се съпътства със силни астенични емоции. Тя се определя като външна намеса в целенасочената дейност на личността. Фрустрацията се проявява при появата на непреодолими, обективни трудности или приемани субективно от индивида като такива. Колкото по-мотивирана и целенасочена е активността на личността, толкова е по-силно въздействието на фрустрацията. Понятието означава не условията препятстващи постигането на набелязаната цел, а настъпващото при това психично състояние и неговите последствия. И така, според едни автори фрустрацията се разглежда като обективно или субективно условие, което пречи за постигане на дадена цел от личността, според други - като ситуация, в която при целенасоченото действие на личността възниква непреодолима бариера. Актуално е и схващането за фрустрацията, което я определя като състояние на мъчителна неудовлетвореност, което се формира вседствие на нереализирани цели, блокиращи целенасоченото поведение на индивида. 

Според представиелите на фрустрационната теория агресията представлява целенасочена подбуда за действие. В някои случаи целенасочените действия на личността срещат някакви препятствия или се потискат от страх от наказания. В тези случаи обаче подбудите си остават и при удобен случай подтикват личността към агресивни действия. Възможно е също така агресивните действия да са насочени не към истинския фрустратор, а към други обекти, по отношение на които агресивните действия могат да се извършват безпрепятствено и безнаказано. Успешното възникване на агресия води до отслабване на агресивната тенденция за определен период от време, така както нахранването намалява търсенето на храна. Така за разлика от инстинкта, подбудата не се разглежда като винаги присъстващ и постоянно нарастващ източник на енергия, а се активира само, когато трябва да се задоволят определени нужди на личността. Следователно, подбудата изпълнява мотивираща и мобилизираща роля при проявите на агресивност. Съгласно създателите на фрустрационната теория за агресията, последната е специфично поведение, което се изразява в множество разнообразни целенасочени действия, чрез които се нанася физическа и психическа, морална и материална вреда на други лица. Според тези автори агресията не е автоматично възникващо в недрата на организма влечение, а е следсвие от фрустрацията. Основата на тази теория и се състои от две становища: 1) засилването на фрустрация винаги засилва тенденцията у даден организъм да реагира агресивно; 2) когато един организъм реагира агресивно, това е убедително доказателство за предшестващо  възникнала у него фрустрация. 
Първоначално създателите на тази теория са обяснявали агресията като резултат от това подбудата да прекрати състоянието на фрустрация, което  предизвиква агресия против неговия източник. Впоследствие обаче коригират това си схващане, защото се установява, че не след всяка фрустрация винаги следва агресия, а последната е само една от възможните реакции. Например, когато фрустрационното състояние е предизвикано от по-силен по отношение на нещо си противник. Тогава е възможно личността не само да не реагира агресивно, но дори да изпадне в депресия. Дали фрустрацията ще предизвика пряка агресия или някое друго състояние зависи от влиянието на редица сдържащи фактори (страх от наказание, недостатъчен ресурс за противопоставяне, отдалеченост на фрустратора и пр.). Така формулата "фрустрация - агресия" се обогатява с определени междини променливи, които имат преди всичко познавателен характер. Тези променливи изпълняват ролята на “пускови механизми”, които опосредстват преминаването на личността от състоятие на фрустрация в състояние на агресия.

Изхождайки от тези идеи Л. Бърковиц обогатява фрустрационната теория за агресията с неоасоциативния модел за ролята на отрицателните емоции предизвикващи гняв. Той изтъква, че фрустрацията провокира  враждебност, озлобление и емоционална готовност за агресивна реакция. Последните се увеличават, когато лицата предизвикали фрустрацията са имали възможност да не я предизвикват. Например, фрустрация, която се възприема като умишлена или незаконна, по принцип предизвиква по-голяма степен на враждебност, в сравнение със фрустрация, която се счита за случайна или правомерна. Възможен е и друг аналогичен пример,  но не свързан с възприятието, а с паметта. Личността си спомня минало неприятно произшествие. Това предизвиква в съзнанието и` неприятни мисли и чувства, което по всяка вероятност ще повиши нейната готовност за агресивни действия, дори обекта и ситуацията да са коренно различни от възстановените нейните спомени. Той доказва още, че стимулите, които се асоциират с агресия усилват нейните прояви. Такъв стимул е намиращото се в полезрението на личността оръжие.

 Л. Бърковиц опитно установява, че деца след игра с оръжия-играчки с голяма готовност и ентусиазъм разрушавали постройки от кубчета направени от други деца. В друг експеримент ядосани мъже "наказвали" своите партньори с много по-голямо напрежение електрически ток, когато в зрителното им поле се намирали огнестрелни оръжия, а не ракети за бадмингтон. Резултатите от проведените опити от Л. Бърковиц не са изненада като се отчита факта, че половината от всички убийства в САЩ са извършени с помощта на личното оръжие на извършителите им. Следоваттелно, голяма е вероятността тези хора, които съхраняват оръжие в дома си с него да бъдат наранени членовете на семейството или техни гости отколкото "неканените посетители". Според него агресивното поведение се стимулира при наличието на оръжие, когато хората са фрустрирани. Затова той съвсем не се учудва, че в страните, където е забранено притежаването на оръжие /например Англия/ убийствата са значително по-малко. За илюстрация посочва, че населението на Англия е четири пъти по-малко от населението на САЩ, а броят на убийствата в нея са шестнадесет пъти по-малко. Това е така и защото оръжието не само провокира агресия, но създава дистанция между агресора и неговата жертва. А в опитите на С. Милигрем се разкрива красноречиво, че пространствената раздалеченост от жертвата стимулира проявите на жестокост от страна на хората. По-трудно е да се убие някой с хладно оръжие отколкото с огнестрелно (по  Д. Майерс 1998, с. 492). Мнението на Л. Бърковиц е, че хората се отличават коренно от останалите биологични видове по това, че научаването играе по-важна роля в тяхното агресивно поведение в сравнение с генетичните фактори. У хората, според него, агресивността е функция на сложно взаимодействие между вродените склонности и заучените реакции. Той утвърждава, че фрустрацията предизвиква само озлобление и предразположеност за агресивна реакция. Според него агресията е само една от възможните реакции на личността, когато се намира в състояние на фрустрация. Другата възможност е отстъпление и бягство предизвикани от страха от предстоящата борба. Избора на поведение от страна на личността се обуславя от нейните поведенчески репертуари, доминиращи когнитивни схеми и жизнени сценарии усвоявани още в процеса на ранната социализация. От друга страна влияние му оказват и редица фактори като: болката, горещината, нивото на адптация, относителната депривация, съперничеството, каузалните атрибуции, социалните норми, средствата за масово осведомяване и пр.

Опитно е доказано, че много животински при усещане на болка мигновено реагират чрез атакуващо, агресивно поведение. Техен обект са представители на собствения вид, други видове и дори на неодушевени предмети. Реакциите на хората са аналогични. Изпитваната от тях болка, независимо дали тя е психическа или физическа, засива агресивните им прояви. Л. Бърковиц експериментално установява, че аверсивната стимулация (болка, висока температура, недостиг на пространство, нереализирани очаквания, лично оскърбление, депресивно състояние и пр.), а не фрустрацията е пусков механизъм за враждебната агресия. В това отношение Д. Майерс (1998, с.508) привежда следния пример: Жителите на гъстонаселените градове, за разлика от жителите на градове с по-малка гъстота на населението изпитват страх в по-голяма степен независимо от съществуващото ниво на престъпност в тяхното населено място. Престъпността в Торонто е четири пъти по-голяма от тази в Хонгконг, но четири пъти повече от жителите на Хонгконг  в сравнение с жителите на Торонто заявяват, че се страхуват от уличната престъпност.

Друг феномен, който влияе на агресивността на личността е нивото на адптация. Той е свързан с чувството за успех или неуспех. Изразява се като трайна тенденция за приспособяване към определено ниво на стимулация. Последица от него, е че личността осъзнава и реагира само на тези изменения, които се извършват на това ниво. Например, тя бързо свиква с успеха и това, което е предизвиквало преди постигането му чувство за удовлетвореност, вече се възприема като нещо нормално и неутрално. Както се твърди в една поговорка: “Човек не може да бъде щастлив хиляда дни подред”. 

Подобно е положението и с относителната депривация. Това състояние се базира на факта, че очакванията на хората по принцип са свързани с желания за успехи и за растеж. Субективен измерител на техните постижения обаче е съпоставката им с чуждите такива. Постигайки определени ресурси (власт, пари, популярност, любов и пр.), те бързо забравят изходната си позиция и се съпоставят винаги с “по-успелите”. Това може да предизвика у тях относителната депривация, която се характеризира с раздразнителност, тревожност, загуба на чувство за реалност и пр.,  дори личността може да изпадне в паника. 

Друга особеност на обществената среда, която допринася за формиране на агресивно поведение, е значителното отчуждаване на съвременните хора в кръга на различни обществени групи. Подобно явление води към незаинтересованост за съдбата на
другите, към безотговорност и дори към враждебност във взаимоотношенията.

   Несправедливото разпределение на обществените блага и продуктите на труда за  задоволяване на  жизнените потребности на хората е друго  съществено условие за проява на  агресивност, кражби и злоупотреби. Във връзка с това се намира и ролята на повишения стремеж към надпреварване, конкуренция, в различните области на живота. Това се получава по-специално, когато се създават нелоялни условия за конкуренция, които водят  към изостряне на  взаимоотношенията между хората.

 Съществена роля за проявата на агресия имат расовите, етническите и религиозните предрасъдъци, които много често противопоставят хората и водят до сериозни стълкновения, въпреки че основните религиозни учения и доминиращите социални стандарти, отхвърлят насилието в живота на  хората. Факт е обаче, че при тяхното изопачено приложение изискванията за ненасилие не винаги се спазват. 
       Съществуват независими променливи на човешка агресия, които могат да я засилят или елиминират. Те произтичат от личностните черти както на жертвата (физическо отблъскване, психична антипатия, социална занемареност или дебилност и т. н.), така и на агресора (начин на мислене, психопатност, невротичност, "мъжественост", инфантилност и т. н.). От всичко това следва, че биологичната основа на поведението като цяло  и на агресията в частност трябва да бъдат изучавани непрекъснато, тъй като те хвърлят светлина върху редица предпоставки за човешко поведение, а то е във връзка и взаимодействие със социалните стимули и с цялостната човешка практика.

 И така, според представителите на фрустрационната теория, съществува връзка между различните форми на агресия - с подтискането на една форма, други се засилват; когато възникне  една форма - другите отслабват. За други учени, в основата на агресията стоят когнитивни и емоционални процеси. Съгласно техните схващания, характера на осмислянето или интерпретацията от индивида на нечии действия, като заплашителни или провокационни, оказват определящо въздействие на неговите чувства и поведение. От друга страна емоционалната възбуда или негативните афекти, които преживява индивида, влияят на когнитивните процеси, които са ангажирани в определянето на степента заплашващата го според него опасност.

 Възгледите, изложени в теорията "фрустрация - агресия" са подложени на критика главно поради твърдението, че фрустрацията винаги е последвана от директна, открита враждебност и е предназначена да обясни враждебната агресия, но не и проявите на инструменталната агресивност. Въпреки това, тази теория се оценява по достойнство, защото разкрива връзката между агресия и конкуренция. Агресията непрекъснато се провокира чрез съперничество между индивидите, при осигуряване на желани блага или за постигане на висок статус и др.  Л. Бърковиц подчертава, че не винаги  незадоволеността  води до агресия,  тъй като  личността може да  бъде  възпитавана да реагира с неагресивни действия. Той приема, че съществува физиологично детерминирано предразположение към агресивно реагиране на личността, но то може да бъде преобразувано от научаването, което значи, че вроденото предразположение и научаването "съжителстват" у човека. Неговата  теория разглежда агресивната тенденция като взаимно действие между вътрешно състояние на организма и външни фактори - подтискащи и активиращи. Л. Бърковиц изтъква, че агресията е "вродено предразположение, което се активира от външни дразнители и действа поради социално-културното научаване". Моделирането на агресивното поведение на личността според него, става под въздействието на наблюдаваните социални модели на насилие, които биват награждавани или наказвани. Например, ако детето осъзнае, че печели споровете си със своите опоненти, когато ги повали на земята, навярно в следващите конфликтни ситуации ще се държи по агресивен начин.

Тези идеи се доразвиват от други автори, които разглеждат агресията и като резултат от социалното научаване. Според представителите на теорията на социалното научаване вярното разбиране на агресията може да стане само като се обърне достатъчно внимание на: пътищата по които тя е била усвоена; факторите, които провокират появата и`; условията, които благоприятстват закрепването на този модел на поведение. Те считат, че агресивните реакции се усвояват и поддържат благодарение на наблюдението, имитацията или непосредственото участие в ситуации на проява на агресия. Те утвърждават, че агресията се проявява в зависимост от въздействията на поощренията и наказанията от страна преди всичко на семейството, училището, приятелската среда, социалните норми, масмедиите и др. обществени фактори. За разлика от другите теоретични направления, представителите на теорията за социалното учене се отнасят по-оптимистично по отношение на възможностите за предотвратяването на агресията и за нейното регулиране. Според тях децата в най-ранна възраст изразяват спонтанно своето недоволство от заобикалящата ги действителност. В процеса на своето развитие обаче те започват да контролират агресивните си реакции. Например, те могат да извършат насилствени действия срещу по-малките си братя и сестри, но да внимават как се държат в присъствието на родителите си т.е. те разбират, че трябва да реагират по различен начин на различните фрустратори.

Албърт Бандура е един от най-известните създатели на теорията за социалното научаване. Той е убеден, че хората се научават на агресия, не само затова, защото това им е изгодно, но и защото възприемат този модел на поведение, който наблюдават у другите. Според него хората усвояват повечето от социалните навици като ги наблюдават у обкръжаващите ги себеподобни и им подражават. Той експериментално доказва в опити с деца, че образците на агресивно поведение снижават задръжните реакции в поведението на хората и същевременно ги научават по какъв начин да проявяват своята агресивност. Според него за малките деца е достатъчно да видят друг човек да се държи агресивно, и те засилват своята агресивност. Децата копират поведението на по-възрастните. Това, че наблюдават агресивното поведение на някой друг, им служи като стимул да се  държат агресивно. Този психолог е на мнение, че всекидневния живот постоянно разкрива модели на агресивно поведение в семейството, субкултурната среда и средствата за масово осведомяване. 

Пример за един от многобройните му експерименти с куклата Бобо, чрез който се илюстрира горното твърдение посочва Д. Майерс (1988, с.300). Възпитаник на детска градина седи на пода и увлекателно си играе. В другия край на стаята, експериментатор-жена също си играе за кратко време с малки автомобили и изведнъж започва да удря в продължение на 10 минути голяма надуваема кукла (Бобо) с дървен чук-играчка, да я рита, мачка, щипе, драска и същевременно я нагрубява вербално. След това и двамата отиват в друга стая, в която има много атрактивни играчки. Жената-експериментатор казва на детето, че това са нейните любими играчки и трябва да ги прибере и съхрани, за да си играят с тях други деца, а не то. Докато жената събира играчките фрустрираното дете се връща в първата стая, където също има много играчки, но то се насочва към куклата Бобо и започва да я удря с дървения чук. Така се проявява пренос на агресията предизвикана от фрустратора-експериментатор към невината, но безопасна кукла Бобо. Подобно е поведението и на другите деца, които са участват в опита и наблюдават поведението на експериментатора. Техните връстници, на които не е било демонстрирано агресивно поведение, въпреки преживяната фрустрация си играели спокойно и рядко демонстрирали своята агресивност.    

А. Бандура доказва, че децата не само копират моделите на агресивно поведение, но и ги обогатяват чрез други нови форми. Той смята още, че един от най-важните фактори в регулацията на агресивното поведение е очакването на награди, но с експериментите си доказва основната роля на  научаването без подкрепление. Според него хората са агресивни не само защото това им е изгодно, но и защото са приели агресивността като модел на поведение, наблюдавайки други хора и отчитайки последствията от реализация на този модел. Например, установено е, че след прояви на насилие по време на футболни мачове се увеличават случаите на агресивни прояви всред запалянковците. 

Изследванията на А. Бандура разкриват, че за ефекта от социалното научаване е от значение постигнатия резултат. Проявите на агресивност, според американския психолог, зависят от това дали извършителите им смятат, че те ще останат безнаказани или ще извлекат някаква полза от тях. Съществуват и други фактори, които влияят върху ефекта на социалното научаване: социален статус, популярност, компетентност, привлекателност и  др. особености на личността, която е образец за агресивно поведение. Децата подражават повече на хората, които контактуват с тях по-често. Обикновено родителите са тези, които отговарят на всички тези критерии и затова са най-важните образци за подражание на малките деца. Следователно според тази теория, от голямо значение са външните стимули, миналия опит на индивида и какво е било насърчавано в процеса на неговата социализация. Именно това е съществената разлика между нея и всички други теоретични подходи към агресията. Слабостта и` се състои в свеждането до минимум ролята на когнитивните процеси. По-късни идеи обаче обогатяват теорията
за социалното научаване като разширяват ролята на когнитивните процеси в осмислянето на ситуационната информация. Такива процеси са: състояние на емоционална възбуда, интерпретация на намеренията на другите хора, обяснение на своето, както и на чуждото действие със ситуационни или диспозиционни фактори, контрола на чуждите действия, възстановяването на справедливостта и поддържане на определена репутация. 

В заключение се налага извода, че както личността се разглежда като социобиологично единство, така трябва да се възприема и нейната  агресивност. "Познаването на детерминираността на  агресията  от  социални фактори не  трябва да довежда
до  отричане  ролята на биологичния  фактор във възникването  и  развитието  на  агресивността" (Н. Левитов 1972). Агресията ка личността е детерминирана и обусловена  от биологични и социални фактори, но първите са само една възможност за проява, а вторите изпълняват ролята на “пусков механизъм” за реализацията на този потенцил. 
3.2.3. Основни фактори, които влияят на проявите на агресия на личността и начини за тяхното трансформиране в социално приемливо поведение.

Много от изследванията в социалната психология са посветени на изясняване на влиянието на семейството върху агресивното поведение. Домашното насилие е поведение, което е насочено към причиняването на вреда или болка на членове на семейството. То се характеризира със своята прикритост на проявите, продължителност и повторяемост на въздействията. Поради деликатните и взаимозависими отношения между участниците в него е много трудно да бъде изследвано. За проучването на неговите особености най-често се използват статистически данни на различни обществени институции (полиция, съд, агенции за закрила на децата, жените и пр.) и самоотчети на членовете на семейството, техни роднини, приятели, колеги и съседи. На следващите страници се анализират разнообразни аспекти на агресивното поведение насочено срещу децата, родителите и възрастните хора в семейството.
Съвременото семейство се приема за един от най-важните фактори за асоциалното поведение и агресивността на децата. Доколкото родителите са основния източник за подкрепление и най-важен образец за подражание проявите на агресивност у техните деца се обуславя от модела на междуличностното общуване в семейството. Когато между родителите съществуват дисфункционални отношения, когато те проявяват един към друг агресивност и се стремят да се доказват чрез силово въздействие върху своите деца, те оказват негативно влияние психичното им развитие. Страхът, депресията, тревожността и слабостта на последните ги превръщат в мишена на противоборстващите помежду си родители. Така най-честата жертва на “семейните войни” стават децата. Постепенно у тях започва да доминира страха за оцеляване и инстинкта за самосъхранение. Това е предпоставка в психиката им да започнат да се формират агресивни или депресивни нагласи. 

        Когато в семейството има хармония децата реагират градивно и позитивно, но когато в него липсва разбирателство, а доминират прекалената взискателност, властността и свръхопекунството действията им са анормални. Последните намират израз в бягство от дома, лицемерие, прикрита или явна омраза, потиснати или открити заплахи. Настоящото състояние на психологическите познания показва, че от вътрешносемейните фактори влияещи на формирането на агресивност у децата са главно тези, които са свързани с начините на прилагане на родителските задължения. 

 Най-силно свързана с агресията на децата е тяхното емоционално отхвърляне или невъзприемане от страна на родителите, както и толератността на последните по отношение на детската агресивност. Например, резултатите от изследвания показват, че агресията на някои момчета е свързана с липсата на възприемане от страна на бащите. Това означава, че родителите са слаб източник на положителна подкрепа и похвали, в резултат на което те са малко ефективни при обучението на децата как да контролират собствената си агресия. Родителската толерантност се основава на снизходителното разрешаване на децата да проявяват агресивност. В проучване относно юношеската агресивност, на основата на анкети и наблюдения, А. Бандура и сътрудници (по Н. Левитов 1972, с.171) установяват, че ако майката се отнася снизходително към агресивните действия  на  своите деца, то те стават  още по-агресивни. На най-голям риск да станат жертви на насилствени действия в семейството са изложени децата, чийто майки страдат от психопатични разстройства (Б. Крейхи 2003, с.188). Липсата на единство при реагиране от страна на родителите, изразяващо се преди всичко в силно изразена любов и обвързано със строгото наказание, също предизвиква разрастване на агресивността. Защото децата привикват към наказанието и не могат да се ориентират в смисъла на прилаганите към тях двойни стандарти.
Във връзка със "социалното научаване" на агресията в семейството се отделя специално внимание на поощренията и наказанията. Опитно е установено, че когато агресията се подкрепя, тя нараства. От специализираната литература са известни мнжество експерименти, в които се установява, че децата възприемат като модел на подражание агресивното поведение в зависимост от това дали то се награждава или не. Подкрепата на агресивността зависи и от полученото удовлетворение от постигнатите резултати. Ако чрез агресивното си поведение детето властва над другите деца и постига по-висок статус в групата, то ще продължава да се държи по същия начин.
  Съществен фактор за възникването на детската агресивност е прилагането на родителите на възпитателни методи, с които да се демонстрира надмощие. Факт е, че в много семейства наказанията се използват за подобряване на детската дисциплина. В специализираната социалнопсихологическа литература се посочва, че децата, подлагани на строги наказания се отличават с по-голяма агресивност в сравнение със своите връстници. В такива семейства ако един от членовете прояви насилие, останалите демонстрират действия, увеличаващи вероятността от допълнителни враждебни прояви. При това, децата не знаят как да реагират на опитите на възрастните да повлияят на поведението им с различни забрани и наказания. Причина за това, според психолозите, е непоследователността на родителите при прилагането на различни мерки в подобни ситуации (поощрения, наказания) - реагирали са грубо на детското поведение в едни ситуации, а не са забелязали проявата му в други. 
 В някои изследвания се доказва, че последствията от родителската строгост за формирането на агресивност у децата зависят от това дали последните се идентифицират с родителите си. При слабо агресивните деца, силно идентифициращи се с родителите си, строгостта задържа развитието на агресията; при по-агресивните слабо идентифициращи се с родителите си, тя се задълбочава. От проведените изследвания следва, че демонстрираната от децата агресия в края на пубертетния период е свързана със строгостта на родителите, проявявана 10 години по-рано. Така се потвърждава   хипотезата за връзката между детската агресивност и родителската строгост. Получените резултати от много социалнопсихологически изследвания показват, че родителската строгост е свързана с детската агресивност. Според Ш. Тейлор, Л. Пипло, Д. Сирс (2004, с.604-605), “Във всеки случай наказанието на детето за прояви на агресивност не предизвиква намаляване на агресивните му прояви. Вторият проблем е, че страха пред наказанието или възмездието е способен да предизвика контраагресия”. 

   Проблемът за наказанията е доста сложен и от педагогическа, и от нравствена гледна точка. Степента на наказанието трябва да съответства на степента на извършеното провинение. В противен случай наказанието няма да
води  до  разбиране  на  собствените грешки, а ще поражда обида към родителите и съмнение в тяхната  обич. Често някои родители прибягват до физически наказания, опирайки се на собствения си опит. Защото като деца към тях е било проявявано такова въздействие. Такива "възпитателни" подходи имат съвсем незначителен ефект, тъй като те са действащи само от гледна точка на наказващото лице. Детето започва  да се бои  именно от него, полага старание да се държи прилично само в присъствието му, а с връсниците си и когато порасне възпроизвежда същия насилствен модел на поведение. Обяснението на това явление е, че децата подражават на агресивното поведение на родителите си. Оказвайки се в ситуации, където те имат превъзходство, децата се държат по отношение към другите така, каквото е било поведението на родителите им към тях самите. Ако то е било агресивно и детското поведение ще бъде такова. Наказанията учат, че агресивността не трябва да се допуска в дома, но че може да се прилага, ако предизвиква успех и остава несанкционирана. Освен това физическото  наказание унижава  детето, прави  го зависимо  и   страхливо, или  напротив - предизвиква агресивност,  протест срещу  родителите. Когато децата са малки поради това, че контактуват по-често със своите майки, те по-често стават обект на тяхното агресивно поведение. В тинейджърска възраст обаче по-голяма степен на насилие към тях проявяват бащите им. По-голяма склоност към физическо насилие към децата си проявяват самотните родители, по-младите майки, както и родителите злоупотребяващи с алкохол и наркотици. Всички те по принцип имат нереалистични очаквания към самоконтрола и независимостта на своите деца. По данни от Бюрото за съдебна статистика на САЩ, 70% от задържаните от полицията тинейджъри са от непълни семейства. Установено е, че липсата на единия от родителите (обикновено бащата) е предпоставка за повече прояви на агресивно поведение в семействата независимо от тяхната раса, доход, образование и местоживеене. Пълните семейства се различават от непълните с по-качествените грижи за децата, позитивното, възпитателно въздействие на бащата и по-голямото материално благосъстояние (по Д. Майерс 1998, с.501). 

И така, във формирането на поведението на децата голямо влияние има наказанието. То обаче няма еднозначно въздействие. Ефектът му е детерминиран от множество фактори, в това число и от личностен характер. То трябва да се дозира като средство за регулиране на агресивното поведение - трябва да бъде нито крайно жестоко и тежко, нито прекалено леко и да остане без ефект. Възпитателните методи, с които се демонстрира надмощие по принцип се свързват с по-високо равнище на агресия. Строгото възпитание води до формиране на агресия и се предава от поколение на поколение. Много често се наблюдават случаи на агресивно поведение, когато самите деца са били обект на жестокост. Оформената от миналото диспозиция и очакването на враждебност задава характера на интерпретацията на чуждата дейност като враждебна, а това от само себе си предполага агресивни ответни реакции. Следователно, достатъчно е децата да възприемат ситуацията или намеренията като враждебни и дори те да не са практически такива, това ще бъде подбуда за враждебно поведение. Така агресията се свързва с разбирането на чуждото намерение. Това умение се формира някъде около 6-7 годишна възраст и тогава агресията става личностно ориентирана. От факторите, които изразяват родителското отношение към децата с най-голяма тежест като предпоставка за формиране на агресивно поведение се оказва липсата на родителска обич и загриженост. 

За някои родители най-подходящата мярка за наказание е демонстрирането на родителско огорчение, чрез намаляване  на грижите и обичта. Но това води
до фрустрация, а често и до депривация т.е. до емоционална недостатъчност във взаимоотношенията "родители - деца".  Това може да доведе  и  до  невротични заболявания, психична нестабилност, а понякога  и до  прояви на  агресивност. Наказанието може да бъде резултатно, само ако децата чувстват и разбират принципната им основа, че каквато и да е тяхната постъпка, при никакви обстоятелства няма да  загубят обичта на своите  родители. Наказанието трябва да засяга само провиненията им, а не достойнството на тяхната личност.  Необходимо е родителите да се стремят да разбират детските потребности, да анализират  мотивите и действията на децата, а не да приписват  несъществуващи мотиви и по тях  да съдят за  една или друга постъпка. Освен нормите на възрастните, детето усвоява и тези на своята детска среда, групата, с която контактува. Родителите трябва  да се  съобразяват и с това, за да не  възниква своеобразна смислова  бариера, която наред с други нежелателни последствия понякога подтиква и  към агресивни  действия.
В анализите на провежданите в продължение на 30 години изследвания на вътрешносемейните зависимости на една и съща група хора извършители на по-значими престъпления,  (напр. грабеж, изнасилване, опит за убийство, убийство, отвличане) се оказва, че домашната атмосфера и начинът на възпитание са съществени фактори за насилственото поведение. Престъпниците са имали агресивни родители, прекаляващи с алкохола, извършващи престъпления, а майките са били убедени, че не могат да контролират събитията. Влияние са оказали също липсата на ефективен контрол на родителите по отношение поведението на децата. Перманентните конфликти в семейството, а също така и неправилното емоционално отношение на майката към детето са фактори създаващи благоприятни условия за започване на престъпен начин на живот. 

Агресивните деца се характеризират с емоционален и обществен дефицит: не пропускат допълнително възнаграждение, настроени са за получаване на незабавна подкрепа, пренебрегват  бъдещите щети от постъпките си, импулсивни са. Родителите им не ги наказват ефективно. Неефективните методи за наказание, с които обикновено си служат майките, са: мърморене и хокане. Те започват да мърморят преди детето да е направило нещо лошо, тъй като предвиждат, че то може да се случи. Агресивните деца са наказвани по-често, отколкото неагресивните. Те по-често са наказвани без повод, включително и за обществено одобряемо поведение.

Агресивността на децата се оформя, когато те разкрият, че собственото им насилствено поведение им печели предимство над “противника”. За формирането и развитието на по-голяма агресивност на децата въздействат още такива фактори като “студенина” на родителите към детето в бебешкия период, неподходящи грижи за бебето, честите конфликти по време на ранното детство, честата възможност за проява на гняв, наблюдаване гнева на родителите, понасяните  последствия от собствената агресия, възприемането и оправдаването на агресията от околните,  разбирането, че агресията е допустимо мъжко поведение. Случва се обаче и това, че дори тогава, когато някои от тези фактори съществуват в семейството, агресивността на децата да не се развива. При стечение на различни обстоятелства дори в семейства в които насилието е одобрявано липсват прояви на детска агресивност. Така възникват въпросите: “Кои фактори предизвикват агресивността при децата в семейства, одобряващи насилието? и “Кои фактори въздействат върху това, че децата от такива семейства остават неагресивни?”.

  Нарастването на агресивността при семейства, одобряващи прилагането на насилие, настъпва само тогава, когато им се втълпяват норми, позволяващи агресията, а това се съпътства от непоследователно и неефективно реагиране на родителите (обикновено майките) на детската агресивност. В резултат от  такова възпитание у децата се утвърждава убеждението, че възрастните одобряват агресията. А ефектът е във формиране и утвърждаване у децата на предпочитания за реагиране в конфликтни ситуации с все по-крайни форми на агресията. От страна на майката процесът на утвърждаване на агресивността се съпровожда със стимулиране развитието на самоконтрола на поведението, а от страна на бащата – с липсата на способности за използване на опита на други хора при разрешаване проблемите на собственото дете. Когато към децата се предявяват твърде високи или твърде ниски изисквания у тях може да се формира агресивно поведение като своеобразен протест срещу очакванията на родителите, т.е. на непосилния натиск в първия случай отговаря с противонатиск, а във втория случай незаинтересоваността от страна на възрастните предизвиква агресивните постъпки, за да предизвикат внимание към себе си. Установено е, че “Децата, които са подлагани на физическо насилие проявяват висока степен на аресия, а децата, които не са обгрижвани са по-затворени (Б. Крейхи 2003, с.188).

И така, представителите на теорията за социалното научаване твърдят, че агресията като специфично социално поведение се усвоява както много други форми на поведение. Затова конкретните примери на агресия, заобикалящи децата в семейството, средата, в която живеят, намаляват задръжките у тях към агресивно поведение и чувствителността им към болката на другите. А някои от родителите с поведението си поощряват децата си да бъдат агресивни, защото определят агресията като проява на мъжество. В много от случаите обаче самите родители не са сигурни кое е морално и кое не. Стига се дотам, че докато се преценят рамките на ограниченията, най-често ясно се осъзнава, че вече са налице отрицателни резултати в процеса на възпитание. 

Смята се, че физическото насилие в семейството срещу децата предизвиква у тях ниска самооценка, повишена тревожност, неспособност към доверителни отношения, агресия и автоагресия. Това са сериозни и продължителни последствия за тяхното лично развитие. Не по-маловажни са обаче са последствията и от проявяваното към тях сексуално и психическо насилие.
Под сексуално насилие на деца се разбира осъществяване на контакт с възрастни хора, който предизвиква у последните сексуална възбуда. То се характеризира с неравнопоставеността между участниците в него по отношение на тяхната възраст, физическа сила, авторитет, икономическа и социална власт и пр. Поради тези особености проявите на сексуална агресия към децата в семейството е много трудно да бъдат изследвани. Известно е обаче, че те съществуват. На базата на резултатите от анализ на самоотчетите на 1000 възрастни лица в САЩ е установено, че 23% от тях до осемнадесетгодишната си възраст са били жертви на сексуално насилие от страна на родителите или по-големите деца в семейството. Те са били принудително докосвани по органи със сексулни функции или е трябвало да докосват не по тяхно желание насилниците по тези органи. Обект на насилие много по-често са ставали момичетата (19,8%) в сравнение с момчетата (1%). Половината от пострадалите момичета са били жертви на членове на собственото си семейство, а в една трета от случаите агресорите са били хора близки на семейството. За пострадалите момчета това съотношение е обратно – 20 % от насилствените актове са извършвани от членове на семейството, а 50% от техни познати. Най-често сексуалните насилствени актове се извършват, когато децата са между 7 и 11 години. Друг важен фактор, който влияе на проявите на сексуалното насилие над децата в семейството е съжителството с небиологичен родител. Най-често сексуални агресори в семейството се оказват вторите бащи. Те извършват от 80% до 95% от сексуалните злоупотреби. Съществени фактори, които са предпоставка за извършване на сексуално насилие е наличието на физически или психични недостатъци у децата, неблагоприятни житейски събития, психопатични майки, младост на родителите и др.

Сексуалната агресия предизвиква у много от пострадалите деца тежки травмиращи и дълготрайни последици (депресия, преживяване чувство на вина, трудно установяване на доверително отношение с хората, твърде ранно начало на сексуален живот, безкритично отношение към избора на интимни партньори, склоност към проституция, по-чести разводи и др.). У момчетата пострадали от сексуално насилие се установявават в по-зряла възраст две крайности на проява на тяхната сексуалност – склоност към хомосексуализъм или към твърде агресивно сексуално поведение. Особено тревожно е, че у децата жертви на сексуално насилие се проявява тенденция да се преживяват като жертви, което повишава възможностите отново да преживеят сексуална агресия. Б. Крейхи (2003, с.199) посочва данни, според които жените претърпели сексуално насилие като деца, много по-често са били принуждавани чрез заплахи и използване на сила към полови сношения. По-аналогия тя предполага, че същия модел за ревиктимизация е валиден за мъжете-хомосексуалисти, които в детството си са преживяли сексуално насилие. 

Психическото насилие над децата в семейството се изразява в постоянни заплахи, викове, ругатни, унижения, оскърбления и др. анлогични въздействия, които имат отрицателни последствия относно емоционалното и интелектуално състояние на тяхната личност. Последиците му не винаги се проявяват веднага и имат нематериалин характер. Това обаче не означава, че не трябва да му се обръща внимание, понеже може да е причина за много тежки душевни травми. Например, известно е, че много деца имат суцидни прояви именно поради проява на психическо насилие в семейството към тях. Според Б. Крейхи (2003, с.202) 63% от родителите в САЩ в последните 12 месеца са проявявали психическо насилие в процеса на междуличностното общуване със своите деца. В резултат на това у последните намалява привързаността към родителите, не се оптимизират комуникативните умения, предизвикват се проблеми с ученето, прояви на тревожност, агресия, апатия и др. Понякога последствията от психическото насилие над личността в периода на детството са напълно съпоставими с последствията от физическото и сексуалното насилие.

В заключение се налага извода, че децата са чести жертви на насилие в своите семейства, като в резултат на това някои от тях усвояват трайно агресивните модели на поведение, а други се депресират, отчуждават се от своите близки и се формират като неуверени и тревожни личности със занижена самооценка. В съвремените семейства агресивното поведение се проявява още към брачните партньори и живеещите с тях възрастни хора.

Насилието между съпрузите има разнообразни прояви. То също може да бъде диференцирано на физическо, сексуално и психическо, като през различните периоди на брака доминира по-ярко едно от тях. Причините, които го пораждат могат да бъдат практически неограничени на брой. Най-често обаче това са: ревност, измами, неадекватни комуникативни модели, отношение към децата, конфликти породени от фамилния им произход, начин на разпределяне на доходите и прекарване на свободното време и др. Насилието между съпрузите се характеризира с определена периодичност и цикличност. В специализираната социалнопсихологическа литература то се предствавя, че преминава през следните стадии: 1.) Нарастване на напрежението, което се проявява в маловажни инциденти и дребнави спорове, но все още се правят опити за преодоляване на противоречията. 2.) Поради някакъв повод (много често съвсем маловажен), следва афектиране, взривно изразяване на определени емоции, изгубване на самоконтрол и осъществяване на конкретен агресивен акт. 3.) Агресорът се разкайва, извинява се, купува подаръци, обещава, че насилието няма да се повтори вече никога. 4.) Настъпва период на разбирателство и хармония до следващите прояви на агресивност. Този модел на прояви на агресия между брачните партньори, наред с тяхната материална взаимосвързаност (деца, имот и др.), обяснява защо не се преустановяват семейните взаимоотношения помежду им. Сякаш наистина действа максимата “Бие ме, значи ме обича”. Вариант, които се предпочита от много съпрузи пред безразличието.

В обществото битува мнението, че по принцип жертви на агресията между партньорите в семейството са жените. Съществува обаче и тезата, че много често те с поведението си са я провокирали. От това следва че, за истински психически агресори трябва да се смятат именно жените. Резултатите от представителни изследвания за населението на САЩ показват, че в количествено отношение насилие към брачните си партньори извършват приблизително по равно мъжете и жените. “Уайт и Крос установяват, че според 37% от мъжете и 39% от жените от анкетираните 4700 студенти са проявявали през последната година физическа агресия към партньорите си, с които имат “романтична” връзка. В изследване проведено от Стетс и Хендерсън 21,9% от мъжете и 40% от жените са посочили, че са извършвали груби актове на физическа агресия спрямо интимните си партньори. Посочените данни показват, че по отношение на интимните си партньори жените са по-агресивни от мъжете” (Б. Крейхи 2003, с.205). Факт е обаче, че последиците от физическата агресия на мъжете насочена към интимните им партньори са много по-тежки, докато предимството на жените е по отношение на вербалната агресия. Б. Крейхи (2003, с.206), позовавйки се на специални изследвания твърди, че две трети от убийствата на интимни партньори са извършени от мъже. Друг интересен факт, който тя посочва, е че агресията между брачните партньори е по-силно изразена, в сравнение с проявите на агресивните актове между партньорите, които са в период на ухажване. Според нея, мъжете по-често инициират актове на физическа агресия, докато агресивното поведение на жените свързано с физическо насилие е отговор на мъжките провокации. 

В специализираната литература относително по-слабо е предствен проблема свързан с агресивното поведение срещу възрастните хора в семейството. То изразява извършването на определена форма на насилие (физическа, психическа, сексуална) над лица, които са на възраст около или повече от 65 години от техни родственици, с които живеят в рамките на едно домакинство. Агресията срещу възрастните хора в семейството се обуславя от социалната им изолация, старческите изменения, конфликтните ситуации с представителите на другите поколения в дома предизвикани от различните им ценностни системи и др. Тези предпоставки могат да бъдат приети за естествени и обективни. Докато някои личностни особености на извършителите на агресивното поведение имат определено субективен характер. Такива са: употреба на алкохол, отрицателен пример за проява на агресия от детските години, отмъстителност, материална зависимост от жертвите, преживяване на дистрес извън семейството и пр. Изучаването на този проблем явно ще нараства с хуманизирането на съвременото общество и увеличаващия се относителен дял на възрастните хора в семействата във връзка с регистрираната по-голяма продължителност на човешкия живот. 

Мащабите на разпространеност на тази проява на агресия в семейството също не са ясно очертани. Защото нейните жертви избягват да я афишират поради страх от последствията, срам от ситуацията и обикновено (както и другите форми на насилие в семейството), тя се извършва дисретно, без свидетели. Б. Крейхи (2003, с.214) посочва емпирични данни, според които от 5% до 10% от възрастните хора в САЩ са подложени на насилие в семействата си, като най-силно разпространено е физическата му форма. Тя включва нанасяне на побой, умишлено причиняване на болка, ограничаване свободата за предвижване в пространството, отказ от полагане на грижи за здравето на възрастните хора, незаконна експлоатация на имуществото им и пр.

Последствията от проявите на посочените форми и разновидности на агресивно поведение в семейството имат пряко отношение към личността на неговите извършители и жертви. Протърпевшите обичновено се чувстват изплашени, онеправдани, унижени, демотивирани и депресирани. Агресията може да предизвика у тях прояви на враждебност, ескалация на напрежението, неконтролирани действия, пасивна съпротива, отказ от сътрудничество, обида, възмущение и пр. Следователно, у тях могат да се зародят реваншистки намерения или симптоми на страхова невроза. У извършителите проявите на агресия първоначално могат да предизвикат задоволство и еуфория, но крайния резултат е загубата на обич, влияние и себеуважение. Чрез агресивните си действия те бързо премахват временото си психично напрежение, но бързо се повишава кръвното им налягане, което е предпоставка за проявите на инсулт, инфаркт, главобол, безсъние, симптоми на язва, гастрит и пр.   

Други фактори, които силно влияят върху социалното научаване на агресивното поведение са училището, средствата за масово осведомяване (СМО), компютърните игри и пр.  
 В училище децата не само формират знания, но се развиват и като личности. Психическият климат в класа е в състояние да въздейства върху учениците, да изменя или формира определени страни в поведението им. Училищният клас е вид малка, формална група, която се утвърждава чрез институализирано задължение. Това обаче не изключва възможностите за преход, при които класът да действа като неформална група. Макар, че съществува и функционира в рамките на училището, той притежава своя относителна самостоятелност, особено собствено битие с неповторима вътрешна динамика.
Всеки ученик е неповторима индивидуалност и в процеса на общуването става социализираща сила, без да се стреми към съзнателно преобразуване на другите. Когато по линия на взаимоотношенията “учител – ученик”  възникнат социални смущения и неразбиране, те често се  пренасят и във  взаимоотношенията между учениците. Например при проява на агресивност или несправедливост от  учителя в доста случаи се наблюдава повтаряне  на това  поведение от учениците в сферата на общуването  им с  другите. Неправилните взаимоотношения между учителите и възпитаниците им обуславят нежелателни изменения в нравствените представи, понятия и ценностни ориентации на учащите се или предизвикват конфликтни ситуаци. Действията
на  учителите могат  да стимулират  учениците в дейността им, но могат и да ги обезкуражат или отблъснат, да предизвикат желание за ответна реакция. Неумението на учителите да разбират учениците, да вникват в психическото им състояние, да анализират конкретните педагогически ситуации и с оглед на това да проявяват индивидуален подход и педагогически такт, са главна причина за индивидуалното, а понякога и груповата съпротива на учащите се. Последната може да се изрази чрез различни действия, в това число и агресивни прояви. А е известно, че груповите прояви на агресия са по-силни, защото у учениците на базата на психичното заразяване се формира чувство за по-голяма сила, солидарност и безнаказаност. 

   Ако в училището доминира атмосфера на бездушие и формализъм, ако не се обръща внимание на проблемите на учениците и се прилагат сурови телесни наказания, които
са несправедливи, това допринася за трудно приспособяване към условията в училището, за отчуждаване от учителите, за формиране на отрицателно отношение към училището, към учителите, към ученето, подтиква към  бягство  от училището и безцелно скитане  вън от него. Това може да доведе и до противообществени прояви, в които се проявява агресия. Изследванията показват, че когато не се обръща сериозно внимание за преодоляването на затрудненията при учене и учениците страдат от съзнанието за неадекватност, за липса на способности за успех в учението, те се стремят да компенсират с недисциплинираност и неподчинение. Във всички тези случаи учениците често се намират в състояние на фрустрация, душевно разстройство, което води към агресивни постъпки. Особено внимание в това отношение заслужават и различните видове конфликти между самите ученици (П. Калчев 2003, 2005).

Учителите и родителите трябва особено да се съобразяват със специфичните особености на агресивността в юношеската възраст. Тезисът за повишената емоционална възбудимост и реактивност на преходната възраст не предизвиква съмнение почти у никого. Физиологичните източници  на емоционалното напрежение се проявяват по-нагледно у девойките. Депресията, раздразнителността, тревожността и пониженото самоуважение са свързани по-тясно с определен период от менструалния цикъл (т.нар. предменструално напрежение). Емоционалните реакции и поведение на юношите не зависи  само от хормоналните промени, а и от социалните фактори и условията на възпитание, при което социалните и индивидуално-типологичните различия преобладават над възрастовите. Например, момчетата приемат стереотипа, че както истинските мъже не трябва да се оплакват, а с поведението е необходимо да респектират своите опоненти. Това е особено характерно за обществата, в които стила “мачо” (macho от испански “истински мъж, самец”) предизвиква възхищение. В тези общества е нормално да се подражава на агресивното поведение и то особено, когато остане безнаказано или предизвиква желания ефект. Факт е, че обикновено най-агресивните тинейджъри стават тартори на младежките банди. Не са рядко случаите и когато те предизвикват романтични чувства в представителките на нежния пол.

Р. Нисбетт (1993) изследва влиянието на субкултурата на проявите на насилие в южните градове на САЩ, които са населени от потомци на шотландско-ирландски пастири, в културните традиции, на които се придавало особено голямо значение на “мъжката чест” и агресивната защита на своите стада. Според него, в нашето съвремие наследниците на тази култура извършват три пъти повече убийства в сравнение с броя на убийствата извършвани от бялото население в градовете на Нова Англия, които са преди всичко потомци на благовъзпитаните и порядъчни пуритани, квакери и холандски занаятчии. Културните наследници на шотландско-ирландските пастири се отнасят по-одобрително към детските сбивания, военизираните игри и придобиването на лично оръжие (по Д. Майерс 1998, с.502).  

Резултатите от изследване с Минесотския личностен тест показат, че напълно нормални подрастващи (14-15 г.) имат по-високи показатели по скалите “психопатия”, “шизофрения” и “хипомания” в сравнение с възрастните. Това означава, че емоционалните реакции, които при възрастните са симптом за болест, за подрастващите са статистически нормални. Проективните тестове – тестът на Роршах и тестът на тематичната аперцепция (ТАТ) разкриват нарастване на проявите на тревожността от 12 до 16-годишна възраст (А. Шишков 2000).

Юношеството се характеризира с преориентация в общуването от възрастните към връстниците. Организираният колектив в училище не е единствената група за принадлежност на средношколеца. Съществуват и стихийни групи. Важна роля за повишаване на сплотеността в стихийната група играят социалнопсихологическия механизъм на подражанието и психическото заразяване. Присъща черта за много групи подрастващи и юноши е жестокостта. Психолози обясняват това с опростената представа на подрастващите за свойствата на мъжествеността и мъжката роля, осъждане на слабостта, нежността, отъждествяване на мъжествеността с грубостта и т.н. Едновременно с това анонимността на груповото поведение поражда чувство на лична безотговорност, безнаказаност и усилва ефекта на емоционално заразяване. Емоционалната инерция и чувството за групова сплотеност кара юношата да се намеси в побой, дори и да не изпитва желание за това.

Друг съществен фактор, обуславящ проявите на агресията на личността са СМО и преди всичко предаванията по телевизията. Например установено е, че наблюдаването на насилие по телевизията: води до засилване на агресивността, повишава прага на чувствителността на зрителите към насилието и формира възгледите им за социалната реалност (Д. Майерс, 1998, с.502).

Голямата конкуренция за предизвикване на вниманието на зрителите е причина телевизионните програми да бъдат изпълнени със сцени на жестокост и бруталност. От друга страна е известно, че съвремената личност прекарва средно поне по 20 часа седмично пред телевизионния екран. Накратко казано, телевизията отдавна се е превърнала в мощен фактор за демонстрация на агресивно поведение. Според Ш. Тейлор, Л. Пипло, Д. Сирс (2004, с.614) в САЩ “до завършването на началното училище обикновеното дете наблюдава повече от 8000 убийства и над 100 000 други актове на насилие, които са експонирани само по телевизията”. Поради тази причина социалните психолози много активно проучват въздействието на нейните предавания върху агресивността на личността. Доминира становището, че взаимовръзката между наблюдаваните телевизионни предавания, в които съществуват елементи на насилие и агресивното поведение на хората е съществена. Психолозите са установили емпирично, че предаването по телевизията на насилие поражда агресивно поведение у децата. И нещо повече, програмите, които съдържат насилие увеличават стремежа към него и то може да се превърне в устойчива личностна характеристика на децата. Установено е, че преди всичко наблюдаваната агресия по телевизията се пренася в детските игри, но от друга тя намаля и съпротивата срещу насилствените прояви в реалната действителност. А колкото у децата се засилва агресията, те проявяват и по-големи предпочитания към филми с насилие.

В началото на експерименталните работи върху агресивното  поведение, преобладават разбиранията, че чрез извършване на агресивно  действие  се предизвиква катарзис и се стига до редуциране  на агресивността. И обратно - ако бъде потиснато желанието за агресивна реакция, то ще се натрупва и така ще  създава опасност от особено силна агресивност. Следователно, телевизионите предавания със сцени на насилие помага на личността да отреагира безвредно за обществото на събралата се в нея агресивност. Защитниците на тези идеи напомнят често, че агресията се е появила много преди телевизията. 
По-нови изследвания обаче доказват тъкмо обратното. Според тях хипотезите на З. Фройд, К. Лоренц и др.,  са неприемливи, защото опитно се доказва, че наблюдаването на насилствени актове не само не редуцира агресивността на личността, но и я усилва. Например запалянковците след състезания по футбол, хокей, бокс, борба и др. на улицата се държат по агресивно в сравнение с обикновеното си поведение. “Дори войната не пречиства хората от агресивните им чувства. Националната статистика показва, че след война общото количество на убийствата се повишава рязко” (Д. Майерс, 1998, с.528). А. Бандура с неговите сътрудници показват чрез редица експерименти с  деца, наблюдаващи  агресивно поведение, че те  след  това се научават  на агресивност и я проявяват  и без  фрустрация.  Други автори, също отбелязват, че агресивността у хората неимоверно  нараства вследствие гледане на телевизионни  филми, които  съдържат  подобно поведение т.е. проявява се така наречения феномен "телевизионно  насилие".
В специализираната литература най-често се анализират резултатите от изследвания свързани с: непосредственото и краткосрочно въздействие върху поведението на личността на телевизионните предавания, в които има прояви на насилие; дългосрочните последствия за индивида от продължителното възприемане на агресивно поведение от телевизионния екран и влиянието на порнографските предавания върху проявите на насилие на личността върху сексуалните си партньори. 

Б. Крейхи (2003, с.118-125) се позовава на резултати от изследвания, според които наблюдаването на телевизионни предавания (филми, сериали, спортни състезания, видеоигри, мултипликационни филми и пр.) с агресивно съдържание благоприятства краткосрочното повишаване на проявите на агресивно поведение на личността. Оказва се, че полово-ролевите стереотипи и възрастта са съществени фактори за влиянието на телевизионните предавания върху агресивното поведение на личността. Сцените на насилие въздействат в краткосрочен план по-силно върху психиката на мъжете и на децата, в сравнение с влиянието им върху проявите на агресивността на жените и възрастните. Друг интересен факт, е че агресията представена в мултипликационните и фантастичните филми е с по-силно въздействие в сравнение с предаванията, които имат по-реалистичен характер, каквито са филмите с криминален сюжет или новинарските съобщения. Като цяло цитираните резултати от Б. Крейхи илюстрират, че телевизионните предавания с елементи на насилие повишават възможностите за агресивно поведение от страна на зрителите им. След възприемане насилие по телевизията по-агресивните личности проявяват по-висока степен на враждебност в сравнение с лицата, за които агресивното поведение не е типично. За осъществяването му оказват въздействие следните условия: доколко се разбира агресивния характер на наблюдаваното поведение и какви са последиците от него; дали проявите на агресия се осъждат, санкционират или усмиват; с кого се идентифицират зрителите с агресора или неговата жертва и др. Необходимо е да се подчертае, че различните условия могат взаимно да си влияят и да се усилват. Например, идентификацията с агресора може да се засили ако действията му са изобразени като справедливи и успешни. 

Факт е обаче, че различните зрители реагират по различен начин на едни и същи телевизионни предавания. Това се обуславя от техните индивидуални различия (пол, възраст, темперамент, образование, моментно състояние, когнитивни възможности, актуални потребности и др.). Едни от тях поради по-високата си степен на личностна агресивност предпочитат телевизионни предавания с повече елементи на насилие и обратно, тези, които като личности притежават по-малка степен на агресивност избягват да ги наблюдават. Така възниква въпроса за причината и следствието. Личността става по-агресивна, защото наблюдава повече телевизионни програми, в които доминира насилието или гледа предаване с елементи на насилие, защото е по-агресивна? Ясно е, че отговора на този въпрос не може да бъде еднозначен и трябва да се свърже конкретно с посочените по-горе фактори и условия. 

Данните от лонгитюдни изследвания разкриват, че наблюдаваните сцени на насилие по телевизията в ранна училищна възраст усилват склонността на личността към агресивни прояви дори след като са преминали 15-20 години. Б. Крейхи (2003, с.126-127) се позовава на резултати от такива изследвания, според които осемгодишни момчета предпочитащи да гледат сцени на насилие по телевията, след 10 години са по-агресивни от своите връстници, макар че отдавна не наблюдават телевизионни предавания представящи агресивни реакции. Разкрива се, че взаимовръзката между наблюдаваните сцени на насилие по телевизията от осемгодишните момчета и техните агресивни реакции, когато навършват 18 години е по-силна в сравнение с взаимовръзката между наблюдаваните агресивни прояви по телевизията от осемгодишните момчета и проявите на тяхната агресивност. Още по-впечатляващ е извода, че наблюдаваните в детството телевизионни програми със сцени на насилие влияят на извършените престъпления от тридисетгодищни лица.

Смята се, че порнографията в СМО има специфично въздействие върху проявите на агресия от личността и нейното психично развитие. “Нараства толерантността към извънбрачните сексуални връзки и укрепва представата, че жената в сексуално отношение трябва да бъде безотказна. Мъжете започват да възприемат жените преди всичко като сексуални обекти” (Д. Майерс 1998 с.510). Съществуващите данни от проведените изследвания показват обаче, че има силна връзка между агресивното поведение на личността и порнографията само, когато последната е свързана с насилствени действия. От тези резултати се налага извода, че човешката агресия се стимулира от изобразяването на сцени на насилие, а не на техния сексуален аспект. До такова заключение се стига след редица експерименти с лица, на които се прожектират три вида филми: само със сексуални сцени; с картини на насилие, но без елементи на порнография и със смесени сцени – полови сношения постигнати чрез насилие. Най-силно въздействие върху агресивността на личността оказва третия вид филми, а най-слабо, почти несъществено първия вид (Б. Крейхи 2003, с.133-135). Не трябва обаче да се смята, че въздействието на порнографията, която не е съпътствана с насилие, на човешката агресия е напълно безобидно. Защото тя повишава възбудните процеси на личността, което е предпоставка за агресивни действия. И още нещо, обикновено в порнографските предавания жената се представя в унизително положение и че тя обича “по-грубите ласки” т. е. поддържа се мита, че тя желае да бъде изнасилвана или че когато тя казва “не” това съвсем не означава “не”. Манифестират се още следните неистини: “изнасилват се само момичетата, които са се държали предизвикателно”, “всяка здрава жена е способна да окаже ефективна съпротива при изнасилване, ако пожелае това”, “жените започват да викат за помощ, когато спрат да ги изнасилват” и др. Например, в много порнографски филми се представя приблизително следния сюжет: жената първоначално не е настроена за сексуално общуване, но след известна настойчивост от страна на мъжа се възбужда, променя първоначалните си намерения и се отдава на удоволствието. Към края на сюжета преживява екстаз и се моли за продължването на сексуалния акт. Така чрез “чистата” порнография у мъжете се усилват нагласите за “по-твърда позиция” спрямо жените.  Това може да стимулира мъжката агресивност, намалява самоуважението на жените и създава деформирана представа за техните преживявания при актове на сексуално насилие.

 Б. Крейхи (2003, с.137-147) обяснява взаимовръзката между СМО и агресивността на личността по следния начин: 1.) стимулира се възбудата у личността, което засилва вероятността за нейни агресивни реакции; 2.) активизират се агресивни чувства и мисли; 3.) усвояват се нови модели на агресивно поведение; 4.) отслабва се въздействието на забраните и страховете за последствията от прояви на агресия; 5.) снижава се чувствителността към страданията на жертвата; 6.) преекспонирането на агресията в медиите развива у личността тревожност, безпокойство, страх и нихилизъм; 7.) активират се агресивните сценарии от детството. На социалните психолози обаче са известни различни начини за преодоляване на негативните въздействия на СМО на агресивното поведение на личността. Примери за такива подходи са: разясняване на родителите за необходимостта да се ограничават възможностите на децата за възприемането на данни за насилие; пропагандиране сред обществото на информация разкриваща вредата от афишираното агресивно поведение (показваното на екрана насилие кеч, изнасилвания и пр.); предизвикване на въвеждане на цезура относно предаванията на ярки форми на насилие; излъчване на специални програми разкриващи вредата от популяризирането на различни форми на агресия; разясняване пред обществеността на страданията на жертвите на различни агресивни актове; изграждане на система за социално научаване от тренингов тип за ненасилствено решаване на конфликти и пр. 
         Като заключение се налага извода, че както личността се разглежда като социално-биологично единство, така трябва да се възприема и нейната  агресивност. Съвремените схващания на проблема разкриват агресивността като взаимодействие и междуличностно явление, проявяващо се в даден социален контекст. Според тях не е възможно да се раздели агресивността на биологична или социална. Агресивността е социално-биологичен феномен, участващ в адаптационния комплекс на живата система, при което социалната обосновка се явява определяща и филогенетично свързана с биологичната предпоставка. Както отбелязва Н. Левитов (1972)  "познаването на детерминираността на агресията от социални фактори не  трябва да довежда
до  отричане  ролята на биологичния  фактор във възникването  и  развитието  на  агресивността". Човек в крайна сметка, е детерминиран и обусловен от хромозомната формула, но освен това и от своята социално-културна  история  на научаването.   
 Съществуват многочислени начини за предотвратяване или снижаване на проявите на агресията. Защото една от главните причини, затова че много деца попадат в проблемни ситуации завършващи с агресия е тази, че на тях просто не им достигат базови социални умения да си взаимодействат с другите хора. Например, те не знаят, как да отговорят на чуждите провокации, така че да намалят или да потушат гнева на другите деца, а обикновено ги провокират още повече. Голяма част от децата нямат представа, как да информират другите за своите желания и се разстройват много, когато реакциите на връстниците им не съвпадат с техните очаквания. В резултат на всичко това те постоянно усещат силна фрустрация, говорят такива неща и извършват такива постъпки, които настройват обкръжаващите ги против себе си.     

   За щастие съществуват различни начини за обучаване на децата на такива социални умения, които не им достигат и така да се намалят количеството на случаите  на прояви на агресия. Например, Р. Берон и Д. Ричардсон (1997), изследвайки момчета и момичета от 7 до 14 години от лечебен център за деца с отклоняващо се поведение чрез тренинг за придобиване на социални умения успели да снижат тяхното много високо ниво на агресия. Те се научили да реагират неагресивно на закачките на своите връстници, да не възприемат сериозно фрустриращите ситуации и с по-голямо разбиране да се отнасят към чувствата и постъпките на другите деца. След завършването на тренинга изследователите установили, че забележително у изследваните деца са намаляли проявите на агресивно поведение и се е увеличила потребността от съвместни действия. Интерес представляват схващанията и на П. Митева (2001) за социално-педагогическите аспекти на агресията при деца в частното начално училище. Тя представя свой опит за овладяване и превръщане на агресивното в асертивно поведение. Следователно, необходимо е децата, но преди всичко техните родители да бъдат обучавани на самоконтрол, отзивчивост, толерантност и кооперативност. Съществуват редица данни, според които програми за “заместване на агресията” развиват определени комуникативни навици и умения на личността, благодарение на които тя може да контролира и редуцира актовете на насилие. Уважението към личността на другия, зачитането на неговите права и достойнства, е съществен показател за хуманизирането, а оттам и за преодоляването на проявите на агресия между хората. Това се постига както чрез системно възпитание, така и чрез постоянното самовъзпитание на всяко дете, насочени към все по-високо издигане на равнището на неговата човечност и въздържане от участие в каквото и да било агресивно поведение.

   Изключително трудно е да се намерят прости решения за преодоляване на такъв сложен проблем като агресията. Нужни са много колективни и индивидуални усилия, но все пак е необходимо ежедневно да се правят опити да разрушаваме стереотипите за агресивно поведение и за насочване подрастващите към онези общочовешки, нравствени норми, които са  издържали изпитанията  на времето и са запазили своя хуманизъм. Един от утвърдените затова начини е да се предизвикват диалози за проблемите предизвикващи агресия, което от своя страна предполага постоянно да се усъвършенства комуникативната компетентност на личността.
3.3. Комуникативна компетентност на личността и фактори, които я обуславят

Комуникативните качества и умения са от съществено значение за всеки човек, тъй като всеки иска да има удовлетворяващ живот, а това е немислимо без създаването и поддържането на смислени, доставящи  удоволствие лични и професионални взаимоотношения. Въпросът за тяхната същност и изясняване в процеса на междуличностното общуване е занимавал специалистите от много години насам. Разнообразието и многообхватността на междуличностното общуване обуславя различията и приликите на специалистите по разглеждания проблем. 
За охарактеризирането на личността като субект на междуличностното общуване е важно да се посочат определени нейни комуникативни качества и умения. Сполучлив опит в това отношение прави Е. Руденски.  (1998, с. 97-100). Уменията, които са необходими на личността за осъществяването на оптимално общуване, той условно разграничава на седем групи: 1. Речеви умения, свързани с усвояването на речевата дейност и речевите средства за общуване. 2. Социалнопсихологически умения, свързани с овладяването на процесите за взаимовръзка, взаимно изразяване, взаимно разбиране, взаимоотношение, взаимовлияние и пр. 3. Психологически умения, свързани с усвояването на процеси на самомобилизация, самонастройване, саморегулиране. 4. Умения за използване в общуването на нормите на речевия етикет в съответствие с конкретната комуникативна ситуация. 5. Умения за използването на неречевите средства за общуване. 6. Умения за общуване в различни организационно-комуникативни форми на обществена дейност. 7. Умения за взаимодействия: на равнище диалог - с личност или група; на равнище полилог - с маса хора или с група; на равнище междугрупов диалог и пр.

Посочените комуникативни умения съвпадат или се допълват от предложения от А. Айви (1999) и сътрудници обобщен, взаимозависим и йерархизиран модел на умения за общуване. В него се разкриват особеностите първо на по-нисшите, а след това и на по-висшите комуникативни умения (поведенчески умения, умения за наблюдение, умения за изслушване, умения за взаимно влияние, умения за решаване на конфликти и умения зя интеграция). М. Рейд и Р. Хемерсли (2003) определят, че ключовите комуникативни навици са: слушане; отразяване на паралингвистичната и нелингвистична информация; тълкуване на обобщената информация за партньорите; умение да се говори; наблюдение на неречевата информация на субекта на общуване и способност за нейното контролиране, за да се управляват създаваните впечатления върху другите хора. Така се обособяват по-ясно уменията, знанията и навиците на личността като субект на междуличностното общуване. Всред тях се открояват ясно две комуникативни качества   на личността - наблюдателност и умение за слушане.  

Наблюдателността е личностно качество, което се изгражда на базата на сетивно-познавателните и абстрактно логическите процеси. Благодарение на това качество човек разкрива незначителни различия в наблюдаваните обекти и техните признаци, забелязва общите им свойства, независимо от времето за възприятие и промените на ракурса на наблюдение. Следователно, наблюдателността е способност на личността, която се изразява в умението й да възприема, осмисля и оценява съществените особености на предметите и явленията, включително и незначителните на пръв поглед.

Като свойство на сензорната организация на личността, наблюдателността е свързана с различни психични явления. Преди всичко тя е опосредствана от зрителните усещания и условията за тяхното протичане. Наблюдателността предполага добре развит зрителен анализатор, с висока абсолютна и относителна чувствителност. На наблюдателността оказват силно влияние особеностите на човешкото възприятие - предметност, цялостност, скруктурност, константност и историчност. Аперцепцията също въздейства на наблюдателността и разкрива зависимостта на възприятието от съдържанието на минималния опит на човека, от особеностите на неговата личност.
Наблюдателността има избирателен характер. Върху нея оказват влияние личните предпочитания и нагласи. Има хора, които проявяват наблюдателност към природата и процесите, които се извършват в нея, но не забелязват промените в състоянието и процесите, които се извършват в техническите системи. В още по-голяма степен се проявяват личностните различия при осъзнаването и разбирането на това какво наблюдават другите хора. Наблюдателността зависи в голяма степен от обема на представите и понятията на личността за съответните предмети и явления. Осмислеността на видяното зависи преди всичко от включването му във вече изградените познавателни структури, които съставят познавателния опит на човека. Наблюдателността се опосредства и от мисленето. Чрез този психичен познавателен процес се извършва обобщение, систематизация и класификация на видяното. Следователно, благодарение на миналия опит на личността, на нейните знания и мисловни процеси, наблюдаваните процеси се осъзнават и разбират. Резултатите от това осъзнаване и разбиране на възприетото са опосредствани и от особеностите на паметта. Чрез паметта се осигурява пълнотата на представите и понятията, съставящи структурата на човешките познания.
Наблюдателността подлежи на развитие и усъвършенствуване. Тя зависи от възрастта, миналия опит, специалната подготовка, насочеността и активността на личността. Подобрява се чрез специални упражнения. Както всяко психично явление, е елемент на сложна система и именно затова има многостепенни, разнообразни връзки с различни страни от психичния живот на човека. От една страна, тя се обуславя от строежа и чувствителността на зрителния анализатор, от друга - от особеностите на паметта и мисленето. Същевременно наблюдателността е част от цялостната структура на психиката на човека, защото е свързана с неговия минал опит, насоченост и емоционални предпочитания.
Експериментално е установено, че практикуваната професия въздейства върху чувствителността на зрителния анализатор. Например, художниците разграничават много повече нюанси в цветовете в сравнение с хората, непрактикуващи тази професия. Следователно, принципът за единство между психика и дейност позволява наблюдателността да бъде анализирана в зависимост от практикуваната професия. Това дава основание на редица психолози да дефинират понятието “педагогическа наблюдателност” и експериментално да докажат, че тя има водещо значение за практикуването на учителската професия. Педагогическата наблюдателност (Иванов, С., М. Иванов, 1989) е способността да се възприемат и незначителните промени в субектите на педагогическото взаимодействие, да се определят и проследяват най-съществените им признаци. Тя е необходима и относително устойчива черта от личността на учителите. Педагогическата наблюдателност се формира и реализира в професионалната дейност. Тя се изгражда на базата на познаването и прилагането на особеностите на педагогическото наблюдение. Тези особености се изразяват в преднамереност, избирателност, планомерност, системност и точен отчет. Благодарение на педагогическата наблюдателност учителите по-бързо се ориентират в сложните педагогически ситуации, отчитайки особеностите на психичните състояния, възрастовите закономерности на социалната перцепция, съотношението между емоциите и познавателната дейност.
Умението за слушане аналогично на наблюдателността може да се определи като активен процес и висша психична способност, в която се включват възприемането на определени звуци, разбирането и оценяването на тяхното значение. То се обуславя от познавателните процеси, интуицията, миналия опит, интересите, потребностите, мотивите, моментните психични състояния, преживяванията и волята. Следователно, умението за слушане не е само чуване. Според Р. Вердербер, К. Вердербер (2003, с.88-105) то е активен процес, включващ в себе си съсредоточаване, разбиране, запомняне, оценка и отговор. 

-Съсредоточаването се проявява в избора на съзнателно избираните звукови вълни. То се оптимизира когато: индивидът се подготви да слуша; напълно премине от изпълнението на ролята на говорещ към изпълнение на ролята на слушател; да изслушва говорещия докрай, преди да му отговори; да приспособи вниманието си към целите на слушането в дадената конкретна обстановка.

-Разбирането е процес на дешифриране на съобщението след като му се припише определено значение. Разбирането предполага наличието на емпатия, разпознаването или преживяването на чувства, мисли и нагласи на другия човек. Те се разкриват чрез проявата на грижи и уважение към партньорите в процеса на междуличностното общуване. Най-важните структурни моменти в този процес са: структурирането на информацията, задаването на въпроси и перифразирането.

-Запомнянето е процес на натрупване на получените данни с цел евентуалното им възпроизвеждане. Запомнянето се подобрява при повторението на информацията, в търсенето и подбора на общи признаци, около които тя се структурира.

-Оценката се разкрива чрез отделянето на фактите от умозаключенията и формирането на определени изводи и заключения. Това става чрез критичното слушане, изразяващо се чрез задаване на въпроси относно това: 1. Подкрепено ли е умозаключението със сериозни факти. 2. Обоснована ли е връзката между умозаключението и доказателствата. 3. Съществува ли информация, която би снижила логичността на умозаключенията.

-Отговорът се извършва чрез емпатично реагиране, което успокоява, утешава и ободрява. Тези отговори дават на хората информация за тях самите и за поведението им чрез съответната им интерпретация. Така им се демонстрира съпричастност към преживяваните от тях чувства и правото им да ги изпитват. Чрез тяхната интерпретация се предлага разумна или алтернативна трактовка на събитията или обстоятелствата. Целта на емпатичното реагиране е да се помогне на събеседниците да осъзнаят и други гледни точки.
Значението на умението за слушане за ефективното междуличностно общуване е изключително голямо, но за съжаление то често е подценявано дори и от представителите на професии от типа “човек-човек”, каквато е и учителската професия. На практика умението за слушане означава умение да се диалогизира. Не е правилно да се смята, че тези, които говорят повече, са по-добри комуникатори и че слушането е по-пасивен и второстепенен процес в сравнение с говоренето. Дори нещо повече, резултатите от специални изследвания разкриват, че като по-общителни се оценяват хората, които умеят внимателно и търпеливо да изслушват събеседниците си, а не тези, които говорят твърде много. Емпирично е установено, че вниманието на слушащите подтиква говорещите да продължават диалога. Още Д. Карнеги твърди, че чрез слушането се прави един от най-ценните комплименти на хората, защото така им се показва, че те са важни, значими и способни да предизвикат интерес. Неумението за слушане предизвиква проблеми, недоразумения, материални и психични загуби. Особено разрушителна сила има отказът да се изслушват бележките, различните мнения и критиката.

Специалистите са на мнение, че умението за слушане като един от най-важните аспекти на речевото общуване има следните разновидности - нерефлексивно, рефлексивно и емпатично. 
Първият вид умение за слушане е прието да се нарича нерефлексивно. То на пръв поглед е относително по-пасивно, но на практика изисква много психическа и физическа енергия, защото предполага голяма концентрация по време на диалога. Същността му се изразява в съсредоточено мълчание без да се прекъсват събеседниците и без да се променят темите на разговора. Нерефлексивното слушане се проявява чрез “езика на тялото”, кратки неутрални реплики, изговорени с подходяща интонация (“Да”, “Така”, “Слушам”, “Разбирам”, “Това е интересно” и подкрепящи нечленоразделни звуци (“Хмм”, “Мда” и пр.). Основното правило при използването му е да се проявява искрен интерес към събеседниците, естественост и непосредственост в поведението на реципиента, който трябва да минимизира вмешателството си в разговора и да се стреми да не разсейва говорещия. В това отношение специалистите са формулирали редица препоръки (Т. Стоицова 1992, с. 26-27). 

Обикновено нерефлексивното слушане се използва, когато: се установява контакт с някого, за да се разбере по-добре неговата гледна точка или за изясняване на смисъла, който се крие в изказаните съждения; събеседникът преживява екстремни психични състояния и е затруднен да вербализира своите мисли и чувства - при афект, възбуда, въодушевление, обида, страх, скръб, забравяне на подходящите за момента думи и пр.; разговор с по-високопоставени лица; партньорът изпитва трудност да изрази своите проблеми поради слабо владеене на езика, срамежливост, скромност или неувереност.

Често в процеса на междуличностното общуване при по-продължителни разговори и обсъждане на сложни теми се налага по-точно подаване на обратна връзка чрез използването на рефлексивно слушане. Причините за това са: многозначността на едни и същи думи в зависимост от контекста на провеждания разговор; влиянието на комуникативните бариери в зависимост от възрастовите, половите, културните, религиозните, образователните и пр. предпоставки, които “закодират” смисъла на обменяната информация; трудности предизвикани от неумението за точно изразяване на смисъла на съобщенията и предизвиканите от тях преживявания; установените вече взаимоотношения между събеседниците. В него се включват всички елементи на нерефлексивното слушане, но се използват и специални техники като: уточняване на отразената информация, перифразиране, отразяване на чувствата, резюмиране и др.
Същността на уточняването се изразява в изясняването на отразената информация. Обикновено това става с подходящи уточняващи въпроси като: “Би ли повторил по-разбираемо казаното?”, “Защо смяташ, че това е единственият изход от ситуацията?”, “Не разбрах.” и пр. По-подходящи за тази техника са откритите въпроси, защото закритите такива обикновено настройват говорещите да започнат да се защитават. Трябва специално да се отбележи, че уточненията не трябва в никакъв случай да подлагат на съмнение личното достойнство на събеседниците.
Чрез перифразирането се повтаря накратко със свои думи смисълът на чутото от събеседниците с цел да им се разкрие в каква степен то е разбрано и да им се покаже активно участие в разговора. При него акцентът се поставя на същността на получената информация, а не на преживяванията на комуникатора и на неговите нагласи. Последните не могат да бъдат преразказвани. Те биват само отразявани чрез подходящи фрази. Например, “Най-вероятно ти сега преживяваш….”, “Струва ми се, че изпитваните от теб чувства са….” и др. Отразяването на чувствата помага и на комуникаторите, защото така чрез получаваната обратна връзка те разбират по-добре собствените си психични състояния. Перифразирането най-често става чрез изрази от рода на: “Разбрах, че твоето мнение е ….”, “Относно този проблем позицията ти е….” и др. Обикновено се перифразира главното в разговора, защото ако се обърне внимание на детайлите може да настъпи и допълнително объркване.
При настъпили разногласия, продължителни и отговорни разговои е подходящо смисълът на обменената информация, взетите решения и направените предложения да се отразят под формата на кратко резюме. Целта на резюмирането е да се покаже на събеседниците, че идеите им са разбрани цялостно, а не парциално, само в онази част, която им е изгодна. За тази цел подходящи фрази са: “Обобщавайки всичко, което чух…”, “Ако правилно съм разбрал, мисълта ти се свежда до…” и т.н.
Емпатичното слушане е насочено към отразяване на чувствата на събеседниците и изразяване към тях на истинска съпричастност и поддръжка. При използването му трябва да се обръща внимание на думите, изразяващи чувствата на събеседниците, на общия контекст на разговора и на неречевите индикатори в процеса на междуличностното общуване. Реципиентът трябва да се опита да си представи и какво самият той би преживявал, ако е на мястото на своите партньори. Емпатичното слушане е своеобразно интимно взаимоотношение, защото целта му е да се разберат емоционалните нагласи на партньора, неговите ценности и какви чувства преживява в резултат на възприетата информация. Особено полезно е при решаването на противоречия и конфликти.
Важна характеристика на уменията за слушане е способността за разбиране на значението на паузите в процеса на междуличностното взаимодействие и използването им за идентифициране на психичните състояния на партньорите по време на комуникативния контакт. Необходимо е да се отбележи специално, че този важен компонент в умението за слушане е почти незасегнат в специализираната литература. 
Мълчанието само по себе си може да бъде важна форма на комуникация. Трудностите, свързани с мълчанието, идват най-често от факта, че не винаги адекватно се разбира каква информация си обменят участниците в този процес. Възможно е те да мислят и разсъждават върху изводите от разговора. Също така е възможно разговорът да предизвика в тях силни чувства и емоции, за осъзнаването на които е необходимо определено време. Мълчанието може да е и индикатор за момент на амбивалентност, когато се решават определени дилеми. Мълчанието може да сигнализира, че предишна реакция “не е попаднала в целта” и това е реация на гняв. 
    Мълчанието показва уважение към преживяванията и мислите на партньорите, но по-дългото мълчание от необходимото може да създаде и проблем. Също така е възможно то да бъде доста неприятно, когато не е разбрано правилно или е израз на отрицателна реакция или пасивна съпротива. В такива случаи участниците в комуникативния акт могат да приемат мълчанието за противоборство между различни мотиви. 
  Мълчанието е важна форма на професионално-педагогическото общуване, но то предизвиква известни трудности в нейното използване, защото учителите не винаги могат правилно да изтълкуват неговото значение. Причините за възникването му са разнообразни: размисли относно проведения разговор; силни емоционални преживявания; неуслужливост на паметта; мъчителни вълнения; прояви на негативизъм и др. В такива случаи най-често възникват въпроси от рода на: Дали е необходимо да бъде прекъснато мълчанието на учениците? При необходимост какъв е най-подходящият начин за възстановяване на диалога? Не трябва ли учениците сами да изберат кога да прекъснат мълчанието си? и пр.  В процеса на педагогическите взаимодействия липсват универсални отговори на тези въпроси. Всичко се обуславя от конкретния случай и конкретната ситуация. Има случаи, когато мълчаливото съпреживяване от страна на учителите може да осигури на учениците време за размисъл, но може да предизвика и сериозни проблеми, ако продължи по-дълго от необходимото. В тези случаи особено важно средство за осъществяване на ефективно междуличностно общуване е “езикът на тялото”. Благодарение на него учителите могат да диагностицират психичното състояние на учениците, но могат и да им окажат своевременно и съществено въздействие. Всеки един жест и мимика има свое собствено значение. “Езикът на тялото” е вид неречева  комуникация, при която различните послания се възприемат чрез  общата моторика на различни части на човешкото тяло, които отразяват емоционалната реакция на човек. Телесният език се определя като контакт, чрез който може да се допълва речевата комуникация. Чрез мимиките и жестовете може да се поддържа разговорът или да се прекрати, да се поощрява партньора и др. Изучаването на този вид комуникация представлява интерес за учителите и за много други специалисти, които работят с хора. Неречевата комуникация може да способства за усилване или отслабване на вербалното въздействие. Проявите на агресивност, радост или внимание, позата, мимиката, дишането, темпът на речта, интонацията и пр. са важни фактори, които могат да охарактеризират вътрешната нагласа, отношението към  околната среда, оценката за партньора  и др.
В процеса на слушане на учителите се налага да задават и определени въпроси. Последните не бива да са натрапчиви, а да са тактични или да са с алтернативни отговори, чрез които също може да се добие информация. Като по-добри въпроси се смятат тези, които позволяват отговорите им да са по-обстоятелствени и да не се ограничават в определини рамки. Такива са въпросите, които започват с: Какво? Как? Кога? Защо? Тези съображения са от особено значение при провеждане на контакт с тийнейджъри.  
Концентриран израз на комуникативните качества на хората е понятието "комуникативна компетентност". Същността му се изразява като способност на личността бързо и лесно да установява връзки с другите хора, увлекателно и ефективно да общува с тях, да умее да ги изслушва, да знае кога и как да преустанови комуникативния контакт. Комуникативната компетентност показва самочувствието на личността и разкрива нейните комуникативни умения - да говори публично, без да преживява дистрес, да използва подходящи обръщения, да поддържа свободен разговор, да променя темата му или да го прекъсва, без да накърнява достойнството на партньорите си, да задава и отговаря на въпроси адекватно на създалата се ситуация и пр. Компетентността зависи от множество фактори като: темперамент, пол, възраст, потребности, мотиви, цели и пр.
Комуникативните умения и компетентност на хората в голяма степен се обуславят от техния темперамент. Той разкрива индивидуалните свойства на психиката, определящи динамиката на психичната дейност на човека, особеностите на неговото поведение и степента на уравновесеност на реакциите му спрямо жизнените въздействия. Темпераментът влияе върху общата работоспособност, инициативността, бързото превключване между няколко дейности и други темпово-времеви и енергетични характеристики на психоповеденческите прояви на човека. Тези характеристики са вродени и трудно или слабо се променят през целия жизнен път на индивида. Типът психодинамична индивидуалност на човека разкрива най-точно неговия денонощен (циркаден) ритъм на активност. Индивидуалните различия на темперамента на хората се разкриват чрез проявата на: общата (физическа и умствена) работоспособност; циркадния (денонощен) ритъм на бодърстване и сън; сензитивността;
емоционалната възбудимост и лабилност; превключаемостта на вниманието и др. Приблизително така съвременните специалисти разкриват чрез динамичните прояви на множество психични явления: сензомоторика, воля, емоции, внимание, работоспособност и др. особеностите на темперамента (Б. Минчев 1998, с. 117-119). 

Поради многообхватността му в специализираната литература няма общоприети схващания за неговата същност. Полският психолог Я. Стреляу (1982) разграничава четири теории за същността на темперамента - хуморална (Хипократ, П. Лесгафт, Т. Фурукава), конституционна (Е. Кречмер, У. Шелдън, К. Сиго), физиологична (И. Павлов, Б. Теплов, В. Мерлин, В. Небилицин) и факторна (Х. Айзенк, Дж. Гилфорд, Л. Търнстоун, Х. Хеймънс). 

Анализът на специализираната литература разкрива, че едни автори определят темперамента като синоним на личността, други изразяват напълно противоположно мнение, отричайки съществуването му като особено психично явление. Трета група автори смятат, че темпераментът, характерът и способностите са тези компоненти на човешката психика, които изграждат индивидуалната неповторимост на личността. Общоприето е обаче, че проявите на темперамента в сравнение с другите психически характеристики на човека са в най-голяма степен постоянни и неизменни. Те се проявяват по един и същ начин при различните дейности и са наследствено обусловени. Отделните динамични черти, които са присъщи на отделния човек са свързани помежду си в единно структурно образувание, което е индивидуално, неповторимо, генетично обусловено и относително постоянно във времето. Именно това образувание е прието да се нарича темперамент. 
От хилядолетия в европейската цивилизация в зависимост от своя темперамент хората се делят на: сангвиници, холерици, флегматици и меланхолици. Всред специалистите е утвърдено становището, че: 1. Няма темперамент, който да се смята изобщо за оптимален извън контекста на извършваната дейност в определени ситуации и обстоятелства т.е. последните обуславят, представителите на кой темперамент ще имат предимство. Установено е чрез специални изследвания, че съществен принос в световната култура са направили личности, които са представители на всички видове темперамент. 2. Не съществува човек с "чист" темперамент, т.е. всеки индивид притежава особеностите на всички темпераменти, но един от тях доминира над останалите и той се приема за определящ.
Комуникативните характеристики на хората с различен темперамент са:

Сангвиник. Общителен, подвижен, амбициозен, инициативен, работоспособен, весел, отзивчив, жизнерадостен, комуникативен. Притежава подвижна и изразителна мимика. Погледът му е "твърд", а очите му "светят" при появата на нови идеи или предложения. Находчив е в различните ситуации. Отличава се с бързина на мисленето и динамична реч. Говори забързано и оживено. Ръкостискането му е силно, а походката ритмична и с големи крачки. Повърхностен, лекомислен, безгрижен, лесно се отегчава и е непостоянен в намеренията си. В неблагоприятни за него обстоятелства подвижността на реакциите му се превръща в несдържаност и прибързаност. Не завършил още една работа, започва друга. Добре се ориентира в нова обстановка и бързо установява контакти. Търси нови приятели и нови впечатления. Безболезнено преживява неуспехите и неприятностите. 

Холерик. Несдържан, избухлив, обидчив, неуравновесен, импулсивен, енергичен, работоспособен, оптимист. Притежава много подвижна мимика и висок глас. На забележките отправени към него отговаря мигновено и рязко. Бързо променя настроенията си, нуждае се от нови впечатления. Страстен в действията си, които понякога стават агресивни. Не търпи бавния темп на работа и еднообразието. Способен е да преодолява всякакви препятствия, за да постигне набелязаната цел. Трудно превключва вниманието и интересите си. Бърза във всичко: бързо говори, бързо ходи, бързо взема решения. Първо говори, след това мисли. Често върши неща, за които след това съжалява. Силно се влияе от моментните си настроения. Поради свръхвъзбудимостта си е рязък и конфликтен. При липса на подходящо възпитание доминиращите възбудни процеси затрудняват силно способността му за самоконтрол в ситуации, за които са типични силните емоции. Не умее да чака, ако въпреки това му се наложи да прави това започва да се суети, да нервничи и проявява силна раздразнителност. 

Флегматик. Работоспособен, търпелив, издръжлив, пасивен, спокоен, уравновесен, миролюбив, доброжелателен, не проявява силни емоции, мълчалив. Монотонна, тиха, забавена реч. Често прекъсва събеседниците си и като им задава въпроси, когато те говорят твърде бързо. Предпочита по-бавен темп на работа, еднообразни действия и обича реда. В действията си е бавен, но затова те винаги са добре планирани. Притежава слаба експресивност. Консервативен, трудно се приспособява към нова среда, отличава се с постоянни чувства, навици и привички. На него може да се разчита за всичко свързано с работата му и с взаимоотношенията му с хората. В контактите си не проявява инициатива, а избирателност. Когато пожелае може да бъде много приятен събеседник.

Меланхолик. Неспокоен, плах, тревожен, срамежлив, чувствителен, деликатен, впечатлителен, обидчив, затворен в себе си. Неуверен, сдържан, скован в действията си. Лесно се изморява и бързо се отчайва. Речта му е неравномерна, говори с тих глас и е склонен към депресивни състояния. Надценява опасностите, които го заплашват. При неуспехи е склонен към самоанализ и самообвинения. Предпочита добре познатата обстановка. Ригиден, трудно превключва от една дейност към друга. В контактите си с хората проявява голяма избирателност, колебливост и внимателност. Приема всичко твърде емоционално, но никога няма да обиди партньора си в процеса на общуване. В неблагоприятна за него обстановка на общуване проявява отчужденост и затвореност. При групови обсъждания не проявява инициатива (особено за оценъчни съждения) и избягва зрителния контакт с партньорите си. 
Представителите на различните темпераменти в процеса на взаимодействие могат да бъдат описани така: холерикът е общителен, експанзивен, избухлив, агресивен; сангвиникът е общителен, повърхностен, гъвкав; флегматикът е пасивен, миролюбив, надежден, неемоционален; меланхоликът е раздразнителен, раним, затворен, тревожен. При вземането на решение за действие хората с различен темперамент също се отличават помежду си. Холерикът обикновено взема прибързани решения. Сангвиникът в това отношение се отличава с гъвкавост, флегматикът с обоснованост, а меланхоликът с колебливост. Холерикът прави конфликтните ситуации още по-конфронтиращи, като предпочита за тяхното възникване да обвинява не себе си, а своите партньори. За решаването им предпочита "метода на взрива" и се стреми или да изостри противоречията докрай, или да ги преодолее веднага. За сангвиника в ситуации на конфликт отново е типична гъвкавостта. Той се старае в процеса на преодоляването им да прояви отстъпчивост, съгласие и сътрудничество с опонентите си. Флегматикът се стреми колкото е възможно да отсрочи конфликта, за да обмисли всестранно ситуацията и в края на краищата да избяга противопоставянето. Конфликтните ситуации за меланхолика направо са непреодолими. В тях той е пасивен, не поема отговорност за решаването им, стреми се към компромиси, а най-често ги избягва (Куницина 2001, с. 426). 

Всички тези поведенчески и речеви реакции обаче са само вероятни, защото върху тях оказват влияние културата, възпитанието, самовъзпитанието, потребностите, мотивите и характера на човека. По точно типът темперамент може да се определи с помощта на тестове. Един от най-популярните тестове за изследване темперамента е разработен от Х. Айзенк (1987), който предлага своя концепция за личността. 

В психологията с голяма популярност се ползва типологията на личността, създадена от К. Юнг, според която в зависимост от насочеността им - към собствените си мисли, преживявания и самоанализ или към външните впечатления, взаимодействия и взаимоотношения с другите индивиди - хората се делят съответно на интроверти и екстроверти. Първите в процеса на междуличностното общуване са спокойни, настойчиви, сдържани, надеждни, малко се смеят, проявяват склонност към депресия, насочени са към собствените си преживявания, предпочитат да са сами и избягват шумните компании. Вторите са импулсивни, повърхностни, игриви, тщеславни, експанзивни, имат склонност към преувеличения, по принцип са сговорчиви, но понякога могат да проявят голяма настойчивост дори и инат. Те имат ярко изразена склонност към публични изяви. Непрекъснато разказват различни истории и анекдоти, които предизвикват бурен смях. Контактни са и не понасят самотата. Освен тези основни типове личност К. Юнг разграничава и още три допълнителни типа - интуитивен, мислителен и емоционален. 

Различните типове личност според К. Юнг са вродени, а не се обуславят от обстоятелствата на живота. На базата на типологията на К. Юнг в последните десетилетия добива все по-голяма популярност една научно-приложна област наречена соционика (вж. Н. Александрова, Н. Бояджиева, К. Сапунджиева, Ц. Коларова 2004, А. Батаршев 2001, Н. Бояджиева 2003, Е. Пенчева 2000). В нея на базата на взаимовръзката между типовете темперамент по Д. Кейрси и соционичните типове личност по А. Аугустинавичюте се определя типологията на характера и личността. 

В съвременното общество в процесите на междуличностното общуване все повече се проявява явлението андрогинност. То се изразява в това, че хората при взаимодействията си един с друг проявяват едновременно мъжки и женски стереотипи на поведение. Това обаче съвсем не означава, че са се променили традиционните полово-ролеви разграничения в междуличностното общуване, които са се изграждали в продължение на векове в общественото съзнание и са били описвани в трудовете на редица психолози, психотерапевти и философи. Според тях в исторически формиралите се стереотипи жените изпълняват подчинена, обслужваща роля, а от мъжете се очаква да вземат решенията, да поемат отговорност и да изпълняват лидерски функции
В нашата съвременност се смята, че на различията в комуникативната активност на мъжете и жените оказват влияние техните психофизиологически особености и създадените социални стереотипи. Резултатите от редица изследвания показват, че жените са по-адаптивни, по-общителни, по-емоционални, по-наблюдателни, по-емпатични, по-грижовни, по-внушаеми, а мъжете са по-самостоятелни, по-сдържани, по-настойчиви, по-авторитарни и по-интелектуални. Предимствата на мъжете са по отношение на математическите способности и пространтвеното мислене, докато жените по принцип превъзхождат мъжете във всичко, което е свързано с езика. Момичетата проговарят по-рано, речниковият им запас е по-голям, използват по-разнообразни и сложни изрази. Те в по-голяма степен проявяват влюбчивост и привързаност към другия пол. Според И. Кон юношите при общуването си с представителите на другия пол предпочитат свои връстнички, но девойките предпочитат да установяват контакт с по-възрастни представители на мъжкия пол. Така според данни на И. Кон на въпроса "На каква възраст предпочитате да бъде вашият приятел?" 80 % от изследваните юноши отговарят, че предпочитат да е на тяхната възраст и 20 % да е по-възрастен от тях. Само отделни единици са изразили желание да имат по-млади от тях приятели. Девойките не посочват, че имат желание да установят приятелски отношения с по-млади от тях, но 40-50 % от тях отдават предпочитанията си да поддържат приятелски взаимоотношения с по-възрастни мъже. От друга страна, девойките се грижат и помагат с удоволствие на малките деца. Очевидно в техните предпочитания за общуване с лица от различна възраст има явни противоречия (по Е. Илин 2002, с. 183). 
Всред жените има повече социални лидери, докато мъжете са по-пригодни за инструментални лидери. Самооценката на последните се базира повече на успехите им в предметната дейност, като в повечето случаи е по-висока, по-устойчива и по-адекватна от самооценката на жените. Мъжете по-често се обръщат към жените с обръщения като: "бебче", "зайче", "пухче", "писенце" и пр., което освен за израз на нежност е и показател за самочувствие, защото такива обръщения се отправят в обществото към хора с по-нисък статус. 

Още от най-ранна възраст взаимодействията на мъжете се отличават със склонност към независимост, съревнователност и конфликтност. Те са по-целенасочени и в тях акцентът се поставя на постигнатите резултати, а не на симпатиите и антипатиите. Поради тази причина те създават впечатление за себе си, че са по-аналитични и по-манипулативни. Общуването им е в по-голяма степен ритуално, функционално и опростено. Те не приемат в него друга алтернатива освен успех или неуспех. Те се стремят да контролират и предсказват взаимодействията, а не да ги оптимизират. В контактите си мъжете се стремят да оказват в по-голяма степен натиск на партньорите си, по-често ги прекъсват и гледат в очите. Взаимодействията на мъжете са в по-голяма степен праволинейни, което ги прави по-лесно предсказуеми. Те се отличават със стремеж към доминантност и в тях се проявява по-голяма самоувереност. Независимо от това, че мъжете са по-склонни към съвместна работа и общи игри с приятели, те имат повече "тайни" от тях в сравнение с жените. Те са в по-малка степен откровени и с неохота споделят с тях интимна информация. Дори да изпитват много силни чувства на привързаност един към друг, те се въздържат да ги проявяват, защото според техните "канони" саморазкриването е признак на слабост. Това е причината мъжете да са по-самотни в сравнение с жените. От мъжете рядко се очаква емоционална поддръжка, защото те реагират на проявяваните пред тях чувства рационално и неемоционално. Този факт се приема от партньорите им като липса на съпреживяване и дори отхвърляне на зова за помощ. От друга страна, мъжете поради това, че не разкриват ясно своите чувства, не получават подкрепа в процеса на общуване, защото не става ясно, че те се нуждаят от такава поддръжка. 
В чисто мъжки групи мъжете се усмихват и смеят на глас по-рядко в сравнение с жените, когато се намират в чисто женски групи. Общувайки помежду си, мъжете предпочитат да са на по-голямо разстояние един от друг. Обикновено не е прието те да се прегръщат един друг, а още по-малко да се целуват, за да не ги сметнат за хомосексуалисти. Съществуват разбира се и изключения в това отношение. Такива са например скъсените пространствени взаимодействия между мъжете в Кавказките и Средиземноморските държави.
Жените разполагат с по-голям диапазон от междуличностни дистанции, с които изразяват степента на близост със своите партньори. М. Аргайл и сътрудниците му установяват ясна взаимовръзка между дистанцията на събеседниците и тяхната височина. Според тях по-високите мъже предпочитат да общуват от по-близка дистанция, а по-ниските предпочитат да си взаимодействат от по-далечно разстояние. У жените се проявява противоположната зависимост - по-ниските жени се чувстват по-комфортно, когато се намират по-близо до хората, с които общуват. Тези резултати се обясняват с установилата се "културна норма", че по-атрактивни са по-високите мъже и по-ниските жени. В резултат на това хората в своите взаимодействия несъзнателно се влияят от така установения стандарт. На високите мъже и миниатюрните дами им е по-приятно да са по-близо до своите партньори, а на високите жени и ниските мъже обратно. Отдалечавайки се, те сякаш се опитват да прикрият своя "недостатък". Според М. Аргайл и сътрудниците му отношенията между девойките са винаги по-доверителни в сравнение с отношенията между юношите. Близките, приятелски отношения с противоположния пол се установяват от девойките по-рано в сравнение с техните връстници. Тази тенденция се съхранява и за възрастните. Жените са способни да създават по-близки взаимоотношения в сравнение с мъжете. Те са склонни в по-голяма степен да се саморазкриват и водят по-интимни разговори. Липсата на интимни отношения жените преживяват по-силно от мъжете, но те са способни по-добре да ги маскират или заместват. Представителите и на двата пола смятат, че отношенията с жените им са по-близки и им носят повече радост (по Е. Илин 2002, с. 188-189). 
Жените акцентират на отношения, които се базират на взаимна зависимост между двата пола. В доминираното обаче от мъжете общество това често ги прави зависими. Те проявяват по-голяма чувствителност към социалните връзки, в по-голяма степен изпитват потребност да сътрудничат, да осъществяват доверително общуване, да съпреживяват и да споделят своите преживявания. Стремят се към партньорско взаимодействие и създаване на взаимоотношения на взаимна привързаност. По-често използват стратегии на обществено одобряемо поведение. Жените смятат, че е лошо, ако не помогнат на човек, който се нуждае от тяхната помощ, докато мъжете, не се намесват в чужди взаимоотношения, ако не са помолени специално затова. 

Жените, когато са в разнополови групи, предпочитат да използват косвени методи за въздействие на партньорите си. Те проявяват по-голяма тактичност и вежливост от мъжете. Не са така самоуверени и значително по-рядко от мъжете прекъсват събеседниците си. Жените по-често задават въпроси и по-често изразяват съмнение или отрицание по отношение на това, което са казали, с цел да смекчат своето мнение и да покажат готовност за сътрудничество с партньорите, с които общуват. Поради по-голямата им емоционалност се смята, че жените са по-внушаеми. Те по-често гледат партньорите си, когато ги слушат, и по-рядко, когато самите те говорят. При мъжете такива различия не се наблюдават. Според Л. Карли и съавтори жените няколко пъти по-често в разговорите си използват оправдателната интонация, чрез мимиката си в по-голяма степен изразяват дружелюбие, жестикулацията им е по-спокойна и пр. Жените лидери се смеят еднакво често при общуването си, както с мъжете, така и с жените, за разлика от мъжете лидери, които се смеят само в присъствието на противоположния пол. Р. Хаген и А. Кан установяват, че висококомпетентните жени са избягвани като партньори във формалното и неформалното общуване от представителите и на двата пола. Авторите обясняват съществуването на този факт с това, че така се нарушават съществуващите полово-ролеви стереотипи. Те установяват, че загубата на мъже от жени винаги е последвана от снижаване на самооценката на първите. Това е така, защото мъжете от малки са усвоявали правилото, че "истинския мъж" винаги и във всичко трябва да е по-добър от жените (по Е. Илин 2002, с. 186-187). 
Е. Илин посочва данни от изследвания, според които в началните класове сплотеността на момичетата е по-висока от тази на момчетата, но след пети клас момчетата стават по-сплотени. По-голяма е сплотеността на мъжете от тази на жените и в студентските групи. Коефициентът на сплотеност за групите на мъжете студенти е в рамките на 0,28-0,53, а на техните колеги жени - 0,08-0,11. Тези данни разкриват факта, че момичетата по-бързо установяват помежду си контакт в сравнение с момчетата, но тези контакти не са достатъчно трайни и лесно се разрушават в средната и горната училищна възраст. Липсата на контакти между момчетата и момичетата обуславя това, че коефициентът на групова сплотеност на паралелките им, когато учат от първи до осми клас, е практически нулев (от 0,09 до 0,16) и едва в девети и десети клас нараства до 0,59-0,27 (Илин 2002, с. 185). Подобни данни описва и В. Гончаров . Според тях в седми и осми клас положителните избори на момчетата са повече (41-54 %) от тези на момичетата (37-42 %), което потвърждава тезата, че момчетата в тази възраст са по-сплотени от момичетата. В това изследване се разкрива, че в класовете има повече "неприемани" момичета в сравнение с момчетата, макар че първите не осъзнават своето положение. Момичетата не са "приемани" от съучениците си заради особености на своя темперамент или интелект, а момчетата - заради особености на своя характер (Гончаров 2001). В това отношение интересни данни посочва и Я. Коломински, според които в начална и средна училищна възраст представителите на противоположния пол избират тези свои съученици, които заемат неблагоприятно положение в системата на междуличностните взаимоотношения. Така, ако "звездите" са избирани от противоположния пол от порядъка на 30 %, то отхвърлените са избирани от противоположния пол в 70 % от случаите (Реан, Коломински 1999).
Друг съществен фактор, който влияе на комуникативната компетентност на личността  е  потребността от общуване. Анализът му е сложен, а резултатите от него са дискусионни. Той се разкрива в трудовете на М. Лисина и сътрудници (1982, 1986, 1989 и др.). Изразява се, както бе вече посочено по-горе, в стремежа на човека към познание и оценка на другите, а чрез тях и тяхната помощ - към самооценка и самопознание. Потребността от общуване обуславя междуличностните взаимоотношения между хората. Това е базова социална потребност, в процеса на чието удовлетворяване хората взаимно се опознават. Според някои психолози тя е вродена и предизвиква почти всички останали обществени активности на човека. 
М. Лисина смята, че тази потребност се формира у детето още в първите месеци след неговото раждане в резултат на контактите му с възрастните. Тя опонира на редица учени (А. Веденов, 1963; Д. Кембъл, 1965 и др.), които твърдят, че хората имат вродена потребност да общуват помежду си. За доказателство на своята теза М. Лисина посочва резултати от наблюдения над новородени деца. В първите седмици след раждането си те не реагират на насочените към тях призиви на възрастните, докато през втория месец те вече различават "добрата" от "лошата" мимика и интонация. На позитивните стимули децата реагират с "ефект на оживление" - движат главата си от страна на страна, отварят и затварят устата си, движат ръцете и краката си, опитват се да се усмихнат. За сравнение тя посочва, че деца, живеещи в условия на хоспитализъм, не проявяват внимание и интерес към възрастните около 2-3 години от своя живот. Друг пример, който тя дава, е с т.нар. деца "маугли". Последните, лишени от възможността да контактуват с хората, не могат да се формират и развият като личности. М. Лисина разграничава четири етапа във формирането на потребността от общуване в зависимост от четири критерия. Първи етап и критерий - внимание и интерес на детето към възрастните; втори етап и критерий - емоционални прояви на детето по адрес на възрастните; трети етап и критерий - инициативни действия на детето, насочени към привличане интереса на възрастните; четвърти етап и критерий - чувствителност на детето към отношението и оценката на възрастните.
М. Лисина твърди, че потребността от общуване се изгражда на базата на две други потребности - потребността от удовлетворяването на виталните нужди и потребността от нови впечатления. Стремежът на детето да задоволи тези свои потребности обаче още не е потребност от общуване. Такава се появява, когато детето поиска да опознае възрастните и самото себе си, когато последните проявят отношението си към него. Едва тогава според нея се проявява истинска потребност от общуване. При това тя смята, че основна функция на общуването е организацията на съвместната дейност с другите хора за активно приспособяване към реалната действителност и за нейното преобразуване. Следователно "потребността от общуване" е придобита в резултат на социалното научаване. (Подобни са разбиранията на У. Бижу и Д. Байер, които смятат, че "потребността от общуване" се формира на основата на нуждата на детето от помощ от възрастните.) Коментирайки схващанията на М. Лисина, Е. Илин отбелязва, че тя хиперболизира една от функциите на общуването и с това подменя същността на "потребността от общуване". Според него "по-близко до същността на тази потребност е нейното разбиране като потребност от контакт с друго реално или въображаемо живо същество. …Във връзка с това едва ли си струва да се търси причината за придобиването на "потребността от общуване" само в съвместната дейност. Тогава трябва да се признае, че у новородените не може да съществува "потребност от общуване", защото те не извършват съвместна дейност с никого. Според него специфична базова потребност от общуване няма, а потребността от общуване е резултат от търсенето на начини за удовлетворяване на други потребности" (Илин 2000, с. 213). 
В специализираната литература се описва, че децата още в края на първата година проявяват стремеж да бъдат заедно, макар и още да не осъществяват взаимодействие помежду си. През втората година желанието им да са с връстниците се увеличава, а през четвъртата година то се превръща в една от водещите им подбуди за дейност. "Постепенно потребността от общуване подтиква децата да търсят емоционален контакт не само с възрастните, но и със своите връстници, с другите деца. Според наблюдения на Р. Сандлер още през втората година между децата възникват разнообразни контакти, които включват както положителни, така и отрицателни взаимоотношения. Той отбелязва много интересна, емоционално наситена форма на отношения, която е очевидно най-ранна форма на проява на симпатии между връстниците. Като свързваща форма в игровата дейност в общуването в детската група възниква "безпричинната нежност и любезност". Това не е игра и съвместна дейност, а разучаване на действия, в които се проявяват емоционалните отношения на децата едно към друго. Например детето без видима причина се приближава към друго дете и започва да го милва. Така още в тази ранна възраст се забелязва зараждането на лични отношения, различни от тези, които възникват в процеса на дейността." (Реан, Коломинский 1999, с. 139-140) 
"Нов етап в развитието на потребността от общуване започва с постъпването на децата в училище. Особен интерес предизвикват взаимоотношенията на първокласниците. В сравнение с децата от подготвителната група на детската градина, в поведенческите и комуникативните реакции на първокласниците съществуват много особености. Колкото и странно да изглежда на пръв поглед, но наблюденията показват, че горната група в детската градина представлява по-развита социалнопсихологическа единица от първи клас в училище. Това се обяснява със следните причини. Преди всичко горната група в детската градина е група от деца, които се познават едно друго от няколко години, а на първокласниците е необходимо време да се опознаят. Животът в детската градина позволява развитието на по-задълбочени лични взаимоотношения. В училище възможностите за това са по-ограничени, учениците могат да общуват свободно главно по време на междучасията. Въобще в училище се извършва съществена промяна на цялата структура на взаимоотношенията между децата. Тук за децата се появява за пръв път задължителната обществено значима дейност - ученето, способстваща за формирането на система от делови отношения. Структурата на тези отношения в много отношения се задава от педагозите отвън" (Реан, Коломинский 1999, с. 142). 
Смята се, че мотивацията за общуване с връстниците е максимална за периода от 11 до 13 години. В тази възраст на децата не им достига социално-ориентирано общуване и поради това те удовлетворяват потребността си от общуване в стихийно формиращите се групи, в които те имат пълна свобода на действие, възможност да се самоутвърждават, да контактуват с връстниците си от двата пола, да посещават закътани места (за да пушат, употребяват алкохол и пр.), да се движат шумно по улиците и т.н. 
През периода на юношеството се разширява кръга на общуване и се променят неговите цели. Намалява значението на вътрешногруповото общуване, свързано с учебната, кръжочната, спортната дейност и компаниите по местоживеене, а се интензифицират контактите с представителите на другия пол и с възрастните при възникването на сложни житейски ситуации (Кон 1989). О. Тиранова (1996) установява, че водещи мотиви за общуване у девойките са желанието им да споделят своите мисли и преживявания, а така също и любопитството, а за юношите такъв мотив са съвместните планове и действия. 
Л. Марисова представя субординационна структура на комуникативните потребности, които са в основата на мотивите за общуване. Тя разграничава девет комуникативни потребности, които се намират помежду си в йерархична зависимост. Те са потребност от: друг човек и взаимоотношение с него; принадлежност към определена социална общност; съпреживяване и съчувствие; грижи, помощ и поддръжка от страна на другите; оказване на помощ, грижи и поддръжка на другите; установяване на делови връзки за осъществяване на съвместна работа и сътрудничество; постоянен обмен на опит и знания; оценка от страна на другите, уважение и авторитет; изработването съвместно с другите хора на разбиране и обяснение на обективния свят и всичко, което произтича в него (Марисова 1978, с. 42-46). Очевидно е, че така посочените от Л. Марисова комуникативни потребности са много близки до събирателното понятие, наречено "афилиационна потребност". Неговата същност се изразява в потребността на хората да контактуват помежду си, да бъдат членове на определени групи, взаимно да си оказват и да си предлагат помощ.
Анализирайки потребността на човека от афилиация, И. Кузнецова разграничава две тенденции - очакване на проява на симпатии и разбирателство в процеса на общуване и страх от неприемане или от формалното му протичане. Комбинацията между тези тенденции обуславя според нея четири типа мотивация за общуване: 1. висока надежда за афилиация и слаба чувствителност към отхвърляне. В този случай индивидът е общителен до натрапчивост и досадност; 2. слаба потребност от афилиация и висока чувствителност към отхвърляне. В този случай потребността от общуване, поддръжка и разбиране остава неудовлетворена и личността се затваря в света на своите преживявания; 3. слаба надежда за афилиация и силна чувствителност към отхвърляне. В този случай човек предпочита да е самотен; 4. силна надежда за афилиация и силна чувствителност към отхвърляне. В този случай у индивида възниква силен вътрешен конфликт, защото от една страна се стреми силно към общуване, а в същото време разбира, че другите го избягват. Емпирично И. Кузнецова (1999, с. 213) доказва, че слабо изразената афилиационна потребност в съчетание със силни мотиви за достижения води до предпочитане на деловите качества на партньорите, докато силно изразената афилиационна потребност в комбинация със слаба мотивация за достижение води до предпочитания на дружеските отношения. Тя достига до извода, че най-високи резултати в груповата работа постигат лицата със силна афилиация и с голяма мотивация за постижение. 
И така, очевидно е, че социалните психолози изразяват интересни и разнообразни мнения относно комуникативната компетентност на личността и разкриват влиянието, което и оказват такива фактори като: темперамент, пол, възраст, потребности, мотиви и цели на общуването.  Макар и схващанията им не винаги да са еднозначни, те могат да бъдат полезни при осъществяването на ефективно междуличностно общуване в малката група.

ГЛАВА ЧЕТВЪРТА. МАЛКАТА ГРУПА КАТО СЪВКУПНОСТ ОТ СУБЕКТИ НА МЕЖДУЛИЧНОСТНО ОБЩУВАНЕ
4.1. Същност, психодинамика и разновидности на малките групи

Човек се ражда и прекарва по-голяма част от живота си в различни малки групи с техните вътрешногрупови връзки, отношения, субординации, очаквания и социални роли, предписани на всеки техен член. Взаимодействията на личността в обществото се осъществява чрез малките групи, в които участва. Те са не само проводник на влиянието на социалните институции и на големите групи върху психиката на отделния човек, но и важна област на неговия живот, в който той се реализира като обществено същество. Това кара социалните психолози отдавна и много интензивно да проучват различни проблеми, свързани с малките групи. Защото те като специалисти разбират, че без изучаването на особеностите на малките групи не могат да бъдат разкрити механизмите на взаимодействие между обществото и личността. Поради всичко това в социалната психология се формира специален дял - психология на малката група. В него се изучават типичните черти, особености и признаци, характерни за социалнопсихологическия облик на малките групи, закономерностите на тяхното възникване, развитие и функциониране, структурата и динамиката на взаимоотношенията между членовете й, взаимодействията между различните групи и между тях и обществото.

Големият брой изследвания на малките групи в социалната психология се обуславя от това, че: 1. Развитието на социалнопсихологическото познание предизвиква специалистите да осъзнаят, че е невъзможно да разкрият особеностите на личността и да повлияят на нейното формиране, без да проучат социалнопсихологическите фактори, които й въздействат. А един от най-съществените от тези фактори са малките групи, в които личността членува. 2. Изучаването на социалнопсихологическите аспекти на малките групи има пряко отношение към решаването на редица задачи в сферата на производството, образованието, здравеопазването, управлението, спорта, свободното време и пр. 3. Разкриването на механизмите, с които малките групи въздействат на своите членове, позволява разработването на подходящи технологии за регулативно въздействие върху поведението на хората. 

Анализът на специализираната социалнопсихологическа литература показва, че проблемът за малките групи е сравнително добре разработен в трудовете на редица български и чуждестранни психолози (Л. Андреева 1999; М. Битянова 2001; Л. Десев 1975, 1977, 1981; С. Джонев 1990, 1996; К. Ойстер 2004 и др.). В техните трудове се разкрива, че за малките групи има множество определения, отговарящи на индивидуалните цели и предпочитания, на акцентите и водещите парадигми в работата на отделните изследователи. Без да се изпада обаче в непродуктивни за настоящото учебно помагало обзори на специализираната литература, може да се направи изводът, че под малка група се разбира общност на взаимодействащи си хора, които общуват непосредствено помежду си на базата на съответни емоционални отношения, групови норми и групови процеси и са обединени от обща социална дейност. Тя се отличава със следните особености: по-голяма или по-малка стабилност на състава на групата, намираща израз в нейната структура и организация; общ живот и дейност на този състав в единни за всички членове на групата пространствени и времеви условия; постоянни непосредствени контакти между членовете - един с друг и с цялата група; обособяване на лидери, които оказват влияние върху участващите в групата индивиди; сплотеност между членовете на групата и формиране у тях на чувство за "ние"; честота и продължителност на взаимодействията между участниците в групата; повече или по-малко ярко изразени форми на организация на

самоуправление или управление на групата; съвместна дейност на

членовете на групата при практическото решаване на общите за цялата

група цели и задачи на дейността; характерно за групата (или за

мнозинството от нейните членове) общо мнение по редица въпроси; 

определеност на ролите, които изпълняват отделните индивиди и др.

Смята се, че откривател на малката група като самостоятелен обект на изследване със собствени характеристики, феноменология, закономерности и т.н. в социалната психология е К. Левин. Според него малката група се определя като съвкупност от индивиди, които споделят обща съдба, т. е. които са взаимозависими в смисъл, че събитие, което въздейства на един, е вероятно да въздейства на всички. Тя се третира като органично единство, компонентите на което (влизащите в групата индивиди) се сплотяват под въздействието на различни сили. Измененията в една част на тази система се отразяват във всяка друга. К. Левин се ангажира с изучаването на мотивационните механизми на поведението, но разбирани не като скрити вътрешни сили, а като резултат на взаимодействието на индивида с неговото обкръжение. Според К. Левин едни личности притежават положителна валентност, а други - отрицателна. В зависимост от притежаваната от тях валентност се обуславя взаимодействието на конкретния индивид с неговото обкръжение. Така в малката група се проявяват сили на привличане и сили на отблъскване, които формират така нареченото "жизнено пространство" или "психично поле". 

В динамичен план известният американски социален психолог Т. Шибутани определя малката група като субект - "хора, действащи съвместно като единно цяло". Според него малката група е "обединение от хора, включени в последователна координирана дейност - в дейност, която съзнателно или безсъзнателно е подчинена на някаква обща цел, постигането на която ще донесе на участниците в нея някакъв вид удовлетворение". Във връзка с динамичната концепция за групата индивидите, които са включени в нея се разглеждат от Т. Шибутани не само като членове на някаква организация, а преди всичко като активни участници в някакво съвместно действие. И в този смисъл той се интересува от тези аспекти на групата, които разкриват приноса на отделните й членове в съвместните им действия. Според Т. Шибутани (1999, с. 33) отличителната черта на малката група е "въвлечеността на членовете й в съвместната дейност" и изхождайки от тази своя позиция той твърди, че трябва да се изучават действията на членовете на малката група, а не нейната структура. 

Д. Майерс (1998, с. 356) дефинира групата като: "Две или повече лица, които си взаимодействат едно с друго, влияят си едно на друго за повече от няколко мига и възприемат себе си като "ние". В "Речник по психология" (1989) пише: "Група: съвкупност от хора, които се намират преди всичко в непосредствена интеракция и комуникация едни с други. За да се осигури необходимата на групата интеграция, е необходим минимум от интензивност, екстензивност и интимност (близост) на отношенията". Н. Попов (1992) също определя малката група като обединение от хора, което се отличава със следните особености: първо, всяка група има специфична структура и съответни на тази структура функции. Именно по тях се различават отделните групи. Възможно е една група да има твърде опростена структура, а да изпълнява много функции, докато другата група да е със сложна структура, но и единствената си функция да изпълнява посредствено. 

Втората основна характеристика на групата е, че тя съществува в пространството. Пространствената характеристика на групата се определя с отчитането на две възможни ситуации. При първата физическото присъствие на членовете на групата е в точно определено място, а при втората членовете на групата са разпръснати на различни и отдалечени места. Третата характеристика на групата е нейното съществуване във времето. Групите имат свой времеви модус: едни съществуват постоянно във времето, а други съществуват във времето прекъснато. Например играчите и треньорите на един спортен отбор идват и си отиват, но отборът остава, защото има континуитетен начин на съществуване във времето. Туристическите групи обаче съществуват само докато продължава похода или експедицията или времето, определено за почивка. Така за Н. Попов (1992, с. 56) ”понятието социална група представлява "обединение от хора, което има специфична структура и съответни функции, свой начин на съществуване в пространството и времето".
Д. Търнър дефинира три основни емпирични черти на членството в "психологичните групи": Първата се отнася до критерия за идентичност. Това означава, че едно множество от хора трябва да се самоопредели и да бъде определено от другите хора като група. В този контекст да се появи чувството за "ние" като особена социална единица и различителното чувство от другите групи - като за "те". Втората базисна характеристика на групата е критерият за взаимозависимост. Смята се, че тази характеристика е най-важната за определянето на една общност като социална група. Взаимозависимостта може да бъде разнопосочна: при задоволяване на нуждите на индивидите, при постигането на определени цели, при взаимно утвърждаване на социални нагласи и стойности, при взаимодействието, при взаимното привличане и т.н. Когато тази взаимозависимост е положително възнаграждаваща отделния индивид, тя води до кооперация. Третата характеристика на малката група се отнася до критерия за структура. Тя се изразява във факта, че социалното взаимодействие е организирано и стабилизирано от система от статусно-ролеви, нормативни и ценностни регулатори. Следователно, за Д. Търнър, малката група е множество от хора, споделящи обща идентичност, взаимозависими при задоволяване на нуждите си, споени от взаимно привличане и организирани в определени социални структури по отношение на власт, статус и общуване (по С. Джонев 1996, с. 49-50). 

Според Л. Десев (1999) малката група е "форма на организация на човешка общност и дейност, която предполага непосредствен (очи в очи) психически контакт между хората. Малката група е относително самостоятелна и устойчива част от непосредствената социална среда на човека и се състои обикновено от 2-3 до 10-15 души, като в отделни случаи горната й граница се разширява до 30-40 души. Основният признак е непосредствеността на общуването между нейните членове - директният, без да се изключва и индиректен контакт между съставящите я индивиди, междуличностното взаимодействие и взаимовлияние между тях. Групата е универсална форма на живот, дейност и общуване между хората". 

От цитираните определения е видно, че малката група е винаги контактна общност, свързана с реалните взаимодействия на влизащите в нея лица и реалните взаимоотношения между тях. Явно е, че групата е съвкупност от хора, свързани помежду си с някакъв признак. Този признак може да бъде условен (обединение на хората по пол, възраст, професия и пр.) и реален (обединение на хората във връзка с общите им интереси, цели, нагласи и пр.). Във връзка с това групите се делят на условни (статистически) и реални (контактни), обединени от времето и мястото на действието. Специфика имат т.нар. коактивни групи, които се характеризират с общо място и време на работа, но не и с взаимодействие на членовете един с друг. В зависимост от механизма на своето възникване реалните групи се делят на неорганизирани (например случайна група от запалянковци по време на баскетболен мач), външно организирани (спортни отбори представящи училища, предприятия, дружества или градове) и вътрешно организирани (групи, организирани във връзка със стремежа за контакт именно с тези хора или защото желаните цели могат да бъдат постигнати само чрез съвместни усилия, например кварталните отбори по стрийтбол). Американският социален психолог Е. Рос разграничава следните групи: случайни (инцидентни множества от хора); естествени (семейството); групи, основаващи се на психическо подобие (класи, партии, секти); групи, базиращи се на общността на интересите (търговски съюзи) (по Е. Руденски 1998, с. 146). Референтни или еталонни са тези групи, чиито норми, нагласи и ориентация не само се вземат под внимание при организацията на собственото социално поведение, но и се превръщат в мотив за поведение. Ролята на референтните групи се състои в това, че те създават някакъв стандарт и критерий, с помощта на който човек може да оцени себе си и другите хора, да формира социалните си ценности и нагласи. Приемайки стандартите на определена група за еталон на своето поведение, отделният индивид заедно с това претендира и да бъде признат от референтната група. Референтните групи могат да бъдат не само реални, но и въображаеми. Съществуват редица случаи, в които един човек има няколко референтни групи наведнъж. Това може да предизвика у него своеобразен вътрешен конфликт или своеобразна вътрешна раздвоеност, ако насочеността на референтните групи е различна. Защото членовете им държат особено на репутацията на групата и отстояват нейния престиж. 

Известни са още множество опити за определяне на различните разновидности на малките групи на основата на най-разнообразни критерии. По-значимите са изградени на базата на следните признаци: времетраене (дълготрайни, краткотрайни, епизодични), големина (до 10 членове и между 10 и 30-40 членове), изборност (доброволни и принудителни), основна дейност (учебни, научни, производствени, военни, спортни и т.н.), социална насоченост (просоциални и асоциални), начин на възникване (спонтанни и организирани), форма на съществуване (формални и неформални), степен на развитие (номинални и консолидирани) и др.

Напълно прав е Л. Десев, който, анализирайки в своите трудове разновидностите на малките групи, отбелязва, че създаването на единна, цялостна теория за многообразните им прояви, които съществуват в обществото, е практически невъзможно на съвременния етап на развитие на социалната психология. Все пак в специализираната литература са известни редица опити за класификации на малките групи на базата на различни признаци като брой на участниците; начин на образуване; време и място на функциониране; съдържание и характер на водещата дейност; стил на управление и междуличностно общуване; степен на групова сплотеност и т.н. В заключение се налага изводът, че независимо от своето голямо разнообразие, всички малки групи в определена степен въздействат на социалнопсихологическото формиране и развитие на личността. Изграждайки общата комуникативна система на обществото, малките групи представляват колективен субект на взаимодействие и съвкупност от субекти на междуличностно общуване. 

Интерес представляват същността и разновидностите на тренинговите групи, които придобиват голяма значимост поради факта, че се използват като форма на обучение и инструмент за личностно развитие, подкрепа и промяна. На тях се отделя специално внимание в учебника, защото социалнопсихологическият тренинг има особено голямо значение като инструмент за формиране на комуникативна компетентност на личността. Според М. Игнатов (1990, с. 32) тренинговите групи се различават от останалите видове малки групи, защото са: със силно изменчива структура, с динамични промени в груповите норми и груповите взаимоотношения; включват равноправни участници, които са свързани с взаимно зависими отношения; ориентирани са към самия процес на интеракцията и обикновено не са обвързани тематично; съвместният анализ на груповото поведение на участниците и на груповия процес като цяло активизира процеси на емоционално обагрено и рационално осмислено социално учене, с което се реализира личностна общогрупова промяна. 

Изучавайки вътрешногруповите феномени, К. Левин разработва ново направление в психологията - "групова динамика на малката група" - и през 1945 г. създава "Изследователски център за групова динамика" към Масачузетския технологичен институт. В него се извършва мащабна изследователска работа, свързана с изучаването на различни феномени на малката група (конфликти, кооперация, конкуренция, конформизъм, групова дискусия, ръководство, лидерство и т.н.), като се отчита приносът на всички по-известни школи и социалнопсихологически парадигми.

Целта на К. Левин е да съдейства за превръщането на социалните науки в решаващ фактор в управлението на обществените процеси в малките групи. Той изхожда от предпоставката, че измененията у хората започват да се осъществяват чрез групата. Важен фактор в груповата динамика е личността на ръководителя на групата и налаганият от него стил на ръководство и общуване в нея. Още в класическите експерименти на К. Левин, Р. Липит и К. Уайт относно последствията на различните стилове на ръководство и общуване е установено, че в една и съща група от деца се проявява различна степен на агресивност при различните стилове на ръководство и общуване. Когато обаче отделни индивиди биват преместени от една група в друга, тяхното равнище на агресивност се променя и приспособява в зависимост от атмосферата на новата група. Основавайки се на подобни факти, специалистите по групова динамика стигат до извода, че решаването на проблемите, свързани с промените на поведението, налага изследването на механизмите на влияние на групата върху нейните членове. Същевременно с това се отбелязва, че това изменение, което от психологическа гледна точка означава преди всичко промяна на мотивите на поведение, действат още такива фактори като средствата за масова информация, пропагандата, възпитанието и т.н. Използването на авторитета и влиянието на формалния и неформалния лидер или водач на групата с оглед на реализиране на целите на предприятието, а не срещу тях, е първостепенна социално-икономическа предпоставка за солидна научно-изследователска работа в тази област.

Освен специфична формална и неформална групова структура всяко по-продължително съжителство, предполагащо определени контакти и взаимодействия между хората, поражда и известни норми на поведение. Подходът към групата откъм нейните норми има това предимство, че изведнъж разкрива за нейния ръководител една значителна част от скритите й регулатори, стоящи зад многообразните форми на поведение на отделните членове и на групата като цяло, т.е. разкрива един своеобразен ред зад привидното безредие. Този ред се обуславя от социалните норми, представляващи правила и схеми за поведение, широко следвани в дадена общност. Неизпълнението им обикновено води до дифузни или конкретни санкции, на които повечето от членовете гласуват една и съща стойност. Системата на социалните норми е исторически кристализирал опит, оформящ условията на жизнената дейност и взаимодействие между хората, предписващ определено поведение в една императивна форма. Техен колективен автор е обществото или групата и в този смисъл те са външно зададени за индивида. В процеса на социализацията опитът, натрупан в тези норми, се интериоризира от индивида и се превръща в регулатор на неговото поведение. Така нормите на групата стават един от пътищата, по които изискванията на обществото се свеждат до конкретния индивид. В резултат на това групата се интегрира, балансира, консолидира и превръща в един жизнеспособен, освободен от разрушителни конфликти агрегат на дейността. 

Емпирично К. Левин и неговите сътрудници чрез редица експерименти установяват, че ефективността от съвместната групова дейност се увеличава с помощта на различни методи за организация и надзор на труда.Такива са: предоставяне на възможност на членовете на групата да вземат реално участие в нейното управление чрез колективно обсъждане на възможните алтернативни варианти на поведение на всеки от тях; предоставяне на членовете на групата на повече възможности да проявят инициативност и отговорност; предоставяне на възможност на членовете на групата да удовлетворят социалните си потребности от свобода на избора, личностна значимост и престиж и т.н. 

К. Левин и сътрудниците му убедително доказват, че хората, работещи в условията на благоприятен социалнопсихичен климат, се изграждат като по-зрели и творчески личности. На базата на многочислени експериментални данни тези учени формулират някои изводи за влиянието на групата върху човешкото поведение. Те смятат, че поведението, отношенията, убежденията и ценностите на индивида се обуславят от взаимодействията в групата, на която той принадлежи. От тях зависи степента на неговото самоуважение и увереността му в себе си, доколко той е инициативен и продуктивен в своята работа, към какво се стреми, в какво вярва, какво за него е истина и добро, кого обича или ненавижда, какви са неговите убеждения и предразсъдъци - всички тези характеристики са детерминирани във висша степен от принадлежността му към дадена група. Изброените характеристики са реални свойства на групата и на взаимоотношенията на хората, които членуват в нея. Променят ли се членовете на групата или се противопоставят на измененията, в значителна степен зависи от характера на групата. Всички опити обаче за промяна на членовете на групата трябва да се съобразяват с нейната психодинамика. Интересът към връзката и зависимостта "сътрудничество - производителност - лидерство", предизвикан още от Е. Мейо, продължава да се засилва и да се финансира щедро от представителите на едрия бизнес. Изследванията се провеждат преди всичко със социометричните методи, които дават възможност да се определи с математическа точност статусът на формалните и неформалните водачи в малките групи. Така социометрията и груповата динамика осигуряват съставните части на техниката за подбор и подготовка на групови ръководители. За тази цел се прилагат по-специално методите: социодрама; изпълнение на роли като тест в действие; методи за обучение на "майстори" и нисш ръководен административен персонал; "хронометраж на взаимодействията" на ръководителя с подчинените му, при който се измерват честотата, продължителността и количеството на контактите, вниманието, насочено към качеството на междуличностните отношения и пр.

Понятието "групова динамика" се свързва с развитието и изменението на човешките отношения в групата, с промените, които настъпват в резултат на действащите в групата сили. Още З. Фройд подчертава либидинозния характер на групата. Според него идентификацията с бащата, а по-късно - с лидера, като път за преодоляване на безпокойствието, свързано с неудовлетвореното либидо, води до отъждествяването на нейните членове помежду им. Това според психоаналитиците е източникът на груповата сплотеност, в която се намира началото на всички вътрешногрупови феномени. Под влияние на идеите за груповата динамика Л. Фестингер дефинира груповата сплотеност като "сума от всички сили, действащи върху членовете на групата, за да ги удържат в нея" (по С. Джонев, 1996, с. 44). "Силите" тук се интерпретират като привлекателност на групата за индивида или като удовлетвореност на членовете от нея, т.е. удовлетвореността се интерпретира в емоционален план. Според Л. Фестингер сплотеността има три източника: привличане към отделните членове на групата, привличане към групата като цяло и привличане към дейностите на групата. 

Изследванията на груповата сплотеност се базират на разбирането за малката група като психическа общност, основана на система от емоционално-междуличностни връзки. Сплотена се смята онази група, която много силно привлича към себе си своите членове. Груповата сплотеност се интерпретира също така от Д. Картрайт, А. Зандер, Г. Хоуманс, М. Кетел и др. Тя се определя от междуличностните взаимодействия и взаимоотношения, от честотата на общуване и емоционално-психичното единство. Разбирайки групата като механично множество, което обединява взаимодействащи си хора, които осъществяват помежду си пряк контакт (лице в лице), американските психолози по същество отъждествяват сплотеността в групата с контактността на нейните членове. Между количеството, честотата и интензивността на комуникациите, взаимодействията и контактите в групата и степента на сплотеността й има непосредствено отношение. Според тези изследователи съществува пряка връзка между количеството и силата на положителните и отрицателните избори. Те се използват за определянето на груповата сплотеност. Оттук следва логически и начинът, който те предлагат за измерване на груповата сплотеност - чрез коефициент за групова сплотеност. Този коефициент се определя като частно от деленето на числото, показващо броя на взаимните връзки, на броя на възможните връзки за дадена група. Така обаче е възможно да се установи само интензивността на общуването в групата, но няма никаква гаранция, че това ще бъде и нейната сплотеност. Защото по-оживените и интензивни контакти могат да се обуславят и активизират от сили и причини, които обективно са насочени не към сплотяване, а към разпадане на групата. Следователно по този начин може да се установи нещо наподобяващо на груповата сплотеност (например емоционалните контакти, характерни за дифузните групи, които са извън конкретния социален контекст), но не и самата групова сплотеност.

Определена ценност има идеята на Т. Нюком, според когото груповата сплотеност предполага сходство на ориентациите на членовете на групата. Чрез теорията на комуникативните актове този автор се опитва да обясни "натиска, който води до еднообразие", а оттам и до "съгласие " със сходните ориентации между две или повече личности . Обаче нито Т. Нюком, нито Р. Кетел със своята теория за груповата "синтилия", нито другите социални психолози, работещи през този исторически период, съумяват да излязат извън рамките на емоционалните характеристики във функционирането на групата. Явно е, че те не могат да избягнат посочените слабости в разкриването на същността на груповата сплотеност.

В по-ново време, през 80-те години на ХХ век, социалните психолози успяват да преодолеят голяма част от посочените слабости и да се разграничат принципно от тях, но с убеденост може да се твърди, че все още не е ликвидирано с парциалния, понякога самоцелен характер при изучаването на груповата сплотеност. Социалните психолози и през този период не достигат до изграждането на единна теория, която да обединява сложната и многофакторна структура на това психично явление, наречено групова сплотеност.

Определено постижение в това отношение е разбирането на Ю. Дуберман (по А. Донцов, 1975) за груповата сплотеност като "съществено качество на групата, изразяващо готовността на членовете й за съвместна дейност на базата на относителна свобода при избора на поведението им".

Л. Умански и А. Леонавичус определят груповата сплотеност като "психологическо (интелектуално, емоционално и волево) и организационно единство, което дава възможност за делова интеграция и оптимално решаване на общогруповите практически задачи" (по А. Донцов 1975).

Според Г. Андреева (1980, с. 269). груповата сплотеност е "отражение на особена степен в развитието на отношенията, при която всеки член на групата в най-голяма степен разделя целите на дейността и ценностите, свързани с нея".
В съдържанието на груповата сплотеност други автори (Л. Десев, А. Донцов) подчертават степента на единство в действията и поведението на членовете на групата на базата на сътрудничеството и я сочат като "гръбнак" на социалнопсихологическия й климат, т. е. определяща основните прояви на колективния живот.

С голяма популярност в България се ползва разбирането за груповата сплотеност като ценностно-ориентационно единство (А. Петровски, А. Донцов, Л. Умански и др.). Сплотеността като ценностно-ориентационно единство представлява характеристика на системата от вътрешногрупови връзки, показващи степента на съвпадение на оценките, нагласите и позициите на групата по отношение на обектите (лица, идеи, събития, задачи), които са с най-голяма значимост за нея като цяло.

Оттук следва и собствено експерименталната програма за получаване на количествен показател (индекс) на груповата сплотеност. За индекс на сплотеността, според привържениците на това разбиране на груповата сплотеност, служи честотата на съвпадение на оценките или позициите на членовете на групата относно обектите, които са от съществено значение за групата като цяло. Видно е, че ценностно-ориентировъчното единство на групата като показател на нейната сплотеност не предполага автоматично съвпадение на оценките и позициите на нейните членове относно всички проблеми и тяхното обезличаване. Разностранната и пъстра картина на тези ориентации не е препятствие за запазването на сплотеността на групата. Ценностно-ориентационното единство като показател на груповата сплотеност е преди всичко сближаване на оценките в нравствената и деловата сфера, в подходите към целите и задачите на съвместната дейност.

Първата, емоционалната форма на групова сплотеност, се основава на емоционалните взаимоотношения между членовете на групата. Тя е първична и най-разпространена форма на групова сплотеност. Колкото повече са взаимните избори и предпочитания, толкова по-голяма е емоционалната сплотеност на групата. Ако е необходимо да се повиши сплотеността на една група, трябва да се промени нейната социометрична структура. Коефициентът на емоционална сплотеност е равен на частното от броя на взаимните връзки по симпатия и броя на теоретично възможните връзки. Достатъчно е да се увеличи броят на хората, които се харесват един друг, и обратно, да извадим броя на тези, които не са обичаните, за да се увеличи коефициентът на сплотеността. Така препоръчва и създателят на социометричната теория Дж. Морено: "При отстраняване от групата на лица с нисък социометричен статус сплотеността на групата се подобрява". Емоционално сплотената група е привлекателна за нейните членове. В нея те се чувстват комфортно, а самата група възприемат като полезна за себе си.

Втората форма на сплотеност на групата е рационалната. Тя се основава на еднаквите разсъждения на участниците в групата по различни въпроси на съвместните взаимодействия. Индивидуалните действия при изпълнението на конкретната съвместна дейност са добре съчетани, а функционално-ролевото поведение на членовете на групата е съгласувано в известна степен. Рационалната сплотеност намира израз в организираността на групата: планират се етапите на реализиране на целите; разпределят се задачите сред членовете на групата; осъществява се ефективен контрол и корекции върху индивидуалните действия; прави се обобщен анализ и оценка на изпълнението на възложените задачи.

Третата форма на групова сплотеност е ориентировъчно единство. Тя е задължителна за всяка група, която се реализира като колектив. При тази форма пак е налице съгласие, но по отношение на значими обекти, свързани със съдържателната страна на съвместната дейност, изпълнявана от колектива.

Д. Картрайт, изследвайки как се променят групите, диференцира в този процес три различни подхода. Според първия подход групата се третира като източник на влияние на своите членове. Усилията относно измененията на тяхното поведение могат да бъдат подкрепени или блокирани от влиянието на членовете на групата. За конструктивното използване на това влияние групата трябва да се използва като средство за промяна. Според втория подход групата става сама средство за промяна. За изменение поведението на индивидите може да се окаже необходимо да се променят стандартите на групата, стилът на нейното ръководство, емоционалната й атмосфера и вътрешногруповата й диференциация. Така, независимо че целта е да се промени поведението на индивидите, които я изграждат, обект на промяна става цялата група. Според третия подход значителни изменения в поведението на отделни членове на групата могат да се осъществят само чрез организираните усилия на участниците в групата като агенти на промяната. Всяка група може да бъде повече или по-малко ефективна в своята дейност в зависимост от начина на нейната организация, от удовлетвореността на участниците в нея, от степента на ясност на целите й и още множество подобни фактори.

Д. Картрайт отбелязва, че ефективната "социална техника" за промяна предполага разбиране на законите на групата, разглеждани в рамките на вече посочените подходи. По повод на групата като средство за промяна тя формулира следните принципи:

Ако е необходимо да се използва групата като средство за промяна, то хората, които е необходимо да се променят, и тези, които трябва да оказват влияние на тази промяна, следва да притежават силни чувства на принадлежност относно една и съща група.

Колкото по-привлекателна е групата за нейните членове, толкова по-силно влияние тя може да им окаже.

При опитите да се променят нагласите, ценностите или поведението на някои членове на групата, колкото по-общи са тези нагласи, ценности и пр. за всичките участници в нея, толкова по-силно влияние може да окаже групата при тази промяна.

Колкото по-силен е престижът на даден член на групата, толкова по-силно е въздействието му върху останалите членове.

Вложените усилия, свързани с промяната на членовете или на част от членовете на групата, дори и да са успешни, ако предизвикват отклонения от установените вече правила и норми на поведение в групата, предизвикват у участниците в нея по-голяма съпротива.

Спазването на тези пет принципа обезпечава "ефективното обучение или терапия в групата". Заедно с това те разкриват трудностите в процеса на промяна на хората и съпротивата на индивида на промените, които са противоположни на груповия натиск и очакванията на хората. За постигането на големи промени в поведението им е необходимо те да се разглеждат в качеството на обект на промяна на групата.

Относно групата като обект на промени Д. Картрайт формулира още следните три принципа:

Силен групов натиск може да се установи, като се създаде общо за всички членове на групата мнение за необходимостта от изменение и по този начин източникът на натиск да се пренесе в самата група.

Всички членове на групата трябва да получат информация за необходимостта от промени, плановете за тях и за евентуалните последствия, които ще настъпят след въвеждането им.

Промените в някои отношения в групата предизвикват напрежение в някои други отношения. Това напрежение е възможно да бъде намалено само чрез "елиминирането" на измененията или осъществяването на съответни приспособления.

Формулираните осем принципа на Д. Картрайт синтезират и обобщават резултатите от многочислените изследвания на американските социални психолози. 

Същността на понятието "групова динамика" се разкрива в редица трудове на Л. Десев. Той го определя като: "сили, които възникват в групата и оказват определено влияние върху членовете й. Същността на многобройните изследвания по групова динамика се състои в проучването на тези сили - какво довежда до възникването им, при какви условия се модифицират, какви последствия влекат след себе си и т.н. При това главно ударение се поставя върху опознаването и разбирането начина и мотивите за индивидуалното поведение в групата или за оказване на съпротива срещу усилията за изменението му" (1999, с. 112-113). Важни моменти в теорията на груповата динамика посочва Л. Десев в своя труд "Психология на малките групи". Според него в тази теория се:

поставят за диагностициране и изучаване, отчитане и управление реални проблеми на междуличностните отношения, които повишават производителността на труда, ефективната организация на социалния живот и формирането на определени качества на личността;

обръща необходимото внимание на емоционалния и на социалния живот в групата, особено на неформалните структури, разбирането на които е една от научните предпоставки за правилната организация на трудовия процес, обществения и личния живот на хората;

аргументира ролята на групата като първостепенен фактор за социализацията на личността;

осъзнава значението на социалната потребност на човека от общуване, която се използва за реално въздействие на членовете на групата;

обосновават принципите и методите, които могат успешно да се използват в практиката на социалното управление и възпитание.

В резултат на груповия живот възникват и редица психични феномени като: социална фасилитация, инхибиция, конформизъм, групово решение, поляризация, груповщина в мисленето, лидерство, чиято същност се разкрива накратко на следващите страници.
Социалната фасилитация (от английски език - facilitation - улесняване) се свързва с влиянието на присъствието на други хора върху качеството на изпълнение на различни активности. Феноменът е изучаван от Н. Триплет, Ф. Олпорт и др. При изследването, което Н. Триплет провежда със състезатели по колоездене, се оказва, че те показват по-добри резултати, когато се съревновават помежду си, а не по часовник. По-късно и други учени продължават работата на Н. Триплет по изясняване на това явление и достигат до извода, че присъствието на други хора води до повишаване на общата възбуда на действащото лице, което се отразява благоприятно само върху онези реакции и действия, които са добре усвоени от изпълнителя, т.е. върху доминиращите реакции.
Как присъствието на други хора се отразява върху реакции и действия, които не са добре усвоени? От проведените изследвания се оказва, че присъствието на други хора влошава изпълнението на недобре усвоените реакции и действия. Този социално психологически феномен е наречен социална инхибиция (от английски език inhibition - задържане).

Тези социалнопсихологически явления са много важи при планирането на собствената или на чуждата активност. Съобразяването с тях създава условия за подобряване или влошаване на самооценката на изпълнителя, което може да окаже благоприятен, съответно неблагоприятен ефект върху цялостното му развитие. 
Оказва се, че когато хората действат заедно в група, се проявява един друг феномен, наречен социална леност. Той се изразява в това, че когато полагаме усилия за достигане на дадена цел съвместно с други хора, ние сме склонни да не активираме сто процента от възможностите си. 
Множество изследвания в социалната психология се стремят да изучат условията, които ни помагат да преодолеем социалната леност. Ако задачата, която трябва да се изпълни е привлекателна и трудна, се стига до намаляване действието на този феномен. 

Високата сплотеност на групата също влияе върху намаляване на ефекта от съществуването на социалната леност. Този феномен се проявява в по-малка степен, ако групата се състои от приятели, а не от хора, които не изпитват приятелски чувства помежду си. Особеностите на културата на съответното общество също имат важно значение за проявите на този феномен. Колкото обществената култура е по-колективистична (Япония, Китай и пр.), толкова повече се ограничава ефектът на социалната леност. При общества, които поощряват индивидуализма, социалната леност се проявява в пълна сила. Негативните прояви на това явление могат да бъдат намалени и тогава, когато участниците в групата са сигурни, че индивидуалните им усилия ще бъдат точно оценени. Пренебрегването на индивидуалните усилия и оценяването единствено на груповата активност води до засилване на проявите на социалната леност.
Участието на хората в различни групи ги поставя под групов натиск, когато групата попадне в условията на проблемни ситуации. Този групов натиск се изразява в цензуриране или забрана на поведението на членовете на групата, което по някакъв начин противоречи на нормите на групата. В крайната си степен груповият натиск достига до изключване на личността с противоречащото поведение от групата.

Успешността на груповия натиск в голяма степен зависи от развитието на едно личностно качество на членовете на групата, наречено конформизъм. То се проявява единствено при взаимодействието на личността с останалите членове на групата. Конформизмът се определя като подчиняване (съзнателно или несъзнателно) на мислите и действията на даден човек на преобладаващото мнение в групата. За да се изяви конформизмът, е необходимо да има реална конфликтна ситуация, при която личното мнение на индивида не съвпада с това на групата.

Изследванията на С. Аш и С. Милгрем върху проявите на конформизъм доказват, че той съществува във всяка личност и степента на неговата проява зависи от конкретни характеристики на личността, групата или ситуацията. Според тях конформизмът е резултат от желанията на всеки човек да удовлетвори очакванията на другите хора и да получи признание от тях.

Особена форма на изява на конформизъм е негативизмът. Той се проявява в поведение, което винаги противоречи на поведението на мнозинството членове на групата, независимо от това дали противоречащото поведение е адекватно на ситуацията, или не. Когато отделният участник в групата демонстрира поведение, което се базира на собствения му опит, ценности, нагласи и пр., независимо от това, дали то съвпада с поведението на мнозинството, или не, може да се твърди, че това е проява на нонконформизъм.
Един от груповите феномени, който се изучава обстойно е вземането на групово решение. Това произтича от факта, че самото съществуване на групата е свързано с вземането на определени решения, които се отнасят до самата нея. В технологичен аспект до груповото решение се достига чрез използването на няколко основни технологии. Това са дискусията, мозъчната атака (brainstorming) и груповото интервю.
Друг социалнопсихологически феномен, който е резултат от груповата активност на хората е лидерството. Най-общо лидерството може да бъде определено като процес, чрез който групата делегира права на определен свой член да осъществява организационни и психологически задачи, свързани с живота на групата. Освен конкретната организация на дейността на групата лидерът мотивира членовете на групата, задава норми на групово поведение, влияе върху взаимоотношенията протичащи в групата.

При разглеждането на този феномен е необходимо да се разграничат

функциите, които се приписват на лидера и ръководителя на групата

(там, където има такъв). Подобно цялостно разграничение прави Б.

Паригин (1971, с. 310-311). Според него няколко са основните разлики между лидера и ръководителя (често наричан и формален лидер) на определена група: 

Лидерът е призван да осъществява регулацията на междуличностните отношения в групата, докато ръководителят осъществява регулация на официалните отношения в групата разглеждана като социална организация.

Лидерството се изявява в условията на микросредата, докато ръководството е елемент на макросредата, т.е. е свързано с цялостната система на обществени отношения.

Лидерството възниква стихийно, а ръководителят назначава или се избира, като този процес не е стихиен, а е целенасочен, осъществяван под контрола на различни елементи на социалната структура.

Лидерството е по-нестабилно и до голяма степен зависи от настроенията в групата, докато ръководството е значително по-стабилно.

Ръководителят притежава определени права да санкционира участниците в групата, докато лидерът не притежава такива права.

Процесът на вземане на решение при ръководителите е доста по-сложен и опосредстван, докато лидерът взема непосредствени решения, отнасящи се до груповата дейност.

Сферата на действие на лидера е най-вече малката група, докато тази на ръководителя е значително по-широка.
При опитите на социалните психолози да обяснят лидерството се различават три основни подхода. 

Първият от тях е известен като теория на чертите или теория за харизмата. Според този подход притежаването от личността на определен набор от личностни характеристики предопределя лидерските й позиции в групата. К. Бърд посочва такива черти като общителност, чувство за хумор, дружелюбност и др. Притежаването на подобни личностни качества определя централно място на личността в групата и води до там, че останалите членове на групата се поддават на влиянието на личностната харизма и съответно делегират лидерски позиции. Въпреки много опити да се изгради личностен портрет на лидера, може да се твърди, че те са неуспешни, тъй като всеки от изследователите въвежда в изследванията си нови и нови черти, и по-този начин се стига до реалното намаляване на ефективността на подхода за обяснение на явлението.

Друг подход за обяснение на лидерството е ситуационната теория. Акцентът при този подход се поставя върху ситуациите, в които функционира групата. Според представителите на този подход различните ситуации на групова активност изискват различен набор от личностни характеристики, така че в зависимост от конкретната ситуация групите издигат един или друг свой член за лидер дотолкова, доколкото този член притежава личностни характеристики най-добре съответстващи на изискванията, поставени пред групата.

В рамките на този подход се оформят два основни типа лидери - целеви и социални лидери. Първият тип, целевият лидер, се издига от групата при разрешаване на проблемни ситуации, свързани с конкретната групова активност. Освен личностните им качества, важни за избора са и конкретните им знания и умения, свързани с успешното преодоляване на проблемната ситуация. 

Другият тип лидер, социалният, разрешава конфликтни ситуации възникнали в групата, влияе върху сплотеността на групата, оказва неолходимата социална подкрепа на отделните членове на групата.

Третият подход към проблема за лидерството е известен като синтетична теория за лидерството. Според този подход лидерът се разглежда като субект на управление на междуличностните процеси, протичащи в групата. По този начин лидерството става функция на групата и основно значение за избора на един или друг неин член за лидер е реалното му влияние върху вътрешногруповите процеси при разрешаване на задачите и достигане на целите на групата. При успешното разрешаване на всеки нововъзникнал проблем членът на групата, избран за лидер, повишава своето влияние и шансовете му да бъде определен за лидер при решаването на нова групова задача се повишават. И обратното, при неуспешно решаване на задачата влиянието му намалява, а също така и шансовете му да заема отново лидерска позиция.
И така, от написаното дотук особен интерес представлява щателното изследване на междуличностните отношения в групата и тяхната динамика, от която зависи промяната на местата, позициите, положението, социалния статус и други характеристики на индивида в групата. Според представителите на теорията за груповата динамика първичната група е най-силният фактор, формиращ поведението на човека. Те стигат до заключението, че за промяната на поведението на индивида трябва да се въздейства не на отделните хора, а на групата като цяло. Според тях групите, в които има нездрава атмосфера, не трябва да се разформироват, а да се подчиняват на волята на ръководителя. Те са на мнение, че силите, които са насочени към промяната както на междуличностните отношения, така и на промяната на личностите като цяло, следва да се търсят преди всичко в малката група. При тези изследователски подходи, обаче, малката група се изследва преди всичко като обект на промяна, а не като субект на промяна. Така се подценява и недооценява ролята на отделната малка група като субект на промяната и фактор за развитие на човешките способности. Най-общо казано, в теорията за "човешките отношения" малката група се представя като среда за промяна, въпреки че в действителност тя е само една микросреда, действието на която зависи от влиянието на макросредата. Необходимо е обаче да се подчертае, че познаването на психологията на малката група и теориите за динамиката на взаимоотношенията в нея, е не само "технически", но и "научен инструмент", който може обективно да служи за повишаване на ефективността на социалното управление. "Групата се оказва микрокосмос или миниатюрно общество, отразяващо в себе си целия външен свят и придаваща реалистичност на създаваните в нея междуличностни отношения. В семейството, на работата или в групите, които се формират по интереси, на хората ежедневно действат такива фактори като натискът на партньорите, социалното влияние, конформизмът и пр. В крайна сметка опитът, придобит от личността в груповата среда, се пренася във външния свят" (К. Рудестам 1998, с. 15-16). 

4.2. Тренингови форми на групово въздействие и фактори, които влияят на резултатите от тяхното провеждане

Особеностите на тренинговите групи изисква изясняването и на смисъла на използване на понятието "тренинг". Този термин има английски произход. Неговото значение е "тренирам" (някого) и "тренирам се". Използва се за обозначаването на широк кръг обучаващи методики в социалната, производствената, педагогическата, военната и други области с практическа насоченост. В България най-често се свързва със спорта. 

В настоящия труд той се употребява в смисъл на психокорекционни, психотерапевтични, професионални и обучаващи методи, имащи за цел да развият и усъвършенстват навиците и уменията за самопознание, саморегулация и общуване на участниците в специално организирани за тази цел малки групи. Голям е интересът на специалистите относно тренингите, свързани с подбора, работата и професионалната подготовка на управленческите кадри (В. Тарасов 1989; Е. Кристофър, Л. Смит 2001; Д. Стюарт 2001, и др.); с воденето на преговори, преодоляването на конфликти и реализирането на изгодни продажби (М. Смит 1998; А. Дружинин, А. Замулин 2002; Н. Рисев 2002, и др.); с развитието на личността и нейната комуникативна компетентност (С. Жекова, Е. Пенчева, Р. Вълчев 1985; Л. Петровска 1989; Е. Пенчева 1989, 1995; Е. Сидоренко 2000; С. Бишоп 2001; Г. Марасанов 2001, и др.).

В нашето съвремие липсва общоприета класификация на тренинговите форми на въздействие, защото те се базират на различни теоретични подходи и се наричат по различен начин (активни групови методи, групи за формиране на комуникативна компетентност, групи за анализ на конкретни ситуации, учебно-тренировъчни групи, лабораторен тренинг, групи за активна социалнопсихологическа подготовка, активно социално обучение, социалнопсихологически тренинг и др.). Всичките тренинги обаче включват ролевите игри и груповите дискусии, тонизиращите упражнения и психогимнастиката, сключването на договор и обобщаването на постигнатото от тяхното провеждане. При тях зависимостта от водещия е много по-малка, отколкото зависимостта от терапевта в психотерапевтичните групи. Според К. Роджърс (1970), който го нарича фасилитатор, функциите му почти не се различават от функциите на редовия член на групата.

Показател за големите възможности за обучение и личностна промяна благодарение на интензивното междуличностно общуване на участниците в малките групи под формата на различни тренинги е многообразието на последните. Предпоставка за това е, че при обособяването на различни форми на работа в тях оказват влияние различни научни парадигми, но все пак най-силно е влиянието на психоанализата, поведенческата и хуманистичната психология. Така на базата на еклектичното смесване на теоретични постулати, методи и техники за въздействие понастоящем съществуват множество тренингови системи: за преодоляване на трудности в общуването; за формиране на увереност в себе си; за изграждане на умения за убеждаване; за повишаване на мотивацията; за преодоляване на професионални неблагополучия; за решаване на семейни проблеми; за преодоляване на последствията от развод; за преодоляване на различни зависимости (тютюнопушене, алкохолизъм, наркотици, хазарт, вредни привички и пр.); за придобиване на лидерски умения; за хора с нарушен апетит; за намиране на нови познати и др. 

Сравнителният им анализ разкрива, че те притежават редица общи неща, но и същевременно се различават по акцентуването на различни особености в своята организационна дейност. За разлика от терапевтичните групи в психиатрията участниците в тези групи са напълно здрави в психично отношение хора, които смятат, че имат нужда от психологическа помощ и подкрепа. Затова главното в групите за тренинг е да се създаде атмосфера на психологическа безопасност, принципна доброжелателност, емоционална разкрепостеност, автентичност, спонтанност, позитивна нагласа един към друг, топлота и добронамереност на взаимоотношенията.

В това отношение се отличават може би само "синанон-групите", които са насочени към преодоляването на зависимостта от наркотиците. Тези групи носят името на полуостров в Калифорния (в околностите на Санта Моника), където са се намирали първите комуни от наркомани, опитващи да се откажат от употребата на наркотици. Общите принципи, които се спазват в тях, са разработени от Ч. Дедерик, който без да има специализирано образование, се е стремял да намери начини за преодоляването на зависимостта от дрогата у наркоманите. Участниците в тези групи се ангажират с тежък физически труд, самообслужване и пълен отказ от алкохол и наркотици. Взаимоотношенията в тях се отличават от останалите тренингови групи по това, че се акцентира на проявите на отрицателните емоции, на непосредствените реакции на гняв и агресия към тези участници, които не могат да се противопоставят на своята зависимост от наркотиците. 

"Синанон-групите" са открити и неструктурирани. Основният прийом на работа в тях е на всеки от участниците в групата да се обърне специално внимание от всичките й членове за относително продължителен период от време. Последните силно се конфронтират с него, за да опровергаят всичките му оправдания, чрез които наркоманите се стремят да оправдаят своя порок. Конфронтиращата техника се изразява в безжалостен "кръстосан" разпит, който е съпроводен с нападки и унижения, а понякога се стига и до физическа саморазправа. Този похват обаче се оказва твърде резултатен начин за преодоляване на емоционалните бариери и саморазрушаващото се поведение на личността. Ръководителите на тези групи не се назначават и от тях не се изисква да имат специално образование. Те обаче имат опит на наркомани и това им помага да установят по-тесни контакти с членовете на групата.

Анализът на разновидностите на груповите форми на тренингова работа разкрива, че за тях липсва общоприета класификация (С. Иванов 2004). Това е обяснимо с факта, че от една страна, работата в различните групи се извършва, като се изхожда от различни теоретични подходи, но от друга, в практиката се наблюдава смесеното и модифицирано използване на прийоми, типични за различни теоретични школи. С ясното съзнание, че еклектиката е неизбежна, по-долу е представена една класификация на тренинговите форми на работа в зависимост от: целите им, използваните методи за диагностика и въздействие, получавания ефект върху личността на участниците в тях, доминирането на разума или чувствата при съвместната работа, структурирането на групите и тактиката на техните водещи. Според тази класификация тренинговите форми на работа се диференцират на:

- Тренингови форми на работа, основани на индивидуален теоретичен подход. Според тях всяка разновидност на индивидуално въздействие или психотерапия има свой вариант и възможности в груповата работа и груповата психотерапия. Изхождайки от тази позиция, се разграничават: психоаналитични тренингови групи, клиент-центрирани тренингови групи, групи за гещалт-терапия, екзистенционални тренингови групи, поведенчески тренингови групи, когнитивни тренингови групи и др.

- Тренингови форми на работа, базиращи се на групов подход със собствена теоретична база (Т-групи, групи за срещи, психодрама, групи за транзакционен анализ, групи за арт терапия, групи за танцова терапия, групи за темоцентрирано взаимодействие и др.).

- Специализирано използване на тренинговите форми на работа в зависимост от възрастта, пола, професията и целите на техните участници (тренингови форми на работа с деца; тренингови форми на работа с тинейджъри; тренингови форми за работа с родители на ученици; тренингови форми на работа с хора, злоупотребяващи с алкохол и др.).

Тренингови форми на работа се влияят от многообразни организационни фактори: числен състав, пол, възраст на участниците, техническа обезпеченост на неговото провеждане, структура на групата, етапи на нейното развитие, цел и мотивация на участниците в групата, степен на нейната сплотеност и пр. Всеки от тях в някаква степен оказва влияние на неговата ефективност, а при определени условия може да бъде и решаващ за провеждането му. 

Числен състав на групите. Оптималният брой на членовете на групите е 8-12 човека. Не е добре, когато те са повече от 14-16 души и са по-малко от 5-6 човека. Защото надхвърлянето на горната граница води до по-бързото настъпване на умора и скука всред членовете на групата, особено ако те вече публично са се изказали по разисквания проблем. При по-големите групи се обособяват по-малки групички, като по-този начин се създава предпоставка за проява на груповщина в мисленето. Изискванията за долната граница се обуславят от факта, че механизмите на груповите взаимодействия, на чийто ефект се разчита отслабват, след като групата достигне до 3-4 човека и взаимодействията стават типични за взаимодействията характерни за индивидуалните консултации.

Пол на участниците в групите. Най-добре е в зависимост от фактора пол участниците в групите да бъдат по равен брой мъже и жени. В групите, в които има повече мъже занятията са по-емоционални, а дискусиите - по-оживени. В групите, съставени само от жени, обсъжданията са по-делови и се постигат по-задълбочени резултати. 

Жените проявяват по-добри умения да наблюдават, да изслушват партньорите си в процеса на общуване и да решават конфликтни ситуации, но те значително по-трудно достигат до колективно решение. Следователно половият състав на групите оказва влияние върху съвместната им работа. Присъствието на представители на другия пол сякаш на подсъзнателно ниво влияе на поведенческите и комуникативни реакции на участниците в него. По принцип членовете на групите участват в едно необявено съревнование да привлекат по някакъв начин вниманието на представителите на другия пол. Този факт се разкрива най-добре чрез наблюдението и анализа на неречевите средства за общуване 

Възраст на участниците в групите. Възрастта на участниците в тренинговите групи не влияе върху тяхната активност. 

Технически средства. Специалното оборудване на учебните зали (видеомагнитофон с камера, микрофони и монитор; стереомагнитофон от висок клас; диапроектор и дъска с тебешир) и използването на аудио-визуална техника повишава ефективността от обратната връзка и съвместната работа на участниците в тренинговите групи като цяло. Особено силно е въздействието, когато някои упражнения се заснемат с камера и след това членовете на групите наблюдават поведенческите си реакции. Най-ефективни са видеозаписите на краткотрайни игри с продължителност от 3-4 минути. Те създават възможности за най-добро използване на обратната връзка. 

Време за провеждане на занятията. Социалнопсихологическият тренинг е ефективен, ако едно занятие се провежда за не по-малко от 3 учебни часа, а цялата му продължителност е поне 30 академични часа. Това са времеви изисквания, налагащи се от тренинговата форма на работа, защото тя предполага създаване и "вграждане" на всеки един от участниците в груповата атмосфера, силно преживяване на споделяния емоционален опит, което не може да се осъществи за по-кратко време. Всяка друга групова, интерактивна форма на работа по време на семинарните занятия, която се провежда за по-кратко време, навярно е полезна за учебния процес, но тя в никакъв случай не е  социалнопсихологически тренинг и не бива да се обявява за такъв. 

"Блоковото" провеждане на занятията е в рамките на три дни в продължение на десет учебни часа на ден, докато другият вариант за провеждане на обучението е всяка седмица в продължение на поне три академични часа. Тези варианти си имат своите предимства и недостатъци. При втория вариант текучеството сред участниците е по-голямо и се "губи" относително повече време за създаване на "работна" атмосфера. Интезивният вариант за реализиране на социалнопсихологически тренинг (по 10 часа на ден) има това предимство, че участниците се откъсват от всякакви други дразнители и се включват много бързо в съвместната работа, като упражненията за разгряване и "разчупване на леда" се свеждат до минимум и по този начин се осигурява повече време за "същинска" работа. Недостатък на този вариант обаче е, че реално на участниците не остава време да осъзнаят и да асимилират получаваната информация и натрупвания емоционален опит по време на занятията. В този случай те нямат възможност да си набавят и да се запознаят своевременно с препоръчваната им специализирана литература. Слабост на този вариант е и че се натрупва голяма психична умора. 

Оптималният вариант за провеждане на социалнопсихологически тренинг е два или три пъти седмично по три или четири часа на занятие. Всяко от занятията има комплексно въздействие относно развитието на социалния интелект на участниците, усъвършенстването на тяхната компетентност за междуличностно общуване и преодоляването на създаваните бариери от проявите на субективизма, предубежденията и традиционализма във взаимодействията между хората. Занятията обаче трябва да са насочени и целево относно усъвършенстването от участниците на определени перцептивни и комуникативни умения като: себеопознаване, наблюдателност, професионално слушане (нерефлексивно, рефлексивно и емпатично), емоционална устойчивост, асертивност, емпатичност, креативност, толерантност, умения за работа в екип и преодоляване на конфликти. 

За постигането на тази цел се използват следните методи, средства и похвати: минилекция, ролеви игри, решаване на казуси, групова дискусия, тестове, проективно рисуване, демонстрация на модели на изисквано поведение, индивидуално консултиране, психично разтоварване, автогенна тренировка, психогимнастика и самообучение. Благодарение на тях в групата се създава работна и емоционална атмосфера. Участниците се тонизират, мобилизират и мотивират за работа. Създават се неопределени и необичайни ситуации, в които стандартните модели на поведение и общуване между хората не могат да се прилагат. По този начин участниците биват предизвиквани да се демаскират и разкрият своята същност, което е необходимо условие за опознаването им от техните колеги, а и от самите себе си. 
От първостепенно значение за провеждане на социалнопсихологически тренингг е участниците да се информират за основните правила и принципи, които трябва да спазват при взаимодействията помежду си, а те са: правилото "тук и сега"; правилото, според което обръщенията трябва да са винаги на малко име и на "ти"; правилото, според което трябва да се спазва точно часа за началото на занятията и времетраенето на почивките; правилото за подаване на обективна обратна връзка; правилата за активност, доброволност, доброжелателност, равнопоставеност, конфиденциалност, доминиране на емоционалността над рационалността на изказванията и др. 
Тези правила и принципи на поведение в началото имат ориентировъчен характер и много от участниците нямат твърде ясни представи относно смисъл им. Това налага накратко тяхното разясняване. След първите занятия обаче участниците бързо разбират целесъобразността им. Тогава в процеса на съвместната работа, базирайки се на опита, който вече са придобили, могат да се въведат по подходящ начин и други правила като: правото на всеки участник да говори по всеки проблем и задължението му да изслушва всеки споделен чужд проблем; изказванията относно другите участници да са конкретни, безоценъчни и др.

Обобщаването на написаното разкрива, че върху процесите на тренигови форми на работа оказват влияние различни фактори и се използват различни похвати за психично въздействие. Всеки от тях се отличава с определени достойнства и затова не трябва да се пренебрегва, още повече, че липсва такъв, който да е с универсален характер. Това обуславя изискването при провеждането на социалнопсихологически тренинг те да се използват в комплекс. 

